**ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు**

**2012 Q1 జనవరి - మార్చి ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

**సమైక్య సెంటిమెంటు మాటేమిటి..?**

**ఓదార్పుగల్లు**

**బాల-కృష్ణలీలలు**

**అర్జునవిన్యాసం**

**అడ్డుకోవాల్సిన ప్రజలు ఎటు పోయారు?**

**కేసులు అడ్డం వస్తే...?**

**(అ)ముఖ్యమంత్రి**

**ఉద్యమం - ఉధృతం**

**కాంగ్రెస్‌ ఉరుము విగ్రహాలపై...**

**సిబిఐ, ఎసిబి - ఎడాపెడా**

**అటునుండి కొట్టుకు రండి**

**హితోపదేశం (!?)**

**విజయశాంతి సొంతవూరు**

**వర్ధంతి వేళ ఘననివాళి**

**అసెంబ్లీ టీఆర్పీ రేటింగ్స్‌**

**ఎట్టకేలకు వేటు..**

**యుపికి రాహుకాలం లేనట్టే..**

**జగన్‌ అరెస్టవుతారా?**

**ఓటరు నేర్పుతున్న పాఠాలు**

**అక్కడ అఖిలేష్‌, ఇక్కడ అలాటేష్‌**

**క'-'కా' - మధ్యలో నలిగిన 'కో'**

**తల తిరిగే తెరాస తర్కం**

**మూడో కూటమి మురిపెం**

**బై ఎలక్షన్‌ టై అప్‌**

**'రేపు'గారి రేవు**

**చిరూ - సెంట్రిపెటల్‌ ఫోర్సూ**

**కారువారి కారు**

**కులం-మతం-రాజకీయం**

**పిరికి రాజులు - పిరికి ప్రజలు**

**2012 జనవరి 01 ఎమ్బీయస్‌ : సమైక్య సెంటిమెంటు మాటేమిటి..?**

తెలంగాణకోసం రాజీనామా చేసినవారి బలమైన ఆకాంక్షను గౌరవిస్తూ వారు ఏ పార్టీ తరఫున రంగంలోకి దిగినా పోటీ పెట్టరాదని జగన్‌ పార్టీ నిశ్చయించింది. తెరాస నిలబడే స్థానాల్లో, నాగం జనార్దనరెడ్డి నిలబడే స్థానంలో పోటీ పెట్టరట. స్వతంత్ర అభ్యర్థి భార్య నిలబడితే పోటీ పెట్టరట. ఇంతకీ జగన్‌ గౌరవించే బలమైన ఆకాంక్ష ఎవరిదంటే కాండిడేట్ల దన్నమాట. ప్రజలది అని చెప్పలేం. ఎందుకంటే వాళ్లెవరూ వచ్చి వాళ్లను రాజీనామా చేయండి అనీ చెప్పలేదు, జగన్‌ వద్దకు వచ్చి పోటీ పెట్టకండీ అనీ చెప్పలేదు. ఇన్‌ ద ఫస్ట్‌ ప్లేస్‌, ఆ కాండిడేట్లు రాజీనామాలు ఎందుకు చేశారు? ఏదో కొంతమంది అక్కడక్కడ ప్రదర్శనలు చేయడం తప్ప, వాళ్లను ఊళ్లో తిరగనివ్వని పరిస్థితి రాలేదు. కాంగ్రెస్‌లోనో, టిడిపిలోనో వుంటే తమ రాజకీయ భవిష్యత్తు బాగా వుండదన్న భయంతో కాబోలు, వాళ్లు పార్టీలు మారారు. అలాటివాళ్ల ఆకాంక్షలను జగన్‌ యింతలా గౌరవించడం చాలా వింతగా వుంది. అందుకే కెసియార్‌, జగన్‌ కుమ్మక్కయ్యారని అంటున్నారు.

ఆకాంక్షలతో బాటు, వారికి ఎలక్షన్‌ ఖర్చుల గురించి కాంక్షలు కూడా వుంటాయి. ఎవరైనా అవి భరిస్తే బాగుండునని, కాణీ ఖర్చు పెట్టకుండా అఖండమైన మెజారిటీ గెలిచే రికార్డు స్థాపించాలని.. ఇలాటి కోరికలూ వుంటాయి. మరి జగన్‌ వాటిని కూడా తీరుస్తారేమో చూడాలి. డబ్బు యివ్వకపోయినా తెలంగాణ సెంటిమెంటును గౌరవిస్తూ వాళ్లకు ప్రచారం చేసి పెడతారేమో చూడాలి. గౌరవిస్తున్నాం అని వట్టి కబుర్లు చెప్పి వూరుకుంటే ఎలా? వచ్చి మహానేత వైయస్‌ కూడా యిదే కోరుకున్నారని చెప్పి వైయస్‌ అభిమానులైన తెలంగాణ ఓటర్లను కన్విన్స్‌ చేసి వాళ్ల చేత యీ కాండిడేట్లకు ఓట్లు వేయించాలి. లేకపోతే తెలంగాణలో పోటీ చేయడానికి భయపడి ఏవో దొంగకబుర్లు చెపుతున్నారనే అనుకోవలసి వస్తుంది.

సమైక్యవాదానికి మద్దతు యిస్తూ జగన్‌ పార్లమెంటులో ప్లకార్డు పట్టుకున్నారు కాబట్టి ఆయన పచ్చి సమైక్యవాది అని, యీ తెలంగాణ సెంటిమెంటు కబుర్లు వట్టి బూటకమని తెలంగాణ ఉద్యమకారులు వాదిస్తున్నారు. కొండా సురేఖను గెలిపించుకోవడానికే తెరాసతో రాజీ పడ్డారని టిడిపి వారంటున్నారు. వారంతా మర్చిపోతున్నదేమిటంటే - జగన్‌ ప్లకార్డు పట్టుకున్నదెప్పుడు? కాంగ్రెస్‌లో వుండగా ! కాంగ్రెస్‌ అధిష్టానవర్గం ఏమీ తేల్చుకోలేని పరిస్థితిలో వున్నపుడు వాళ్లను యిరకాటంలో పెట్టడానికి ఆ ప్లకార్డు పట్టుకున్నారు. ఆయన ధ్యేయం సమైక్యవాదం కాదు, హై కమాండ్‌ను ఏడిపించడం ! ప్లకార్డు పట్టుకోవడం ఆయన కంత సరదా అయితే, మొన్న టి- కాంగ్రెస్‌ ఎంపీలు పార్లమెంటులో విభజనవాద ప్లకార్డులు పట్టుకుని గొడవ చేస్తున్నపుడు యీయన సమైక్యవాద ప్లకార్డు పట్టుకోవచ్చుగా ! స్పీకరు వద్దకు వెళ్లి నినాదాలు యిచ్చినపుడు, యీయనా గొంతు చించుకోవచ్చుగా!

పట్టుకోలేదంటే, చించుకోలేదంటే అర్థమేమిటి? ఆయనకు ఏ సెంటిమెంటూ లేదు. ప్రస్తుతం ఆయన ఏ హై కమాండ్‌నూ యిబ్బంది పెట్టనక్కరలేదు. ఆయన కాయనే హై కమాండ్‌. ఇప్పుడు ఆయన తిరుగుబాటు దారుడు కాడు. ఓ పార్టీ అధ్యక్షుడు. దానికి రాజకీయప్రయోజనం చేకూరుతుందంటేనే ఏ ప్లకార్డయినా పట్టుకుంటారు. లేకపోతే చేతిలో పెట్టినా పక్కన పడేస్తాడు. అసలు పార్లమెంటుకే వెళ్లరు. ఓదార్పు సాగరంలో యీతకొట్టుకుంటూ వుండిపోతారు. జగన్‌ కూడా మామూలు రాజకీయ నాయకుడేనని వాళ్ల ప్లీనరీ సమావేశాలప్పుడే తేలిపోయింది. తెలంగాణ అంశం కేంద్రం పరిధిలో వుంది కాబట్టి మాట్లాడరట. అలా అయితే ప్రతీదీ ఎవరో ఒకరి పరిధిలో వుంటుంది. రైతు సమస్యలు కేంద్ర వ్యవసాయ శాఖ పరిధిలో వుంటాయి. కొన్ని రాష్ట్ర వ్యవసాయ శాఖ పరిధిలో వుంటాయి. ఫీజుల రీ ఎంబర్స్‌మెంటు రాష్ట్ర ఆర్థిక శాఖ, విద్యాశాఖ పరిధిలో వుంటాయి. జగన్‌ గారు చెప్పారు కదాని వాళ్లు తమ విధానాలు మార్చుకోరు.

అయినా యీయన వాటి గురించి యాత్రలు చేసేస్తూనే వుంటారు. ప్రభుత్వం యిలా చేయాలి, అలా చేయాలి అని సలహాలు యిస్తూ వుంటారు. తెలంగాణ అంశం గురించి మాత్రం నోరెత్తరు. మేం చెప్పినా ఏం ప్రయోజనం అంటారు. ఈ విషయంలో బాబుకి, జగన్‌కీ తేడాయే లేదు. బాబుదీ యిదే ఆర్గ్యుమెంట్‌. జగన్‌ మాట్లాడితే 'మహానేత బాటే మా బాట' అంటూ చెప్పుకుంటారు. మరి వైయస్‌ యిలాగే వున్నారా? వ్యక్తిగతంగా ఆయన సమైక్యవాది అన్న విషయం అందరికీ అర్థమయ్యేట్లు బాహాటంగా ప్రవర్తించారు. పార్టీ హై కమాండ్‌ తమ నిర్ణయాన్ని తనపై రుద్దుదామని చూసినా ప్రతిఘటిస్తూనే వచ్చారు. బయటకు హై కమాండ్‌ నిర్ణయాన్ని శిరసావహిస్తానని చెపుతూనే ఆ నిర్ణయాన్నే మార్చడానికి, శాబోటేజి చేయడానికి శతథా ప్రయత్నించారు. 2009 ఎన్నికలలో తెరాసతో పొత్తు పెట్టుకోమంటే 'అయితే నేను తప్పుకుంటా' అని బ్లాక్‌మెయిల్‌కు కూడా దిగారు.

ఇవన్నీ తెలిసే తెలంగాణ ఉద్యమకారులందరూ - ఆయన పార్టీలోని తెలంగాణ వాదులతో సహా - తెలంగాణకు వైయస్సే అడ్డం అనసాగారు. నేను అడ్డమూ కాదు, నిలువూ కాదు అని నవ్వుతూ కొట్టిపారేశారు తప్ప వాళ్లేమనుకుంటారోనని భయపడలేదు. తెలంగాణను అభివృద్ధి చేస్తే చాలు, విభజనవాదం నెగ్గదు అని నమ్మి, దాన్ని అమలు చేయబోయారు. తెరాస వారు రాజీనామాలు చేసి ఉపయెన్నికలు తెస్తే కాంగ్రెస్‌ తరఫున అభ్యర్థులను నిలబెట్టవద్దని కాకా, కేకే యిత్యాదులు ఎంత ఒత్తిడి తెచ్చినా 'లేదు నిలబెట్టి తీరాల్సిందే' అని పట్టుబట్టి నిలబెట్టారు. కొన్ని చోట్ల తెరాసవారిని ఓడించగలిగారు కూడా. అదీ వైయస్సంటే! అందుకే సమైక్యవాదులందరికీ ఆయన నచ్చాడు. 2009 ఎన్నికలలో అధికారం కోసం పాతికేళ్ల టిడిపి సమైక్యవాదాన్ని పాతిపెట్టిన చంద్రబాబు కంటె వైయస్సే మెరుగనుకుని ఆయన ప్రచారం చేసిన పార్టీకి ఓట్లేశారు. ఆంధ్రప్రాంతంలోనే కాదు, తెలంగాణలో కూడా !

వైయస్‌ బొమ్మ పెట్టుకుని, ఊరూరా ఆయన విగ్రహాలు స్థాపిస్తూ, వైయస్‌ నామజపం చేస్తూ, ఆయన పేరు కలిసి వచ్చేట్లు పార్టీకి పేరు పెట్టుకుని, వైయస్‌ అభిమానులను కూడగట్టుకుని అధికారంలోకి వద్దామని ప్రయత్నిస్తున్న జగన్‌కు యీ విషయంలో మాత్రం ఆదర్శమూర్తి వైయస్‌ కాదు, చంద్రబాబు ! వైయస్‌ తన పార్టీలో ఓ నాయకుడు మాత్రమే, అధినేతలు వేరే ! అయినా సమైక్యవాదాన్ని బలంగా వినిపించి దానికి మద్దతు కూడగట్టారు. మరి జగన్‌ తన పార్టీలో సర్వంసహా అధికారి. వేరే ఎవర్నీ కన్విన్స్‌ చేయవలసిన అవసరం లేదు. ఎవరి మాటకూ తలవొగ్గ పనిలేదు. తను ఏదో ఒక నిర్ణయానికి వచ్చి, కన్విన్స్‌ అయి జనాలకు వినిపిద్దామనుకుంటే అడ్డేవారు లేరు. వినడానికి జనాలు వస్తున్నారు కూడా ! ఇవన్నీ తెలిసి కూడా జగన్‌ తన ఆలోచనను ధైర్యంగా వెల్లడించడానికి భయపడుతున్నాడంటే అర్థం ఏమిటి? రాజకీయం, ఓట్ల లెక్కలు ! ఇక మామూలు రాజకీయవాదికి, అతనికీ తేడా ఏముంది?

ఈ ఉపయెన్నికలలో నిలబడితే వచ్చే నష్టమేముంది? గెలిస్తే గెలవవచ్చు, ఓడిపోతే ఓడవచ్చు. అంతేకదా, కాండిడేట్లను ఎవరూ చంపరు కదా ! రాజకీయాల్లో గెలుపోటములు సహజమే కదా. ఓటమికి దడిస్తే ఎలా? ఇప్పుడు ఆంధ్రప్రాంతంలో జరిగే ఉపయెన్నికలన్నిటిలో గెలుస్తాడన్న నమ్మకం వుందా? అయినా ఆ కాండిడేట్లను నిలబెట్టడం లేదా? అసలు కాండిడేటంటూ నిలబడితే ఎంత శాతం ఓట్లు తమ పార్టీకి వున్నాయో తెలుస్తుంది. పరీక్షకు కూర్చుంటేనే మన దగ్గర విషయం ఎంతుందో తెలుస్తుంది. పరీక్ష ఎగ్గొడితే మనకు ఓనమాలు కూడా రావనుకుంటారు అవతలివాళ్లు. పార్టీ పెట్టీ పెట్టగానే ఎన్నికలలో నూటికి నూరుశాతం సీట్లు గెలుస్తామని, గెలవకపోతే అవతలివారు గేలి చేస్తారని అనుకుంటున్నారా జగన్‌?

నేను ఒంటిచేత్తో గెలిపిస్తాను, గెలిచినా, ఓడినా నాదే బాధ్యత అని చెప్పి ఎన్నికల యుద్ధరంగంలోకి దిగిన యోధ వైయస్‌. ఆయన గుణాలు పుణికి పుచ్చుకున్నానని చెప్పుకునే జగన్‌ సైన్యానికి ధైర్యం చెప్పి దిగకపోగా, యుద్ధరంగానికి దూరంగా తరలించుకుపోతే ఆయన యింకేం సేనాని? ఈ విషయంలో ఆయన కెసియార్‌ను కాపీ కొడుతున్నారు. హైదరాబాదు మునిసిపల్‌ ఎన్నికల్లో ఆయనా పోటీ చేయలేదు. ఓడిపోతే పరువు పోతుందని ! ఆ తర్వాత ఉపయెన్నికలలో ఘోరమైన ఫలితాలు వస్తే, కార్యకర్తలకు మూడు రోజుల పాటు మొహం చూపించకుండా యింట్లోంచి కాలు బయటపెట్టలేదు. రేపు ఆంధ్రప్రాంతంలోని ఉపయెన్నికలలో తన పార్టీకి ఒకవేళ అలాటి ఫలితాలే వస్తే జగన్‌ కూడా ఇడుపులపాయలో తలదాచుకుంటారా?

1989 ఎన్నికలలో టిడిపి ఓడిపోయినప్పుడు ఎన్‌టియార్‌ రాజకీయాల్ని వదిలేసి సినిమారంగానికి మళ్లీ వెళ్లి సినిమాలు తీసుకుంటారని ప్రచారం చేశారు కాంగ్రెస్‌వాళ్లు. ఎన్టీయార్‌ అలా ఏమీ చేయలేదు. ధైర్యంగా నిలబడి పార్టీ నడిపి, 1994లో మళ్లీ అధికారం చేపట్టారు. అదీ హీరో లక్షణం. సిబిఐ విచారణను ఆహ్వానిస్తానని చెప్పి, తీరా విచారణ మొదలుపెట్టాక ఆపమని కోర్టుకి వెళ్లి జగన్‌ (అలా వెళ్లడం ప్రజాస్వామిక హక్కు అయినా దాన్ని వినియోగించుకోనని అన్నారుగా) తనది ఉత్తరకుమార ప్రతిజ్ఞలని చూపుకున్నారు. ఉపయెన్నికల నుండి పారిపోయి ఆ విషయాన్ని యింకోసారి చాటుకున్నారు.

ఉపయెన్నికలనుండి తప్పుకుని జగన్‌ సాధించిన దేముంది? మీసాలు మెలేసే ఛాన్సు తెరాసకు యివ్వడం తప్ప ! ఇంత చేసినా తెరాస తనను తెలంగాణలో అడుగు పెట్టనివ్వనంటోంది. తెరాస సెంటిమెంటు గౌరవించి, జగన్‌ తెలంగాణకు రావడం మానేస్తారా? మానేసినా మానేయవచ్చు. ఎందుకంటే కాంగ్రెస్‌లో వుండగా హై కమాండ్‌ వద్దంది కాబట్టి పంతం కొద్దీ వెళ్లారు. ఇప్పుడు స్వంతంగా పార్టీ పెట్టాక వెళ్లే ప్రయత్నమే చేయడం లేదు. పార్లమెంటులో ప్లకార్డు లాగానే యిది కూడా ! ఇక్కడ కాంగ్రెస్‌ను ఎదిరించాలన్న కోరిక తప్ప ఒక విధానానికి కట్టుబడి వుండాలన్న నియమం లేదు. అప్పట్లో రోశయ్య అడ్డు కల్పించారు కాబట్టి 'నువ్వు, నువ్వు' అంటూ తిట్టారు. ఇప్పుడు కిరణ్‌ అడ్డుపడడు కదా ! చంద్రబాబునే తిరగనిస్తున్నారు. బోల్డంత రక్షణ కల్పిస్తున్నారు. చంద్రబాబు హాయిగా తెలంగాణ చుట్టబెట్టారు. కరీంనగర్‌ జిల్లా కూడా ఏదో ఒక విధంగా కవర్‌ చేశారు.

టిడిపికి తెలంగాణలో కూడా గణనీయంగా అనుయాయులున్నారని మరోసారి నిరూపితమైంది. గతంలో వున్నారని అందరికీ తెలుసు. ఇప్పుడు రెండు కళ్ల సిద్ధాంతం అమలు చేస్తున్నా, వారిలో కొందరైనా నిలిచారని తేలింది. తమను యిలా ఆపచూడడం అన్యాయమని టిడిపివారు, (జగన్‌ వచ్చినపుడు ఆపడానికి ప్రయత్నించినవారిలో ఎర్రబెల్లి వున్నారని వారు మర్చిపోతున్నారు పాపం) ఆపేవారిని అరెస్టు చేయడం అన్యాయాతి అన్యాయమని తెరాసవారు వాదించుకుంటున్నారు. నిరసన తెలపడం ప్రజాస్వామికమైనా, కరీంనగర్‌లో కోడిగుడ్లు విసిరేయించారని టిడిపి వారంటున్నారు. అది తెలంగాణ జాక్‌ కార్యక్రమం తప్ప మాది కాదని తెరాస సమర్థించుకుంటోంది. అక్కడికి జాక్‌ వేరే, తెరాస వేరే అన్నట్టు ! జాక్‌లో వున్నదీ, నడిపించేది తెరాసవారే కదా ! మేం అడ్డుకోం, తెలంగాణ ప్రజలే అడ్డుకుంటారు అన్నారు మొదట్లో. అసలు చంద్రబాబుకు తెలంగాణలో ఖేల్‌ ఖతం, వస్తే ఎవరూ తొంగికూడా చూడరు. అలాటివాడి గురించి మేం పట్టించుకోం అని బీరాలు పలికారు.

తీరా చూస్తే పట్టించుకోవాలని తేలింది. బాబు ఒక్కొక్క జిల్లా పూర్తి చేసుకుంటూ ఉద్యమానికి పట్టుకొమ్మలైన కరీంనగర్‌, వరంగల్‌లకు కూడా వచ్చేశారు. ఇక తెరాసవారు ముసుగు లాగి పారేసి ప్రత్యక్షంగా రంగంలోకి దిగారు. ఈయన యిలా తిరిగేస్తే బొత్తిగా పరువుపోతుందని, ఆఖరి కోట (లాస్ట్‌ బాస్టియన్‌) వరంగల్లు కూడా కూలుతుందని తెరాస కంగారు పడి తమ నాయకులను వరంగల్‌కి పంపింది. ఆ జిల్లావారు కాకపోయినా హరీష్‌రావు అక్కడికి వెళ్లి హంగామా చేసి అరెస్టయ్యారు. ఆనవాయితీగా చొక్కా చింపుకున్నారు. కానీ ఏం లాభం? టిడిపి నాయకుణ్ని ఆపలేకపోయారు. మోత్కుపల్లి కెసియార్‌ను దారుణంగా తిడుతూ కూడా తెలంగాణలో క్షేమంగా తిరిగేయగలుగుతున్నారని గమనిస్తే మారిన పరిస్థితి అర్థమౌతుంది.

ఏది ఏమైనా బాబు తెలంగాణ దిగ్విజయయాత్ర పూర్తి చేసి, తన కార్యకర్తల్లో ధైర్యం నింపారు. ఇకపై అడ్డు తగిలితే కన్నుకు కన్ను, పన్నుకు పన్ను అంటూ టిడిపివారు తెరాసవారితో సమవుజ్జీగా పోటీపడుతున్నారు. రేపు ఉపయెన్నికలలో నిక్షేపంలా ప్రచారం చేసుకుంటారు. ఓట్లు పడతాయా? లేదా? అన్నది వేరే సంగతి. ప్రచారానికి జడిసి, యింట్లో కూర్చోరు కదా. వారిలో ఆ ధైర్యాన్ని నింపిన క్రెడిట్‌ చంద్రబాబుదే. రిస్కు తీసుకుని వెళ్లారు కదా. ఆ పాటి రిస్కు కూడా జగన్‌ తీసుకోకపోతే ఆయన యింకేం 'యువ'నాయకుడు? ఇంకేం కొత్త కిరణం? ఉన్నవాళ్ల కంటె విభిన్నంగా వుంటేనే యువతకు మోజుంటుంది. పాతవాళ్లలాగే సేఫ్‌ పాలిటిక్స్‌ అడుతూంటే 'సరేలే' అనుకుంటారు.

ఎన్టీయార్‌ 1983లో రాజకీయరంగానికి వచ్చినపుడు కమ్యూనిస్టులతో పొత్తు పెట్టుకుని కాంగ్రెస్‌ను ఎదిరిద్దామని చూశారు. కానీ కమ్యూనిస్టులు తమ బలాన్ని అతిగా అంచనా వేసుకుని ఎక్కువ సీట్లడిగారు. (ఆ జబ్బు యిప్పటికీ తగ్గలేదు) ఎన్టీయార్‌ స్వంతంగా బరిలోకి దిగారు. ఇందిరా గాంధీని ఉడికిద్దామని మేనకా గాంధీ 'సంజయ్‌ విచార్‌ మంచ్‌' పార్టీకి ఐదు సీట్లు యిచ్చారంతే. ప్రధాన ప్రతిపక్షమైన కమ్యూనిస్టులతో పొత్తు పెట్టుకోకుండా ఎన్టీయార్‌ తప్పు చేస్తున్నారని జాతీయ పత్రికలలో వ్యాసాలు రాసేశారు వామపక్షసానుభూతిపరులైన సీనియర్‌ పాత్రికేయులు. ఎన్టీయార్‌ హితైషులు కూడా సలహాలు చెప్పే వుంటారు. కానీ ఎన్టీయార్‌ బెదరలేదు. ఆత్మవిశ్వాసంతో ఒంటరిగా సాగారు. ప్రజలు దాన్ని మెచ్చారు. అఖండమైన మెజారిటీ కట్టబెట్టారు. నేను అనేకసార్లు రాసినా మళ్లీ రాయడానికి వెనుకాడను - ఓటర్లు సాహసాన్ని మెచ్చినట్టు రాజకీయపు టెత్తుగడల్ని మెచ్చరు.

తెలంగాణ సెంటిమెంటును గౌరవిస్తున్నామని జగన్‌ అంటున్నారు కాబట్టి సమైక్యవాద సెంటిమెంటును గౌరవించడం లేదని అర్థం కాబట్టి ఆంధ్రప్రాంతంలో తిరగనివ్వం అని ఏదో ఒక సంస్థ ప్రకటించింది. (ఎవరూ పట్టించుకోలేదనుకోండి, కానీ అలాటి పిలుపులే అనవసరం. ఎవరైనా ఎక్కడైనా తిరగగలగాలి. తమ భావాలు ప్రచారం చేసుకోనివ్వాలి) ఇలా ప్రకటించడం వలన సమైక్యవాదం బలంగా వున్న ఆంధ్రప్రాంతంలో ఓడిపోతామన్న భయం జగన్‌కి లేదా? అని సందేహం రావచ్చు. అక్కడ కులం ఫ్యాక్టర్‌తో నెగ్గవచ్చని ఆయన ధీమా కాబోలు. ఆయన గుర్తించని అంశం ఏమిటంటే - తెలంగాణలో కూడా సమైక్యవాదులు వున్నారు.

బుధవారం తెరాస భవన్‌లో పార్టీ ఇన్‌చార్జిలను ఉద్దేశించి మాట్లాడుతూ కెసియార్‌ కొన్ని స్టాటిస్టిక్స్‌ యిచ్చారు. వారు నిర్వహించిన సర్వేల ప్రకారం స్టేషన్‌ ఘణపూర్‌లో 63%, కామారెడ్డిలో 53%, ఆదిలాబాద్‌లో 61%, కొల్లాపూర్‌లో 58%, పరకాలలో 46% ఓట్లు తెరాసకు వస్తాయట. కాస్సేపు యీ అంకెలు కరెక్టే అనుకుందాం. అంటే సర్వే నిర్వహించే నాటికి కొల్లాపూర్‌లో 42% మంది తెరాసకు ఓట్లేయరనేగా ! దాని అర్థం వారందరూ సమైక్యవాదులని కాదు. కానీ తెలంగాణపై ఎటూ తేల్చి చెప్పని టిడిపికి, తెలంగాణ యిప్పట్లో యిచ్చేది లేదని చాటి చెపుతున్న కాంగ్రెస్‌కు ఓట్లేస్తారన్నమాట. ప్రత్యేక తెలంగాణ గురించి ప్రగాఢ కాంక్ష వుండి వుంటే తెలంగాణ కోసం రాజీనామా చేసిన కాండిడేట్లకు ఓట్లేసి తీరాలిగా !

ఇది చెప్తూనే బాన్సువాడలో అతి విశ్వాసం వలన దెబ్బ తిన్నామని కూడా కెసియార్‌ చెప్పారు. అంతకు వారం క్రితం ఆంధ్ర నుండి వచ్చిన 'సెటిలర్లు' తమ అంచనాలను తారుమారు చేశారని, తెరాస వ్యతిరేక అభ్యర్థికి డిపాజిట్‌ వచ్చేట్లు చేశారని ఆరోపించారు. మరి వీరెవ్వరికీ సెంటిమెంటు లేదని జగన్‌ ఉద్దేశమా? పరిస్థితి యిలా వుందని సాక్షాత్తూ కెసియారే చెప్తున్నారు. అయినా జగన్‌ తెలంగాణ సెంటిమెంటు బలంగా వుందని, దాన్ని గౌరవించడానికే పోటీ చేయడం లేదనీ చెప్పుకుంటున్నారు.

కేవలం కొండా సురేఖను గెలిపించడానికే జగన్‌ తెరాసకు సాయపడుతున్నారని నేననుకోను. ఆయన ప్రధాన ప్రత్యర్థి కిరణ్‌. కిరణ్‌ అసమర్థుడని, రాష్ట్రాన్ని పాలించడానికి అనర్హుడని చూపడమే ఆయన ధ్యేయం. కిరణ్‌ మొదట్లో తడపడుతూ ప్రయాణం మొదలుపెట్టి. క్రమంగా సీట్లో బలపడుతున్నారు. కాబినెట్‌లో చాలామంది సహాయనిరాకరణ చేస్తున్నా ఏదోలా బండి లాక్కుని వస్తున్నారు. తన పార్టీలోని తెలంగాణ ప్రాంత నాయకులు ఎంత గగ్గోలు పెట్టినా, మొండిగా పరీక్షలు నిర్వహించారు. సకల జనుల సమ్మెను ఎదుర్కున్నారు. చివరకు ఏ ఫలితమూ లేకుండానే వాళ్లు సమ్మె విరమించేట్లు చేశారు. ఆయన మొండితనమే ఆయనకు శ్రీరామరక్ష అయింది. ప్రతిపక్షంతో కుమ్మక్కవనివ్వండి, ఏదైనా చేయనివ్వండి, ఏడాది పాలన పూర్తి చేశారు కదా. అవిశ్వాస తీర్మానాన్ని ఓడించారు కదా. ఇప్పటిదాకా అవినీతి ఆరోపణలు ఏవీ పెద్దగా రాలేదు కదా.

ఇప్పుడు తెలంగాణ ఉపయెన్నికలు వస్తున్నాయి. ఎప్పటిలాగా టికాంగ్రెస్‌వాళ్లు 'మనం నిలబడవద్దు, డిపాజిట్లు కోల్పోతాం' అని ప్రచారం చేస్తారు. హై కమాండ్‌ నోర్మూసుకుని నిలబడండి అంటుంది. కిరణ్‌ రంగంలోకి దిగి ప్రచారం చేస్తారు. దాని ప్రభావం మాట ఎలా వున్నా, కెసియార్‌ వ్యవహారశైలితో విసిగివున్న ఓటర్లు గతంలోలా భారీగా తెరాసకు ఓట్లు వేయకపోవచ్చు. అసలు పోలింగ్‌కే రాకపోవచ్చు. ఇక టిడిపి, కాంగ్రెస్‌ లోపాయికారీ ఒప్పందం కుదుర్చుకుని తెరాసను ఓడించే ప్రయత్నాలు చేయవచ్చు. కొన్ని చోట్ల టిడిపి ఓట్లు కాంగ్రెస్‌కు, మరికొన్ని చోట్ల కాంగ్రెస్‌ ఓట్లు టిడిపికి పడవచ్చు. బాన్సువాడలో యిలా జరిగింది కదా. అక్కడ జరిగినట్టే కొన్ని నియోజకవర్గాలలో తెరాస మెజారిటీ తగ్గవచ్చు. ప్రత్యర్థికి డిపాజిట్లు దక్కవచ్చు. ఆ మాత్రం జరిగినా చాలు, కిరణ్‌ నైతికస్థయిర్యం పెరగడానికి. తెలంగాణ సమస్యను ఎదుర్కొనగల సాహసిగా ఆయనకు పేరు వచ్చేస్తుంది.

జగన్‌ భయపడేది సరిగ్గా ఇదే ! దీన్ని అరికట్టాలంటే కాంగ్రెస్‌ వ్యతిరేక ఓట్లు చీలిపోకుండా చూడాలి. అందుకే ఆయన తన పార్టీ కాండిడేటును బరిలో నిలపడం లేదు. వైయస్‌ అభిమానుల సంఖ్య తెలంగాణలో గణనీయంగానే వుంది. వారందరూ తెరాసకు ఓట్లు వేసుకునేందుకు ఏ అవరోధమూ లేకుండా జగన్‌ చూస్తున్నారు. జగన్‌ పార్టీ అభ్యర్థి నిలబడితే ఆ ఓట్లు చీలిపోతాయి. దాన్ని నివారించడానికే జగన్‌ తన అభ్యర్థులను తెలంగాణ సెంటిమెంటు పేరు చెప్తున్నారు. మరో పక్క కెసియార్‌ పరకాలలో కూడా తమ అభ్యర్థి నిలబడతారని చెప్తున్నారు. ఎటువంటి అభ్యర్థిని నిలబెడుతున్నారో చూస్తే జగన్‌, కెసియార్‌ల మధ్య ఒప్పందం వుందో లేదో స్పష్టంగా తెలుస్తుంది. ఈ ఒప్పందం ఇకపై కూడా కొనసాగుతుందని నేను అనటం లేదు. జగన్‌ ప్రస్తుతలక్ష్యం కిరణ్‌ను బలహీనపరచడం. తెలంగాణ కోసం బొంతపురుగునైనా ముద్దాడడానికి కెసియార్‌ సిద్ధపడినట్లే, కిరణ్‌ను తగ్గించడానికి కెసియార్‌నైనా ముద్దాడడానికి జగన్‌ సిద్ధపడుతున్నారనిపిస్తోంది. **- ఎమ్బీయస్‌ ప్రసాద్‌ (జనవరి 2012)**

**జనవరి 04 ఎమ్బీయస్‌ : ఓదార్పుగల్లు**

చంద్రబాబు రైతుయాత్ర ప్రకటించిన దగ్గర్నుంచి తెరాస వారు (అదే లెండి టి-జాక్‌వారు) ఆయన్ను తెలంగాణలో తిరగనివ్వమని భీషణప్రతిజ్ఞలు చేస్తూనే వున్నారు. అంతకుముందు చాలాసార్లు 'ఆయన తిరిగినా మేం పట్టించుకోం' అన్నారు. చచ్చినపామును మళ్లీ చంపడమేమిటని ఆశ్చర్యపడ్డారు కూడా. టిడిపిని బొందపెట్టి చాలాకాలమైంది అని తమను తాము కన్విన్స్‌ చేసుకున్నారు. జాక్‌ నుండి టిటిడిపిని తరిమికొట్టారు. మొన్న రైల్‌ రోకోలో మమ్మల్ని చేర్చుకోండి అని బతిమాలినా చేర్చుకోలేదు. జండాలు పక్కకు పెడతాం, కలిసి సాగుదాం అన్నా వినలేదు.

తమతో పాటు రానిస్తే ప్రజలు మళ్లీ టిడిపిని పట్టించుకుంటారు, మనం వదిలేస్తే మర్చిపోతారు, మనమే చంపి, మనమే మళ్లీ ప్రాణం పోయడమేమిటని అనుకుని వాళ్లను మానసికంగా తెలంగాణలో ఖర్చు రాసేశారు. అందుకే బాబు కాదు, ఆయన బాబు వచ్చినా ఏమీ కాదనుకున్న ధీమాతో 'మేం పట్టించుకోం, తెలంగాణలో ఎవరూ అటువైపు తొంగిచూడరు' కూడా అని ప్రకటనలు యిచ్చేశారు. తర్వాత క్రమేపీ పిక్చరు మారిందని గ్రహించినకొద్దీ తెలంగాణలో అడుగు పెట్టనివ్వం అన్నారు.

అదేమిటోగాని తెలంగాణ అన్నపుడు వీళ్లెవరూ హైదరాబాదును లెక్కలోకి తీసుకోరు. ఓ పక్క హైదరాబాదు తెలంగాణకు గుండెకాయ, కాలేయం, ధమని, సిర.. అది లేనిదే తెలంగాణయే లేదు అంటూనే వుంటారు. బాబు, జగన్‌ హైదరాబాదులోనే నివాసం వుంటున్నా, ఆస్తులు సంపాదించుకుని అనుభవిస్తున్నా వాళ్లు తెలంగాణలో వుంటున్నట్టు ఉద్యమకారులు అనుకోరు. వాళ్లు తెలంగాణలో అడుగు పెట్టకూడదు అంటూనే వుంటారు. అడుగు పెట్టడమేమిటి, కాపురమే వుంటున్నారుగా అని వాళ్లని ఎవరూ అడగరు. ఉద్యమకారుల దృష్టిలో తెలంగాణ అంటే హైదరాబాదు, రంగారెడ్డి, మెదక్‌ జిల్లాలు కాదు. అవి దాటి వస్తేనే తెలంగాణ అని లెక్క.

బాబు కనబడితే తెలంగాణ గురించి చెప్పమని నిలదీయాలని తెరాస వారు, కోదండరాం పిలుపు నిచ్చారు. 2009 మానిఫెస్టోలో తెలంగాణ యిస్తానన్నావు కదా, ఆ ముక్కే మళ్లీ ఎందుకు చెప్పవు? అని అడగాలట. నిజానికి ఏ మానిఫెస్టో అయినా ఆ ఎన్నికల వరకే పరిమితం. అప్పుడు నెగ్గినవారు మాత్రమే వారి మానిఫెస్టోను అమలు చేస్తారు, చేయగలరు ! అంతే తప్ప ఓడిపోయిన పార్టీకి ఆ బాధ్యత ఎందుకుంటుంది? మానిఫెస్టో ఎప్పుడూ 'మేం నెగ్గి అధికారం చేపడితే..' - అనే వాక్యంతోనే ప్రారంభమవుతుంది. సగం అధికారం చేపట్టినా (అంటే సంయుక్తప్రభుత్వం ఏర్పాటు చేసినా) మానిఫెస్టోను పూర్తిగా అమలు చేయమని అడగలేం. 'మా కిష్టమే కానీ భాగస్వామ్య పక్షాల మేనిఫెస్టో వేరేలా వుంది, వారు ఒప్పుకోలేదు. అది వారి ఎన్నికల వాగ్దానం కాదు కదా' అనవచ్చు వారు.

మ్యానిఫెస్టోలు శాశ్వత డాక్యుమెంట్లు కావు. ఓ సారి ఎన్నికలలో ఉచిత విద్యుత్‌ సాధ్యం కాదని అనవచ్చు. మరో సారి 'యిప్పుడు సాధ్యమే, అధికారంలోకి వస్తే యిస్తామ'ని వాగ్దానం చేయవచ్చు. ఒకసారి పరిశ్రమలకు ప్రాధాన్యం అనవచ్చు, మరోసారి రైతులకు ప్రాధాన్యం అనవచ్చు. నెగ్గిన పార్టీలే ఎన్నికల వాగ్దానాలు నెరవేర్చటం లేదు. అయినా వాళ్లను రీకాల్‌ చేసే సౌకర్యం మనకు లేదు. అలాటప్పుడు ఓడినవాళ్లను ఏం అడగ్గలం? మానిఫెస్టోలో అలా చెప్పినా మీరు నెగ్గించలేదుగా, ఇంకెందుకు చేయాలి? అని ఓడిపోయినవాళ్లు తిరిగి అడుగుతారని భయం.

చంద్రబాబు తెలంగాణకు వ్యతిరేకం కాదని చెప్తున్నారు కానీ అనుకూలం అని చెప్పడం లేదని మరో ఆరోపణ. రెండుకళ్ల సిద్ధాంతం వదిలిపెట్టి ఏదో ఒకటి తేల్చి చెప్పాలని పట్టుబడుతున్నారు. అనేక సమస్యలపై సందిగ్ధంగా వుండడం రాజకీయాల్లో బాబుతో మొదలు కాలేదు, అంతం కాబోదు. దేశంలోనే కాదు, అంతర్జాతీయంగా రాజకీయనాయకులు తరచుగా వాడే పదం - 'నో కామెంట్‌'. బాబు ఆ మాట వాడకుండా వుండకూడదని కట్టడి చేస్తే ఎలా? తెలంగాణపై సందిగ్ధతకు మూలవిరాట్‌ కాంగ్రెస్‌ను తెరాస ఏం చేస్తోంది? మన రాష్ట్ర వ్యవహారాల యిన్‌చార్జి ఆజాద్‌ హైదరాబాదు (తెలంగాణలో భాగం) తిష్టవేస్తే అతని ఎదుట నిరసన కాదు కదా, వెళ్లి అడగను కూడా అడగలేదు.

బక్రీద్‌, గురుపూర్ణిమ యిత్యాది పండగలన్నీ అయిపోయాయి. భీష్మ ఏకాదశి గురించి ఆజాద్‌కి తెలియదు. ఎవరైనా సూచించే వుంటారు కానీ, యిక పండుగల గోల ఏల, డైరక్టుగా ఐదు రాష్ట్రాల ఎన్నికల సాకు చూపుదాం అనుకుని, ఎన్నికలు పూర్తయేదాకా ఏం మాట్లాడం అనేశాడు. (ఆ తర్వాత బజెట్‌ సమావేశాలు ఎలాగూ వున్నాయి) చిదంబరం అఖిలపక్ష సమావేశం ఎప్పుడో చెప్పరు. అయినా తెరాస ఒక్క నిరసన తెలపలేదు. ఎంతసేపూ లోకువగా దొరికినది బాబు మాత్రమే ! ఆజాద్‌పై మాటలు రువ్వలేదు కానీ బాబు పై రాళ్లు, చెప్పులు రువ్వారు. బెదిరింపులు వర్షించారు. రైతులను సాకుగా పెట్టుకుని బాబు రావడం తప్పన్నారు. రైతులు సాకే అని అందరికీ తెలుసు.

ఇక్కడ బాబు ఉద్దేశం ఒక్కటే - తెలంగాణలో మేం బతికే వున్నాం. వి ఆర్‌ స్టిల్‌ ఏ ఫోర్స్‌ టు రికన్‌ విత్‌ - అని చూపించాలి. మా క్యాడర్‌ ఎక్కడికీ వెళ్లకుండా చూసుకోవాలి. మమ్మల్ని అడ్డుకుంటే చేతులు ముడుచుకుని కూర్చోమని అవతలివాళ్లకు చెప్పాలి. అందుకే జాక్‌ వాళ్లు అలా హెచ్చరించినా బాబు తెలంగాణ జిల్లాలు ఒకటొకటీ తిరుగుతూ పోయారు. అక్కడక్కడ నిరసనలు తప్ప గట్టిగా అడ్డుకున్నది లేదు. జాక్‌ పిలుపు ఎవరూ పట్టించుకున్నట్టు లేదు. ఆ కోదండరాం గారు నిరంతరం పిలుస్తూనే వుంటారు - తెలంగాణ జండాలు ఎగరేయండి, తెలంగాణ ముగ్గులేయండి, తెలంగాణ పిండివంటలు చేసుకుని తినండి, బందులు చేయండి, ఆంధ్ర వస్తువులు వాడకండి, ఆంధ్రవాళ్లను తరిమికొట్టండి.. అని.

ఆ పిలుపులన్నీ ఏ గాలికి పోతాయో తెలియదు. ఐదారుగురు టీవీ కెమెరాలముందు కాస్త యాక్షన్‌ చేసేసి వెళ్లిపోతారంతే. వాళ్లనే మీడియా హైలైట్‌ చేస్తుంది. అసెంబ్లీలో గంటల తరబడి మాట్లాడినవారి గురించి మర్నాడు పేపర్లో రాదు. ఎవరైనా మైకు విరిస్తే ఫోటోతో సహా వేస్తారు. బహిరంగసమావేశం మూడు గంటలు జరిగి, మధ్యలో పదిమంది తుంటరులు నినాదాలు యిస్తే వాళ్లకే ఫోకస్‌. మీరు మీటింగులో వుంటే వాళ్ల కలకలాన్ని పెద్దగా గమనించరు కూడా. కానీ మర్నాడు పేపర్లో వాళ్ల గురించే ప్రముఖంగా రాస్తారు. మొన్నటిదాకా బాబుకి తెలంగాణలో ఎదురైన ప్రతిఘటనలు యిలాటివే.

అసలు బాబుని రెచ్చగొట్టినది తెరాసే ! ఇది మనకు కానికాలం అనుకుని తెరాస వాళ్లు ఎన్ని తిట్టినా బాబు తలకాయ వంచుకుని గడిపేస్తున్నారు. అది చూసి తెరాస మరీ లోకువ కట్టేసింది. టిడిపి నుండి నాయకులను, కార్యకర్తలను గుంజుకోవడం మొదలుపెట్టింది. మొన్న బాన్సువాడ ఉపయెన్నికలో తన అనుచరుల మాట విని పోటీ చేయకపోవడం పొరబాటైందని బాబు ఆలస్యంగా గుర్తించారు. ఓడిపోతామేమోనని బరిలోంచి తప్పుకుంటే ఓడిపోయినట్టేగా! సంప్రదాయంగా ఓట్లేసేవారు యితరులకు ఓట్లేసేస్తారు. తర్వాతిసారి వీళ్ల కాండిడేటు బరిలో నిలబడినా వాళ్లు తిరిగి రాకపోవచ్చు. కొత్తపార్టీకే అలవాటు పడవచ్చు.

టి కాంగ్రెస్‌వాళ్లు కూడా ఎన్నికలలో పోటీ చేయవద్దని చెప్పినా కాంగ్రెస్‌ హై కమాండ్‌ ఠఠ్‌ అదేం కుదరదంటూ పోటీ చేస్తూ తన క్యాడర్‌ను కాపాడుకుంది. ఎర్రబెల్లి వంటి నాయకుల మాటలు విని బాబు దెబ్బ తినేశారు. అసలు కడియం శ్రీహరి, ఎర్రబెల్లి దయాకరరావులే కదా, రాష్ట్రవిభజనకు సై అంటే, తెరాసతో పొత్తు పెట్టుకుంటే మనకు ఓట్ల పంటే అని ఊదరగొట్టింది. వీళ్లు ఏం చేసినా కాంగ్రెస్‌కు వచ్చిన సీట్లలో 70% మాత్రమే వీళ్లకు వచ్చాయి. దరిమిలా కడియం శ్రీహరి చప్పబడ్డారు. జగన్‌ వచ్చినపుడు అడ్డుకోవడానికి ఎర్రబెల్లి చేసిన చేష్టలు సమర్థించుకోలేక ఇప్పుడు టిడిపివారు సతమతమవుతున్నారు. ఎవరైనా ఎక్కడైనా తిరగడం ప్రజాస్వామిక హక్కు అని టిడిపివారు యిప్పుడు అంటూ వుంటే 'మరి మీ ఎర్రబెల్లికి అప్పుడు ఆ విషయం తెలియదా?' అని అడుగుతున్నారు యితరులు. 'అది జిల్లాకు సంబంధించిన వ్యవహారం, స్థానిక పరిస్థితుల బట్టి ఆయన అలా చేశారు...' అని వీళ్ల సంజాయిషీ. నీతి ఏమనగా - అతి చేసిన గతి చెడును.

తెలంగాణపై తన వైఖరిని పునరాలోచించుకుని బాబు రంగంలోకి దిగారు. ఇకపై అన్ని ఎన్నికలలో పోటీ చేస్తామని అప్పుడే ప్రకటించారు. కోస్తా, సీమల్లో జగన్‌ రథం సాగుతోంది. కనీసం తెలంగాణలోనైనా తమ స్థానం పదిలం చేసుకోవాలి. లేకపోతే వచ్చే ఎన్నికల్లో 100 సీట్లు రావడం కష్టం. అందుకే తన క్యాడర్‌తో 'గ్రామాల్లోకి వెళ్లి మనం తెలంగాణకు వ్యతిరేకం కాదని చెప్పండి, ఉపయెన్నికలలో ప్రచారం చేయండి' అని చెప్పారు. అప్పుడు వాళ్లు 'మీకేం తెలుసు, మా కష్టాలు, ఇక్కడ కూర్చుని ఉపదేశాలివ్వడం కాదు...' అనసాగారు. ఇది గుర్తించి బాబు తనే రంగంలోకి దిగి ప్రతాపం చూపదలచారు. అదీ నాయకుడంటే !

ఆయనకు కిరణ్‌ దన్నుగా నిలబడ్డారు. ఎందుకంటే బాబు సమస్యే ఆయన సమస్యా. మొదట్లో టిడిపి నుండి ఫిరాయింపులను ప్రోత్సహించిన తెరాస యిటీవల కాంగ్రెస్‌వారిని కూడా లాక్కోసాగింది. గతంలో తెరాసవారిని కాంగ్రెస్‌ లాక్కుంది - అధికారపక్షం కాబట్టి ! కానీ యిప్పుడు ప్రతిపక్షంలో వున్న తెరాసకు ఫిరాయింపులు జరగడం వింత ! పైగా కాంగ్రెస్‌కో ఖత్మ్‌ కరో, తెలంగాణ హాసిల్‌ కరో అనే నినాదం యిచ్చి, తెలంగాణలో తాము గాని తాము అనుమతించినవారు గాని తప్ప వేరెవరూ తిరుగాడరాదని తెరాస హుకుంలు జారీ చేయసాగింది. ఇదంతా చూసి తెరాస ఆజ్ఞ లేనిదే తెలంగాణలో చీమైనా కుట్టదన్న అభిప్రాయానికి వచ్చి ఆత్మవిశ్వాసం కోల్పోతున్నారు టి-కాంగ్రెస్‌ నాయకులు. ఉద్యమకారులను సంతృప్తి పరచడానికి సిఎంకు ఎదురుతిరుగుతున్నారు.

'మీరనుకున్నంత సీను అక్కడ లేదు సుమా, తెరాస పలుకుబడి పరిమితమే, అదీ కొన్ని వర్గాలలోనే..' అని చాటి చెప్పవలసిన అవసరం కిరణ్‌కు పడింది. అందుకే బాబు యాత్రకు ఫుల్‌ సపోర్టు యిచ్చారు. ఎక్కడ చూసినా పోలీసులే, ముందస్తు అరెస్టులే. అప్పట్లో కాంగ్రెస్‌లో వున్న జగన్‌ను మానుకోటకు వెళ్లకుండా దారిలోనే ఆపారు. అప్పటినుండే ఉద్యమకారులు మేం తలచుకుంటే ఏమైనా చేయగలం అనసాగారు. వాళ్లను అదుపు చేయాలంటే అదే జిల్లాలో యాత్ర సాగనివ్వాలి. అందుకని యిప్పుడు నిరసనకారులను దారిలో ఆపారు. కిరణ్‌, బాబు కుమ్మక్కయ్యారని అనవచ్చు. కానీ ఒకలా చూస్తే ప్రభుత్వాధినేతగా అది కిరణ్‌ బాధ్యత. బాబు ప్రజాస్వామిక హక్కులను కాపాడవలసిన బాధ్యత వుందతనికి. బాబు కూడా ధైర్యం చూపించారు. రాళ్లదెబ్బలకు వెరవకుండా పాదయాత్రలు చేశారు.

కానీ తెరాస భయాలు తెరాసవి. ఇవాళ బాబుని యిలా వదిలేస్తే రేపు టిడిపి నాయకులందరూ రైతుల పేరు చెప్పి, విద్యార్థుల పేరు చెప్పి, అన్నా హజారే పేరు చెప్పి, ఏదో ఒక యాత్ర మొదలు పెట్టవచ్చు. టిడిపి క్యాడర్‌ మళ్లీ ధైర్యం చిక్కపట్టుకుని పార్టీకి తిరిగి రావచ్చు. అందుకే ఎక్కడికక్కడ ఆపబోయారు. కానీ అడ్డుకోలేకపోయారు. వారి హింసకు ప్రతిహింస చేయడానికి టిడిపి సర్వసన్నద్ధంగా వచ్చింది.

తెలంగాణలో ఒక్కొక్క జిల్లాలో యాత్ర సాగుతున్నకొద్దీ తెరాస ధైర్యం సన్నబడింది. కరీంనగర్‌, వరంగల్‌ జిల్లాలపై ఆశ పెట్టుకున్నారు. కరీంనగర్‌లో కూడా అనుకున్నంత ప్రతిఘటన రాలేదు. ఇక వరంగల్‌మీదే సకల ఆశలు పెట్టుకున్నారు. తెరాస క్యాడరంతా దిగింది, లీడర్లూ దిగారు. బంద్‌ చేయించారు. పోలీసులు ముందస్తు అరస్టులు చేశారు. టిడిపివారు పంతం కొద్దీ యాత్ర చేశారు, సభ పెట్టారు. అదే వరంగల్‌లో తెరాసను బాబు చిల్లర పార్టీలంటూ తీసిపారేశారు. ప్రతిఘటనలు ఎన్ని ఎదురైనా బాబుకి ఆహ్వానం బాగానే జరిగింది. కోటలో పాగా వేసినట్టు, తెరాస కోటలోనే సభ పెట్టి తడాఖా చూపించారు. బాబు సంతృప్తిగా వెనక్కి తిరిగారు. అడ్డుకున్నవారందర్నీ అరెస్టు చేస్తే యాత్ర, సభ సవ్యంగా సాగక ఏం చేస్తుంది అనవచ్చు మీరు. మొత్తం మీద ఎంతమంది అరెస్టులయ్యారంటారు? వారి సంఖ్య వేలల్లోనే వుంది కదా ! జిల్లా జనాభా లక్షల్లో వుంటుంది కదా. అంకెలన్నీ తీసి చూస్తే ఏ 1% మందో ఆందోళన చేసినట్టు తేలవచ్చు. తెలంగాణలో అడ్డాల్లో బిడ్డ నుండి కాటికి కాళ్లు చాచుకున్న ముసలవ్వదాకా అందరూ తెలంగాణకోసం పోరాడడానికి తయారుగా వున్నారని చెప్పినది అతిశయోక్తేగా ! మామూలు ప్రజలే బహుళసంఖ్యలో స్వచ్ఛందంగా ఉద్యమంలో పాల్గొని వుంటే ఆ కథే వేరు. నేల యీనినట్లు వచ్చేసి రోడ్ల మీద బైఠాయించగలరు.

ప్రశ్నలడగమని కోదండరాం ఎంకరేజ్‌ చేసినా ఎవరూ అడిగినట్టు లేదు. ఇక్కడ అంత ఓపిక ఎవరికీ లేదు. ప్రత్యేకరాష్ట్రం కావాలనే కోరిక వున్నంత మాత్రాన అందరూ తెరాసనే అభిమానించాలని లేదు. సిద్ధాంతపరంగా భిన్నభిన్న రాజకీయ దృక్కోణాలు వుంటాయి కదా. తెరాస పొలిటికల్‌ ఫిలాసఫీ యిప్పటిదాకా స్పష్టం కాలేదు. పైగా కెసియార్‌ వ్యవహారశైలిపై మామూలు ప్రజలకు కూడా అనుమానాలు రేకెత్తించారు టిడిపి వారు. అంతేకాదు, ఆజాద్‌కి వ్యతిరేకంగా నిరసన ఎందుకు తెలపలేదు? అని టిడిపి అడిగిన ఒక మంచిప్రశ్నకు తెరాస సమాధానం చెప్పలేకపోయింది. కెసియార్‌ పూర్తి కాంగ్రెస్‌ మనిషిగా గోచరిస్తున్నకొద్దీ ప్రజలకు టిడిపిపై సింపతీ పెరుగుతుంది.

ఏది ఏమైనా బాబుకి కాస్తయినా ప్రతిఘటన ఎదురైందంటే అది వరంగల్‌ జిల్లాలో మాత్రమే. అక్కడే పోలీసులు ప్లస్‌ బాబు మనుష్యులతో తెరాస వారు కలబడి గందరగోళం సృష్టించారు. బాబు బండి నడక నల్లేరు మీద నడక కాకుండా చూశారు. ఫైనల్‌గా చూస్తే ఓరుగల్లు ఒక్కటే తెలంగాణ అనిపిస్తోంది. (దానిలో మావోయిస్టుల పాత్ర ఎంతో క్లియర్‌గా తేలాలి) ఆ ఓరుగల్లే తెరాస పాలిట ఓదార్పు గల్లుగా మారింది. అంటే కన్సోలేషన్‌ ప్రైజ్‌ అన్నమాట. రాబోయే రోజుల్లో జగన్‌ను నిజామాబాద్‌ జిల్లాలో అడ్డుకున్నపుడు వుండే పరిస్థితి బట్టి తెలంగాణలో తెరాసకు ఎన్ని కన్సొలేషన్‌ ప్రైజులున్నాయో స్పష్టంగా తెలుస్తుంది. **(సమాప్తం) - ఎమ్బీయస్‌ ప్రసాద్‌ (జనవరి 2012)**

**జనవరి 06 ఎమ్బీయస్‌ : బాల-కృష్ణలీలలు**

బాలకృష్ణగారు క్రియాశీల రాజకీయాల్లోకి వస్తారట. శనివారం విలేకరుల సమావేశంలో చెప్పి, అంతటితో ఆగక ఆదివారం బహిరంగ సభలో చెప్పారు - ఇప్పటివరకు ఎన్నికల ప్రచారకర్తగా చూశారు, యికపై ప్రజాసేవలో చూస్తారు అని. నాన్న వారసత్వాన్ని నిలబెడతా, 1983 మళ్లీ తిరిగి వస్తుంది అని కూడా హామీ యిచ్చేశారు. ఇక చూసుకోండి, టీవీల్లో తెగ చర్చలు. టిడిపిలో ముసలం వచ్చేస్తోందని, చంద్రబాబును పక్కకు తప్పించడానికి నందమూరి వంశీకులు కుట్రలు చేస్తున్నారనీ, బాబు దీన్ని ఎలా ఎదుర్కుంటారో చూడాలనీ... యిలా. రాష్ట్రంలో ఏ ప్రాంతం నుండైనా పోటీ చేస్తానని, ఎక్కడ నుండి చేయాలో చెప్పవలసినది హై కమాండని బాలకృష్ణ అన్నప్పుడే మనకు తెలిసిపోయింది - హై కమాండ్‌ అనేది వేరే వుందని.

బాలకృష్ణపై అప్పుడే ఛాలెంజ్‌లు ప్రారంభమయ్యాయి. ఎప్పుడో 2014 దాకా ఎందుకు, రాబోయే ఉపయెన్నికలలో ఎన్టీయార్‌ మ్యాజిక్‌ పనిచేయించి చూపు అని. బాలకృష్ణ టిడిపిలోకి యాక్టివ్‌గా వచ్చేస్తున్నారు కాబట్టి కాంగ్రెస్‌వారు మహేష్‌బాబును లాక్కుని వచ్చేస్తున్నారని, ఆ పని ఒక మంత్రిణిగారికి అప్పగించారని కూడా మీడియా రాసేసింది. దీన్ని ఓవరాక్షన్‌ అనరు, ఓవర్‌ రియాక్షన్‌ అంటారు. బాలకృష్ణ యిలా ఎన్నోసార్లు ప్రకటించారు. ఏదైనా ఓ సినిమా హిట్టయిందని అనుమానం తగిలినప్పుడల్లా ఆయన పొంగిపోయి యిలాటివి అంటారు. మళ్లీ సినిమా షూటింగుల్లో పడిపోతారు. వీళ్లందరికీ క్రియాశీల రాజకీయాలంటే ఎంత తక్కువ చూపో దీన్ని బట్టి తెలుస్తోంది.

రాజకీయ నాయకుడు గురించి సినిమాల్లో, వ్యంగ్య రచనల్లో చాలా నీచంగా చూపించడం వలన ఏమీ రానివాడే రాజకీయాల్లోకి వస్తాడన్న అభిప్రాయం కలుగుతుంది. నిజానికి రాజకీయవాదికి ఎన్నో గుణాలుండాలి. ఓపికుండాలి, ఓర్పుండాలి, మంచి ఆరోగ్యం వుండాలి, ప్రతి గ్రామంలోను కనీసం ఐదారుగుర్నైనా పేరు పెట్టి పలకరించగల జ్ఞాపకశక్తి వుండాలి, అర్ధరాత్రయినా, అపరాత్రయినా కార్యకర్త వచ్చి పిలిస్తే పలికేట్టుండాలి. వాడి అవసరానికి ఆదుకోవాలి. ఆర్థికంగా కాకపోయినా మాటల్లోనైనా సానుభూతి చూపాలి. అనుయాయుల యిళ్లల్లో శుభానికి, అశుభానికి ప్రత్యక్షంగా వెళ్లాలి. ప్రతిక్షకులే కాదు, తన అనుయాయులు, మిత్రులు, సహచరులు ఏం చేస్తున్నారో నిరంతరం సమాచారం సేకరించాలి. వాటిబట్టి తన ప్రణాళికను మార్చుకుంటూ వుండాలి.

పై వాళ్ల దగ్గర అణగి వుండడం, కిందవాళ్లను అదలించడం తెలియాలి. మీడియా వద్ద ఎప్పుడు నోరు విప్పాలి, ఎప్పుడు నోరు మూసుకోవాలి, ఆన్‌ రికార్డు ఏం చెప్పాలి, ఆఫ్‌ రికార్డు ఏం వాగాలి - అన్నీ తెలుసుకోవాలి. ముఖ్యంగా అధిష్టానం ఆలోచనలను గ్రహించగలగాలి. పైవాళ్లు అన్నీ వాచ్యా చెప్పరు. వాళ్ల చర్యల బట్టి తామే ఓ అంచనాకు వచ్చి, వాళ్ల మనసెరిగి ప్రవర్తించాలి, వాళ్లను యిబ్బంది పెట్టకూడదు. ఇవన్నీ మామూలు రాజకీయవాదికి వుండవలసిన లక్షణాలు. ఇక అవినీతిపరుడు తీసుకోవలసిన జాగ్రత్తలు రెట్టింపు వుంటాయి. ఎవరి దగ్గర ఎప్పుడు ఎంత లాగాలో, లాగినది ఎలా దాచాలో, బయటపడితే ఎలా బుకాయించాలో - ఎన్నో విషయాలు తెలియాలి.

చాలామంది విద్యావంతులు యివేమీ తెలుసుకోకుండా ప్రజాసేవ చేసేద్దామనుకుంటున్నాను అంటూ ఉబలాటపడిపోతారు. పెద్ద పెద్ద కార్పోరేట్స్‌కు చైర్మన్‌గా చేసినవాళ్లు కూడా ఎన్నికల ప్రచారంలో నాలుగు రోజులు తిరిగి, ఆ చీమిడిముక్కు పిల్లలను ఎత్తుకోలేక, మురికివాడలు తిరగలేక మధ్యలో అస్త్రసన్యాసం చేసేశారు. చిదంబరం ఎంత బుద్ధిశాలియైనా కావచ్చు, మొన్న ఎన్నికలలో ఆల్మోస్ట్‌ ఓడిపోయారు. మణిశంకర అయ్యర్‌ వంటి మేధావి ఓడిపోయాడు. మన్‌మోహన్‌ సింగ్‌ గారికి యివి తెలుసుకాబట్టే రాజ్యసభ ద్వారా ఎన్నికవుతున్నారు. ఎన్నికల క్షేత్రానికి వేరే గేమ్‌ రూల్సుంటాయి. అవి తెలుసుకోకుండా నన్ను చూడడానికి జనం వస్తున్నారు కదా, క్రియాశీలక రాజకీయాల్లోకి వచ్చేస్తా అని ఉబలాటపడితే అంత కన్న మూర్ఖత్వం వుండదు.

ఎన్నికల ప్రచారానికి స్టామినా ఎంత ముఖ్యమో చిరంజీవి సోదాహరణంగా నిరూపించారు. ఎన్టీయార్‌ చైతన్యరథంపై నెలల తరబడి తిరిగేశారు కదాని ఈయనా ప్లాను చేశారు. వారం రోజులు తిరిగేసరికి సొమ్మసిల్లి పడిపోయి పదిహేను రోజులు రెస్టు తీసుకున్నారు. ఎన్నికల సమయంలో ప్రతిరోజూ, ప్రతి గంటా విలువైనదే. రెస్టు తీసుకుంటే పనులేమవుతాయి? టిక్కెట్ల పంపిణీ దెబ్బ తినేసింది. ఎన్నికలలో పార్టీ కంగు తినేసింది. ఎన్నికల తర్వాత కాంగ్రెస్‌ రేవులో పార్టీకి తర్పణాలు విడిచేసిి పూర్తి రెస్టు తీసుకుంటున్నారు. సినిమా నటుడిగా ఎవరో రాసిచ్చిన డైలాగులు టేకులు తింటూ చెప్పడం వేరు. వేదికల మీద ఉత్తేజకరంగా చెప్పడం వేరు. ఎన్టీయార్‌ ఉపన్యాసశైలి ఏ యాక్టరుకూ రాలేదు. భాష మీద ఆయనకున్న పట్టు వీరి కెక్కడిది? చిరంజీవి తిరుపతిలో తొలి ప్రసంగం మాత్రమే హిట్టయింది. ఆ తర్వాత ఏదో తప్పనిసరి తద్దినంలాగే సాగింది. ఓటర్లను హుషారు చేయడంలో ఆయన కంటె పవన్‌ కళ్యాణ్‌ మెరుగనిపించారు.

నాన్న వారసత్వం తీసుకుంటా అంటున్న బాలకృష్ణ కనీసం ఉపన్యాసాల విషయంలో తండ్రిని అనుకరించగలరా? ఎన్టీయార్‌ నోట మాటలు ప్రవహించేవి. ముందుగా తయారయివచ్చారో, ఆశువుగా మాట్లాడుతున్నారో తెలిసేది కాదు. మాటలు తడబడే ప్రశ్నే లేదు. మరి బాలకృష్ణ? అదేమిటో గాని ఆయన వేదికమీద మాట్లాడుతూంటే అదెప్పుడు ఆగిపోతుందోనని సభలో వున్న నాకు టెన్షన్‌గా వుంటుంది. ఆయన మాటలు వెతుక్కుంటూ మాట్లాడతారు. ఉన్నట్టుండి మాటలు దడదడా వచ్చేస్తాయి. అంతలోనే 'ఊఁ..' అంటూ సాగదీస్తారు. వెనక్కాల ప్రాంప్టింగ్‌ అందలేదేమో ననిపిస్తుంది. ఆ మాటల్లో సొగసు వుండదు, రమ్యత వుండదు. మనం మామూలుగా మాట్లాడే మాటలే ఆయన తడుముకుంటూ, తడబడుతూ మాట్లాడతారు. మాటల్లో వీక్‌ అని ఆయనకూ తెలుసు కాబట్టి, చేతల ద్వారా ఓటర్లను ఆకర్షిద్దామని చూస్తారు. అందుకే తొడలు కొట్టడం. అలా కొట్టి కొట్టి ఔచిత్యం మర్చిపోయి, అక్కగారి యింటి ఎదురుగా కూడా కొట్టారు.

కొట్టికొట్టి తొడలు వాచాయి తప్ప, ఓట్లు రాలలేదు. ఆయన తొడకొట్టడంపై జోక్సు, కార్టూన్లు, యానిమేషన్లు వర్షించాయి. అయినా ఆయన పాఠం నేర్చుకోలేదు. పౌరాణిక సినిమాల్లో వేద్దామని ఉబలాట పడుతున్న ఆయన తొడగొట్టి ఊరుభంగం చేయించుకున్న దుర్యోధనుడి కథ తెలుసుకోవాలి. మొన్న ఆదివారం నాడు మళ్లీ కొట్టారు. అభిమానుల కోరికపైన అట. నన్నడిగితే తొడ కొట్టమని కోరిన అభిమానులకు ఆయన ఓ ఆఫర్‌ యివ్వాలి. 'మీ నియోజకవర్గం నుండి టిడిపి కాండిడేట్‌ను గెలిపించండి, విజయోత్సవ సభకు వచ్చి తొడకొడతా' అని. ఎన్టీయార్‌కు యిటువంటి విన్యాసాల అవసరం పడలేదు. లక్ష్మీపార్వతితో కలిసి డాన్సులు చేశారంటే అది ఆయన హుషారు కొద్దీ చేశాడు. ఆయన గొంతు ఒక్కటి చాలు, సకల హావభావాలు ప్రకటించడానికి. చేతులు, ముఖకవళికలు తోడుగా నిలిచేవి. రెండు నిమిషాలు మాట్లాడినా ప్రజల గుండెల్లోకి దూసుకుపోయేవి. మరి బాలకృష్ణ? రెండు నిమిషాలలో చెప్పగలిగినదాన్ని నాన్చి నాన్చి యిరవై నిమిషాలు చెపుతారు.

'మా నాన్న వారసత్వం' అని బాలకృష్ణ చెప్పుకోవడం హాస్యాస్పదం. ఎన్టీయార్‌కున్న యీ శక్తి యితనికి వుందా? రాజకీయాలనే కాదు, సినిమాలలో కూడా ఎన్టీయార్‌ స్థానాన్ని బాలకృష్ణ భర్తీ చేయగలిగారా? రామారావు కేవలం నటుడే కాదు, రచయిత, దర్శకుడు, నిర్మాత, స్టూడియో కట్టించారు. బాలకృష్ణకు వీటిలో ఎన్ని విద్యలు వచ్చు? ఎంత బాగా వచ్చు? ఎన్టీయార్‌ 60 యేళ్లు వచ్చేదాకా నటించారు. చివరిదాకా డిమాండ్‌లోనే వున్నారు. హిట్లు యిస్తూనే వున్నారు. బాలకృష్ణకు మహా అయితే ఏడాదికి ఓ హిట్‌ వస్తుందేమో ! అదీ అందరూ కలిసి సాయం పడితే ! ఇప్పుడు శ్రీరామరాజ్యం సినిమా విజయం సాధించిందంటున్నారు కాబట్టి దాన్ని బాలకృష్ణ ఎక్కవుంటులో వేయడానికి చూస్తున్నారు. కొన్ని హోర్డింగులలో నయనతార బొమ్మ తీసిపారేశారు. సినిమాలో బాలకృష్ణ వున్న సీన్లను లెక్కవేసి చూస్తే ఆయన వీరాభిమానులు కూడా ఆ సినిమా సమిష్టికృషి వలన ఆడిందని ఒప్పుకోవాల్సిందే.

దేశంలో గాంధీ వారసత్వం అనే మాట అతి లూజుగా వాడేస్తారు. నాలుగు నెలల క్రితం అన్నా హజారేను మరో మహాత్ముడు అనేశారు. ఇప్పుడు చూస్తే తెలుస్తుంది - మహాత్ముడో, మరొకడో ! వెనక్కాల జనం పల్చబడిపోయి బాంబేలో దీక్ష మొదలెట్టిన మర్నాటికే గుడారం ఎత్తేశారు. మరి మహాత్మా గాంధీ!? చనిపోయి 60 యేళ్లు దాటినా ఆయన పేరు ప్రపంచమంతా చెప్పుకుంటున్నారు. జయప్రకాశ్‌ నారాయణ్‌ ఒక గొప్ప సోషలిస్టు. జనతా పార్టీని అధికారంలోకి తెచ్చినపుడు ఆయనను 'మహాత్మా ఆఫ్‌ 77' అని కీర్తించింది మీడియా. ఆయన పేరు ఎవరికైనా తెలుసా యిప్పుడు? పోలికలు తెస్తే యిదే యిబ్బంది. జయప్రకాష్‌ను ఆయనగానే గుర్తిస్తే చాలు. మహాత్మాతో పోలిస్తే తేలిపోతారు.

మన రాష్ట్రంలో ఎన్టీయార్‌ వారసత్వం కూడా ఒకటి తేరగా దొరికింది. సినిమాల్లోంచి రాజకీయాల్లోకి వద్దామనుకున్న ప్రతీవాడు ఎన్టీయార్‌తో పోల్చుకోవడమే. చిరంజీవి ఏం సాధించారో చూశాం. ఆయన చేతిలో యిప్పుడు పార్టీ లేదు, పదవీ లేదు. కేంద్రమంత్రిత్వమూ లేదు, రాష్ట్రమంత్రిత్వమూ లేదు. ఇప్పుడు అయిదు రాష్ట్రాల్లో ఎన్నికలున్నాయి కదా, ఎక్కడా తెలుగువాళ్ల జనాభా వున్న వూళ్లు వుండకూడదని యీయన దణ్నం పెట్టుకుంటూ వుంటాడు. లేకపోతే సోనియా అక్కడకు తరుముతుంది. వెళ్లి ప్రచారం చేసి వచ్చినా ఓట్లు రాలకపోతే (తమిళనాడు, కర్ణాటకలలో రాలలేదుగా) పరువు తక్కువ. జూనియర్‌ ఎన్టీయార్‌ కూడా తన సభలకు విరగబడి జనం వచ్చేసరికి తాతగారి వారసత్వం అంటూ మహా అడావుడి చేశాడు. ఉపన్యాసం బాగుంది కదాని విన్నారు తప్ప ఎవడూ ఓట్లేసిన పాపాన పోలేదు.

ఒంటి చేత్తో పార్టీని గెలిపించిన ఎన్టీయార్‌ ఎక్కడ? ప్రచారం చేసిన ప్రాంతాల్లో కాండిడేట్లను గెలిపించలేని వీళ్లెక్కడ? పేరు పెట్టుకున్నంత మాత్రాన, జీన్స్‌ వున్నంత మాత్రాన సరిపోతుందా? బాలకృష్ణ కంటె హరికృష్ణ ముందు పుట్టారు. ఆయనా 'నాలో ఎన్టీయార్‌ రక్తం వుంది, ఆ వారసత్వం నాదే' అంటూ 'అన్న టిడిపి పార్టీ' పెట్టారు. ఒక్క కాండిడేటు కూడా గెలవలేదు. ఆయనే ఓడిపోయాడు. పురంధరేశ్వరి కూడా కాంగ్రెస్‌లో చేరితే తప్ప గెలవలేకపోతున్నారు. ఆవిడా ఎన్టీయార్‌ వారసత్వం అని చెప్పుకోకూడదు. కొడుకుగా, లేక కూతురుగా పుట్టినంత మాత్రాన ఆ ప్రతిభ అచ్చుపోసినట్టు దిగిపోదు. రవీంద్రనాథ్‌ ఠాగూరు కొడుకు కవా? శరత్‌బాబు కొడుకు నవలా రచయితా? శ్రీశ్రీ కొడుకు మరో మహాకవా? మన రాష్ట్రంలో జ్ఞానపీఠుల సంతానం తండ్రుల స్థాయిలో కవిత్వం రాశారా? ఎవరికి వారే ఎదగాలి. ఎన్టీయార్‌కు ఎవరి వారసత్వం వుందని అన్ని శిఖరాలు అధిరోహించారు?

ఎన్టీయార్‌ రాజకీయాల్లోకి వచ్చినపుడు ఎమ్జీయార్‌తో పోల్చారు. ఎమ్జీయార్‌ దశాబ్దాలపాటు రాజకీయాలు, సినిమాలు సైమల్టేనియస్‌గా నడిపారు. అధికారంలోకి రావడం లేటయింది. వచ్చాక పాతుకుపోయారు. ఎన్టీయార్‌ అతి త్వరగా ముఖ్యమంత్రి అయ్యారు. దాన్ని త్వరలోనే పోగొట్టుకున్నారు కూడా. అందువలన ఎవరి టాలెంట్‌ వారిదే అని గ్రహించాలి. ఎన్టీయార్‌కు అసలైన వారసుడు చంద్రబాబు అని బాబు చుట్టూ వున్నవారు భజన చేస్తారు. ఒట్టిమాట. రామారావు రామారావే. చంద్రబాబు చంద్రబాబే. ఆయనకున్న గుండె ధైర్యం, గ్లామర్‌ యీయనకి లేదు. ఈయనకున్న ఆర్గనైజేషనల్‌ స్కిల్స్‌, స్కీమింగ్‌ ఆయనకు లేవు. ఎన్టీయార్‌ రాజకీయాల్లోకి వచ్చినపుడు వెనక్కాల ఓ నాదెండ్ల, ఓ ఉపేంద్ర, ఓ రామోజీ వున్నారు. తర్వాత చంద్రబాబు వున్నారు. బాలకృష్ణకు ఎవరున్నారు? అందువలన బాలకృష్ణ ముందుగా తన స్వంత స్కిల్స్‌ డెవలప్‌ చేసుకోవాలి. స్వంత టీము ఏర్పరచుకోవాలి. తండ్రి పేరు పఠిస్తే ఓట్లచింతకాయలు రాలవు.

బాలకృష్ణ యాక్టివ్‌గా రంగంలోకి దిగుతాను అనగానే సరే రా బాబూ అంటూ బాబు పార్టీ పగ్గాలు అప్పగిస్తారా? అప్పగించడానికేనా ఆయన ఎన్టీయార్‌నుండి బలవంతంగా గుంజుకున్నది? అవిశ్వాసతీర్మానంపై చర్చ సందర్భంగా ధర్మాన ప్రసాదరావు చక్కటి ప్రసంగం చేశారు. 'కాంగ్రెసంటే ఢిల్లీ పాలన అని ఎద్దేవా చేస్తారు. కానీ ఒకటి గమనించండి. మా పార్టీలో ముఖ్యమంత్రి అయ్యే ఛాన్సు, రాష్ట్ర అధ్యక్షుడు అయ్యే ఛాన్సు మాలో ప్రతి ఒక్కరికి వుంది. కానీ మీ ప్రాంతీయపార్టీలో చంద్రబాబుకి తప్ప ముఖ్యమంత్రిగా గాని, పార్టీ అధ్యక్షుడుగా గాని అయ్యే ఛాన్సు ఎవ్వరికీ లేదు.' అన్నారు. కరక్టే. ఈ ప్రాంతీయపార్టీ లన్నిటికీ యిదే జబ్బు. వాళ్లే అధ్యక్షులు. వాళ్లే ముఖ్యమంత్రులు. తక్కినవాళ్లకు ఎంత టాలెంటున్నా వేస్టు.

ఇప్పుడు ఈయన తండ్రి పేరు చెప్పుకుని దిగితే ఏం లాభం? పార్టీ అధ్యక్షుడు కావాలంటే రాజకీయాలు బాగా తెలిసి వుండాలి. నిత్యం కార్యకర్తల మధ్య మసలాలి. సిఎం కావాలంటే అడ్మినిస్ట్రేషన్‌ తెలిసి వుండాలి. బాలకృష్ణకు రెండూ తెలియవు. మీటింగులకు జనాల్ని రప్పించగలగడం తప్ప ఆయన వద్ద మరే టాలెంటు వున్న దాఖలాలు లేవు. బాబు నాయకత్వం మరిగిన టిడిపి నాయకులు సాక్షాత్తూ ఎన్టీయార్‌నే తోసిరాజన్నారు. ఇప్పుడు ఎన్టీయార్‌ వారసుణ్నంటూ బాలకృష్ణ వస్తే వాటేసుకుంటారా? ఓపికుంటే బాలకృష్ణ వేరే పార్టీ పెట్టుకోవాల్సిందే ! లేకపోతే బాబు ఎక్కడకి వెళ్లమంటే అక్కడికి వెళ్లి తొడగొట్టి రావల్సిందే !

'కాంగ్రెస్‌లో అంతర్గత కలహాలు ఎక్కువైపోయాయి, 1983, 1994ల పూర్వ స్థితి వచ్చేసింది కాబట్టి టిడిపి మళ్లీ అధికారంలోకి రావడం ఖాయం' అనేసుకుంటున్నారు వీళ్లు. వీళ్లకెంత చరిత్ర తెలుసో కాంగ్రెస్‌ వాళ్లకూ అంతే తెలుసు. వెనుకటికి ఓ టోపీల వ్యాపారి వేరే వూరెళుతూ చెట్టుకింద పడుక్కుంటే కోతులు వచ్చి టోపీలన్నీ ఎత్తుకుపోయి నెత్తిన పెట్టుకుని చెట్లమీద ఆడుకుంటున్నాయట. ఇతను నిద్రలేచి చూసి, కోతులు మనుష్యులను అనుకరిస్తాయని గుర్తు తెచ్చుకుని తన నెత్తిమీది టోపీ కింద పడేశాడు. కోతులూ అలాగే చేశాయి. ఇతను వెంటనే కిందపడ్డ టోపీలన్నీ ఏరుకుని బతుకు జీవుడా అని వచ్చేశాడు. ఈ కథ తన యింట్లో చెప్పాడు. కొంతకాలానికి అదే టోపీల వ్యాపారంలో వున్న అతని మనుమడికి అలాటి అనుభవమే ఎదురైంది. కోతులు వచ్చి టోపీలు ఎత్తుకుపోయాయి. ఇతను తాతగార్ని గుర్తుకు తెచ్చుకుని టోపీ నేలమీద విసిరికొట్టాడు. అయితే యీ సారి కోతులు టోపీలు కింద పడేయలేదు. ''నీకే కాదు, మాకూ తాత వున్నాడు.'' అని కిచకిచ లాడి వెళ్లిపోయాయి.

అంటే కోతుల తాత మనుమలకి చెప్పాడన్నమాట - 'ఇలా టోపీల వ్యాపారి ట్రిక్కుకు మోసపోయాం. జాగ్రత్త'' అని. అంతఃకలహాల వలన 1994 ఎన్నికలలో ఓడిపోయాం, బుద్దిపొరపాటైంది అని వైయస్సే ప్రకటించారు. ఇప్పుడు కొట్టుకుంటున్నారు కదా, ఎన్నికల వేళ కూడా యిలాగే వుంటారని అనుకోలేం. టికాంగ్రెస్‌ నాయకులు అధిష్టానాన్ని అంత యిబ్బంది పెడుతూ కూడా అసెంబ్లీలో అవిశ్వాసతీర్మానం వేళ సహకరించడం చూశాం. అలాగే ఎన్నికల టైముకి అన్ని వర్గాలూ కలిసి టిడిపిని ఓడించాలని చూడవచ్చు. అందువలన 1983 లేదా 1994 నాటి పరిస్థితులు వచ్చేశాయి. ముఖ్యమంత్రి సీటుదాకా రెడ్‌ కార్పెటు పరిచి వుందనుకుని గోదాలోకి దిగితే బోల్తా పడతారు. సినిమాలో అయితే రచయితను దబాయించి స్క్రిప్టు మార్పించవచ్చు. ఇక్కడ ఆ పప్పులు వుడకవ్‌. **- ఎమ్బీయస్‌ ప్రసాద్‌ (జనవరి 2012)**

**జనవరి 08 ఎమ్బీయస్‌ : అర్జునవిన్యాసం**

అప్పుడెప్పుడో అర్జునుడికి ద్రోణుడు పరీక్ష పెట్టాడు - పక్షి కన్నుకి మాత్రమే బాణం గురి పెట్టమని. గురి తప్పి కన్ను కాకుండా పీక తెగితే నష్టం పక్షికి తప్ప, అర్జునుడికి కాదు. మా చిన్నప్పుడు పాఠంపుస్తకంలో విలియం టెల్‌ కథ వుండేది. అతని కొడుకు నెత్తిమీద ఆపిల్‌ పండు పెట్టి బాణంతో ఆపిల్‌ కొట్టమంటారు. గురి తప్పితే కొడుకు గాయపడతాడు. కాంగ్రెస్‌పార్టీ వారి పరిస్థితి యిప్పుడు అలాగే వుంది. జగన్‌ను కొట్టాలి తప్ప ఆ దెబ్బ వైయస్‌కు తగలకూడదు, వైయస్‌కు తగిలినా ఆనాటి కాబినెట్‌ సహచరులకు తగలకూడదు, వారికి తగిలినా సోనియాకు తగలకూడదు. ఎంత కష్టమైన పని చెప్పండి. అర్జునుణ్ని మించిన నేర్పు కనబరచాలి.

జగన్‌ను, జగన్‌ అనుచరులను అవినీతి ఉచ్చులో బిగించాలని కాంగ్రెస్‌ సకల యత్నాలు చేస్తోంది. దానికి శంకర్రావు లేఖను వాడుకుంది. న్యూసుపేపరు రాతలు తప్ప ఆధారాలు, సాక్ష్యాలు లేని ఆ లేఖను కోర్టు సుమోటోగా స్వీకరించి సాక్ష్యాలు సేకరించే పని సిబిఐకు అప్పగించింది. జగన్‌ భలే యిరుక్కున్నాడు అని సంతోషిస్తూండగానే శంకర్రావు యింకో తలకాయనొప్పి తెచ్చిపెట్టాడు. చారాణా యాక్షన్‌ చేయమంటే బారాణా యాక్షన్‌ చేశాడు. తన మంత్రివర్గ సహచరులమీద కూడా ఆరోపణలు చేస్తూ లేఖలు రాశాడు. ఈ లేఖలు హైకమాండ్‌కే కాదు, హై కోర్టుకీ నచ్చలేదు. కేసు పెట్టం అన్నారు. నిజానికి ఆయన పక్షపాతం చేసి జగన్‌ పై లేఖకు ఎక్కువ ఆధారాలు, సబితపై లేఖకు తక్కువ ఆధారాలు చూపలేదు. అవే తరహా ఆధారాలు. కానీ కోర్టులు అలా అనుకోలేదు.

నిజానికి జగన్‌ చేతిలో అధికారం లేదు. అందువలన అధికార దుర్వినియోగమూ లేదు. ఉంటే గింటే వైయస్‌దే దుర్వినియోగం! ఆ మాట గట్టిగా అనడానికి కాంగ్రెస్‌కు భయం. అలా యిష్టమొచ్చినట్టు దుర్వినియోగం చేసేస్తూ వుంటే మీరు గుడ్లప్పగించి చూస్తూ వున్నారేం? ఏం మీకూ వాటాలు దక్కాయా? అని సోనియాను సామాన్య ఓటరడుగుతాడేమోనని బెదురు. అడక్కపోయినా అనుకోవచ్చు కదా. అందువలన వైయస్‌ అవినీతి చేసి ఆ మూటలన్నీ ఢిల్లీకి చేరవేయకుండా యిడుపులపాయలో పాతిపెట్టి జగన్‌కి యిచ్చివెళ్లాడని ఓటర్ను నమ్మించాలని హై కమాండ్‌ ఆశ, ఆశయం. వారి ఆశయాలకు అనుగుణంగా వైయస్‌ కాబినెట్‌ సహచరులందరూ 'కాబినెట్‌ సమావేశంలో వైయస్సే అన్ని నిర్ణయాలు తీసుకునేవారు. మేం తంజావూరు బొమ్మల్లా కూర్చుని తలాడిస్తూ వుండేవారం.' అని ముక్తకంఠంతో ఘోషిస్తున్నారు.

'మరి మీ కంటూ మంత్రిత్వశాఖలున్నాయి కదా, వాటి తాలూకు ఫైళ్లమీద సంతకాలు పెట్టారు కదా' అంటే 'అబ్బే, అవన్నీ మా అధికారులు చెప్పినట్టు సంతకాలు పెట్టాం తప్ప వాటికీ, మాకూ ఏ బాధ్యతా లేదు.' అంటున్నారు. సిబిఐ ఆ మాటలు నమ్మేసి అధికారులను వేధిస్తోంది. మంత్రులపై మాత్రం కేసులు పెట్టడం లేదు. అంటే కొన్ని నిర్ణయాలు వైయస్‌వి, మరికొన్ని నిర్ణయాలు ఐయేయస్‌లవీ అన్నమాట. మధ్యలో యీ దిష్టిబొమ్మలు ఏం చేస్తున్నట్టు? ఇలాటి మంత్రుల్లో కొంతమంది సమర్థవంతంగా పనిచేస్తున్నారని, మరి కొందరు సరిగ్గా పని చేయకపోవడం వలన కాబినెట్‌ విస్తరణ సమయంలో తీసేస్తారనీ వార్తలు ఎలా వస్తాయి? పైగా వీళ్లు తమ వాణిజ్యసమావేశాలకు, నియోజకవర్గాలకు వెళ్లి ''నా పదవీకాలంలో ఫలానా చేశాం, ఫలానా చేయబోతున్నాం'' అంటూ చెప్పుకోవడమేమిటి? ''నా పదవీకాలంలో మా సిఎంగారు ఫలానా చేశారు, మా సెక్రటరీగారు ఫలానా చేయబోతున్నారు'' అని చెప్పుకోవాలి కదా.

ఇప్పుడు ముఖ్యమైన నిర్ణయాలు తీసుకునేటప్పుడు కిరణ్‌ తమను సంప్రదించలేదంటూ మంత్రివర్గం అంతా తెగ ఫిర్యాదులు చేస్తోంది కదా. వైయస్‌ కాలంలో అలా చేయలేదంటే దాని అర్థం ఆయన సంప్రదించారనేగా ! అబ్బే, వైయస్‌ అప్పుడు హై కమాండ్‌ ఆమోదించిన మనిషి అంటే యిప్పుడు కిరణూ అంతేగా ! కాంగ్రెస్‌ హై కమాండ్‌ వైయస్‌ కాబినెట్‌ సహచరులందరినీ కాపాడడానికి తెగ కష్టపడుతోంది. అలా కాపాడలేదనుకోండి వాళ్లంతా జగన్‌వైపు జంప్‌ అయిపోయి, కాంగ్రెస్‌ తమను వేధిస్తోందని గోల చేసేస్తారు. ఆ విషయం తెలిసే వీళ్లు జాగ్రత్త పడుతున్నారు. అందువలన వైయస్‌ హయాంలో జరిగిన చెడుకంతా వైయస్‌దే బాధ్యత అనీ, కాబినెట్‌ ఉమ్మడిబాధ్యత లేదనీ కలరింగ్‌ యిస్తున్నారు. అయితే యీ విషయంలో జగన్‌ వెంటనున్న వారికి మాత్రం మినహాయింపు వుంది.

ఉదాహరణకి అంబటి రాంబాబు వున్నారు. ఆయన ఎపిఐఐసి చైర్మన్‌గా వున్న రోజుల్లో జరిగిన ఎమ్మార్‌ వ్యవహారానికి ఆయన్ను ఉరేద్దామని చూస్తున్నారు. 'కాబినెట్టే నిర్ణయం తీసుకుని ఆ ఒప్పందం తీసుకుంది, మాకు చెప్పనైనా చెప్పలేదు, ఆ ఒప్పందంపై నా సంతకాలు లేవు. కావాలంటే చూపండి' అని అంబటి అంటున్నా మీడియావారు వినటం లేదు.దాని వలన అంబటి లాభపడ్డారని నిరూపించడానికి తెగ తాపత్రయపడుతున్నారు. ఎపిఐఐసి చైర్మన్‌ ఓ అనామక కంపెనీకి ఎకరం భూమి కట్టబెట్టారని ఆరోపిస్తూ, ఆయన పేరు రాయకుండా 'రుబాబు' అంటూ ఈనాడు వార్త వేసింది, ఆ పక్కనే ఆ రుబాబు, ఈ రాంబాబే అంటూ పయ్యావుల కేశవ్‌ ఆరోపణ వార్త వచ్చింది. అంతా కూడబలుక్కుని చేస్తున్నట్లే వుంది. అదేమీ కొత్త కాదు. ఆధారాలుంటే సిబిఐకి యివ్వవచ్చు కదా, పబ్లిసిటీకోసం యీ ఆరోపణలు దేనికి అంటారు రాంబాబు.

వాళ్లకు కావలసినదే పబ్లిసిటీ ! 'అంబటి రాంబాబు తన తమ్ముడికి విల్లా యిప్పించుకున్నారు' అని పెద్ద యాగీ. తక్కినవాళ్లందరూ ఎలా తెచ్చుకున్నారో ఆయనా అలాగే తెచ్చుకున్నాడు అంటారు రాంబాబు. పైగా తను చైర్మన్‌గా దిగిపోయాక తమ్ముడు విల్లా కొన్నాట్ట. ఇవన్నీ వినదలచుకోరు ఎవ్వరూ. టిడిపివాళ్లు, వాళ్ల అనుకూల మీడియా ఓ పక్క యిలా యాగీ చేస్తూ వుంటే వారి మిత్రులు కాంగ్రెస్‌వారు మరో పక్కనుండి నరుక్కుని వస్తున్నారు. ప్రస్తుత చైర్మన్‌ శివరామకృష్ణ విల్లాలు యిమ్మనమని ఈయన నలుగురికి సిఫార్సు చేశారు అని ఆరోపణ చేశారు. సాక్ష్యాలున్నాయి అన్నారు.

'సిఫార్సులు కాదు, అప్లికేషన్‌ రాగానే వీలుపడుతుందేమో చూడండి అనే రిమార్కుతో నేను ఎండీకి పంపాను, అలా నలుగురికి కాదు వందా రెండువందలమందికి రాశాను. సిబిఐ వాళ్లు సాక్షిగా పిలిచి ఆ నాలుగు లేఖలు చూపి అడిగితే వాళ్లకూ అదే చెప్పాను. ఇంకా రెండు వందలున్నాయని' అని రాంబాబు స్పష్టంగా చెప్పారు. నిన్న ఎన్‌టివిలో రాంబాబును కూర్చోబెట్టి, శివరామకృష్ణగారికి ఫోన్‌ చేశారు. జర్నలిస్టు కృష్ణారావుగారు శివరామకృష్ణగార్ని సూటిగా అడిగారు - 'మీరు రెండేళ్లగా ఆ పదవిలో వున్నారు కదా, రికార్డులన్నీ మీ చేతిలో వున్నాయి కదా, రాంబాబుకు వ్యతిరేకంగా దొరికిన ఆధారాలను చూపించి సిబిఐ విచారణ ఎందుకు కోరలేదు?' అని. రాంబాబూ అదే అడిగారు. శివరామకృష్ణ వద్ద సమాధానం లేదు. ఏదైనా చూపితే 'అదీ కాబినెట్‌ నిర్ణయం కదా' అని రాంబాబు అంటారేమోనని భయం.

ఇంకో తమాషా చూడండి. ఎమ్మార్‌ వ్యవహారం చంద్రబాబు హయాంలో ప్రారంభమైంది కాబట్టి ఆయనపై విచారణ జరిపించాలని సుప్రీంకోర్టులో ఎవరో కేసు వేస్తే కోర్టు బాబుపై విచారణకు ఆదేశించింది. కేసు వేసినాయన కానీ, కోర్టుకానీ అప్పటి ఎపిఐఐసి చైర్మన్‌ను పిక్చర్‌లోకి తీసుకురాలేదు. కానీ యీ కేసుకి వచ్చేసరికి మాత్రం రాంబాబుపైనే దృష్టి అంతా. ఎందుకంటే ఆయన యిప్పుడు జగన్‌ పక్షాన వున్నాడు కాబట్టి. దీని అర్థం ఏమిటంటే - వైయస్‌ హయాంలో జరిగిన అవినీతికి అధికారులు, ప్రస్తుతం జగన్‌ పక్షాన వున్న నాయకులు బాధ్యులు తప్ప ఆనాటి వైయస్‌ సహచరులుగా వుండి యీనాటికీ కాంగ్రెస్‌ను వదలనివాళ్లు ఎంతమాత్రం బాధ్యులు కారు. వాళ్లు ఏ పాపం తెలియని అమాయకులు. వాళ్లను కాపాడుకోవాల్సిన బాధ్యత హై కమాండ్‌ది. వాళ్లను కాపాడుకుంటూ తక్కినవారిపై బాణాలు వేయాలి, వాటిలో ఏవీ యీ 'అమాయకులకు' తగలకూడదు. అలాగే అవినీతి బాణాలు అధికారంలో లేని జగన్‌కు తగలాలి కానీ వైయస్‌కు మరీ తగలకూడదు.

ఇది నిజానికి అర్జునికే సాధ్యపడే విలువిన్యాసం. కాంగ్రెస్‌ హై కమాండ్‌ యిది చేసి చూపిద్దామనుకుంటోంది. ఎంత బాగా చేస్తుందో గమనిద్దాం. **- ఎమ్బీయస్‌ ప్రసాద్‌ (జనవరి 2012)**

**జనవరి 12 ఎమ్బీయస్‌ : అడ్డుకోవాల్సిన ప్రజలు ఎటు పోయారు?**

'తెలంగాణలో తిరగదలచుకున్న సమైక్యవాద నాయకులను మేము అడ్డుకోవాల్సిన పని లేదు. ప్రజలే అడ్డుకుంటారు' అంటూ చెప్పారు - తెరాస నాయకులు, జాక్‌ వారు. ప్రజల మీద వీళ్లకు చాలా నమ్మకం వున్నట్టుంది. వీళ్లకే కాదు, చాలామంది నాయకులు అటువంటి ఆశాభావం వ్యక్తం చేస్తారు - 'ప్రజలు అంతా గమనిస్తున్నారు', 'ప్రజలు తగిన గుణపాఠం చెప్తారు', 'ప్రజలు వూరుకోరు', 'మా నిజాయితీని ప్రజలు గుర్తించారు', 'ప్రజలు తెలివితక్కువవారు కారు, వారిని తెలివితక్కువవారిగా అంచనా వేసేవారే తెలివితక్కువ వారు'. 'ప్రజలు అవినీతి సహించరు' - యిలా ఎన్నో చెప్తారు, ఎన్నికల ముందు.

నిజానికి ప్రజలు దేవుడి లాటి వాళ్లు. దేవుడి మీద కూడా మనం యిలాటి ఆశలే పెట్టుకుంటాం. మన నిజాయితీని గుర్తించి మనకు శుభాలు కురిపిస్తాడని, మనకు ద్రోహం చేసినవాణ్ని యాక్సిడెంటులో చితక్కొడతాడని, వాళ్ల పిల్లల్ని ఎగ్జిబిషన్‌లో తప్పించేస్తాడనీ... ఇలా ఎన్నో ఆశలు. మనం అనుకున్నవి అనుకున్నట్టు జరగవు. అప్పుడు - 'ఎందుకోగానీ దేవుడు మనల్ని కరుణించలేదు', 'దేవుడి దయ తప్పింది', 'న్యాయానికి రోజులు కావు', 'అందుకే నాస్తికులు పెరిగిపోతున్నారు', 'భగవాన్‌ కి ఘర్‌మే దేర్‌ హై అంధేర్‌ నహీ', 'దేవుడు పరీక్షలు పెడుతున్నాడు, ఓర్చుకోవాలి', 'మంచికాలం రాకపోదు, దేవుడు చల్లగా చూడకపోడు'.. యిలా అని మనల్ని మనమే ఓదార్చుకుంటాం. అంతేగానీ సినిమా హీరో స్టయిల్లో గుడికి బూట్లతో వెళ్లి దేవుడి విగ్రహాన్ని 'తుమ్‌నే క్యా కియా మేరే లియా? గుడ్లప్పగించి చూడడం తప్ప...' వంటి డైలాగులతో తిట్లు తిట్టి రాము. దేవుడు పగబడతాడని భయం.

నాయకులూ అంతే. ఎన్నికలలో ఓటమి తర్వాత - 'ప్రజలు సరిగ్గా అర్థం చేసుకోలేకపోయారు', 'ఎదుటివాళ్ల మాయమాటలకు ఏమారిపోయారు', 'మా సిద్ధాంతాలను సరిగ్గా అర్థం చేసుకోలేకపోయారు', 'ఎదుటిపార్టీ వాళ్లు మద్యంతో లోబరుచుకున్నారు' (ఆ పార్టీ వాళ్లను తిడతారు తప్ప, సారాకు అమ్ముడుపోయారని వీళ్లను తిట్టరు, భయం) .. యిలా చెప్పుకుంటారు. నిజానికి పైనున్న దేవుడు కానీ, కిందనున్న ప్రజలు కానీ ఎప్పుడు ఏం చేస్తారో ఎవరికీ తెలియదు. ఎప్పుడూ పని చెయ్యడు అని చెప్పలేం, పని చేస్తాడూ అని చెప్పలేం. ఒక్కోప్పుడు యాక్టివ్‌గా, మరో అప్పుడు నిస్తేజంగా వుంటారు. దేవుడి విషయంలో దేవరహస్యం అంటూ పుస్తకాలు రాస్తారు. ఓటర్ల విషయంలో సెఫాలజీ అంటూ గ్రాఫులు గీస్తారు.

అంతా అయిపోయిన తర్వాతనే.. ఇలా జరగబోతోంది అని ఎవడూ ముందుగా చెప్పలేడు. చెప్తే ఏ సినిమా ఫ్లాపు కాదు, ఏ పార్టీ జండా ఎత్తేయదు. ఒకే స్టోరీతో రెండు సినిమాలు వస్తే ఒకదాన్ని అడిస్తారు, మరోదాన్ని తోలేస్తారు. ఒకే మానిఫెస్టోతో రెండు పార్టీలు ముందుకు వస్తే ఓ దానికి బాలెటు బాక్సు నిండిపోతుంది, మరోదానికి ఖాళీ. నాలుగు కోట్ల (కొందరు నాలుగున్నర కోట్లు అంటారు) తెలంగాణ ప్రజలు ముక్తకంఠంతో తెలంగాణ కోరుకుంటున్నారు అని ఉద్యమకారులందరూ ఘోషిస్తారు. అవునో కాదో యిప్పటిదాకా తేలలేదు.

చంద్రబాబు యాత్ర మొదలుపెట్టినపుడు అడుగడుగునా అడ్డు తగులుతారనుకుంటే తగలలేదు. ఆంధ్రప్రాంతం నుండి గూండాలను పట్టుకొచ్చి బెదిరించారు అని సంజాయిషీ యిచ్చారు. మహా అయితే గూండాల సంఖ్య వందల్లో వుంటుంది కానీ లక్షల్లో కోట్లలో వుండదు కదా. ప్రజలు తలచుకుంటే అడ్డు నిలబడలేరా? బాబు అలా అలా వరంగల్‌ ఖిల్లాకు వచ్చేశారు. ఇక లాభం లేదని తెరాస నాయకులు రంగంలోకి దిగి కాస్త ప్రయత్నాలు చేశారు. కానీ బాబు మీటింగు దిగ్విజయంగా పూర్తి చేసేశారు. ఆయనకు అండగా స్థానిక పోలీసులు, స్థానిక నాయకులు నిలబడ్డారు. అడ్డుకొట్టబోయినవారూ తెలంగాణ వారే, ఆపినవాళ్లూ తెలంగాణవారే. తెలంగాణ వారు ఎవ్వరూ లేరు, అందరూ ఆంధ్రనుండి దిగుమతి చేసుకున్న సరుకే అని తెరాసవారు అన్నా నమ్మే పరిస్థితి లేదు. నిజమే తెరాసవారిని ఎరెస్టులు చేశారు. ఎంతమందిని? మాగ్జిమమ్‌ ఐదారువేలమందిని.. అంటే 1-1.5% తెలంగాణ జనాభాని. అంతేగా!

ఇక తర్వాతి కాండిడేటు జగన్‌ ! తెరాసవారితో ఒప్పందం కుదిరింది కాబట్టి బాబుకి వచ్చినంత ప్రతిఘటన రాకపోయినా అంతో యింతో వుంటుందేమోనని అనుకున్నాను కానీ బొత్తిగా లేదు. ఏదో న్యూ డెమోక్రసీ వారు (వాళ్లూ వందకు లోపే వున్నట్టున్నారు) రోజులో కాస్సేపు ప్రదర్శన నిర్వహించి (అది కూడా ప్రోగ్రాంలో భాగంగా తోచింది) అరెస్టయ్యారు తప్ప తక్కినవారెవ్వరికీ ఆపాలని తోచలేదు. తెలంగాణపై బాబుది రెండు కళ్ల సిద్ధాంతం అయితే, జగన్‌ది రెండు చెవుల సిద్ధాంతం. ఆయనా తేల్చలేదు, యీయనా తేల్చలేదు. తెలంగాణ ఉపయెన్నికలలో పోటీ చేయను అనడమొకటే జగన్‌ చేసిన ఎక్‌స్ట్రా పని. ఆ మాత్రానికే యింత తేడానా? మరి బాన్సువాడలో టిడిపి కూడా చేయలేదుగా. ఉపయెన్నికలలో నిలబడేవాళ్లు తెరాస వాళ్లు కాబట్టి వాళ్లు జగన్‌ పట్ల వ్యతిరేకత చూపలేదనుకున్నా, తక్కిన వాళ్లందరూ ఏం చేస్తున్నారుట?

తెలంగాణ ఉద్యమం అనగానే ఎన్ని సంస్థల, ఎన్ని పార్టీల పేర్లు వినబడతాయి? బిజెపి, టిటిడిపి, టికాంగ్రెస్‌, దిలీప్‌గారి వేదిక, కొండా లక్ష్మణ్‌ బాపూజీ వేదిక, కులసంఘాలు, వృత్తుల సంఘాలు, టి లోకసత్తా, టి మాదిగ దండోరా, టి.. మరోటి, మరోటి, వీశల కొద్దీ ఉద్యోగి సంఘాలు, సెటిలర్ల సంఘాలు, విద్యావంతుల, మేధావుల సంఘాలు.. వందా రెండువందల ఆర్గనైజేషన్లు జిల్లా ఎడిషన్లలో ప్రకటనలు యిచ్చేస్తూ వుంటారు. వీళ్లెవరూ జగన్‌ దీక్షావేదిక వద్దకు రావకపోవడమేమిటి? జగన్‌ యాత్రను వీళ్లు అడ్డుకోవాలని, అతని ప్రజాస్వామిక హక్కును హరించాలని నేను ఎన్నడూ కోరుకోను. అతని వేదిక వద్దకు వచ్చి శాంతియుతంగానే 'రాష్ట్రవిభజనకు అంగీకరించమ'ని ఓ మహజరు యివ్వవచ్చు. ఇప్పుడే కాదు, ఎప్పటికీ తెలంగాణలో పోటీ చేయవద్దని కోరనూవచ్చు.

ఎవ్వరూ ఏమీ చేయలేదు. అంటే అర్థం ఏమిటి? తెలంగాణ ప్రజలు జగన్‌ను పట్టించుకోలేదని అర్థమా? కొందరు రైతులు పట్టించుకున్నారనే, జగన్‌ సభను దిగ్విజయం చేశారనే సాక్షి అంటుంది. అబ్బే జనమే రాలేదని జ్యోతి అంటుంది. సమర్థకుల విషయం సందిగ్ధమే కానీ, వ్యతిరేకుల విషయంలో అనుమానం లేదు. వ్యతిరేకత వెల్లడి కాలేదన్నది అక్షరసత్యం. ఎందువలన? ఎందుకంటే - ఎవరి పనులు వాళ్లకున్నాయి కాబట్టి ! తెలంగాణ వస్తే బాగుండును అని కొందరు అనుకున్నా, యిప్పట్లో వచ్చేది లేదు, దానికోసం తిరిగి టైము వేస్టు చేసుకోవడం దేనికి అనే భావనలో జనాలు వున్నారు కనుక ! రోడ్డు మీద దుమ్ము రేగగానే బస్సు వస్తోందని ఎవరో అంటే లేచి నిలబడతాం. జేబులోంచి రుమాలు తీసి చేత్తో పట్టుకుంటాం, బస్సు రాగానే కిటికీలోంచి సీట్లో పడేయడానికి. ఆ దుమ్ము లారీదట, బస్సు యిప్పట్లో రాదట అంటే రుమాలు జేబులోనే వుంచుకుని వేరే పని చూసుకుంటాం.

కాంగ్రెస్‌ పార్టీ వాళ్లు శుబ్భరంగా చెప్పేస్తున్నారు - తెలంగాణ యిప్పట్లో తేలే విషయం కాదు, దాని గురించి ఆలోచించే పని యావద్భారత దేశానికి అప్పజెప్పాం అని. కెసియార్‌ నిన్న ఓ డైరీ ఆవిష్కరణ సభలో (ఏ డైరీ అని అడక్కండి, ఆయన యిప్పటికి ఓ డజను డైరీలు ఆవిష్కరించి వుంటారు, ఫిబ్రవరి దాకా యిది సాగుతూనే వుంటుందేమో) హితవు చెప్పారు - తెలంగాణకు గడువులు పెట్టుకుని నిరాశ పడకండి అని. ఏడేళ్లగా ఏభై గడువులు పెట్టినదీ ఆయనే, వాటి గురించి పట్టించుకోవద్దని యిప్పుడు నీతులు చెపుతున్నదీ ఆయనే. అనుభవం చాలా నేర్పుతుంది సుమా!

సంక్రాంతి తర్వాత మా తడాఖా చూపిస్తాం అని తెరాస, జాక్‌ అంటున్నా ఎవరి స్కీములు వాళ్లు వేసేస్తున్నారు. గతంలో తనను అడుగుపెట్టనివ్వని వరంగల్‌ జిల్లాకు జగన్‌ సమ్మక్క-సారక్క జాతర పేరుతో వెళతారట. (అక్కడకు వచ్చిన జనమంతా జగన్‌ను చూడడానికే వచ్చారని ''సాక్షి'' క్లెయిమ్‌ చేయదు కదా) ఆ తర్వాత మరో జిల్లాట. ఏదో పెద్ద ప్లానే వేశారు. ఇక బాబు తమలో నింపిన ధైర్యంతో టిటిడిపి వర్గాలు ప్రాజెక్టుల పేరుతో పాదయాత్రలంటున్నారు. బిజెపివారైతే మరీనూ, ఆ మూలనుంచి యీ మూలదాకా మ్యాప్‌ గీసుకుని వెళ్లిపోతున్నారు.

ఇదంతా ఉపయెన్నికల కోసమే అంటే నమ్మలేం. తెలంగాణ అంతా తిరిగారు కదాని, నియోజకవర్గం వాళ్లు సంతోషించరు. మాకేం చేస్తావ్‌, అది చెప్పు చాలు అంటారు. అయినా ఉపయెన్నికలలో పాల్గొనే పార్టీలెన్ని వున్నాయి కనుక? టి కాంగ్రెస్‌ వాళ్లయితే ఏ యాత్రలూ తలపెట్టటం లేదు. 'తెలంగాణపై తేల్చందే ఊళ్లోకెళితే కొడతారు' అని హై కమాండ్‌కి చెప్పుకుంటున్నారు కదా, పాదయాత్రలు చేస్తే 'అలా ఎలా చేయగలిగావ్‌?' అని ఢిల్లీవాళ్లు అడుగుతారని భయం.

మరి వీళ్లందరికీ ఒకేసారి పూనకం వచ్చినట్టు తెలంగాణ ఎందుకు చుట్టబెట్టేస్తున్నట్లు..? నా అనుమానం - ఇన్నాళ్లూ యిదంతా తెరాస యిలాకా అని, వారి అనుమతి లేనిదే ఎవరూ తిరగలేరనీ వీళ్లంతా అనుకుంటూ వుండవచ్చు. బాబు, జగన్‌ కలిసి ఆ నమ్మకాన్ని చెదరగొట్టేశారు. ఆ అడ్డుగోడను కూల్చేశారు. ఇక దాంతో అందరూ చలో తెలంగాణ అంటూ క్యూలు కట్టేస్తున్నారు. జండాలు, అజండాలు పక్కన పెట్టి అందరూ గులాబీ పతాకం కింద తెలంగాణకై కదలాలని తెరాస అంటోంది తప్ప ఎవరి జండాలు వాళ్లు పట్టుకుని తిరిగితే వాళ్లకేం లాభం?

ఆంధ్రజ్యోతి రాధాకృష్ణగారు యివాళ ఓ వ్యాసం రాశారు. '..జగన్‌ వెంట రెడ్డి సామాజికవర్గం వుందన్న విషయం ఆర్మూరులో చేపట్టిన దీక్షతో మరో పర్యాయం స్పష్టమైంది. జగన్‌ తెలంగాణ పర్యటన సందర్భంగా ఆయన పార్టీలో చేరినవారిలో కె గంగారెడ్డి, ఎస్‌ సంతోష్‌రెడ్డి, కె శ్రీనివాసరెడ్డి వంటి వాళ్లు వుండటం దీనికి నిదర్శనం. తెలంగాణలో కూడా మున్ముందు రెడ్డి సామాజిక వర్గానికి చెందిన నాయకులు జగన్‌తో జత కట్టవచ్చు. ఏది ఏమైనా రాష్ట్ర రాజకీయాలలో గతంలో ఎన్నడూ లేని విధంగా కులాల కుంపట్లు రాజుకున్నాయి...'' అంటూ. రాధాకృష్ణగారిని ఓ సారి ఆయన టీవీ ఛానెల్‌లోనే మోహన్‌బాబు ఇంటర్వ్యూ చేస్తూ ''మీకు కమ్మ ఫీలింగు వుందా?'' అని అడిగితే ఈయన ''ఛ, ఛ. మీ కోస్తా, సీమల్లో లాగ మా తెలంగాణలో కాస్ట్‌ ఫీలింగు వుండదు. నేను కూడా కృష్ణా, గుంటూరు జిల్లాలలో పుట్టి వుంటే ఆ ఫీలింగు వుండేదేమో కానీ నిజామాబాదులో పుట్టడం చేత ఆ ఫీలింగు రాలేదు.'' అని చెప్పుకున్నారు.

తెలంగాణలో కాస్ట్‌ ఫీలింగు లేదని సర్టిఫై చేసిన రాధాకృష్ణగారికి హఠాత్తుగా జగన్‌ వచ్చి అక్కడి వాతావరణం కలుషితం చేసినట్టు తోస్తోంది. రెడ్లు, వెలమలు తెలంగాణను చాలాకాలం పాలించారని, వారిని అదుపులోకి తేవడానికే ఎన్టీయార్‌ బిసి కులాలకు రాజకీయ నాయకత్వం కల్పించారని, అందుకనే అనేకమంది తెలంగాణ బిసిలు టిడిపిని యిప్పటికీ అభిమానిస్తారని జగమెరిగిన సత్యం. మంద కృష్ణ మాదిగ నడిగితే మాలలు మాదిగలను ఎలాగ అణిచివేస్తున్నారో సోదాహరణ ప్రసంగం చేస్తారు. కెసియార్‌కు చంద్రబాబు మంత్రి పదవి యివ్వలేకపోవడానికి కారణం అదే కులానికి చెందిన విజయరామారావుగారికి అప్పటికే మంత్రి పదవి యివ్వడం కారణమనీ అందరికీ తెలుసు. అధికారం కోసం రెడ్లు, వెలమలు పోటీ పడ్డారని, వెలమ కులానికి చెందిన వెంగళరావు ముఖ్యమంత్రి అయినపుడు రెడ్లకి వ్యతిరేకంగా అన్ని ప్రాంతాలలో వున్న కమ్మవారు వెంగళరావుకు సమర్థనగా నిలబడ్డారనేది పరిశీలకులు గమనించిన విషయమే. వాస్తవాలు యిలా వుండగా రాధాకృష్ణగారు తెలంగాణలో కులం ఒక ఫ్యాక్టరే కాదని కొట్టిపారేశారు. ఇప్పుడు జగన్‌ కారణంగా కులాల కుంపట్లు అక్కడ కూడా రగిలాయి అని ఒప్పుకున్నారు కాబట్టి తెలంగాణ ప్రాంతం కూడా 'మెయిన్‌స్ట్రీమ్‌'లో వచ్చిందని ఆనందించవచ్చు.

ఈ విషయం పక్కకు పెడితే రెడ్లు జగన్‌వైపు వస్తున్నారని, యింకా వచ్చే అవకాశం వుందనీ ఆయన చేసిన పరిశీలన నిజమైతే కావచ్చు. ఎందుకంటే తెరాస నాయకత్వమంతా వెలమలైన కెసియార్‌, ఆయన బంధువులతో నిండి వుంది. వెలమలకు మంచి స్థావరమైన కరీంనగర్‌ జిల్లా తెరాసకు పట్టుగొమ్మగా వుంది. ఆ మధ్య తప్పుడు ఎత్తుల కారణంగా కెసియార్‌ రాజకీయంగా బలహీనపడినపుడు కాంగ్రెస్‌లో వున్న వెలమకులస్తుడు ఎం. సత్యనారాయణరావు అనవసరంగా ఛాలెంజ్‌ చేసి కరీంనగర్‌ ఉపయెన్నికలో గెలిపించి కెసియార్‌కు మళ్లీ ప్రాణం పోశారు. తెరాసలో కెసియార్‌తో సమానస్థాయిలో వున్న ఆలె నరేంద్రను పక్కకు తప్పించివేశారు. నాయిని నర్శింహా'రెడ్డి' ఒకరు వున్నా ఆయన పాత్ర టీవీ చర్చలకే పరిమితం. కాంగ్రెస్‌ నుండి తెరాసలో చేరిన జూపల్లి వెలమ కులస్తులే. రాజయ్య సంగతి నాకు తెలియదు. తెరాసలో వెలమల నాయకత్వం వుందని మీరూ నేనూ అనుకోకపోయినా తెలంగాణ రెడ్లు అనుకునే సావకాశముంది. వాళ్లు, రాధాకృష్ణగారు చెప్పినట్టు, జగన్‌ పార్టీలో చేరినా చేరవచ్చు.

టి కాంగ్రెస్‌వాళ్లు జగన్‌పార్టీలో చేరవచ్చని ఆంధ్రభూమి అనుకుంటా, రాసింది. అదీ సంభవించవచ్చు. తమ మాటను మన్నించని కాంగ్రెస్‌ హై కమాండ్‌పై అలక చూపడానికి టి కాంగ్రెస్‌వారికి యిన్నాళ్లూ తెరాసలో చేరడం ఒక్కటే మార్గం. కానీ కెసియార్‌ వ్యవహారశైలితో వేగడం కష్టం. పైగా సకలజనుల సమ్మె తర్వాత కెసియార్‌ యిమేజి మసకబారిన మాట వాస్తవం. సంక్రాంతి తర్వాత ఆయన మళ్లీ పుంజుకుంటే వాళ్లు ఆయనవైపు వెళ్లవచ్చు. లేకపోతే జగన్‌ మార్గాంతరంగా తయారవుతున్నారు. ఇన్నాళ్లూ జగన్‌కి తెలంగాణలో రిసెప్షన్‌ ఎలా వుంటుందో తెలియదు. మొన్న ఆర్మూర్‌ దీక్షతో ఒక ఐడియా వచ్చింది. ఇంకో నెల్లాళ్లు పోయేసరికి యితర జిల్లాలలో కూడా జగన్‌ వెళ్లగలిగితే వాళ్లు అతనివైపు మొగ్గవచ్చు.

కెసియార్‌, జగన్‌ల వ్యవహారశైలులలో వ్యత్యాసాల గురించి మనం మరీ అంత డీప్‌గా చెప్పలేం కానీ బయటకు కనబడే తేడాలు రెండు మాత్రం స్పష్టంగా తెలుస్తున్నాయి. తన ఉపన్యాసాలతో ఉర్రూతలూగించడం కెసియార్‌కే చెల్లింది. జగన్‌కి ఆ నేర్పు లేదు. కానీ కెసియార్‌కి ఓపిక తక్కువ. పాదయాత్రలు, పల్లెనిద్రలు అని ఎనౌన్సు చేస్తారు తప్ప ఏవీ చేయరు. జగన్‌కు చచ్చేటంత ఓపిక. తన వ్యాపారాలకు ఎవరికి అప్పగించి తిరుగుతారో ఏమో కానీ నెలల తరబడి అలా రోడ్లమ్మట తిరుగుతూనే వుంటారు. ఇక కెసియార్‌ మధ్యమధ్యలో మాయం అయిపోతూ వుంటారు. ఎవరికీ దొరకరు. ఆయనను కలవడం మహామహా నాయకులకే కష్టం. జగన్‌ యీజీగా దొరుకుతారు. నిరంతరం ఏదో ఒక ఓదార్పు యాత్రలో వుంటారు కాబట్టి ఏదో ఒక గ్రామంలో చేతులూపుతూ కనబడతారు. అందువలన టి కాంగ్రెస్‌ నుండి బయటకు దూకే నాయకులు తెరాస కంటె జగన్‌ పార్టీవైపు వెళ్లినా ఆశ్చర్యం లేదు.

ఏది జరిగినా రాజకీయ ప్రయోజనమే కేంద్రంగా సాగుతుంది తప్ప ప్రజలు కేంద్రంగా సాగదు. గ్రహించవలసిన నీతి ఏమనగా - ఎవరు ఎటు పోయినా ప్రజలు అడ్డుకోరు, పట్టించుకోరు. **- ఎమ్బీయస్‌ ప్రసాద్‌ (జనవరి 2012)**

**జనవరి 14 ఎమ్బీయస్‌ : కేసులు అడ్డం వస్తే...?**

ఉద్యోగాలు తెగ వచ్చేస్తాయని ఆశ పెడుతున్నారు కిరణ్‌. వాటిల్లో నాలుగోవంతు వచ్చినా జనాలు సంతోషిస్తారు. వచ్చినా ఆశ్చర్యపడనక్కరలేదు. ఎందుకంటే ప్రభుత్వశాఖల్లోనే 3 లక్షల ఖాళీలున్నాయట. సిబ్బంది కొరత.. అనే మాట ప్రతి శాఖలోనూ వినబడుతుంది. జనాభా పెరుగుతూనే వుంటుంది, పనిభారం పెరుగుతూనే వుంటుంది. అందువలన ఉద్యోగుల సంఖ్య పెరగాలి. పెరగకపోగా వున్నవాళ్లే రిటైరై పోతున్నారు. మరి వాళ్ల పని ఎవరు చేస్తారు? ఇటీవల ప్రభుత్వం నేర్చిన విద్య ఏమిటంటే - కొత్తవారికి ఉద్యోగం యిచ్చేబదులు రిటైరయినవారినే కాంట్రాక్టు పద్ధతిన కొనసాగించడం !

1970ల తర్వాత చాలామంది రిక్రూట్‌ అయ్యారు. వారంతా గత నాలుగైదేళ్లగా రిటైరవుతూ వస్తున్నారు. వాళ్ల స్థానంలో ఉద్యోగాలు వేయకుండా ఔట్‌సోర్సింగుకి యిచ్చేసి బండి లాక్కుని వస్తున్నారు. ఔట్‌సోర్సు చేసినపుడు వచ్చిన అభ్యర్థికి అర్హత వుందో లేదో చూసేవాడెవడు? ఈ పద్ధతులు మానేసి సవ్యంగా ఉద్యోగాలు యిద్దామనుకుంటే చాలు, లక్షలాది ఖాళీలు ఏర్పడతాయి. బ్యాంకుల్లో కూడా 1971లో జాతీయీకరణ తర్వాత విస్తరణ బాగా జరిగింది. చాలామంది ఉద్యోగాల్లో చేరారు. వాళ్లందరూ యిప్పుడు రిటైరవుతున్నారు. అనేక కార్పోరేషన్లు కూడా విస్తరిస్తున్నాయి.

అందువలన ఉద్యోగార్థులకు ప్రస్తుతం మంచి సీజను. దీన్ని వినియోగించుకుందామని యువత శ్రమిస్తున్నారని ఈనాడులో రిపోర్టు వచ్చింది. ప్రత్యేకంగా ట్రెయినింగ్‌ తీసుకుంటున్నారట. ప్రయివేటు రంగంలో, ముఖ్యంగా ఐటీ రంగంలో కుదుపు రావడంతో, అవి రిజైన్‌ చేసి ప్రభుత్వోద్యోగాలలో చేరదామని చాలామంది ప్రయత్నిస్తున్నారట. ఇది శుభపరిణామం. ఉద్యోగం అంటూ వస్తే జీవితంలో కుదురుతనం వస్తుంది. లేకపోతే మానసికంగా ఆందోళన, సమాజంలో అలజడి. ఉద్యోగాలు వచ్చే ఛాన్సు ఉధృతంగా వచ్చిన యీ తరుణంలో దురదృష్టవంతులెవరంటే రాజకీయ ఉద్యమాలలో పాల్గొని కేసుల పాలయిన విద్యార్థులట !

ఆంధ్రభూమిలో యివాళ వచ్చిన కథనంలో ఎన్ని కేసులు వేశారో, వాటి తీవ్రత ఎంతో విపులంగా యిచ్చారు. మధ్యలో దశలవారీగా కొన్ని కేసులు ఎత్తేసినా సాంకేతికంగా విద్యార్థులు యింకా కోర్టుల చుట్టూ తిరుగుతున్నారు. 2500 మంది విద్యార్థులపై 383 కేసులు యింకా నడుస్తున్నాయట. రాష్ట్రప్రభుత్వం ఎంపీల ఒత్తిడికి లొంగి కేసులు తీసేసినా, రైల్వే కేసుల్లో కేంద్రప్రభుత్వం కలగజేసుకోవాలి. వాళ్లకున్న సవాలక్ష పనుల్లో యిది ఒకటి. ఆలస్యం అవుతోంది. పోలీసుల నుండి క్లీన్‌ చిట్‌ లేకపోతే వీళ్లకు వుద్యోగాలు రావు. వీళ్లలో 90% కేసులు తెలంగాణ విద్యార్థులపైననే వున్నాయి. ఎందుకంటే ఉద్యమం యిక్కడే తీవ్రంగా నడిచింది.

ఉద్యోగాల సమయంలోనే పోలీసు అధికారులు పదేపదే చెప్తూ వచ్చారు - యువకులు, విద్యార్థులు వీటికి దూరంగా వుండండి, కేసులు పెడితే పాస్‌పోర్టులు రావు, ఉద్యోగాలు రావు, కష్టపడతారు అని. రాజకీయనాయకులు మాత్రం రెచ్చగొట్టారు - మీకేమీ కాదు, తెలంగాణ ఏర్పడ్డాక యివన్నీ ఎత్తేస్తాం అని.

ఉద్యోగులనూ అలాగే రెచ్చగొట్టారు. సమ్మె చేయండి ఫర్వాలేదు, తెలంగాణ వచ్చాక కేంద్రప్రభుత్వ స్కేళ్లు యిస్తాం, ప్రమోషన్లు యిస్తాం, యింక్రిమెంట్లు యిస్తాం అంటూ. 40 రోజుల సమ్మె చేసి ఉద్యోగులు ఘోరంగా దెబ్బతినేశారు. విరమణ సమయంలో చేసిన హామీలను సైతం రాష్ట్రప్రభుత్వం అమలు చేయడం లేదు. వాటికోసం యింకో సమ్మె చేయాల్సిన అవసరం పడుతోంది. మీరు ముందు వుండండి, మేం వెనక్కాలనుండి మద్దతు యిస్తాం అని ఉద్యోగులను దింపారు. వాళ్లు వెనక్కాల నుండి తమాషా చూస్తూ కూర్చున్నారు. అది అర్థమయ్యాక ఉద్యోగులు సమ్మె విరమించారు. తెలంగాణ యిప్పటిదాకా రాలేదు కాబట్టి యింక్రిమెంట్లూ లేవు, ప్రమోషన్లూ లేవు. అంతగా అడిగితే తెలంగాణ మ్యాప్‌తో డైరీలు ప్రచురించి పంచుతారు.

విద్యార్థులను కూడా అలాగే - మీరే భవిష్యత్‌ నిర్దేశకులు. మీరు గొడవ చేయండి అంటూ ముందుకు తోసారు. భద్రం బీ కేర్‌ఫుల్‌ బ్రదరూ, మేమూ స్కూలు, కాలేజీ రోజుల్లో సమ్మెలు చేసి ఏమీ బావుకోలేదు అని నా బోటివాళ్లు హెచ్చరిస్తూనే వున్నా విద్యార్థులలో కొంతమంది ముందుకు ఉరికారు. శలభాల్లా మాడిపోయారు. గతంలో కూడా యిదే జరిగింది. మా వంటి విద్యార్థులను సమ్మెలకు పురికొల్పిన వాళ్లందరూ హాయిగా రాజకీయాల్లోకి వెళ్లిపోయారు. నాయకులై పోయారు. మేం మాత్రం చదువులు చెడగొట్టుకుని సాధారణ ఉద్యోగాల్లో కుదురుకున్నాం. అదృష్టవశాత్తూ అప్పట్లో యిన్ని కేసులు పెట్టేవారు కారు. అఫ్‌కోర్స్‌, యింత వయోలెన్సూ లేదు, వీడియో సాక్ష్యాలూ లేవు. ఇప్పుడైతే ఏం చేసినా టీవీవాళ్లు ఓ పక్క, పోలీసు వాళ్లు మరో పక్క వీడియోలు తీసేస్తున్నారు. ఆ కాస్సేపు ఆ విద్యార్థి టీవీ సీరియల్‌ హీరోలా ఫీలవవచ్చు కానీ తర్వాత ఏమవుతుంది?

ఇప్పుడు ఓయూ విద్యార్థి జాక్‌ నాయకులుగా వున్నవాళ్లు కొన్నాళ్లు పోయాక రాజకీయాల్లోకి రావచ్చు. కానీ ఎంతమందిని రానిస్తారో నాకు డౌటే. అప్పట్లో జైపాల్‌ రెడ్డి, మదన్‌మోహన్‌, శ్రీధర్‌ రెడ్డి.. వంటి స్టూడెంటు లీడర్లను చెన్నారెడ్డి, బ్రహ్మానందరెడ్డి రాజకీయాల్లోకి పైకి రానిచ్చారు. ప్రస్తుత ఉద్యమనాయకత్వం యిప్పటికే బహునాయకత్వంతో బాధపడుతోంది. కొత్తవాళ్లను రానిస్తుందో లేదో ! రాజకీయనాయకుల కంటె విద్యార్థులే చిత్తశుద్ధితో పనిచేస్తున్నారని అనిపిస్తూండగా మధ్యలో కెసియార్‌ విద్యార్థుల గాలి తీసేశారు - వాళ్లేమైనా ఆకాశం నుండి వూడిపడ్డారా? ఎన్ని లక్షలు ఖర్చు పెట్టి వాళ్లను ట్రెయిన్‌ చేశామో తెలుసా? అంటూ.

తెలంగాణ వస్తే నీళ్లు వచ్చేస్తాయి, యిళ్లు వచ్చేస్తాయి, ఉద్యోగాలు వచ్చేస్తాయి, పదవులు వచ్చేస్తాయి అని ఆశపెట్టి విద్యార్థులను లాక్కుని వచ్చారు. నిరసన, సకల జనుల సమ్మె, అంటూ చదువులు చెడగొట్టారు. వాళ్ల పిల్లలు చదివే స్కూళ్లను మాత్రం నడిపించారు. ఆ మధ్య కెసియార్‌, విజయశాంతి స్వగ్రామాల గురించి చర్చ వచ్చినపుడు కెసియార్‌ కుమార్తె కవిత ఎన్‌టివికి ఫోన్‌-యిన్‌లోకి వచ్చి తమను విమర్శించేవారి నందరినీ తిట్టిపోశారు. సమ్మె సమయంలో తమ పిల్లలను చదివించుకున్నామని అన్నవారిని నిందించారు. అప్పుడు కొమ్మినేని డైరక్టుగా అడిగారు - మీ పిల్లలు ఏ స్కూల్లో చదువుతున్నారు? అని. 'ఆరోపణలు చేసినవారిని చెప్పమనండి' అంటూ కవిత జవాబు చెప్పకుండా దాటేశారు. సకల జనుల సమ్మె జరిగేరోజుల్లో బాగా చదివే విద్యార్థులను కార్పోరేట్‌ కాలేజీలు విజయవాడ పంపించి చదివించారు. అంటే ఎటూ కాకుండా పోయేది మధ్యస్తం కుర్రాళ్లు, మధ్యతరగతి విద్యార్థులు. అలా సమ్మెల కారణంగా చదువులు పోయేయి, ఇప్పుడు కేసుల కారణంగా ఉద్యోగాలు పోతున్నాయి. ఇదేమిటంటే తెలంగాణ వస్తుంది, అప్పుడు చూదాం అంటారు. తెలంగాణ వస్తే మాత్రం వ్యవస్థ మారుతుందా?

ఈ పిల్లల తలిదండ్రులు పోలీసుల వద్దకు వెళ్లి మొరపెట్టుకుంటే వాళ్లేమంటారు? 'మీ పిల్లల్ని మీరు అదుపులో పెట్టుకోవాలండి. వెళ్లి ప్రయివేటు ఆస్తులు ధ్వంసం చేస్తే ఎలా? టాంక్‌బండ్‌పై విగ్రహాలు విరక్కొడితే ఎలా? పోలీసులపై రాళ్లేస్తే ఎలా? అల్లరి చేస్తే కేసులు పెడతామని మీకు తెలియదా? మీ కారు అద్దాలే పగలగొడితే మీరు ఊరుకుంటారా..?' అంటారు. పిల్లలు అసాంఘిక కార్యకలాపాలు చేయాలని ఏ తండ్రి కోరుకుంటాడు? తలిదండ్రులు చెప్పినంత మాత్రాన పిల్లలు వింటారా? చుట్టూ సమాజం ఎలా వుంది? నిన్ను అవతలివాళ్లు దోచేసుకుంటున్నారు. తిరగబడు, లేకపోతే నీకు నీళ్లు లేవు, నిప్పులు లేవు, చదువులు లేవు, ఉద్యోగాలు లేవు, అంతా దోపిడీ దోపిడీ అని నాయకులు, మీడియా ఊదరగొట్టేస్తుంటే యింకెలా తయారవుతారు? అబద్ధాలు చెప్తూ, అశాంతి రగిలిస్తున్న నాయకులను, మీడియాను నోరుమూయించకుండా, వాళ్లపై కేసులు పెట్టకుండా వూరుకోవడం ప్రభుత్వం తప్పు కాదా?

జరిగినదేదో జరిగింది, మరి యీ కేసులున్న విద్యార్థులకు మీరిచ్చే సలహా ఏమిటి అంటారా? రాజకీయాల్లో చేరితే సరి అంటాను. పీఆర్పీ కోటాలో సి రామచంద్రయ్య గారిని మంత్రి చేద్దామనుకున్నారు. ఆయనపై 2000 సం||రంలో ఓ కేసుంది. ఓ గొడవలో ఎంపీగా కొంతమందిని వెంటబెట్టుకుని వెళ్లి పోలీసు స్టేషన్‌పై పడి అక్కడి ఫర్నిచర్‌ ధ్వంసం చేసినట్టు, అక్కడి సిబ్బందిని దుర్భాషలాడినట్లు.. ! ఇప్పుడు మంత్రి చేద్దామనుకోగానే ఆ కేసు విత్‌డ్రా చేసేశారు. అది నిన్న పేపర్లో వచ్చింది.

ఇదిగో సమస్య! అదిగో పరిష్కారం !! **- ఎమ్బీయస్‌ ప్రసాద్‌ (జనవరి 2012)**

**జనవరి 15 ఎమ్బీయస్‌ : (అ)ముఖ్యమంత్రి**

కిరణ్‌గారు, బొత్సగారు యిద్దరూ ఢిల్లీకి వెళ్లి ఎవరివాదం వాళ్లు వినిపించారు. ఫలితం ఏమవుతుందాని ఉగ్గబట్టుకుని చూశాం. బుధవారం సాయంత్రానికి చూస్తే చిరు మంత్రులకు మాత్రం ప్రమాణస్వీకారాలు, తక్కినవారికి హుళక్కి అన్నారు. మంత్రి శంకర్రావుకు ఉద్వాసన... అన్న వార్త చివర క్వశ్చన్‌ మార్కు కనబడుతోంది. శంకర్రావు ఉద్వాసన కిరణ్‌కు ఊరట అనీ, పిసిసి పదవి, మంత్రి పదవి రెండూ వుంచడం బొత్సకు ఊరట అని వ్యాఖ్యాతలంటున్నారు. చిరుకి మాట యిచ్చారు కాబట్టి 19 కల్లా ఆయన చెప్పిన ముహూర్తానికే మాట చెల్లిస్తున్నారు అని బిల్డప్‌.

చిరుకిచ్చిన మాట తప్పమని ఎవరూ చెప్పరు కానీ, యీ క్రమంలో రెండు అంశాలు కొట్టవచ్చినట్టు కనబడుతున్నాయి. చిరువర్గీయులను మంత్రులుగా చేస్తూనే కాబినెట్‌లో సమన్వయం చేయకూడదా? తెలంగాణనుండి రిజైన్‌ చేసిన మంత్రుల స్థానంలో యితరులకు ఛాన్సు యివ్వవద్దా? అవిశ్వాసతీర్మానం సమయంలో, తెలంగాణపై కిక్కురుమనకుండా కిరణ్‌కు మద్దతిచ్చిన టికాంగ్రెస్‌ ఎమ్మెల్యేలను సంతృప్తి పరచనక్కరలేదా? వాళ్లలో అసంతృప్తి రగిలితే తెలంగాణ ఉద్యమం మళ్లీ వూపందుకోదా? ఉపయెన్నికల ముందు యిటువంటి కసరత్తు వలన అసంతృప్తులు పెరుగుతాయని బొత్స వాదించి వుంటే, అక్కడ ఆగమనాలి. ఉపయెన్నికల్లో నెగ్గేది ఎలాగూ లేదు. డిపాజిట్‌ దక్కుతుందా లేదాన్నదే ప్రశ్న. ఆ మాత్రానికి అందర్నీ వూరిస్తూ కూర్చోబెడితే అసంతృప్తి మరింత పెరగదా?

అయినా ఎన్నికలు ఒకదాని తర్వాత మరొకటి వస్తూనే వుంటాయి. స్థానిక ఎన్నికలు, మళ్లీ ఉపయెన్నికలు... వీటి గురించి అరకొర కాబినెట్‌తో నడుపుతూ పొమ్మంటే పాలన ఎలా సాగుతుంది? పాలన సరిగ్గా సాగకపోతే ఆ చెడ్డపేరు ముఖ్యమంత్రికే అంటగడతారు. అదే మేమైతేనా..! అంటారు ఆయనపై కత్తి కట్టినవారు. కిరణ్‌ వచ్చిన దగ్గర్నుంచి కాబినెట్‌ మొత్తం సరిగ్గా పనిచేసినది ఎన్నడూ లేదు. ఏవో ఒక గొడవలు. ఆయన ఎవరినీ సంప్రదించకుండా పనిచేస్తున్నాడు అంటారు. 'అయితే వైయస్‌ మీ అందరినీ సంప్రదించే పని చేశారా? కాబినెట్‌లో ఆయన మాటకు సై అనడం తప్ప మేము చేసినదేమీ లేదని మీరేగా చెప్పుకుంటున్నారు..!' అని అడిగితే వీళ్లేమంటారు? 'వైయస్‌ కార్యకర్తలల్లోంచి వచ్చారు కాబట్టి ఆయనపై గౌరవం వుంది, ఈయనను పైనుండి రుద్దారు కాబట్టి యీయనపై గౌరవం లేదు' అంటారేమో! అంత అభ్యంతరాలుంటే హై కమాండ్‌కే చెప్పుకోవాలి. ఓ సారి సిఎంగా ఒప్పుకున్నాక చేసేదేముంది?

కిరణ్‌ అభీష్టానికి వ్యతిరేకంగా బొత్సను తీసుకుని వచ్చి పెట్టారు, బాగానే వుంది. బొత్సకు రెండు పదవులు కంటిన్యూ చేస్తున్నారు, అదీ సరే. సమన్వయ కమిటీ అంటూ కిరణ్‌కు ముకుతాడు వేశారు, అదీ సర్సరే. కానీ చిరు కాండిడేట్లకు మాత్రం మంత్రి పదవులు యిచ్చి తక్కినవాళ్ల నోట్లో కరక్కాయ కొట్టాలి అనే బొత్స వాదనను సమర్థించడమేమిటి? చిదంబరాన్ని కాకా పట్టి పదవి చేపట్టిన కిరణ్‌ ఎక్కువకాలం వుండడనే అందరూ అనుమానించారు. ఒక్కరోజు కూడా మంత్రిపదవి నిర్వహించలేదు కాబట్టి అనుభవశూన్యత రెండునెలల్లో బయటపడుతుందనుకున్నారు. కిరణ్‌ సిఎం కాగానే ఆశ విడిచిన జగన్‌ భగ్గుమన్నాడు. పార్టీలోంచి బయటకు వెళ్లి కల్లోలాన్ని సృష్టించాడు. కిరణ్‌ ఎలాగోలా తట్టుకున్నాడు. జగన్‌ బలాన్ని క్రమంగా తగ్గించుకుంటూ వచ్చాడు.

తెలంగాణ అంశం విషయంలో కిరణ్‌ రోశయ్య కంటె తెలివిగా వ్యవహరించి పరిస్థితిని చల్లార్చాడని ఒప్పుకోక తప్పదు. ఇక ఉద్యోగాలు, పెట్టుబడుల విషయంలో ఏదో ఒక కదలిక కనబడుతోంది. ఎన్ని ఎప్పటికి కార్యరూపం ధరిస్తాయో ఎవరికీ తెలియదు. వీటన్నిటిలో అతనికి హై కమాండ్‌ మద్దతు, ముఖ్యప్రతిపక్షనేత మద్దతు లభించి వుండవచ్చు. ఏది ఏమైనా రాష్ట్రంలో స్థిరత ఏర్పడుతోందన్న విషయంలో ఎవరికీ సందేహం లేదు. ఈ పరిస్థితిలో అతన్ని బలోపేతం చేయవలసిన అవసరం హై కమాండ్‌కు వుంది. పిసిసి అధ్యక్షుడి మాట తప్ప ముఖ్యమంత్రి మాట ఢిల్లీలో చెల్లదనే వార్త ఎమ్మెల్యేలలో వ్యాపిస్తే ఇక ముఖ్యమంత్రికేసి చూసేది ఎవరు? హై కమాండ్‌ వాళ్లకు బొత్సపైనే నమ్మకమైతే అతన్ని సిఎం చేసి కిరణ్‌ను పిసిసి ప్రెసిడెంటు చేయమనండి. డ్రైవరు సీట్లో ఒకర్ని కూర్చోబెట్టి స్టీరింగు యింకోరి చేతిలో పెడితే ఎలా?

దీనికి కులం కోణం కూడా తోడైంది. బొత్స కాపు, చిరంజీవి కాపు, చిరు పక్షాన వస్తున్న మంత్రులు కాపులు. కిరణ్‌ని వదిలేస్తే రెడ్లకే పదవులు యిచ్చేస్తాడు కాబట్టి అతన్ని కౌంటర్‌ చేయడానికి, కాపులను కాంగ్రెస్‌వైపుకి తీసుకుని వద్దామనీ యీ యిద్దర్నీ మాత్రమే కాబినెట్‌లోకి తీసుకువస్తున్నారని, దానికి బొత్సే కారణమనీ, చిరు వెనుక కొండంత అండగా నిలిచారని ప్రచారం జరుగుతోంది. బొత్సను కాపు ఉద్ధారకుడిగా చిత్రీకరిస్తే అంతకంటె దురదృష్టం వుండదు. బొత్సకు వున్న యిమేజి ఏ మాత్రం గొప్పది కాదు. ఫోక్స్‌ వ్యాగన్‌ విషయంలో వ్యవహరించిన తీరుగాని, కుటుంబసభ్యులకున్న మద్యం షాపుల సంఖ్య కాని, పదవుల సంఖ్య కాని, మాటతీరు కానీ, మోటుతనం కానీ - ఏది చూసినా ఏ మాత్రం గౌరవం కలగదు. ఆయన యిప్పటిదాకా సాధించిన విజయం ఏమిటో నాకు తెలియదు. ఫలానా శాఖలో అదరగొట్టేసారు అనడానికీ లేదు.

ఆయనకున్న ఏకైక కార్డు - కాపు కులం, ఉత్తరాంధ్ర వెనుకబాటుతనం. ఉత్తరాంధ్రలో చాలాకాలంగా నాయకుడిగా వెలుగుతున్న ఆయన దాని వెనుకబాటుతనానికి బాధ్యుడు కూడా. ఇక కులం. చిరంజీవిని వెనక్కాల పెట్టుకుని కిరణ్‌ను ఆడించడం తప్ప ఆయన తన కులస్తులకు చేసిన మేలు ఏమిటో వారే చెప్పాలి. ఆయన రాజకీయాల్లోకి వచ్చాక ఆయనా, ఆయన బంధువులూ వర్ధిల్లుతున్నారు తప్ప, కాపు కులస్తులకు ఒరిగినదేమిటి? ఈ క్రమంలో చిరంజీవిని ఆయన పూర్తిగా కాపు నాయకుడిగా ముద్రకొట్టి వదిలిపెట్టాడు. గంగానది గురించి చెపుతూ ఎక్కడో ఆకాశంలో పుట్టి, భూమిపై పడి పతనమై.. అంటూ పద్యం చెపుతారు. చిరంజీవి రాజకీయజీవితం కూడా అలాగే అయిపోయింది. తెరనాయకుడిగా అన్ని వర్గాల యువతకు స్ఫూర్తినిచ్చిన ఆయన, రాజకీయాల్లోకి వచ్చి ఒక కులానికి పరిమితమై పోయిన నాయకుడనిపించుకోవడం అత్యంత విషాదకరం. **- ఎమ్బీయస్‌ ప్రసాద్‌ (జనవరి 2012)**

**జనవరి 24 ఎమ్బీయస్‌ : ఉద్యమం - ఉధృతం**

సంక్రాంతి తర్వాత ఉద్యమం ఉధృతం చేస్తామని కెసియార్‌ ప్రకటించగానే కొందరు నాకు మెయిల్స్‌ రాశారు - 'నిజంగా అలాగ జరుగుతుందంటారా? పిల్లల చదువులు యిప్పటికే పాడయ్యాయి. సరిగ్గా పరీక్షల ముందు మళ్లీ ఉద్యమం అంటే పిల్లలు అడుక్కు తినాల్సిందే'' అని. కెసియార్‌ ఎప్పుడేం చేస్తారో ఆయనకే తెలియదు. నేనేం చెప్పగలను?

కానీ నేటి తలిదండ్రులకు పిల్లల చదువులే సర్వస్వం కాబట్టి, సహజంగా ఆందోళనలో వుంటారని తెలుసు కాబట్టి ''మీకు తెలియనిదేముంది? కెసియార్‌ హైదరాబాదీ భాష మాట్లాడతారు. పరసోఁ అంటే ఎల్లుండి కావచ్చు, మూణ్నెళ్ల తర్వాత కావచ్చు. సంక్రాంతి అంటున్నారు కానీ అది ఉగాది కావచ్చు, శ్రీరామనవమి కావచ్చు. పండగల పేరు చెప్పి వాయిదాలు వేయడం కాంగ్రెస్‌ వాళ్లకే కాదు, కెసియార్‌కీ వచ్చు'' అని అనునయించి వూరుకోబెట్టాను.

సంక్రాంతి అయ్యాక 19 నుంచి ఉధృతం చేస్తాం అని కోదండరాం ప్రకటించారు. ఆ తర్వాత 19 న సమావేశమయ్యారు. విద్యార్థులను ఉద్యమంలోంచి మినహాయిస్తున్నామన్నారు. సకలజనుల సమ్మెలో విద్యార్థుల తలిదండ్రులు చేసిన తిరుగుబాటును అప్పటికి కొట్టి పారేసినా తెరాసవారు సీరియస్‌గానే తీసుకున్నారని అర్థమయ్యి హమ్మయ్య అనుకున్నాను.

అప్పుడు కొందరు పిల్లల తలిదండ్రులు సభలు పెట్టి, టీవీల్లోకి వచ్చి ''మాకు పిల్లల చదువులు కాదు, తెలంగాణయే ముఖ్యం. ఉద్యోగాలు రాని యీ చదువులెందుకు?'' అంటూ చెప్పారు. వాళ్లంతా వచ్చి ''పరీక్షల దాకా ఉద్యమం ఆపడం దేనికి, యిప్పుడే తడాఖా చూపిద్దాం రండి..'' అని తెలంగాణ జాక్‌ సమావేశానికి వచ్చి అంటారేమో ననుకున్నాను. కానీ అనలేదు. ప్రత్యేక రాష్ట్రంతో బాటు చదువులూ ప్రధానమేనని గ్రహించారు కాబోలు.

మొత్తానికి 21 న ఉద్యమ టైమ్‌టేబుల్‌ ఫిక్సయింది. ఫిబ్రవరి మొదటివారం నుండి అన్ని జిల్లాలలోనూ రథయాత్రలు, సమ్మెహామీలు నెరవేర్చనందుకు నిరసనగా ఆ యా జిల్లా కలక్టరేట్ల ముందు ఒకరోజు నిరసన. కామారెడ్డిలో ఫిబ్రవరిలో కాని, మార్చిలో కాని ఒక బహిరంగ సభ. ఇలా ఏప్రిల్‌ వరకు ప్రజలను చైతన్యం చేసి ఏప్రిల్‌ తర్వాత ఉగ్రస్థాయిలో ఉద్యమాన్ని తీసుకెళతారట. మొత్తం మీద చూస్తే ప్రోగ్రాం ఏప్రిల్‌ దాకా కాస్త రిలాక్స్‌డ్‌గానే వున్నట్టుంది. ఉగాది తర్వాత ఉగ్రరూపం దాలుస్తుందేమో !

సకల జనుల సమ్మెలో పాల్గొన్నది - ఉద్యోగులు, ఆర్టీసీ వారు, టీచర్ల కారణంగా విద్యార్థులు! విద్యార్థుల తలిదండ్రులు నిరసన తెలపడంతో దెబ్బ తగిలింది. ఆర్టీసీ వారు ముందుగానే అస్త్రసన్యాసం చేశారు. ఇక ఉద్యోగులు అనుకున్నదాని కంటె ఆలస్యంగా సమ్మె విరమించారు. కానీ పాపం ఏమీ బావుకోలేదు. అప్పటికి ఏదో దిగి వచ్చినట్టు కనబడినా ప్రభుత్వం వారికి బుద్ధి చెప్పడానికే నిశ్చయించుకున్నట్టుంది. వారు కోరినట్టు సమ్మెకాలాన్ని పనిదినాలుగానో, సెలవుగానో ట్రీట్‌ చేస్తే మళ్లీ సమ్మె చేసే ధైర్యం చేస్తారన్న బెదురో ఏమో గానీ, ఏదో ఆ కాలానికి కొంత ఎడ్వాన్సు యిచ్చి వూరుకుంది.

అది వాళ్లకూ, వాళ్ల ఉద్యోగులకు మధ్య వ్యవహారం కాబట్టి యివాళ కాకపోతే రేపైనా లెక్క తేల్చుకుంటారు. కానీ రిటైరైన వాళ్లకి మాత్రం యిబ్బంది వస్తోంది. ఆ కాలాన్ని ఎలా పరిగణిస్తారో తేలితేనే పెన్షన్‌ సరిగ్గా ఫిక్సవుతుంది. అన్యాయంగా వచ్చి ఉద్యోగాలు ఆక్రమించిన ఇతర ప్రాంతాల వారిని గుర్తించి పంపించేయాలన్న న్యాయబద్ధమైన డిమాండు కూడా నెరవేరుస్తున్నట్లు లేదు. అందువలన మళ్లీ సమ్మె చేయడానికి ఉద్యోగులకు కావలసినంత భూమిక వుంది. ధీమా వుందో లేదో తెలియదు.

మళ్లీ స్వామి గౌడ్‌ గర్జనలు చేస్తున్నారు. ఆయనను తమ నాయకుడనుకుంటే ఉద్యోగులు గౌరవించే పద్ధతి వేరు. రాజకీయ నాయకుడంటే సహజంగా గౌరవం తగ్గుతుంది. కెసియార్‌ తీరి కూర్చుని స్వామిగౌడ్‌ను రాజకీయాల్లోకి లాగుతామని, ఎన్నికలలో దింపుతామని ఉద్యోగుల వద్ద ప్రకటించి వచ్చారు. అందువలన యిప్పుడాయన తమ గురించి మాట్లాడినా, రాజకీయ ప్రణాళికతో మాట్లాడాడని ఉద్యోగులు అనుకుంటే ఆయన విశ్వసనీయత దెబ్బ తింటుంది. సమ్మె ప్రారంభించగలుగుతారు కానీ విజయవంతంగా దాన్ని ఓ కొలిక్కి తీసుకుని వస్తారన్న నమ్మకం లేదు.

ఎందుకంటే విద్యార్థుల పరీక్షలు దెబ్బ తినకుండా ఉద్యోగులు సమ్మె చేయలేరు. పరీక్షలు అనగానే టీచింగ్‌ స్టాప్‌, నాన్‌-టీచింగ్‌ స్టాఫ్‌, వాళ్లకు జీతాలిచ్చే శాఖలు, పరీక్ష పేపర్లు రవాణా చేసే శాఖలు - ఉద్యోగులు లేకుండా యివేమీ నడవవు. ఉద్యోగులు సమ్మె చేస్తే చదువులు, పరీక్షలు దెబ్బతినక మానదు. దెబ్బ తింటే తలిదండ్రులు దెబ్బలాడక మానరు. అందువలన ఉద్యోగుల సమ్మె జరగకపోవచ్చు. వారికి సమర్థనగా ఓ రోజు కలక్టరేట్ల ముందు నిరసన కార్యక్రమం చేస్తే ప్రభుత్వం చలిస్తుందని నేననుకోను. మహా అయితే జాక్‌కు, తెరాసకు కాస్త పబ్లిసిటీ, మీడియా కవరేజి రావచ్చు.

దీనికంతా నాయకత్వం వహించవలసిన జాక్‌ బలమెంతో కూడా డౌట్లో పడింది. జాక్‌ స్టీరింగు పట్టుకున్నది తెరాస. కో పైలట్‌గా కూర్చున్నది బిజెపి. వెనక్కాలసీటులో న్యూ డెమోక్రసీ, మూడో వరుసలో రకరకాల సంఘాల నాయకులు. తెరాస బలంలో సమ్మెకు ముందు, సమ్మె విరమించాక అనే రెండు స్థాయిలు స్పష్టంగా కనబడుతున్నాయి. తెలంగాణ అంతా తెరాస యిలాకా అనుకునే రోజులు పోయాయని బాబు, జగన్‌ చాటి చెప్పారు.

బిజెపి డప్పుకొట్టి మరీ చెపుతోంది. వాళ్ల రథయాత్ర ఉజ్జ్వలంగా సాగుతోందట. జాక్‌లో తెరాస, న్యూ డెమోక్రసీ తప్ప తక్కినవారందరూ వారి పోరుయాత్రలో పాలు పంచుకుంటున్నారట. జనమూ బాగా వస్తున్నారట. తెరాస వలన తెలంగాణ రాదు, వస్తే మా వల్లే రావాలి. మేమే జాతీయపార్టీ, తెరాస కాదు. అని కిషన్‌ రెడ్డి ఢంకా బజాయించి చెపుతున్నారు. ఇప్పటికైనా తెరాసకు సెకండ్‌ ఫిడిల్‌ వాయించడం మానేసి, ఉపయెన్నికలలో అన్ని చోట్లా నిలబడండి అని నితిన్‌ గడ్కరీ చెప్పారని వార్తలు. అప్పుడే మన బలం స్పష్టమవుతుంది అని ఆయన అంచనా.

కాంగ్రెస్‌తో కుమ్మక్కయి మధ్యమధ్య మౌనం పాటిస్తున్నారన్న ఆరోపణ కెసియార్‌పై వస్తుంది తప్ప బిజెపికైతే రాదు కదా. చిన్న రాష్ట్రాలకు యుపిలో వ్యతిరేకం, యిక్కడ అనుకూలం, ద్వంద్వ నీతి అని, గతంలో అధికారంలో వున్నపుడు యివ్వలేదని, అప్పుడు విభజన అక్కరలేదన్నారనీ సమైక్యవాదులు తప్పుపట్టడం తప్ప బిజెపికి వేరే మచ్చలేదు. తెరాసకు ఆంధ్రప్రాంతంలో విభాగం లేదు కాబట్టి ఆయన సీమ, కోస్తా వారిని బండబూతులు తిట్టి శాపనార్థాలు తెచ్చుకున్నాడు. బిజెపి నాయకులలో - విద్యాసాగరరావు తప్ప - ఆంధ్రప్రాంతీయులను తిట్టినవారు లేరనుకుంటా. బండారు దత్తాత్రేయ, కిషన్‌ రెడ్డి సౌమ్యులే. ఆంధ్రప్రాంతంలో కూడా పార్టీ నిలుపుకోవాలని తాపత్రయపడేవారే. అందుకని విడిపోతే రెండు ప్రాంతాలకూ లాభం అని నచ్చచెప్పడానికి చూస్తున్నారు. వాళ్ల వాదన నచ్చినవారికి నచ్చవచ్చు. వాళ్లు ఎక్కువమంది వుంటే వారి వాదన గెలవవచ్చు కూడా. ఆంధ్రప్రాంతీయులను తిట్టకుండా సామనస్యంతో విడిపోవాలనుకునే తెలంగాణవారు బిజెపిని ఆదరించవచ్చు. విడిపోతే ముస్లిముల ఫోర్సు పెరిగిపోతుందని భయపడేవారు కూడా..!

బిజెపికి వున్న బలం, గుడ్‌విల్‌ కెసియార్‌ గుర్తించి వుంటారు. అందుకే దానికి మద్దతు యివ్వడం మానేశారు. అడ్వానీ వచ్చినపుడు వేదిక నెక్కలేదు. వెళ్లి కలవలేదు. తన పబ్లికేషన్స్‌లో కవరేజి యివ్వలేదు. గడ్కరీ వచ్చినపుడూ ఆయన వేదికపై పాలు పంచుకోలేదు. కిషన్‌రెడ్డి యాత్రకు సంఘీభావం ప్రకటించలేదు. బాబు పర్యటనను అడ్డుకోమని పిలుపు నిచ్చిన నోటితోనే కిషన్‌రెడ్డిని మెచ్చుకుని అతని యాత్రలో పాలు పంచుకోమని తెలంగాణవాదులకు పిలుపు నిచ్చివుంటే బిజెపి వారు దాన్ని ప్రచారానికి వాడుకుని వుండేవారు. కెసియార్‌ వాళ్లకా భాగ్యం దక్కకుండా చేశారు. తెలంగాణకోసం ముద్దుపెట్టుకునే బొంతపురుగుల్లో బిజెపి పురుగులు లేనట్టున్నాయి.

కెసియార్‌ పరపతిని దిగజార్చే పనులు చాలా జరుగుతున్నాయి. నమస్తే తెలంగాణ రాజం గారు తన పోలవరం ప్రాజెక్టుల టెండర్ల గురించి మాట్లాడడానికి కాంగ్రెస్‌ హై కమాండ్‌ను ఎప్రోచ్‌ కావడానికి కిరణ్‌ సహాయం తీసుకుని ఆయనతో కలిసి వెళ్లడం పేపర్లు బయటపెట్టాయి. వెంటనే ఈటెల రాజేందర్‌ వంటివాళ్లు నమస్తే తెలంగాణ మేం అమ్మేశాం, మాకూ దానికీ సంబంధం లేదు అనసాగారు. ఇప్పటికీ నమస్తే తెలంగాణ, టి ఛానెల్‌ తెరాస విధానంలోనే వెళుతున్నాయి. తెలంగాణ వాదులైనా తక్కినవారిని ఛానెల్‌ చర్చల్లోకి రానివ్వటం లేదు. కెసియార్‌ మా పత్రిక, మా ఛానెల్‌ అంటూనే వున్నారు.

ఇలాటిది ఏదైనా బయటపడగానే మాకూ పత్రికకూ సంబంధం లేదంటే నమ్మేట్టుగా వుంటుందా? రాజం వ్యాపారస్తుడండి, తన వ్యాపారాలకోసం ఏ పార్టీ వాళ్లనైనా కలుస్తాడు అని వెనకేసుకుని వచ్చారు. ఆంధ్రప్రాంతీయులను తెరాస, యితర ఉద్యమకారులు తిడుతున్నది ఎందుకు? వ్యాపారస్తులు, పెట్టుబడిదారులు అనే కదా. మరి రాజంకు వాళ్లకు తేడా ఏముంది? ఆంధ్ర పెట్టుబడి దారులు వందల సంఖ్యలో వుంటారు. ఆంధ్రప్రాంతీయులు కోట్లలో వుంటారు. అయినా వాళ్ల పేరు పెట్టి వీళ్లను తిడుతున్నారు. ఇప్పుడు రాజం పేరు చెప్పి తెలంగాణవాళ్లందరినీ కాకపోయినా, తెరాస వారందరినీ తిడితే ఎలా వుంటుంది?

టిడిపివారు పదేపదే ఎద్దేవా చేస్తున్న విషయం ఏమిటంటే - తెలంగాణపై ఏ విషయం తేల్చలేదని మమ్మల్ని నిందిస్తున్నారు, మా నాయకుణ్ని అడ్డుకుంటున్నారు. మరి యీ విషయంలో కాంగ్రెస్‌ మా పెద్దన్న కదా, వాళ్ల నాయకులను, ముఖ్యంగా ఢిల్లీ నుండి వచ్చి స్థానిక పరిస్థితిపై సోనియాకు రిపోర్టులు యివ్వవలసిన ఆజాద్‌ను ఎందుకు నిలదీయడం లేదు? ఎందుకు అడ్డుకోవడం లేదు? అని. బాబు పర్యటన తర్వాత ఆజాద్‌ అప్పుడే రెండుసార్లు వచ్చారు. వీళ్లు నల్లజెండాలు చూపడం కాదు కదా, మహజర్లుకూడా యివ్వలేదు.

మొన్నసారి మరీ అన్యాయం. ఆజాద్‌ మంత్రుల్ని సమావేశానికి పిల్చి, ఆ ప్రోగ్రాం మార్చేసి, బంధువుల యింటికి, రేణుకా చౌదరి యింటికి వెళ్లారు. ఆ తర్వాత నరసింహన్‌ను కలిశారు. వాళ్లిద్దరూ తెలంగాణపై ఏం చెప్పివుంటారో సులభంగా వూహించవచ్చు. ఉద్యమనేతలందరూ రేణుక పై గుర్రుగా వున్నారు. అయినా ఉద్యోగసంఘాల ఐకాస నేతలు ఆమె యింటికి వెళ్లి ఆజాద్‌ను కలిశారు. తెరాసపై ఆగ్రహంతోనే వెళ్లివుంటారని పేపర్ల వ్యాఖ్యానం.

తెలంగాణ ఉపయెన్నికలలో తెరాస గెలిచి తీరుతుందని మొన్నటిదాకా అనుకునేవారం. ఇప్పుడు చూడబోతే గెలవవచ్చు కానీ మెజారిటీ ఎంత వస్తుందో చెప్పలేం అనే స్థితికి వచ్చింది. ఫిబ్రవరి మొదటివారంలో తలపెట్టిన రథయాత్రల తీరుతెన్నులు చూస్తే తెరాస బలంపై మరింత స్పష్టమైన అంచనా వస్తుంది. స్థానిక ఎన్నికలంటూ వస్తే ఖచ్చితంగా తెలిసిపోతుంది. తెలంగాణ అనగానే కెసియార్‌ మాత్రమే గుర్తుకు వచ్చే స్థితి మారి కెసియార్‌ కూడా గుర్తుకు వచ్చే దశకు ఉద్యమం వచ్చింది. కెసియార్‌ పొరపాట్లకు సంజాయిషీ చెప్పుకోలేక, ఉద్యమ సానుభూతిపరులైన మేధావులు తెలంగాణ అంటే కెసియార్‌ ఒక్కరే కాదు అని అనడం ప్రారంభించారు.

న్యూడెమోక్రసీ పార్టీ వాళ్లకీ కెసియార్‌పై అలక వుందట. తమ పార్టీ అధ్యక్షుడు ఖమ్మంలో నిర్వహించిన భారీ బహిరంగ సభకు కెసియార్‌ హాజరు కాకపోవడం పట్ల అసంతృప్తితో వుందట. జాక్‌లోని ప్రజాసంఘాలకు కెసియార్‌ రాజకీయ లక్ష్యాలపై కోపం వుంది. ఉద్యమాన్ని ఎలా ముందుకు తీసుకెళ్లి త్వరగా ప్రత్యేకరాష్ట్రం సాధిద్దామా అని చూడకుండా కెసియార్‌ 2014 వరకు ఉద్యమాన్ని లాగుదామని చూస్తున్నారన్న సందేహం వుంది. ఉద్యమం పేరు పెట్టి ఆ ఎన్నికలలో తెలంగాణను స్వీప్‌ చేద్దామనే కెసియార్‌ ఆలోచన అని వాళ్ల అభియోగం.

ఉద్యమానికి ఒక ఫిగర్‌హెడ్‌ కావాలి. కెసియార్‌ను తీసేస్తే ఆ స్థానంలో మరొకరిని ప్రతిష్ఠాపించాలి. ఈ ఉద్యమకారుల్లో, మేధావుల్లో చాలామంది వామపక్షవాదులు కాబట్టి వారు బిజెపి వెంట నడవడానికి వారికి సంకోచాలుంటాయి. గద్దర్‌ వెంట నడవవచ్చు కానీ, ఆయన వేదిక అంతు చురుగ్గా లేదు. కొండా లక్ష్మణ్‌ వేదిక టిడిపికి చేరువగా వెళుతోందన్న బాధ వుంది. టిడిపి అంటే వుండే మంటతో ఆయన్ను దూరం పెట్టారు. పైగా ఆయన ప్రవచించే సౌమ్యవాదం (కోస్తా, సీమ నాయకులతో చర్చలు జరిపి వారిని ఒప్పించాలి) వీరికి రుచించదు. బలహీనపడిన యిలాటి శక్తులతో కూడిన జాక్‌ ఉద్యమాన్ని ఉధృతం చేస్తానంటే అది అయ్యే పనేనా? **- ఎమ్బీయస్‌ ప్రసాద్‌ (జనవరి 2012)**

**జనవరి 33 ఎమ్బీయస్‌ : కాంగ్రెస్‌ ఉరుము విగ్రహాలపై...**

ఆంబేడ్కర్‌ విగ్రహవిధ్వంసంపై ఇవాళ నిరసన, చదువులు బంద్‌, పరీక్షల వాయిదా. కూలిన చోటల్లా కొత్త విగ్రహాలు పెట్టాలని డిమాండ్‌. పెట్టేటప్పుడు కంచువి పెట్టాలని కత్తి పద్మారావుగారి డిమాండ్‌. రాజ్యాంగ నిర్మాతకు సిమెంటు విగ్రహాలేమిటని ఆయన ఆక్షేపణ. సైజు గురించి ఆయన చెప్పలేదు కానీ, భారీ సైజు పెట్టాలనే ఆయన ఉద్దేశమై వుంటుంది. రాష్ట్రంలో విగ్రహాలన్నిటికీ రక్షణ కల్పించాలని చీఫ్‌ సెక్రటరీ ఆదేశించారు. పోలీసులను పెడుతున్నామని డిజిపి అన్నారు. భర్తీ చేయవలసిన పోలీసు వుద్యోగాలు బోల్డు వున్నాయని, ప్రతీ పోలీసు స్టేషన్‌లో, ట్రాఫిక్‌ కంట్రోలులో భర్తీ చేయవలసిన ఖాళీలు ఎన్నో వున్నాయని చెప్తూనే ఇప్పుడు పోలీసులకు అదనంగా మరో బాధ్యత పెట్టారు. ఈ పనుల్లో పడి మనుష్యులకు భద్రత కల్పించలేని పరిస్థితి రావచ్చు.

ఎందుకంటే మనకున్న విగ్రహాలు అన్నీ యిన్నీ కావు. ఎక్కడ పడితే అక్కడ పెట్టి పారేశారు. గతంలో గాంధీ, నెహ్రూ, బోసు లాటివి ఎక్కువ కనబడేవి. రాష్ట్ర నాయకులవి తక్కువే. తెలుగుదేశం పాలన వచ్చాక, ఇందిరా గాంధీ హత్య చేయబడ్డాక, కాంగ్రెస్‌ వాళ్లు ఆవిడ విగ్రహాలు స్థాపించడం మొదలుపెట్టారు. ఇక రాజీవ్‌ గాంధీ హత్య కూడా జరిగాక రాజీవ్‌ విగ్రహాలు పెట్టనారంభించారు. హైదరాబాదులో పి జనార్దనరెడ్డి లాటి వారైతే చెప్పనే వద్దు, ప్రతీ చోటా రాజీవ్‌ విగ్రహాలు పెడుతూ పోయారు. తెలుగుదేశం వారు ఎన్టీయార్‌ విగ్రహాల గురించి మొదట్లో అంత పట్టించుకోలేదు. రాష్ట్రంలో వెలసిన ఎన్టీయార్‌ నగర్‌లు, ఎన్టీయార్‌ విగ్రహాలు ఆయనపై అభిమానంతో ప్రజలు పెట్టుకున్నవే. ఎన్టీయార్‌ను కూలదోసి వచ్చిన చంద్రబాబు ఎన్టీయార్‌ బొమ్మను ప్రజల మనసుల్లోంచి రబ్బరుతో తుడిచేయాలని చూశారు కాబట్టి ఎన్టీయార్‌ విగ్రహాలపై ఆసక్తి కనబరచలేదు. కానీ 2004 ఓటమి తర్వాత ఎన్టీయార్‌, నందమూరి వంశం కావలసి వచ్చాయి. దానితో వాళ్లూ స్థాపించ నారంభించారు.

ఇక ఆంబేడ్కర్‌ విగ్రహాలు. ఈ రోజు అందరూ వ్యాసాలు రాసేవాళ్లే, టీవీ చర్చల్లో చెప్పేవారే ! - ఆంబేడ్కర్‌ను ఒక వర్గానికి పరిమితం చేయడం చాలా తప్పు. ఆయన జాతీయ నాయకుడు. ఆయన విగ్రహానికి అపచారం జరిగితే దళితులు మాత్రమే స్పందించడం ఏమిటి? అందరూ సిగ్గుతో తలవంచుకోవాలి అని ! ఒక్క ఆంబేడ్కరేనేమిటి, టాంక్‌ బండ్‌పై పడగొట్టిన ప్రతీ విగ్రహానికి పదేసిసార్లు చొప్పున మనం తలలు వంచుకోవాలి. కానీ మనం యిప్పటిదాకా ఆ మహనీయుల విగ్రహాలు మళ్లీ పెట్టించే పని తలపెట్టలేదు. ఆంబేడ్కర్‌ విగ్రహాలు మాత్రం మళ్లీ పెట్టాలిట, అవీ కంచువి పెట్టి, రక్షణ కల్పించాలట. ఆంబేడ్కర్‌ చాలా గొప్పవాడనడంలో ఎవరికీ సందేహం లేదు. అయితే ఆయన విగ్రహానికి అపచారం జరిగితే దళితులు మాత్రమే ఆవేశపడడం దేనికి అని ఆలోచిస్తే కొన్ని విషయాలు తడతాయి.

కొన్ని కొన్ని విషయాలు కొందరితో అసోసియేట్‌ అయిపోయాయి. సాక్షి వాళ్లు ఈనాడు, జ్యోతిలను 'ఎల్లో మీడియా' అంటున్నారంటే అందరికీ తెలిసున్న ఎల్లో మీడియా అనే అర్థంలో కాదని, దానిలో శ్లేష వుందని మనకు తెలుసు. ఎందుకు? ఎల్లో అంటే పసుపురంగని, తెలుగుదేశం జెండా పసుపురంగులో వుంటుంది కాబట్టి పసుపుకి, టిడిపికి బంధం వుందని మనకు స్ఫురిస్తుంది. శాంతా బయోటెక్‌ వారి హెపటైటిస్‌-బి వ్యాక్సిన్‌ వచ్చిన కొత్తల్లో ఓ యాడ్‌్‌ ఏజన్సీ హెపటైటిస్‌-బి వ్యాధికి సంకేతంగా ఎల్లో రింగ్‌ అని రూపొందించి 'బివేర్‌ ఆఫ్‌ ఎల్లో' అనే స్లోగన్‌ తయారుచేసి పట్టుకొచ్చింది. ఎయిడ్స్‌కు రెడ్‌ రిబ్బన్‌కు పెట్టారు కదా అదే ధోరణిలో యిది తయారుచేశారన్నమాట. తెలుగులో 'పసుపుతో జాగ్రత్త' అని రాశారు. అది చూసి మా వరప్రసాద్‌ 'టిడిపి వాళ్లు మనమీద దండెత్తి వస్తారు.' అని చమత్కరించాడు. అలాగే కాషాయం అంటే ఆరెస్సెస్‌ అనీ, ఎరుపు అంటే కమ్యూనిస్టులనీ.. యిలా ముద్రలు పడిపోయాయి.

దళితులు తమ అస్తిత్వం చాటుకోవడానికి ఆంబేడ్కర్‌ను వాడుకోవడం మొదలుపెట్టారు. దళితవాడ ఒకటి వెలిస్తే మధ్యలో ఆంబేడ్కర్‌ విగ్రహం వెలవడం ఖచ్చితం. జగ్‌జీవన్‌రామ్‌ కూడా పెద్ద దళిత నాయకుడైనా ఆయనకు యీ గౌరవం దక్కలేదు. నిజానికి ఆంబేడ్కర్‌ బతికుండగా యింత గౌరవం, ఆదరణ లభించివుంటే ఆయన స్థాపించిన రిపబ్లికన్‌ పార్టీ అంత అనామకంగా మిగిలేది కాదు. మన రాష్ట్రంలో రిపబ్లికన్‌ పార్టీ తరఫున గెలిచే ఏకైక ఎమ్మేల్యే ఈశ్వరీబాయి వుండేవారు. అదైనా ఆవిడ స్వయంప్రతిభ వలన తప్ప ఆంబేడ్కర్‌ పేరు చెప్పుకుని కాదు. ఆవిడ కూతురు (గీతా రెడ్డి) కాంగ్రెస్‌లో చేరి మంత్రి అయిపోయి, రిపబ్లికన్‌ పార్టీకి ఆపాటి ప్రాతినిథ్యం కూడా లేకుండా చేసేశారు. ఆంబేడ్కర్‌ స్వంత రాష్ట్రమైన మహారాష్ట్రలో కూడా రిపబ్లికన్‌ పార్టీ పెద్ద పార్టీగా ఎదగలేదు. పైగా రెండుగా చీలిపోయింది కూడా. ఆంబేడ్కర్‌ చనిపోయాక 'లార్జర్‌ దేన్‌ లైఫ్‌' అయిపోయారు. దళితులు తమకు అవమానం జరిగిందంటే ఆంబేడ్కర్‌ విగ్రహానికి అర్జీ సమర్పిస్తున్నారు తప్ప గాంధీ జోలికి వెళ్లడం లేదు.

నిజానికి గాంధీ బతికి వుండగా హరిజనులు ఆయన్ను అనుసరించారు. గత 30 ఏళ్లగా ఉధృతమైన దళిత నాయకులు గాంధీని తీసిపారేశారు. ఆంబేడ్కర్‌ను దేవుడి స్థాయికి తీసుకుపోయారు. ఉపన్యాసాల్లో మాటకు ముందు 'ఆంబేడ్కర్‌' అంటున్నారు. ఆయనను విమర్శిస్తే దేశద్రోహి అనడానికి కూడా వెనుకాడరు. నిజానికి ఆంబేడ్కర్‌ దేశవిభజనను సమర్థించారు. (దానికి కారణాలేమిటో సోషలిస్టు నాయకుడు మధు లిమయే ఓ వ్యాసంలో రాశారు. ఎప్పుడైనా దాని గురించి రాస్తాను) ఆ కారణంగా నా బోటి వాడు ఆయన విధానాన్ని తూర్పార బట్టాడనుకోండి, నన్ను వెంటనే అగ్రవర్ణ పక్షపాతి, దళిత విరోధి అనడానికి సంకోచించరు. అంత యిదిగా ఆంబేడ్కర్‌తో దళితులు మమేకం అయిపోయారు. యుపిలో అయితే దళితులకు వేర్వేరు దేవీదేవతలున్నారు. కాన్షీరాం, మాయావతి యిత్యాదులు. కానీ మన రాష్ట్రంలో కత్తి పద్మారావు, ఐలయ్యలు ఆ స్థాయికి యింకా చేరలేదు. మనవాళ్లకు ఆంబేడ్కర్‌ ఒక్కడే గతి.

దళితులకు ఆంబేడ్కర్‌లాగ, బిసిలకు మహాత్మా ఫూలే దొరికాడు. ఆయనెవరో, ఏమేం చేశాడో గట్టిగా నేనే చెప్పలేను. చిరంజీవి గారే ఓ సారి చెప్పుకున్నాడు - రాజకీయాల్లోకి వచ్చేదాక నాకూ ఫూలే గురించి తెలియదని.

కానీ బిసి ఓట్లు కావాలంటే ఎవరో ఒక ఐకాన్‌ కావాలి. అందుకని ఫూలేగార్ని పట్టుకుని వచ్చారు. ఆయన మన రాష్ట్రంలో బిసిలకు చేసినది ఏమీ లేకపోయినా ఫర్వాలేదు. పీఆర్పీ బ్యానర్‌పై చోటుంది. ఇరికించేశారు. ఆయన అడుగుజాడల్లో నడుస్తాం, ఆయన ఆదర్శాలకు పునరంకితం అవుతాం, ఆయన కలలు కన్న బిసిల రాజ్యం తెస్తాం - యిలాటి స్లోగన్స్‌ యిస్తే చాలు బిసిల ఓట్లు పడతాయని ఆశ. బిసిలకు మొదట ఆయన ఎవరో చెప్పి ఆ తర్వాత యివన్నీ చెప్పాల్సి వచ్చింది. ఏం చేస్తాం? రాష్ట్రంలో బిసిలకు ఐకాన్‌ ఎవరూ దొరకలేదు. గౌతు లచ్చన్నగారి లాటి ఫోటో పెట్టవచ్చు. కానీ ఆయనకు నేషనల్‌ స్టేచర్‌ లేదు. పరాయివాడైతే గ్లామర్‌ వుంటుంది.

ఆంబేడ్కర్‌ పేరుని దళితులు జనసామాన్యంలోకి బాగానే తీసుకెళ్లారు. ఆయన విగ్రహాలు విరివిగా స్థాపించడం వలన ఎవరైనా గుర్తు పట్టే స్థాయికి తీసుకెళ్లారు. పైగా ఆయన చేతిలో పుస్తకం, ఆయనకున్న మేధావితనం, దేశనాయకులు ఆయన్ని గౌరవించారన్న యిమేజ్‌ - వీటన్నిటివలనా 'ఆయన మా వాడు' అని దళితులు గర్వంగా చెప్పుకున్నారు. అంతటితో ఆగలేదు. ఆయన పేరు చెప్పి తక్కిన వారందరినీ దూషించారు. ఆంబేడ్కర్‌ స్వభావానికి యిది పూర్తి విరుద్ధం. కులం కారణంగా ఆయన ఎంతో బాధలు పడినా, ఆయన ద్వేషం పెంచుకోలేదు. ఆయనకు సహాయపడినవారిలో బ్రాహ్మణులున్నారు, ఆయన ఒక బ్రాహ్మణ స్త్రీని పెళ్లాడాడు కూడా. అయినా ఆంబేడ్కర్‌ భక్తులని చెప్పుకునే మన రాష్ట్ర నాయకులు యితర కులాలపై విపరీతమైన ద్వేషాన్ని వెళ్లగక్కుతారు. దానివలన ఆంబేడ్కర్‌ దళితులకు దగ్గరైన కొద్దీ యితరులకు దూరమై పోయారు. దళితులపై కోపం వస్తే ఆంబేడ్కర్‌ విగ్రహానికి చెప్పుల దండ వేసి కసి తీర్చుకుంటున్నారు.

దీనిలో పాపం ఆంబేడ్కర్‌ ప్రమేయం ఏమీ లేదు. ఆయన బతికి వుండివుంటే ఏమనేవాడో తెలియదు. ఇదంతా నాన్సెన్స్‌ అని వుండేవాడేమో. మనుధర్మాన్ని తిడదామనుకున్నవారంతా బ్రాహ్మణులను తిట్టి, వారు వేసుకునే జంధ్యాలను అవమానిస్తూ కవితలు రాస్తారు. నిజానికి హిందువుల్లో బ్రాహ్మణులు ఏ నాల్గు శాతమో వుంటారు. పైగా జంధ్యాలు వేసుకునే కులాలు అనేకం వున్నాయి. అయినా అగ్రవర్ణ దురహంకారం అని అనాలంటే దానికి ప్రతీకగా బ్రాహ్మణుడి జందెమో, గుండూ పిలకో చూపిస్తారు. అలాగ దళిత ఐడెంటిటీ ఆంబేడ్కర్‌ విగ్రహంతో ముడిపడి వుంది. దళితవాడలో ఆంబేడ్కర్‌ యువజన సమితి అనే బోర్డు కూడా తప్పకుండా కనబడుతుంది. దళితులు ఎడాప్ట్‌ చేసుకున్న నీలం రంగు జండాలు కూడా కనబడతాయి.

ఇన్ని వున్నపుడు ఆంబేడ్కర్‌ అందరివాడు ఎలా అవుతాడు? ఉదాహరణకి గాంధీ విగ్రహానికి అవమానం జరిగితే, పొట్టి శ్రీరాములు విగ్రహానికి అవమానం జరిగితే వైశ్యులు మాత్రమే వూరేగింపు లేవదీసి, నాలుగు షాపులు దోచుకున్నారనుకోండి. ఇక తర్వాతి సారి నుండి వేరే కులాల వారెవరూ యిలాటి ఘటనలకు స్పందించరు. వాళ్ల గొడవ వాళ్లు పడతారు అని వూరుకుంటారు. అసలు విగ్రహాలు రోడ్ల మీద ఎందుకు పెట్టాలి? నాలుగు రోడ్ల కూడలిలో ట్రాఫిక్‌ లైట్‌ పెట్టవచ్చు. ట్రాఫిక్‌ పోలీసుకి కుర్చీ వేయవచ్చు. మనకున్న రోడ్డు స్పేసే తక్కువ. అలాటప్పుడు కూడలిలో విగ్రహం, దాని చుట్టూ చిన్న పార్కు, జయంతికో, వర్ధంతికో ఎక్కడానికి ఓ నిచ్చెన, ఒక కమ్మర్షియల్‌ ఏరియాలో చ.అ. విలువ ఎంతో లెక్కవేసి చూస్తే ఆ విగ్రహం ఆక్రమించిన స్థలం విలువ ఎంతో తెలుస్తుంది. ఇంతా చేసి ఆ విగ్రహం ఎవరిదో పట్టించుకుంటామా? రోజూ ఆఫీసుకి వెళ్లేదారిలో కనబడే నాలుగు విగ్రహాల పేర్లు కరక్టుగా చెప్పమనండి చూదాం.

ఇంత ఖర్చు పెట్టి విగ్రహం నిలపెట్టినా అది కలకాలం వుంటుందన్న గ్యారంటీ లేదు. ఖైరతాబాద్‌ సర్కిల్‌లో ఇన్‌స్టిట్యూట్‌ ఆఫ్‌ ఇంజనియర్స్‌ ఎదురుగా గొప్ప ఇంజనియర్‌ అయిన మోక్షగుండం విశ్వేశ్వరయ్యగారి విగ్రహం వుండేది. ఇప్పుడు దాన్ని మూలకు నెట్టేశారు. ఆ స్థానంలో దానికి రెండు రెట్లు పరిమాణంలో పి జనార్దనరెడ్డి విగ్రహం అలరారుతోంది. 'భారతరత్న' విశ్వేశ్వరయ్య గారెక్కడ? పిజెఆర్‌ ఎక్కడ? కానీ పిజెఆర్‌ అనుయాయుల ధాటీకి విశ్వేశ్వరయ్య గారు ఆగలేకపోయారు. ఆయన కులస్తులు నోరిప్పలేదు కాబట్టి చెల్లిపోయింది. వాళ్లూ రంగంలోకి దిగి గోలచేస్తే అదో కులపోరాటానికి దారి తీసేది.

విగ్రహాలే కాదు, ఊరి నిండా ఫ్లెక్సీలొకటి. గతంలో చేత్తో పెయింట్‌ చేయవలసి వచ్చేది కాబట్టి ఎవరూ బొమ్మలు వేయించుకునేవారు కారు - పోలికలు సరిగ్గా రావని. ఎన్నికల సమయంలో గోడ గోడకీ అభ్యర్థి పోలికలు మారిపోయేవి. ఇప్పుడు ఫ్లెక్సీ టెక్నాలజీ వచ్చాక, ఫోటో పెట్టుకుని, ఫోటోషాప్‌లో అందంగా మార్చేసి, అతి చౌకగా ఫ్లెక్సీలు తయారుచేయించి రోడ్ల కడ్డంగా ట్రాఫిక్‌ లైట్లు కనబడకుండా కట్టేస్తున్నారు. 'మా నాన్నకు జన్మదిన శుభాకాంక్షలు' అని మా పిల్లలు నా పేర ఓ ఫ్లెక్సీ కట్టేసినా మీ నాన్నకు ఆ స్థాయి వుందా లేదా అని అడిగేవాడు లేడు. ఎవడైనా చస్తే చాలు. వాటి ఫోటో ఓ కాగితం మీద ప్రింటు తీసి, ఓ నల్ల జెండా కలిపి రోడ్డు మధ్య నాలుగు రాళ్లు పేర్చి మధ్యలో పెడతారు. ఓ రెండు రోజుల పాటు వచ్చే పోయే వాహనాలకు యిబ్బంది. విగ్రహాలపై కంట్రోలు పెడతామంటున్నారు. అప్పుడు వీటన్నిటికీ కలిపి జీఓ పాస్‌ చేయాలి.

విగ్రహాలంటూ పెడితే పార్కులో పెట్టాలి, స్కూళ్లల్లో పెట్టాలి, వారికి సంబంధించిన సంస్థల ప్రాంగణంలో పెట్టాలి. వాటిని మేన్‌టేన్‌ చేయాలి. అవి చూస్తే స్ఫూర్తి దాయకంగా వుండాలి. రోడ్డు మీద దుమ్ముకొట్టుకుపోయి, పిట్టల రెట్టలతో వున్న విగ్రహాలను విదేశీయులకు చూపించి వీరే మా జాతినిర్మాతలు అని చెప్పుకోవడం ఎంత అసహ్యంగా వుంటుంది! విగ్రహాలు నెలకొల్పడానికి రూల్సు పెట్టినపుడు వాటిని అమలు చేయకపోతే ఎలా? మైలురాళ్లు పాతినట్టు జగన్‌ వైయస్‌ విగ్రహాలు పాతుకుంటూ పోతే ప్రభుత్వం ఏం చేసినట్టు? అవి చూసి జనాలు జగన్‌కి ఓట్లేసేస్తారన్న భయం యిప్పుడు పట్టుకుందా? వైయస్‌ విగ్రహాలు తీయించేయడానికే యిప్పుడు కాంగ్రెస్‌ యీ విగ్రహాల గొడవ ప్రారంభించిందని, దీని తర్వాత 'విగ్రహాల వలననే కదా, యీ గోలంతా. అందుకని అందరివీ తీసేద్దాం' అనే రూలు పాస్‌ చేస్తుందని కొందరి సందేహం.

అసలు నాకు తెలియక అడుగుతా - విగ్రహాలను చూసి ఓట్లేస్తారా? ఆంబేడ్కర్‌ విగ్రహం పెట్టిన చోటల్లా రిపబ్లికన్‌ పార్టీ గెలిచిందా? మాదిగ పోరాట సమితి, మాల మహానాడుకి కార్యకర్తలు పోగుపడ్డారా? లేదే ! కరుణానిధి అధికారంలో వుండగా అతని వలన లాభం పొందిన వీరమణి (డికె) కరుణానిధి విగ్రహాన్ని మౌంట్‌రోడ్డులో స్థాపించాడు. కరుణానిధి సంతోషించాడు. కానీ తర్వాతి ఎన్నికలలో ఓడిపోయాడు. ఆ తర్వాతి ఎన్నికల్లో కూడా.. చివరకు ఎమ్జీయార్‌ చచ్చిపోయినపుడు ఓ కుర్రాడు కరుణానిధి విగ్రహాన్ని పగలగొట్టాడు. ఆ తర్వాత కరుణానిధి అధికారంలోకి వచ్చాడు. విగ్రహం వున్నంతకాలం అధికారానికి దూరంగా వుండవలసి వచ్చిందన్న సెంటిమెంటో ఏమో కరుణానిధి మళ్లీ విగ్రహం పెట్టే ఆలోచన చేయలేదు. తమిళనాడులో ఎమ్జీయార్‌ విగ్రహాలూ పుష్కలంగా వున్నా అన్నా డిఎంకె ఓ సారి నెగ్గుతోంది, మరోసారి ఓడిపోతోంది.

మరి ఓట్లు రాల్చని విగ్రహాలను ఎందుకు పెడుతున్నట్టు? ఎందుకు విరక్కొడుతున్నట్టు? ఓ కులంవారిపై కసి తీర్చుకోవాలంటే, వారు గౌరవించే వ్యక్తి విగ్రహాన్ని అవమానపరచి, కోపాన్ని చూపించే ఓ సాధనంగా చూస్తున్నారన్నమాట! అసలు కులాల మధ్య కోపం ఎందుకు రావాలి? ఈ మధ్య రిజర్వేషన్‌ గొడవలేమీ లేవే ! దీనికంతా మూలం కాంగ్రెస్‌ పార్టీలో ముసలం అంటున్నారు. లోపల్లోపల ఏమవుతోందో తెలియదు కానీ పైకి కనబడుతున్నదాన్నే తీసుకుని ఆలోచిద్దాం. బొత్సకు అర్జంటుగా ముఖ్యమంత్రి అయిపోవాలన్న ఆదుర్దా వున్నట్టు కనబడుతోంది. అనేక విషయాలపై సిఎంకు బదులు యీయన మాట్లాడడం గమనిస్తున్నాం. కాబినెట్‌ విస్తరణ అనేది సిఎం డొమైన్‌. దానిపై పిసిసి అధ్యక్షుడు మాట్లాడడం దేనికి? ఫలానావారిని తీసుకుంటాం, ఫలానావారు ఆగాలి.. యివన్నీ బొత్స చెప్పాలా?

ఇలా ఓవరాక్షన్‌ చేస్తాడనే భయంతోనే కిరణ్‌ యితను వద్దు మొర్రో అన్నాడు. కానీ ఢిల్లీ వాళ్లు నెత్తిన రుద్దారు. దశాబ్దాలుగా వాళ్ల టెక్నిక్‌ అదే. దేశంలో ఇందిర కుటుంబసభ్యులు తప్ప వేరెవరూ బలపడడం వారు సహించరు. ముఖ్యమంత్రి పదవితో బాటు అసమ్మతికూడా జాయింట్‌ ప్యాకేజీగా యిస్తారు. గతంలో అసమ్మతి పాత్రను అద్భుతంగా పోషించడానికి వైయస్‌ను ఎంపిక చేసేవారు. ఇప్పుడు బొత్స తయారయ్యారు. ఈ బొత్సను అదుపులో పెట్టడం ఎలా అన్నదే కిరణ్‌కు ప్రధాన ఎజెండా. కాబినెట్‌ విస్తరణ అంటూ తలపెట్టి బొత్సకు మంత్రిపదవి వూడగొడదామని ప్లాను వేస్తే అది వర్కవుట్‌ కావడం లేదు. మొన్నటి 'చిరు' విస్తరణలో ఢిల్లీ వాళ్లు తెలంగాణనుండి ఓ యిద్దర్ని తీసుకోండి అని కిరణ్‌తో అన్నా ఆయన కావాలని తీసుకోలేదట. ఎందుకంటే ఆ ప్రకారం చేస్తే 'మొన్ననేగా చేశాం, తక్కినవాళ్లని తీసేయడం, కొత్తవాళ్లను పెట్టడం తర్వాత చూద్దాంలే' అని వాయిదా వేస్తారని భయంట. ఇప్పుడు తెలంగాణ నుండి తీసుకోవడానికైనా విస్తరణకు ఒప్పుకోవాలి. విస్తరణ అనగానే బొత్సకు ఉద్వాసన.

కిరణ్‌ మళ్లీ రేపు ఢిల్లీ వెళుతున్నారు. ఇప్పటిదాకా వెళ్లి వచ్చినదంతా పుల్లయ్య వేమారం అయింది. ఈ సారి విస్తరణకు సరేనన్నా బొత్సను మంత్రిగా కొనసాగించవచ్చు. ఎందుకంటే హై కమాండ్‌కు బొత్సలాటి వాడు నచ్చుతాడు. తాను పచ్చగా వుంటూ, పై వాళ్లను కూడా పచ్చగా వుంచగల నేర్పు వైయస్‌ తర్వాత యితనికే వుందని వాళ్లు గ్రహించి వుంటారు. కానీ బొత్సను సిఎం చేస్తే హద్దు మీరి పార్టీ యిమేజి దెబ్బ తింటుందన్న భయం కూడా వుండి వుండవచ్చు. అందుకే అతన్ని సిఎం గద్దీనుండి దూరంగా వుంచుతూనే ప్రముఖమైన స్థానంలో నిలపాలని ఢిల్లీ అనుకుంటోంది. వాళ్ల యాతనలు వాళ్లవి.

కానీ కిరణ్‌కి అదేమీ పట్టదు. అతనికి కావలసినది బొత్సకు మంచి పేరు రాకుండా చేయడం. అతనిలో సిఎం మెటీరియల్‌ లేదని నిరూపించడం. అందరినీ కలుపుకుని పోగలిగిన వ్యక్తిగా, ఘటనాఘటన సమర్థుడిగా బొత్సకు నాయకుల మధ్య ఇమేజి వుండవచ్చు. కానీ ప్రజల్లో బొత్సకు నిజాయితీపరుడిగా పేరు లేదు. ఫోక్స్‌ వ్యాగన్‌ కేసులో అతను పడిన ఆత్రం అతని యిమేజిని పూర్తిగా దిగజార్చింది. అతను, అతని కుటుంబీకులు ఉత్తరాంధ్ర మొత్తాన్ని ఏలేస్తున్నారని ఒక ఫీలింగ్‌ వుంది. దానికి తగ్గట్టు అక్కడి వ్యాపారాలన్నీ వాళ్లవే, అక్కడి రాజకీయ పదవులన్నీ వాళ్లవే. అతని వద్ద మనీ పవరుంది, మజిల్‌ పవరుంది. ప్రత్యర్థులపై మోటుగా విరుచుకుపడగలిగిన సత్తా వుంది. నిజమే, కానీ యివన్నీ ప్రజల మనసులో హత్తుకునే విషయాలు కావు. ఈ విషయం గమనించి కిరణ్‌ బొత్సను యిరుకున పెట్టే విషయాల గురించి వెతికారు. అతనికి అతి సులభంగా అంది వచ్చినది లిక్కర్‌ మాఫియా.

లిక్కర్‌ మాఫియా గురించి చదువుతున్నకొద్దీ వింటున్న కొద్దీ ఆశ్చర్యం వేస్తోంది. అందరం బహిరంగవేలం విధానం మంచిదనుకుంటాం. ఇటీవల దాన్ని కూడా భ్రష్టు పట్టించారు. చిన్న చిన్నవూళ్లల్లో కూడా కోట్లు కోట్లు పెట్టి షాపులు వేలం పాడారు. ఎందుకంటే ఎమ్మార్పీ కంటె ఎక్కువ రేటుకి అమ్ముకోవచ్చులే అనే ధీమాతో. వాళ్లకు ఆ ధీమా కల్పించినవారు ప్రభుత్వోద్యోగులు. ఊహించనంత ఆదాయం వచ్చింది అని ప్రభుత్వాన్ని ఊదరగొట్టారు. బలేబలే అనుకుని ప్రభుత్వం దీన్ని ప్రోత్సహించింది. ఆ తర్వాత లిక్కర్‌ను యిష్టమొచ్చినంత ధరకు అమ్ముకోనిచ్చింది. అసలు ఎమ్మార్పీలోనే ఎంతోకొంత మార్జిన్‌ వుంటుంది. అది చాలనట్టు దానిపై ఎక్కువ రేటు వేసి అమ్మేస్తూంటే ప్రభుత్వం కళ్లు మూసుకుంది. ఆదాయం వచ్చినందుకు ప్రభుత్వానికి ఆనందం, అధిక పెట్టుబడి పెట్టి దాన్ని లాభాలతో రాబట్టుకోగలుగుతున్నందుకు లిక్కర్‌ వ్యాపారులకు ఆనందం, లిక్కర్‌ వ్యాపారులను బెదిరించి లంచాలు పట్టగలిగినందుకు అధికారులకు ఆనందం.

చివర్లో పోయేవాడు ఎవడైనా వున్నాడా అంటే అధికధర పెట్టి మందుకొట్టే అభాగ్యుడు. అయినా వాడికి యీ బాధ తెలియదు ఎందుకంటే వాణ్ని వ్యసనపరుణ్ని చేసిపెట్టాం. పెళ్లాం మెడలో పుస్తె లేకపోయినా ఫర్వాలేదు మందు దొరికిందన్న ఆనందంలో వాణ్ని ముంచాం. నిజంగా నాశనమయ్యేది తాగుబోతుల కుటుంబాలు. వాళ్లను యీ విధంగా సర్వభ్రష్టులుగా చేసి ఆ తర్వాత వాళ్ల కోసం రూపాయికి కిలో బియ్యం, అనీ ఉచిత టీవీలనీ, సిటియస్‌లనీ, ఇందిరమ్మ ఇళ్లనీ.. యిలా సంక్షేమ కార్యక్రమాలు పెట్టి ఉద్ధరించబోతోంది ప్రభుత్వం. ఏం తెలివి! ఈ లిక్కర్‌ వ్యాపారంలో పెట్టుబడి పెట్టినవారెవరయ్యా అంటే వ్యాపారస్తులు, రాజకీయ నాయకులే కాదు, ఎక్సయిజ్‌ అధికారులూ, పాత్రికేయులూ కూడా. ఎక్సయిజ్‌ అధికారులు లిక్కర్‌ వారి వద్ద లంచాలు పట్టి ఆ లంచాన్నే వాళ్లకు వడ్డీకి యిస్తున్నారు. పాత్రికేయులకు కూడా వాటాలున్నాయి కాబట్టి వాళ్లు దీన్ని ఓ పెద్ద సమస్యగా చిత్రీకరించరు.

మొన్న హైదరాబాదు వాసి ఐన ఓ సీనియర్‌ జర్నలిస్టు టీవీలో చెపుతున్నారు - ఆయన వైజాగ్‌ వెళితే ఓ బ్రాండ్‌ మద్యం హైదరాబాదు రేటు కంటె సీసాకు 350 రూ.లు ఎక్కువ పెట్టి తెచ్చారట. 'అలా ఎందుకు, యింకో షాపులో తేలేకపోయారా?' అంటే 'అయ్యా పక్కషాపే కాదు, వైజాగ్‌, విజయనగరం, శ్రీకాకుళం మొత్తం మూడు జిల్లాల్లో యిదే రేటుకి అమ్ముతారు. అంత కట్టుబాటు యిక్కడ' అని చెప్పారట స్థానికులు. హైదరాబాదులో అసలైన రేటుకి అమ్ముతున్నారో లేదో నాకు తెలియదు. ఒకవేళ అదే ఎక్కువైతే ఆ మూడు జిల్లాల్లో యింకా ఎక్కువన్న మాట. అసలు రేటు తెలియదు కాబట్టి శాతాల్లో చెప్పలేను. ఆ మూడు జిల్లాల్లో ఎవరి అధికారం నడుస్తోందో అందరికీ తెలుసు. బొత్సగారు స్వయంగా చెప్పారు - వారి బంధువులకు ఎన్ని లిక్కర్‌ షాపులున్నాయో ! 'అసలు రేటుకే అమ్మమని చెప్పా' అంటున్నారు కానీ గ్రౌండ్‌ రియాలిటీ ఏమిటో జర్నలిస్టు యాథాలాపంగా చెప్పారు కదా ! పెట్రోలు అర్ధరూపాయి పెంచితే 'మళ్లీ భగ్గుమన్న పెట్రో మంట' అంటూ మండిపడే ప్రెస్‌ వీటి గురించి ఎంత చేయాలి చెప్పండి.

అందరూ చల్లగా కూర్చున్నారు కాబట్టే కిరణ్‌గారు వేడెక్కారు. బొత్సను దెబ్బ తీయడానికి యిదే మార్గం అనుకున్నారు. దీని వలన తన యిమేజి కూడా మెరుగుపడుతుందనుకున్నారు. ఏ మాట కా మాట చెప్పుకోవాలంటే కిరణ్‌కు 'రెడ్డి పక్షపాతి', 'ఎవరి మాటా వినని మొండి', 'ఒంటెత్తు మనిషి' వంటి బిరుదులున్నాయి కానీ అవినీతిపరుడన్న పేరు రాలేదు, ఏడాది పరిపాలన చేసినా. రోశయ్యగారికి కూడా ఆ పేరు వచ్చేసింది చివర్లో. ఈ మధ్య కిరణ్‌ సమర్థకులైన కాంగ్రెస్‌ నాయకులు అతనికి 'మిస్టర్‌ క్లీన్‌' బిరుదు కూడా ప్రదానం చేసేసినట్టు మాట్లాడుతున్నారు. తన ప్రత్యర్థులైన జగన్‌, బాబు, బొత్స - ఎవరికీ లేని యీ యిమేజిని కన్సాలిడేట్‌ చేసుకుందామని కిరణ్‌ స్ట్రాటజీ.

దీనికి తోడు కోర్టుల ధర్మమాని, సిబిఐ కూడా చురుగ్గా పనిచేయవలసి వస్తోంది. సిబిఐ విచారణ సాగుతున్నకొద్దీ బీరువాల్లోంచి కొత్త కొత్త అస్తిపంజరాలు దొర్లి పడుతున్నాయి. అవి రకరకాల పార్టీ వాళ్లవి. కిరణ్‌ అదృష్టం ఏమిటంటే అతను యిప్పటిదాకా చేసిన పదవులు ఏమీ లేవు. వైయస్‌ హయాంలో మంత్రి అవుదామని ఉబలాట పడినా కాలేకపోయాడు. అది యిప్పుడు కలిసి వచ్చింది. వైయస్‌ కాబినెట్‌లో వున్నవాళ్లందరికీ, యివాళో రేపో మచ్చపడక తప్పదు. కిరణ్‌కి ఆ రోజు నష్టంగా తోచినది యిప్పుడు లాభంగా పరిణమించింది. ఆ లాభం నుండి మరింత లాభం పొందడానికే కిరణ్‌ ప్లాను వేశారు. అందుకే రాష్ట్రంలో ఎసిబి దాడులు అదిరిపోతున్నాయి. ఇసుక స్మగ్లింగ్‌ గురించి కూడా దాడులు జరిగాయి కానీ లిక్కర్‌ దాడులు మరీ ఉధృతంగా సాగుతున్నాయి.

ఈ లిక్కర్‌ వివాదం తనకు ఎసరు పెడుతోందని గ్రహించలేనంత అమాయకుడు కాడు బొత్స. అందుకని అర్జంటుగా కాపు కార్డు బయటకు లాగారు. చిరు పార్టీ విలీనం అయి ఏడాదవుతోంది. ఇక్కడ మంత్రిపదవి, ఢిల్లీలో పదవి అంటూ కాలక్షేపం చేస్తూ వచ్చారు. అవిశ్వాస తీర్మానం ధర్మమాని చిరుకి ప్రాధాన్యత వచ్చి పడింది. బాబుగారి స్ట్రాటజీ యిది అయి వుండదు. బహిష్కరణ భయంతో జగన్‌ సమర్థకులు అతన్ని వదిలి వచ్చేస్తారని వేసిన లెక్క చివరకు యిలా తేలింది. చిరు వర్గీయులకు కాబినెట్‌లో మంత్రి పదవులు యివ్వాలి. అందరూ ఒప్పుకునే అంశమే అది. అయితే దాన్లోంచి బొత్స పొలిటికల్‌ ఎడ్వాంటేజి లాగారు. తనేదో కాపు రక్షకుడయినట్లు, కాపు అయిన చిరు ప్రయోజనాలను దగ్గరుండి కాపాడినట్లు, ఢిల్లీకి వెళ్లి వాళ్ల మెడలు వంచి వప్పించినట్లు, కిరణ్‌ అడ్డం వస్తే అవతలికి లాగి పడేసినట్లు - బిల్డప్‌ యిచ్చారు. కిరణ్‌ చిరు వర్గీయులకు పదవులు యిస్తాను కానీ.. విస్తరణ కూడా చేయనివ్వండి అని పట్టుబట్టారు. అది జరగనీయకుండా, కిరణ్‌ మాట చెల్లకుండా చేశారు బొత్స.

ఫైనల్‌గా దీనికి కులం రంగు అద్దేశారు. చిరు వర్గం నుండి చేరిన యిద్దరూ కాపులనీ, కిరణ్‌ రెడ్లనూ దువ్వుతున్నారు కాబట్టి దానికి ప్రతిగా బొత్స కాపులను కాంగ్రెస్‌లో చేర్పిస్తున్నారని ప్రచారం చేసేశారు. రెడ్లందరూ కాంగ్రెస్‌ను విడిచి జగన్‌ వెంట వెళ్లిపోతున్నారని, అందువలన ప్రత్యామ్నాయాలకోసం వెతుకుతూ కాంగ్రెస్‌ కాపులను చేరదీస్తోందని, దానిలో భాగంగానే చిరు, బొత్సలను ప్రోత్సహిస్తోందని విశ్లేషణలు మీడియాలో వచ్చాయి. అసలు రెడ్లందరూ జగన్‌ వెంట వెళుతున్నారా అన్నది మొదటి ప్రశ్న. నాకు తెలిసి రెడ్లు అన్ని పార్టీలలోనూ వుంటారు. అసలైన రాజకీయకులం అంటూ ఏదైనా వుంటే అది రెడ్లు మాత్రమే. 2009లో కులాల వారీ పాలిటిక్స్‌ గురించి రాసినప్పుడు యీ విషయం విపులంగా రాశాను. రాజకీయాలంటేనే ఒక క్రీడ, ఒక జూదం, గెలుపు ఓటములతో సంబంధం లేకుండా అనుయాయులను ఐదేళ్లపాటు మేన్‌టేన్‌ చేయవలసిన కసరత్తు. అవతలివాణ్ని దబాయించగల జబర్దస్తీ, అవకాశాన్ని ఒడిసి పట్టగల ఒడుపు, అవసరమైతే గట్టుదూకగల లాఘవం - యీ లక్షణాలు తెలుగునాట రెడ్లకే వున్నాయి. అందుకే వాళ్లు ప్రతీ పార్టీలోనూ వుంటారు. అందరూ వారిని చేరదీస్తారు.

జగన్‌ పార్టీ పెట్టగానే అతనికి ప్రజాదరణ వుంటుంది అనుకున్న రెడ్లలో కొందరు అతని వెంట వెళ్లారు. వారిలో కొంతమంది - బంధువులు, ఆత్మీయులు కూడా - వెనక్కి కాంగ్రెస్‌లోకి వచ్చేశారు. జగన్‌కు ప్రస్తుతం ఆత్మీయులుగా మెలుగుతున్నవారిలో చాలామంది రెడ్డియేతరులు వున్నారు. ఇప్పటిదాకా ఉప ఎన్నికలు రాలేదు. ఓట్ల సరళి పరిశీలించి రెడ్లు అందరూ జగన్‌కి ఓటేశారు అనుకునే సందర్భమూ రాలేదు. కడప ఉపయెన్నికంటారా, అది ప్రత్యేక పరిస్థితుల్లో జరిగింది. అక్కడ రెడ్లనేమిటి, అన్ని కులాలవారూ జగన్‌కి వేశారు. మరి యిలాటి పరిస్థితుల్లో వైయస్సార్‌ పార్టీ రెడ్ల పార్టీ అని తీర్మానించి రెడ్లు కాంగ్రెస్‌కు దూరమై పోతున్నారని పత్రికలు ఏ బేసిస్‌పై రాస్తున్నాయో నాకైతే అర్థం కావటం లేదు. జగన్‌ వెంట రెడ్లు వెళ్లిపోకుండా కిరణ్‌ తన కాబినెట్‌లో రెడ్లను ఎక్కువగా తీసుకున్నారనీ, యితర కులాలను నిర్లక్ష్యం చేశారనీ అప్పట్లో అన్నారు. ఇప్పుడూ అంటున్నారు. కిరణ్‌కి కులాభిమానం వుంటే వుండవచ్చు, దాని ప్రకారం తీసుకుని వుండవచ్చు కానీ జగన్‌ పార్టీని మధ్యలో తీసుకురావడం అనవసరం. కిరణ్‌ చెడగొట్టిన సమతౌల్యాన్ని సరిచేయడానికి, రెడ్లు లేని లోటు పూరించడానికి కాపులను తెస్తున్నారని వాదించడమూ అనవసరమే.

రెడ్ల స్థానంలో కాంగ్రెస్‌ కాపులను చేరదీస్తోందనే వాదనకు పరిపుష్టి చేకూర్చడానికి చిరు తరఫున చేరిన యిద్దరు మంత్రులూ కాపులే అని మీడియా రాసింది. అది చూసి నేనూ రాశాను. తీరా చూస్తే రామచంద్రయ్యగారు కాపు కాదట. బలిజట. అంటే బిసి. చిరు అదే వాపోయారు - 'టిడిపిలో వున్నంతకాలం ఆయన బిసి అనీ, ఆయన్ను రాజ్యసభ ఎంపీ చేసి బిసిలను ఉద్ధరించామని క్లెయిమ్‌ చేసినవాళ్లే, యిప్పుడు ఆయన్ను హఠాత్తుగా ఓసి చేసి కాపు చేసేశారేం?' అని. కాపులను నెత్తిన పెట్టుకుంటూ మాలలను తోసిపారేశారన్న అభియోగం ఒకటి కిరణ్‌ ప్రత్యర్థులు చేర్చారు. మాలలు అంటే శంకరరావు. అసలు ఆయనలాటి వాణ్ని అంతకాలం భరించినందుకు వెయ్యాలి పది వీరతాళ్లు. వైయస్‌ను తిట్టారన్న క్వాలిఫికేషన్‌ మీదనే ఆయన్నూ, డియల్‌నూ తీసుకున్నారు. ఇద్దరూ తలకాయనొప్పిగా మారారు. డియల్‌ సిఎం మీదనే ఎక్కుపెడితే శంకర్రావు ఎడాపెడా అందర్నీ వాయించేశారు. దాంతో తీసేయాల్సి వచ్చింది. ఆయనలాటి వాడు మాల కాదు, స్వంత అన్నగారైనా సరే తీసేయాల్సిందే ! లేకపోతే ప్రభుత్వం పరువు నిలవదు. కాబినెట్‌ విస్తరణ అంటూ జరిగి పది మార్పుల్లో ఒక మార్పుగా శంకర్రావు తొలగింపు జరిగి వుంటే యిది హైలైట్‌ అయ్యేదే కాదు. కాబినెట్‌లో ఇద్దరు కాపులు (?) చేరిక, ఒక మాల తీసివేత అన్నదాన్ని ఇస్యూగా మార్చుకుని రాష్ట్రంలో కల్లోలం రేపారు.

దీనికి రంగస్థలం అమలాపురంలో ఏర్పడింది. అక్కడ మొదట్నుంచి మూడు వర్గాల మధ్య పోరాటం సాగుతూ వచ్చింది. కాపు, సెట్టిబలిజ, మాల. కాపులు ఓసి అయితే సెట్టిబలిజలు బిసి. మాల ఎస్సీ. కొత్తగా మంత్రులైన వారిలో ఒకరు కాపు, మరొకరు బలిజ (బిసి) కాబట్టి రెండు వర్గాలు అక్కడ తృప్తి చెంది వుండాలి. అసహనం అంటూ కలిగితే శంకర్రావును తీసేసినందుకు మాల వర్గాలు మండిపడాలి. కానీ శంకర్రావుకి, అమలాపురం మాలలకు అమావాస్యకు, పీర్ల సాయిబుకు వున్నంత సంబంధం వుంది. శంకర్రావు ఆ ప్రాంతం వాడు కాదు, అమలాపురం ఎక్కడుందో కూడా తెలిసి వుండదు. అందువలన వాళ్లు శంకర్రావు గురించి బెంగపెట్టేసుకుని వుంటారనుకోవడానికి లేదు. మరి అక్కడ గొడవెందుకు వచ్చింది?

తమ వాళ్లు మంత్రులయ్యేరన్న విజయగర్వంతో అక్కడి కాపులు ఊరేగింపు లేవదీస్తే మాల వాడలో వెళుతూంటే రాళ్లు పడవచ్చు. అలాటిదేమీ జరగలేదు. పోనీ మాలలకు కాపులమీద అసూయ పుట్టిందనుకోండి, కాపుల యిళ్లపై దాడి చేయాలి, కావాలంటే కాపు నాయకుల విగ్రహాలు విరక్కొట్టాలి. అదీ జరగలేదు. విరిగినవి మాలలు కొలిచే నాయకుడి విగ్రహాలు. ఏమిటీ మతలబు? ''ముత్యాల ముగ్గు''లో రావు గోపాలరావు ఒకణ్ని చంపించేసి, వాడి ఎగస్పార్టీ వాళ్ల యింట్లో శవాన్ని పడేయించమంటాడు. పోలీసులకు ఓ ఫోను కొడితే ఆళ్లూ ఆళ్లూ చూసుకుంటారంటాడు. అలాగే యిక్కడ వాళ్ల విగ్రహాలను వాళ్లే విరక్కొట్టుకుని ఆ నేరాన్ని కాపులపై నెడితే వాళ్లని సులభంగా అప్రదిష్టపాలు చేయవచ్చన్న ఐడియా కూడా వుందని ప్రజల అనుమానం. అక్కడి నాయకుడు హర్షకుమార్‌కి ఆ పాటి తెలివితేటలున్నాయని అందరూ ఒప్పుకుంటారు. పైగా అతను కిరణ్‌పై ఎగిరిపడడం కూడా అందరూ విన్నారు. అది నిజమో కాదో ఎప్పటికీ బయటకు రాదు.

కాపులకు యికనైనా కాంగ్రెస్‌లో పెద్దపీట వేయాలని కొందరు స్టేటుమెంట్లు గుప్పిస్తున్నారు. జనాభాలో 17% వున్నారు కాబట్టి.. అని రీజనింగ్‌. జనాభాలో నిష్పత్తి ప్రకారం టిక్కెట్లు, కాబినెట్‌లో చోట్లు దక్కవు. రాజకీయాల్లో వున్న నాయకుల శాతం బట్టి, వారి బలం బట్టి యివి వుంటాయి. చిరుని కాంగ్రెస్‌లోకి లాక్కు వచ్చేశాం కాబట్టి కాపులందరూ కాంగ్రెస్‌కి ఓట్లేసేస్తారని అనుకోవడం మరో భ్రమ. కాపులందరూ చిరుకి వేశారని కాని, కాపులే చిరుకి వేశారని కాని దాఖలాలు లేవు. 2009 ఎన్నికల్లో తొలిదశలో చిరు సిఎం కాండిడేట్‌ అనుకున్నపుడు కాపులు కొందరు ఉత్తేజితులయి వుంటారు. ఇన్నాళ్లకు మనవాడొకడు సిఎం అవుతున్నాడే అని. కానీ టిక్కెట్ల పంపిణీ ఘోరంగా దెబ్బతినడంతో అప్పుడే తెలిసిపోయి వుంటుంది - చిరు కింగ్‌ కాలేడు, అయితే గియితే కింగ్‌ మేకర్‌ అవుతాడని. ఇక అక్కణ్నుంచి వాళ్ల ఉత్సాహం జారి వుంటుంది. ఇప్పుడు కాంగ్రెస్‌లోకి వచ్చాక కూడా 2014 ఎన్నికలలో చిరుని సిఎం కాండిడేట్‌గా ప్రకటిస్తేనే వాళ్లు యిటు మొగ్గవచ్చు. లేకపోతే వాళ్ల వాళ్ల రాజకీయ అవగాహన బట్టే ఓట్లు పడతాయి.

కాపు నాయకులు అనగానే డియస్‌, బొత్స, చిరు అంటున్నారు. వీళ్లల్లో డియస్‌, బొత్స బిసిలని కూడా అంటున్నారు. ఇలా ఓసిలను, బిసిలను కలిపేసి కాపుల శాతం 17% అనేస్తే సరిపోతుందా? అందరూ మూకుమ్మడిగా ఓట్లేస్తారని నమ్మకం చిక్కితేనే వాళ్లకు రాజకీయలబ్ధి వుంటుంది. అలాటి పరిస్థితి కాపుల్లో వుంటే మనకు ఎప్పుడో కాపు ముఖ్యమంత్రి వచ్చేవాడు. విజయవాడలో కమ్మ-కాపు గొడవల రోజుల్లో కమ్మలు టిడిపి సమర్థకులుగా వున్నారు కాబట్టి తర్వాత వచ్చిన ఎన్నికలలో కాపులు టిడిపికి వ్యతిరేకంగా వేశారు. అక్కడితో ఆ ఆగ్రహం తీరిపోయింది. తర్వాత కులాలవారీ ఓట్లు పడ్డాయనడానికి రుజువులు లేవు.

కానీ బొత్స మాత్రం యీ కాపు కార్డును నమ్ముకున్నట్టే కనబడుతోంది. అమలాపురం, తర్వాత యింకొన్ని వూళ్లల్లో జరిగిన విగ్రహభంజనం వెనుక యీ కులాల కుమ్ములాట, దాని వెనుక బొత్స-కిరణ్‌ రాజకీయాల ఆట స్పష్టంగా కనబడ్డాయి. ఈ క్రమంలో జాతీయ నాయకుడికి అవమానం జరిగింది. ఇప్పటికైనా మనం మేల్కొని విగ్రహాల సంఖ్య తగ్గించాలి. ఏవైనా సంస్థల ప్రాంగణంలో నాలుగుగోడల మధ్యనే విగ్రహాలు నెలకొల్పాలి తప్ప రోడ్ల మీద దాడి చేసేందుకు అనువుగా వుండేచోట్ల విగ్రహాలు పెట్టరాదు. వైయస్‌ విగ్రహాలను తీయించేస్తామని బాబు అంటున్నారు. తీయించాలంటే అధికారం వచ్చేదాకా ఆగనక్కరలేదు. అనుమతి వున్న విగ్రహాలెన్ని అని సహ చట్టం కింద అడిగి, అనుమతి లేనివాటిని తొలగించాలని పిల్‌ వేస్తే సరి. కోర్టు చెప్పింది, మమ్మల్నేం చేయమంటావ్‌ అంటూ తీసేస్తారు. ఆ పని చేయబోయేముందు బాబు అనుమతి లేని ఎన్టీయార్‌ విగ్రహాలను తీసేసి (ఆయన భాషలో కూల్చేసి) అప్పుడు మాట్లాడాలి. ఎందుకంటే యీయన పిల్‌ వేయగానే అటు విజయమ్మగారు మరో పిల్‌ వేస్తారు.

విగ్రహాల గొడవ రానురాను కులసంఘర్షణలకు దారి తీస్తుందేమోనని అందరూ భయపడ్డారు. కానీ అలా ఏమీ జరగలేదు. దాన్ని బట్టే తెలుస్తోంది యిదంతా స్టేజ్‌ మేనేజ్‌డ్‌ అని, కావాలనుకున్నపుడు తివాచీ పరిచి, అక్కర్లేనపుడు మడిచి లోపల పెట్టారని. ఇంతా చేసి బొత్స అనుకున్నది సాధిస్తారా? చెన్నారెడ్డిని దింపడానికి వైయస్‌ ఓల్డ్‌ సిటీలో అల్లర్లు చేయించారని ప్రతీతి. చివరకు లాభపడింది ఏమీ లేదు. మధ్యలో నేదురుమల్లి తన్నుకుపోయారు. అలాగే కిరణ్‌ అసమర్థుడని బొత్స కష్టపడి నిరూపించాక, హై కమాండ్‌ కిరణ్‌ను దిగమంటే ఆయన గతంలో చెన్నారెడ్డిలాగ షరతు పెట్టవచ్చు - నేను దిగుతాను కానీ నా స్థానం బొత్సకు యివ్వకూడదు అని. అప్పుడు వివాదరహితుడు ఎవరో లాభపడవచ్చు. అగ్రెసివ్‌గా వెళ్లడం అన్ని విధాల మంచిది కాదని బొత్స గమనించాలి. తన ప్రతాపమంతా కిరణ్‌పై చూపించేబదులు ఉపయెన్నికలలో చూపిస్తే పైవాళ్ల దగ్గర పలుకుబడి పెరుగుతుంది**. - ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 08 ఎమ్బీయస్‌ : సిబిఐ, ఎసిబి - ఎడాపెడా**

రాష్ట్రంలో పరిస్థితి భలేగా వుంది. రాజకీయనాయకులను, అధికారులను యిటు సిబిఐ, అటు ఎసిబి ఎడా పెడా వాయించేస్తున్నారు. ఇన్నాళ్లూ మైనింగ్‌ లాబీ చేష్టలంటూ అంటూ కొందరు నాయకుల్నే తప్పు పట్టేవారు. తప్పులు చేసిన అధికారులను కూడా నాయకులు చెప్పబట్టే చేశారనేవారు. ఆ తర్వాత ఎమ్మార్‌ విల్లాల లాబీ గొడవ వచ్చింది. అధికారులు యిరుక్కున్నారు. మధ్యలో యిసుక లాబీ సమాచారం వచ్చినా యిప్పుడు వచ్చిన లిక్కర్‌ లాబీ యిస్యూ రాష్ట్రాన్ని వరదలా ముంచెత్తుతోంది. ఈ వారుణీ వాహినిలో కొట్టుకుపోనివారు లేరు. ముడుపులు ముట్టనివాడు లేడు. ఈ మురికి గంగలో అందరూ మునకలు వేసినవారే, తలా పురిషెడూ పుచ్చుకున్నవారే.

ఖమ్మం, వరంగల్‌ జిల్లాల సిండికేటు వారు నోరు విప్పేటప్పటికే అందరికీ చలిజ్వరం పట్టుకుంది. కమ్ముకోవడానికి శీర్షాసనాలు వేస్తున్నారు. ఇంకా బోల్డు జిల్లాలున్నాయి. ఇంకెన్ని బయటకు వస్తాయో, అసలు అయ్యల గన్న అయ్య, మూలపుటయ్య, బొత్స సత్తయ్యగారి జిల్లాల సంగతి యింకా బయటకు రాలేదు. అది వస్తే యింకెన్ని అస్థిపంజరాలు బయటకు దొర్లుతాయో ! ఎసిబి దాడుల్లో కోట్లు కోట్లు బయటపడ్డాయి. ఎక్సయిజ్‌ అధికారులు సెలవులపై వెళ్లిపోతున్నారు. నాయకులు సెల్‌ఫోన్లు ఆఫ్‌ చేసుకుని కూర్చుంటున్నారు. ''ఒకే ఒక్కడు'' సినిమాలో ఒక్కరోజు ముఖ్యమంత్రిగా అర్జున్‌ రాష్ట్రాన్ని ఒక్క వూపు వూపుతాడు. టపటపా అధికారులు సస్పెండ్‌ అయిపోతారు. నాయకులు జైళ్లకు వెళ్లిపోతారు. ముఖ్యమంత్రి కూడా జైలుకు వెళ్లడం చూసి తెగ ఆనందపడి, సినిమా కదా, ఏమైనా చూపిస్తారు అనుకుని నోరు చప్పరించి వూరుకున్నాను.

ఈ రోజు ముడుపులు యిచ్చానని సిండికేటు నాయకుడు చెప్తూ వుంటే సర్ది చెప్పుకోలేక పడుతున్న అవస్థ చూస్తూ వుంటే నాకు ఆ సినిమా మళ్లీ చూసినంత ఆనందంగా వుంది. ఆ సినిమా మూడు గంటలుంది. ఈ సినిమా మూడు నెలలుండవచ్చు. ఆ తర్వాత అంతా గప్‌చుప్‌ అయిపోతుందేెూ నాకు తెలియదు. అప్పుడు పడాల్సిన బాధ అప్పుడు పడతాను. ఇవాళ మాత్రం మహా కులుకుగా వుంది. సిండికేటు రమణ చేసిన ఆరోపణల ఆధారంగా మంత్రి రాజీనామా చేయాలిట. ఎంత ఆశ ! నిజంగా చేస్తే మరొకడి చేత మరొక ఆరోపణ చేయిస్తారు. ఆ మంత్రీ రిజైన్‌ చేయాలంటారు. ఇలా అయితే నాలుగు రోజుల్లో కాబినెట్‌ ఖాళీ. మంత్రిగారు తక్కువ్వాడా? రుజువులు చూపించండి చూద్దాం అంటాడు. రుజువులు అంత సులభంగా దొరుకుతాయా? నిజంగా మంత్రిగారు 10 లక్షలు తీసుకుంటున్నట్టు ఫోటో తీసి చూపించినా అది 'మార్ఫింగ్‌' అంటారు. అఫిడవిట్‌లో పేర్లున్న టిడిపి ఎమ్మేల్యే మాత్రం నేరం ఒప్పేసుకుంటాడా? రుజువులు అడగడా? వీళ్లు అడిగారు కదాని ఎమ్మెల్యేగా రిజైన్‌ చేస్తాడా?

అందరి కంటె హాస్యాస్పదమైన ప్రవర్తన కమ్యూనిస్టులది. 'అవును మేం పుచ్చుకున్నాం, రసీదు యిచ్చాం. రాజకీయపార్టీలు చందాలుగా ప్రజలనుండి విరాళాలు తీసుకోవడం అది రాజ్యాంగ బద్ధమైన హక్కు. ఆ లెక్కలు మేం ఆడిట్‌ చేయిస్తాం.' అంటున్నారు. అవును స్వామీ, తమరు క్యాష్‌ రూపంలో పుచ్చుకున్నారా? చెక్కు రూపంలో పుచ్చుకున్నారా? తీసుకున్నదానికి ఎవరిపేర రసీదు యిచ్చారు? సిండికేటు పేరనా? లేక వ్యక్తి పేరు మీదనా? దాన్ని వాళ్లు తమ ఐటీ రిటర్న్‌లో చూపించారా? ఇంత డబ్బూ తీసుకుని ఎమ్మార్పీకే అమ్మాలంటూ మరి మీ నారాయణగారు మద్యం షాపుల ముందు పికెటింగ్‌ చేశాడే ! ఎలా అమ్ముతాడండీ పాపం, మీ అందరికీ లంచాలిచ్చాక తను కూడా కాస్త వెనుక వేసుకోవాలా వద్దా? తను చందాలు వసూలు చేస్తే ఎమ్మార్పీ కంటె అధిక ధరకు అమ్ముకోవలసి వస్తుందని నారాయణగారికి తెలియదా? తీసుకున్నదే కాక ఆ తర్వాత లిక్కర్‌ లాబీ, అవినీతి గాడిద గుడ్డూ అంటూ పెద్ద లెక్చర్లొకటి.

ఎందుకు తీసుకున్నారు బాబూ అంటే సిపిఐవారు మా కార్యకలాపాలకు అన్నారు, మహాసభలకోసం అన్నారు సిపిఎం, తెలంగాణ పోరుగర్జనకు అన్నారు సిపిఎంఎల్‌వారు. లక్ష్యమూ మంచిగా వుండాలి, సాధనమూ మంచిగా వుండాలి (ఎండ్స్‌ అండ్‌ మీన్స్‌) అంటారు పెద్దలు. మంచి లక్ష్యం కోసం అంటూ చెడ్డ మార్గాలు తొక్కితే లక్ష్యం కూడా చెడిపోతుంది. మాకు చందాలు కావాలంటే అందర్నీ అడుగుతాం, పారిశ్రామికవేత్తల నుండి లిక్కర్‌ లాబీ వరకూ అందరి వద్దా పుచ్చుకుంటాం అంటున్నారు యీ విప్లవకారులు. లోపల డబ్బు పుచ్చుకుంటారు, బయటకు వచ్చి బూర్జువాలనీ, అవినీతిపరులనీ తిడతారు. స్పష్టంగా చెప్పాలంటే వీళ్లు చేసేది బ్లాక్‌ మెయిల్‌. ముందు తిట్టేది, మీకు వ్యతిరేకంగా ఆందోళన చేస్తామని బెదిరించేది, డబ్బు పుచ్చుకుని గమ్మునుండేది. వాళ్ల ఫ్యాక్టరీ ముందో, షాపు ముందో కాస్సేపు ధర్నా చేసి వ్యాన్‌ ఎక్కినా అంతా నాటకమని వాళ్లకూ తెలుసు, వీళ్లకూ తెలుసు.

ఇంత చేసి మాది శ్రామికజీవుల పార్టీ, కర్షక, కార్మికుల చెమటతో తడిసిన పార్టీ అని పెద్ద గొప్పలొకటి. చెమట కాదు స్వామీ అది, సారాయి. వాళ్లను సారాలో ముంచెత్తడానికి అమ్మకం దార్లు మీ చేతులు తడుపుతున్నారు. మేం చేసినది రాజ్యాంగ విరుద్ధం కాదంటున్నారు కమ్యూనిస్టులు. చందాలు చట్టవిరుద్ధం కాదు కానీ అవి వైట్‌మనీలో వుండాలి. ఉన్నాయా? పనిలో పనిగా మీరు తక్కిన జిల్లాల్లో లిక్కర్‌ లాబీల నుండి ఎంత తీసుకున్నారో మీ అంతట మీరే చెప్పేయండి. అది నిజమో కాదో ఆ జిల్లా సిండికేటు మెంబర్‌ చెప్తాడు. తేడా వస్తే పస తెలిసిపోతుంది. ఖమ్మం జిల్లాలోనే పువ్వాడ నాగేశ్వరరావు 'ఇప్పుడీ రమణ చెప్పేది అబద్ధం, నేను చందాలు తీసుకుని మూడేళ్లయింది' అని నారాయణగారితో అన్నారట. పోనీ మూడేళ్ల క్రితం ఎక్కవుంటు పుస్తకాల్లో ఏం చూపించారో బహిర్గతం చేయండి. అయినా రమణ పార్టీ నిధిగా యిస్తే సిపిఐకు యిచ్చానని చెప్పి వుండేవాడు కానీ పువ్వాడ పేరు ఎందుకు చెప్తాడు?

నిజామాబాద్‌ జిల్లా సిండికేటు పేర్లలో పక్క జిల్లా ఎమ్మెల్యేల పేర్లు కూడా వచ్చాయి. టిడిపి వాళ్లూ దీనిలో తడిశారు. ఒక్కో జిల్లా పేరు బయటకు వచ్చిన కొద్దీ ఏయే పార్టీల వాళ్లు పునీతులయ్యారో తేలుతుంది. సిండికేటు వాళ్లు క్రిమినల్‌ రికార్డు వున్నవాళ్లు వాళ్ల మాట నమ్మకండి అంటున్నారు నాయకులు. ఐయేయస్‌ల బాటలో ఎక్సయిజ్‌ అధికారులు కూడా పోరు బాట పట్టి 'అటునుండి కొట్టుకు రండి, లేకపోతే పేర్లు చెప్పేస్తాం' అంటూ బ్లాక్‌మెయిల్‌ చేస్తారేమో. మరి వాళ్లకి క్రిమినల్‌ రికార్డు లేదు కదా, వాళ్ల మాటలు నమ్ముతారా? లిక్కర్‌ లాబీ తర్వాత యింకెన్ని లాబీల గుట్టు బయటపడుతుందో చూడాలి. వాటిల్లో యింకెన్ని పేర్లు బయటకు వస్తాయో ఏమో.

కొంతకాలం క్రితం వరకు యావదాంధ్రదేశంలో వైయస్‌, అతని పుత్రరత్నం జగన్‌ మాత్రమే అవినీతివిరాట్‌లనీ, తక్కిన వారందరూ పులుకడిగిన ముత్యాలనీ మీడియా ఘోషిస్తూ వచ్చింది. జగన్‌ పార్టీ తప్ప తక్కిన పార్టీలన్నీ అదే ప్రచారం చేశాయి. కాంగ్రెస్‌ హై కమాండ్‌ కూడా వైయస్‌, జగన్నూ మాత్రమే అప్పటి కాబినెట్‌ మంత్రులకు కూడా రక్షణ కవచం ఏర్పాటు చేస్తోంది. అన్నా హజారే పేరు జపిస్తూ జగన్‌ వ్యతిరేకులందరూ కత్తి ఎత్తి అతన్ని శిలువ ఎక్కిద్దామని చూశారు. ఈ సిబిఐ, ఎసిబి ధర్మమాని ఆ ఖడ్గం ఎడాపెడా నరికి పారేస్తోంది. 'మీలో పాపం చేయనివారు ఎవరో చెప్పండి' అన్నట్టుగా అడిగేవారినే నిలదీసే పరిస్థితి వచ్చింది. ఒక్కరంటే ఒక్కరు కూడా నీతిమంతులుగా మిగులుతారన్న నమ్మకం నాకు లేదు. **- ఎమ్బీయస్‌ ప్రసాద్‌ (ఫిబ్రవరి 2012)**

**07 02 2012 ఫిబ్రవరి 09 ఎమ్బీయస్‌ : అటునుండి కొట్టుకు రండి**

'అమరావతి కథ'ల్లో ఒక కథ - 'అటునుండి కొట్టుకు రండి' అని. వాసిరెడ్డి వెంకటాద్రి నాయుడి రాజ్యంలో చెంచులు మహా ఘాతుకాలు చేసేవారు. ఓ సారి అందర్నీ బంధించి తోపులోకి తీసుకెళ్లి వరుసగా నిల్చోబెట్టారు. అందరి తలలూ ఏకకాలంలో నరకబోతున్నారన్న తెలిసి ముందులో వున్న చెంచు నాయకుడు జెల్లా కృష్ణ ''ఒక్క కోరిక ! అటునుంచి కొట్టుకురా దొరా'' అన్నాడు. అటునుంచి నరుక్కుంటూ వస్తే కొంతమంది మరణించిన తరువాతనైనా నాయుడికి జాలి కలిగి వధ ఆపేస్తాడేమో ప్రాణం దక్కుతుందని అతని ఊహ. నాయుడు సరేనన్నాడు. అటునుంచి కొట్టుకొచ్చినా, యిటునుంచి కొట్టు కెళ్లినా అధికారం నిర్ణయించిన ధర్మం ప్రకారం అందరి తలలు నేలకొరిగాయి. ఐతే చెంచునాయకుడు తనవారు తన కళ్లముందే నేలకొరగడం చూడవలసిన దురదృష్టానికి నోచుకున్నాడు.

ఇప్పుడు ఐయేయస్‌లు కూడా అదే అంటున్నారు - 'మేమూ, రాజకీయనాయకులూ కలిసే దోచుకున్నాం. వారు పెద్దచేపలు, మేం చిన్నచేపలం. మేం ఒకటి తింటే వారు వంద తిన్నారు. అందువలన అటునుంచి కొట్టుకురండి' అని. ఈ లోపుగా సిబిఐ వారి గండ్రగొడ్డలికి పదును తగ్గకపోతుందా, కోర్టు స్టే రాకపోతుందా అని వారి ఆశ. తోడుదొంగలను తోడుగా విచారించకూడదన్న యింగితం సిబిఐ వారికే కాదు, మామూలు పోలీసు స్టేషన్లో సిఐకీ తెలుసు. ఒకణ్ని తంతే వాడు 'ఇంకోణ్ని వదిలేసేరేమిటి సార్‌, ఆ మాటకొస్తే వాడే ఎక్కువ తిన్నాడు..' అని లబలబలాడతాడు. 'నువ్వే తిన్నావని అంటున్నాడు వాడు..' అంటాడు పోలీసు. అలా అనగానే వీడు పాట అందుకుంటాడు. అదే కావాలి పోలీసుకి.

ఐయేయస్‌లకు యీ విషయం తెలియక కాదు, వాళ్లు డిపార్ట్‌మెంటల్‌ ఇన్వెస్టిగేషన్‌ కండక్ట్‌ చేసినపుడు యిలాగే చేస్తారు. అయితే యిప్పుడు వాళ్లు అదేదో కొత్త పద్ధతిలా యింత గొడవ చేస్తున్నారెందుకు? ఎందుకంటే - యిలా మా మీద మరీ ఒత్తిడి చేస్తే మేం మీ పేర్లు చెప్పేస్తాం జాగ్రత్త అని వాళ్లు రాజకీయ నాయకులను హెచ్చరిస్తున్నారన్నమాట. నాయకులు ఆ బ్లాక్‌మెయిల్‌కు లొంగకుండా గట్టిగా నిలబడాలని ప్రతిపక్షాలు కోరుకుంటున్నాయి. వాళ్ల ఆశ వాళ్లది. ఇన్నాళ్లూ అధికారులు, నాయకులు కలిసి గోడకట్టినట్టు నిలబడి, వాళ్ల ఆరోపణలకు ఆధారాలు దొరక్కుండా చేస్తూన్నారు. ఆ గోడకు పగుళ్లు రావాలని, వైయస్‌ హయాంలో అవినీతి నిర్ద్వంద్వంగా బయటపడి అటు కాంగ్రెస్‌కు, యిటు వైయస్సార్‌ కాంగ్రెస్‌కు ఆ బురద అంటాలని వాళ్ల కల.

ఫిబ్రవరి 4 ఆంధ్రజ్యోతిలో రాధాకృష్ణగారు చాలా మంచి ఆర్టికల్‌ రాశారు. మన మనసులో మెదిలే సందేహాలకు అక్షరరూపం యిచ్చారు. అవినీతిపరులుగా ముద్ర పడి, అధికార దుర్వినియోగం చేసారని స్పష్టంగా తెలుస్తున్న ఇద్దరు ఐయేయస్‌లు అరెస్టయితే యిప్పుడు సంఘటితంగా నిలబడి నిరసన తెలుపుతున్న వందలాది ఐయేయస్‌లు వైయస్‌ హయాంలో నిజాయితీపరులైన భలేరావు సస్పెండ్‌ అయినపుడు నోరెత్తలేదేం? అని అడిగారు. చిన్న కారణానికే భలేరావును సస్పెండ్‌ చేసి, తన మాట వినని అధికారులకు ఏం జరుగుతుందో ప్రత్యక్షంగా చూపించి, భయపెట్టి వైయస్‌ పనులు సాధించుకున్నారని రాశారు. అప్పుడే వీళ్లు నిరసన తెలిపి వుంటే వైయస్‌ అంత దూకుడుగా వెళ్లేవారు కాదు కదా అని హితవు చెప్పారు.

అంతా రాసి, చివర్లో 'యిప్పటికైనా పెద్ద చేపల పేర్లు బయటపెట్టేయండి' అని రాధాకృష్ణ కోరారు. మేం వైయస్‌ అవినీతి గురించి పదేపదే చెప్తున్నాం. ఆధారాలు చూపలేకపోయేం. మీరు యిదే అదనుగా ఆ మంత్రుల పేర్లు చెప్పేసి, వాళ్లని యిరికించేస్తే 'ఆంధ్రజ్యోతి అప్పుడే చెప్పింది' అని చంకలు కొట్టుకుంటాం అన్న ధోరణిలో రాశారు. అమ్మా ఆశ! ఐయేయస్‌లు అంత తెలివితక్కువ వారా? పేర్లు బయటపెట్టాక ఏమవుతుందో వాళ్లకు తెలియదా? మంత్రులేమంటారు?

'రూల్సూ అవీ మాకేం తెలుసు? మేమేమైనా చదువుకున్నవాళ్లమా ఏమన్నానా? తెలివైన వాళ్లమా ఏమన్నానా? కులాలవారీ, జిల్లాల వారీ పంపకాల్లో మాకు పదవులు వచ్చాయి. మా నియోజకవర్గ ప్రజలు ఏదో కోరారు. అది చేసి పెట్టవచ్చేమో చూడండి అని అధికారులకు చెప్పాను. రూలు ప్రకారం కుదరదంటే చెప్పేస్తే మా వాళ్లకు నేను నచ్చచెప్పుకునేవాణ్ని. అప్పుడు చెప్పకుండా సరే సరే నంటూ చేసేసి యిప్పుడు మా మీదకు నెట్టేస్తే ఎలా?' అంటారు. శ్రీలక్ష్మి, సబితా ఇంద్రారెడ్డి వ్యవహారం చూశారా - 'క్యాప్టివ్‌' అనే పదం జారిపోవడానికి కారకులు ఎవరు అన్నదానిపై చర్చ జరుగుతోంది.

జ్యోతి ధోరణిలోనే ఐయేయస్‌లకు టిడిపి గ్రాండ్‌ ఆఫర్‌ యిచ్చింది - అప్రూవర్లుగా మారి ఆధారాలు యివ్వండి, వైయస్‌ పని పట్టేస్తాం అని! అప్రూవర్‌గా మారాలే కానీ 'కాంగ్రెస్‌ ఏం ఖర్మ టిడిపి హయాంనుంచీ చెప్పుకుని వస్తాం' అని అధికారులు అన్నారనుకోండి 'వద్దు మహాప్రభో' అంటూ దణ్ణాలు పెడతారు అన్ని పార్టీల నాయకులు. పాలకులు వున్నవారందరూ అంతో యింతో అధికారులపై ఒత్తిడి పెట్టినవారే. కొందరు మృదువుగా చెప్తారు, మరి కొందరు అహంకారంగా చెప్తారు. ఎలా చెప్పినా అధికారులు తిరిగి అహంకారం చూపరు. 'సారీ, రూల్సు ఒప్పుకోవండి' అనేస్తారు. మరీ పట్టుబడితే 'కావాలంటే నేను నోట్‌ రాసి తెస్తాను. దాన్ని ఓవర్‌రూల్‌ చేస్తూ మీరు ఎండార్స్‌ చేయండి' అంటారు. తన సంతకం అనగానే మంత్రి 'సరేలే, చూద్దాం' అనేసి ఫైలు తన ఆఫీసులోనే వుంచేస్తారు.

పరిస్థితి యిలా వుందని అందరికీ తెలిసినపుడు - 'అబ్బే, మాకు నోట్లో నాలుక లేదు. మంత్రుల ఒత్తిడికి లొంగి ఎక్కడ సంతకం పెట్టమంటే అక్కడ పెట్టేశాం అని అధికారులు అనడం హాస్యాస్పదం. వైయస్‌ కాలంలో కూడా భయపడని వారున్నారని మనం గుర్తించాలి. 'నేరం నాది కాదు, ఆకలిది' అని దొంగాడు అనవచ్చు. కానీ ఆకలేసిన ప్రతీవాడూ నేరస్తుడు కాడు. దానికి నేరప్రవృత్తి తోడవాలి. మంత్రులు సంతకం పెట్టమన్నారు కాబట్టి పెట్టాం అనడానికి ఐయేయస్‌ పాసవ్వాలా? ట్రెయినింగ్‌ పొందాలా? సకల సౌకర్యాలు అనుభవించాలా? అది ఎడ్మినిస్ట్రేటివ్‌ సర్వీసా? సంతకాల సర్వీసా? సంతకం పెట్టడమే ఘనత అయితే నేను యింకా అందంగా పెట్టగలను. నన్ను సెక్రటరీని చేయమనండి.

అమెరికాలో రాజకీయనాయకత్వం మారితే మంత్రిగణంతో బాటు అధికారగణం మారుతుంది. మన దేశంలో పద్ధతి వేరు. బ్యూరాక్రసీ శాశ్వతం. కాబినెట్‌ తాత్కాలికం. రూలు ప్రకారం వెళితే రక్షణ వుంటుంది. మంత్రికి అవకాశం యిస్తే రాబోయే పాతికేళ్ల ఆదాయాన్ని తన నియోజకవర్గంలో యివాళే ఖర్చు పెట్టేద్దామంటాడు. అలా సాగనీయకూడదనే సెక్రటరీలను పెట్టారు మన రాజ్యాంగ నిర్మాతలు. రూల్సు వల్లించడంలో మనవాళ్లు ఘనులు. సమ్మె చేసిన ఉద్యోగులకు జీతం యిచ్చేద్దామా అంటే 'వద్దని కోర్టు ఆర్డరుందిగా' అని చెప్పేటప్పుడు గుర్తుకు వచ్చిన రూల్సు యిలాటి సమయాల్లో గుర్తుకు రాలేదా? ఇప్పుడు గట్టిగా నిలదీసేసరికి 'ఇలా అయితే ఫైలు మీద సంతకమే పెట్టం' అని భీష్మించి వేలాది ఫైళ్లు గుట్ట పోస్తున్నారట.

ప్రతీదీ రూలు ప్రకారమే చేయాలంటే దానికి పెద్ద చదువులు, అనుభవం అక్కరలేదు. గుమాస్తాలే అన్ని నిర్ణయాలూ తీసుకోగలరు. రూలు తయారుచేసినపుడే దాన్ని అధిగమించడానికి అధికారులు వుపయోగించవలసిన విచక్షణకు కొంత వెసులుబాటు కల్పిస్తారు. ఆ విచక్షణ ఉపయోగించగల సత్తా వుందనుకున్నవారినే ఐయేయస్‌లను చేస్తారు. అయితే ఆ నిర్ణయం వలన ప్రభుత్వం/సంస్థకు నష్టం కలిగితే, ఎటువంటి పరిస్థితుల్లో ఆ నిర్ణయం తీసుకున్నారనేది తరచి చూస్తారు. దురుద్దేశంతో నిర్ణయం తీసుకున్నారని తేలితేనే శిక్ష పడుతుంది. బ్యాంకు ఆఫీసర్‌ వుద్యోగమైనా అంతే. ఇచ్చిన అప్పు తిరిగిరాకపోతే, అప్పు శాంక్షన్‌ చేసిన బాంకు ఆఫీసర్ని శిక్షిస్తాం అంటే ఏ బ్యాంకులోనూ ఏ ఆఫీసరూ మిగలడు. లోను యిచ్చేటప్పుడు తన స్వార్థంకోసం వ్యవహరించాడా అన్నది చూసి, కాకపోతే అతనిపై చర్య తీసుకోరు. పై అధికారుల నోటిమాటపై లోను యిచ్చేసి, తర్వాత అది చావుబాకీ అయితే వారికి రక్షణ కల్పించరు.

ఐయేయస్‌లు యిప్పుడు చెపుతున్న వాదనలన్నీ చాలా సిల్లీగా వున్నాయి. విచారణకై మా యింటికి వచ్చి అడగవచ్చు కదా అంటున్నారు. అంటే దిల్‌కుషా గెస్ట్‌ హౌస్‌ ఏమైనా తక్కువదా? ప్రభుత్వ అతిథి గృహం! ఆ మర్యాద చాలలేదా? అక్కడికి వెళ్లినా కన్నీళ్ల కొళాయి యిప్పడమే తప్ప నోరు విప్పనివాళ్లు, ఛాతీనొప్పి అంటూ ఆసుపత్రిలో చేరేవారు లేరా? తమను విచారణకై పిలిస్తే కుటుంబసభ్యులు బాధపడతారట. అనునిత్యం నిరపరాధులెందరో విచారణకు గురవుతుంటారు. వాళ్ల గురించి ఎప్పుడైనా ఆలోచించారా? అదీకాక ఉద్యోగధర్మంగా అనేకసార్లు కోర్టులో బోనెక్కి సాక్ష్యం చెప్పిన సందర్భాలు ప్రభుత్వోద్యోగులలో చాలామందికి అనుభవమే.

వాళ్లను ప్రశ్నించాలంటే వాళ్ల ఆఫీసులకు వచ్చి ప్రశ్నించాలట. లేకపోతే చీకట్లో వాళ్ల యింటికి రావాలట. అరెస్టు చేయకూడదట. సాక్ష్యాలు తారుమారు చేయరన్న గ్యారంటీ ఎవరైనా యివ్వగలరా? ప్రభుత్వ ఆఫీసుల్లో ఎప్పుడూ జరిగేది ఏమిటంటే - పాత రికార్డులు దొరకవు. వివాదం వున్న ఫైళ్లు మాయమై పోతూ వుంటాయి. అసలు 610 జీవో ప్రకారం అర్హత లేనివారు ఎంతమంది ఏ శాఖలో వున్నారు అంటే అదే యివ్వలేదు. ఇలాటి పరిస్థితుల్లో ఆచార్య, శ్రీలక్ష్మి వంటి సీనియర్లపై చార్జిషీటు చేసినపుడు కింది స్టాఫంతా పూర్తిగా సహకరిస్తారని గ్యారంటీగా చెప్పగలమా?

సీనియర్లన్న గౌరవం కూడా లేకుండా సిబిఐ వాళ్లు ప్రవర్తిస్తున్నారట. పోలీసు స్టేషన్‌లో ఇన్‌స్పెక్టరు దొంగగారి వయసు కనుక్కుని ఏ డిగ్రీ ట్రీట్‌మెంట్‌ ఉపయోగించాలో నిర్ణయించుకుంటాడా? సిబిఐ వాళ్లు బిజినెస్‌ రూల్సు తెలుసుకోకుండా వీళ్లని అడుగుతున్నారట. తెలియకపోతే తెలియచెప్పడం వీళ్లకు రాదా? విచారణ జరుగుతూండగానే శిక్ష పడిపోయినంత గగ్గోలు ఎందుకు? వీళ్లకు కేంద్రప్రభుత్వపు రక్షణ లేదా? అన్యాయం జరగకుండా చూడడానికి కోర్టులు లేవా? సిబిఐ మాత్రం ఒత్తిడికి లొంగి పనిచేయడం లేదా? మేమూ అలాగే ఒత్తిడికి లొంగాం అంటే నవ్వు వస్తుంది. సిబిఐ ఒత్తిడికి లొంగి పనిచేస్తోందని వీరి వద్ద ఆధారాలున్నాయా?

మేం ఒత్తిడికి లొంగాం అని ఒప్పుకోవడంతోనే పరువు పోయింది. ఒంగమంటే పాకే రకాలం అని చూపుకుంటున్నారు వీళ్లు. మంత్రి చెప్పినదానికి 'నో' అంటే ఏమవుతుంది మహా? అప్రాధాన్యమైన పదవికి బదిలీ చేస్తారు, అంతేగా, ఉద్యోగమైతే భద్రమే కదా. దాన్ని పీకాలంటే అది కేంద్రప్రభుత్వం చేతిలో వుంటుంది. దానికో పెద్ద తతంగం వుంటుంది. మంత్రులతో వేగలేక తమంతట తామే బదిలీ అడిగిన సందర్భాలు బోల్డు వుంటాయి. ఇప్పుడు యిలా సమావేశమైన వారిలో కూడా ఎందరో నిజాయితీపరులుండవచ్చు. కానీ కొందరు లీడ్‌ తీసుకుని యిలాటి స్టేటుమెంట్లు యివ్వడంతో అందరూ బిపి ఆచార్య వంటి వాళ్లే అన్న యింప్రెషన్‌ కలిగిస్తున్నారు.

మా వాళ్లిచ్చిన స్టేటుమెంటుతో మేం విభేదిస్తున్నాం అని పైకి అనడం నిజాయితీపరులైన ఐయేయస్‌లు చేయరు. అది వాళ్ల ఎథిక్స్‌కి విరుద్ధం. నిజానికి నిజాయితీపరులైన ఐయేయస్‌లకు మంత్రుల్లో ఎవరు నీతిపరులో, ఎవరు అవినీతిపరులో క్షుణ్ణంగా తెలుసు. వారి చేష్టలు కట్టించడానికి చేయగలిగినంత చేస్తారు. వాళ్లకు పైనుంచి దన్ను వుంటే యింకేం చేయలేక తమ చర్మాన్ని కాపాడుకోవడానికి, దాన్ని ఏ రూలు ప్రకారం చేయడానికి వీలుంటుందో సలహా చెప్పి వూరుకుంటారు. ఎందుకంటే వాళ్లకు తెలుసు ప్రజానాయకులకు శిక్షలు పడవని, అధికారులకు మాత్రం విచారణలు, సస్పెన్షన్లు, డిస్మిస్‌లు తప్పవని. ఎన్ని క్రిమినల్‌ ఆరోపణలున్నా నాయకులకు పార్టీనుండి టిక్కెట్టు దొరుకుతుంది. ఆ తర్వాత ఏదో గోల్‌మాల్‌ చేసి ఎన్నికల్లో గెలిచేస్తే చాలు. ఈ న్యాయస్థానాలు ముఖ్యం కాదు, ప్రజాకోర్టు తీర్పే ముఖ్యం. ప్రజలు నన్ను నిర్దోషిగా తీర్పిచ్చి నన్ను గెలిపించారు అనేసి, తన మీద కేసులు తన ప్రభుత్వం చేతనే ఎత్తివేయిస్తారు.

అధికారులకు ప్రజాకోర్టులు, ఎన్నికలు వుండవు. సరిగ్గా చేసుకుంటే 35 ఏళ్ల సర్వీసుంటుంది. చేసుకోకపోతే మధ్యలోనే ఊడుతుంది. ఎన్నికలు నెగ్గాను కదా అంటే ఉద్యోగం తిరిగి యివ్వరు. అసలు వీళ్ల పనేమిటి? ప్రజాధనం దుర్వినియోగం కాకుండా చూడడం కదా! నెల్లాళ్లు పదవిలో వుండే మంత్రిగారు చెప్తే ఆ డ్యూటీ విస్మరిస్తారా? ఇంకో ఆయన అంటాడు - వెంకన్న పాదాల సాక్షి, నేను పైసా తినలేదని... తిన్నానని తేలితే ప్రాణత్యాగం చేస్తానని. అంత వద్దు కానీ ఒక్క విషయం చెప్పండి చాలు - మీరు తినలేదు సరే, తిననిచ్చారా? తిననిచ్చారని తేలినా ప్రాణత్యాగం చేస్తారా? గూర్ఖా తన డ్యూటీ చేయకుండా దొంగతనం జరుగుతూంటే గుడ్లప్పగించి చూస్తే వుంటే సహించాలా? ఆ మాత్రం డ్యూటీ చేయలేనివాళ్లు అంత పైకి ఎగబాకడం దేనికి? హాయిగా గుమాస్తా ఉద్యోగం చేస్తూ కడుపులో చల్ల కదలకుండా కూర్చోకూడదా?

ఐయేయస్‌లకు, ఐపియస్‌లకు ఎప్పణ్నుంచో పేచీలున్నాయి. ఈ రౌండులో ఐపియస్‌లదే పై చేయి అయింది. వాళ్లు షేక్‌ చేసి పడేయడంతో తాము చిన్న చేపలని తమంతట తామే ఒప్పేసుకున్నారు. ఈ చిన్నచేపలను పట్టుకుని బయటపడేస్తే వీటి మీద ఆధారపడే పెద్ద చేపలు తిండి లేక మలమల మాడతాయి. అటునుంచి కొట్టుకు రమ్మనమని వీళ్లు అడగడం అనవసరం. ఇలా అయితే రాష్ట్ర పారిశ్రామికీకరణ ఆగిపోతుందని దబాయించడమూ అనవసరమే. ఎటునుంచి నరుక్కు వచ్చినా తలలు తెగడం ఖాయం. అంటే సిబిఐ విచారణ పూర్తి చేసి దొంగలందరినీ చెరసాలపాలు చేస్తుందని అర్థం కాదు. అంతదాకా వస్తుందని నాకు నమ్మకం లేదు. మధ్యలోనే అందరూ కూడబలుక్కుని స్టే తెచ్చేయవచ్చు. కానీ ప్రజల దృష్టిలో వీరందరి పరువూ మంటగలిసి తలలు వంచుకునే పరిస్థితి ఏర్పడింది. ఆ స్థాయిలో వున్నవాళ్లు తల వంచుకున్నా తల తెగినట్టే అని నా భావం. **- ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 18 హితోపదేశం (!?)**

జస్టిస్‌ రోహిణిగారి తీర్పు వచ్చేసింది. అంతా అనుకున్నట్టే జరిగింది. ఈ సందర్భంగా జనహితవ్యాజ్యాల (పిల్‌) గురించి బెంచ్‌వారు కొన్ని నిర్వచనాలు యిచ్చారు. ఈ కేసు జనహితం కాదని హితోపదేశం చేశారు. దేవుడి గురించి చెపుతూ 'ఏకం సత్‌ విప్రాః బహుధా వదన్తి' (ఉన్నదొకటే, కానీ మేధావులు విధవిధాలుగా చెప్తారు) అంటారు. పిల్‌ గురించి కూడా అలాగే చెప్పాల్సి వస్తోంది. శంకర్రావు, టిడిపి జగన్‌ ఆస్తులపై పిటిషన్‌ వేస్తే అది 'పిల్‌'ట, వారిపై విజయమ్మ వేస్తే 'పిల్‌' కాదట, రాజకీయ దురుద్దేశమట. కక్ష సాధింపట. శంకర్రావుగారు రాజకీయ జీవా? లేక సాధువుల మఠం యిన్‌చార్జా? టిడిపివారు జగన్‌పై రాజకీయ సదుద్దేశంతో వేశారా? విజయమ్మ బాబుకి రాజకీయ ప్రత్యర్థిట. మరి బాబు విజయమ్మకు ఏమవుతారట? ఈ వూరికి ఆ వూరెంత దూరమో ఆ వూరికి యీ వూరూ అంతే దూరం.

జస్టిస్‌ కక్రూగారు అంతకుముందు శంకర్రావు కేసులో వ్యాఖ్యానిస్తూ 'రాజకీయ ప్రయోజనాలు వుంటే వుండవచ్చు, ప్రజా ప్రయోజనాలు కూడా వున్నాయి కాబట్టి ఇది 'పిల్‌'యే' అన్నారు. ఇప్పటి బెంచ్‌కు రాజకీయ ప్రయోజనాలే తప్ప ప్రజా ప్రయోజనాలు ఆనలేదు. ఈ గందరగోళం లేకుండా ఏదైనా సామాజిక సంస్థ వేస్తేనే దాన్ని పిల్‌ అంటాం అని ముందే గైడ్‌లైన్స్‌ యిచ్చేస్తే యికపై ఏదో ఒక సంస్థను పుట్టించైనా దాని తరఫున వేస్తారు. ఒక్కోసారి ఒక్కోలా నిర్వచిస్తూ వుంటే నిఘంటువులపై నమ్మకాలు సడలిపోతాయి.

ఈనాటి యీ తీర్పును చంద్రబాబుగారు యింకో రెండు దశాబ్దాల వరకూ చెప్పుకోవచ్చు - కోర్టులే తనకి క్లీన్‌ చిట్‌ యిచ్చేయని. తారాచంద్రుడికైనా మచ్చ వుందేమో కానీ, నారాచంద్రుడు కళంకమే ఎరగడని ఆయన అనుయాయులు స్తోత్రపాఠాలు వల్లిస్తారు. చరిత్ర కెక్కిస్తారు. ఇవాళ్టి విషయం గుర్తు లేనివాళ్లు ఏమనుకుంటారు? ఆయనపై వచ్చిన ఆరోపణలపై ప్రభుత్వ సంస్థలన్నీ అగ్నిపరీక్షకు గురిచేసి, కూలంకషంగా పరిశోధించేసి, 'ఒక్క నేరమూ రుజువు కాలేదు' అని అన్నారు కాబోలనుకుంటారు. నిజానికి ఇప్పుడు జరిగినదేమిటి? పరిశోధనలూ, గిరిశోధనలు ఏమీ అక్కరలేదు అని కోర్టు తీర్మానించేసింది. ఇంతకుముందు చంద్రబాబుగారికి వచ్చిన క్లీన్‌ చిట్లన్నీ యిలాటి సాంకేతిక కారణాల బాపతే !

నిజానికి న్యాయమూర్తులకు బాబు అండ్‌ ఫ్రెండ్స్‌పై వున్నంత నమ్మకం వారికే వారిపై లేదు. జస్టిస్‌ గులాం మహమ్మద్‌ గారి బెంచ్‌ సిబిఐ ప్రాథమిక విచారణ ఆదేశించగానే కొంపలు 'మునిగిపోయి', ఏమేమి బయటకు తేలతాయేమోనని వారు భయపడి మధ్యంతర ఉత్తర్వులు కొట్టివేయండని కోర్టుకు వచ్చి అనుబంధ పిటిషన్లు పెడితేే, ఈ బెంచ్‌ అసలు పిటిషన్‌కే ఎసరు పెట్టేశారు. విజయమ్మ అడగ్గానే గులాం మహమ్మద్‌గారి బెంచ్‌ అంత స్పీడుగా సిబిఐ విచారణకు ఆదేశించడమేమిటని ఆశ్చర్యపడ్డారు. దానికి ముందు బాబు తరఫు వాళ్ల వాదనలు వినాల్సింది అన్నారు. ఆ మాట నిజమేననిపిస్తుంది మనలాటి మామూలు జనాలకూ ! అలా ఆదేశిస్తారు కాబోలనుకుంటాం. కానీ యీ బెంచ్‌వారు ఏకంగా ఆ మధ్యంతర ఉత్తర్వులు సహజ న్యాయసూత్రాలకు విరుద్ధమని వ్యాఖ్యానించారు. అంటే అర్థం ఏమిటి? ఆరోపణలపై ప్రాథమిక విచారణ జరపండి అనడమే మహాపరాధం అయిపోయిందన్నమాట.

అసలు విచారణ అంటూ మొదలెడితే ఎంతకాలం సాగుతుందో, దానిలో సాక్ష్యాలెన్ని దొరుకుతాయో, వాటిలో చివరిదాకా ఎన్ని నిలబడతాయో, ఇంతా చేసి సిబిఐకు సరిపోయిన ఆ సాక్ష్యాలతో కోర్టు సరిపెట్టుకుంటుందో చాలదంటుందో - ఏమీ తెలియదు. తప్పు చేసిన వారందరికీ శిక్ష పడడమనేది చాలా అరుదుగా జరిగే సంఘటన. కానీ ప్రాథమిక విచారణ అంటూ మొదలైతే ఏవైనా కొన్ని అక్రమాలు బయటపడతాయేమోనని జనాల ఆశ. అది కూడా తుంచివేశారు కోర్టువారు. మైనింగ్‌, ఎమ్మార్‌ కేసుల్లో చూడండి. ఎవర్నో యిరికించడానికి మొదలుపెట్టారు. అది అలా అలా పైకి, కిందకీ, పక్కలకీ విస్తరించి ఆక్టోపస్‌లా అన్ని పార్టీల వారినీ, అన్ని వర్గాల వారినీ ఒడిసి పట్టుకుంటోంది. వీళ్లందరూ జైలుకి వెళతారన్న ఆశేమీ లేకపోయినా, కనీసం కొంత యిబ్బంది పడినా మనకు చూడవేడుక. ఎందుకంటే వీళ్లందరూ అభినవ అన్నా హజారేల్లా పోజు కొట్టి సుద్దులు చెప్పేస్తున్నారు కాబట్టి వారి మీద నీలినీడలు పడితే అదో రకమైన ఆనందం.

కోర్టువారు మన ఆనందాన్ని హరించేశారు. నీడలు అటు పడకుండా అడ్డు నిలబడ్డారు. ఆధారాలు వుంటే సిబిఐకి, పోలీసులకి యిచ్చుకోండి తప్ప యిలా డైరక్టుగా కోర్టుకి రాకండి అని చెప్పేశారు. పోలీసులు తమ డ్యూటీలో ఫెయిలయితేనే రావాలి తప్ప, యిలా డైరక్టుగా కోర్టు తలుపు తట్టడం న్యాయప్రక్రియను దుర్వినియోగం చేయడమే అని కూడా అనేశారు. సుప్రీంకోర్టు కూడా యిలాగే మాట్లాడి వుంటే ఎన్నో స్కాములు వెలుగు చూసేవే కావు. నిజానికి ప్రభుత్వం తొక్కి పెట్టిన విషయాలెన్నో 'పిల్‌' ద్వారా బయటకు వస్తున్నాయి. న్యాయస్థానాలు చురుగ్గా వున్నాయి కాబట్టే ధర్మదేవత యీ దేశంలో ఒంటికాలి మీద కుంటుతోంది అనుకుంటున్నాం. ఇప్పుడు ఆ ఆశనూ మిణుకుమిణుకు మనిపిస్తున్నారు.

ఎప్పుడో జరిగినవాటికి యిప్పుడా కోర్టుకి రావడం? అని కూడా బెంచ్‌వారు ఆశ్చర్యపడ్డారు. నేరాలకు కాలదోషం వుంటుందని నాకు యిప్పటిదాకా తెలియదు. నేరం జరిగినా ఆధారాలు దొరక్క పోలీసులు పక్కకు పడేసిన కేసులు దరిమిలా సాక్ష్యాలు దొరికితే బయటకు తీస్తారు కదా! 'వైయస్‌ కేసు వేసి 'క్లోజ్‌' చేసేసినవి తిరగతోడుతున్నారే' అన్నారు. సిబిఐ చేత విచారణ జరిగి కానీ, కోర్టులో వాదోపవాదాలు జరిగి కానీ క్లోజ్‌ చేసిన కేసులు కావుగా అవి ! అలా అయితే 2 జి స్పెక్ట్రమ్‌ లైసెన్సులను యిప్పుడెందుకు కాన్సిల్‌ చేస్తున్నట్లు? గతం గతః అనవచ్చుగా! ఎప్పుడో కితం జన్మలో చేసిన పాపాలకు కూడా దేవుడు యీ జన్మలో మనల్ని వదిలిపెట్టడం లేదు. ఈ కోర్టు వాళ్లు మాత్రం ఏడేళ్లయింది కాబట్టి మాఫ్‌ చేయాలంటున్నారు. వీళ్లే దేవుళ్లయితే ఎంత బాగుండును!

రాష్ట్ర హైకోర్టులో 'నాట్‌ బిఫోర్‌' గేమ్‌ సాగుతూండగా అందరికీ అనుమానాలు వచ్చేశాయి. విజయమ్మగారు బహిరంగంగా వ్యక్తపరిచారు. ఇప్పుడు ఈ బెంచ్‌కి కారక్టర్‌ సర్టిఫికెట్‌ లభించింది. అది యిచ్చింది వేరెవరో కాదు - వారే ! 'గతంలో బాబుకి అనుకూలంగా ఉత్తర్వులు యిచ్చామన్న కారణంగా మాకు పక్షపాతాన్ని ఆపాదించడం సరికాదు' అన్నారు. ఈ తీర్పు మరోలా వుండి వుంటే, అంటే కనీసం ప్రతివాదుల వాదనలు విని ప్రాథమిక విచారణకు ఆదేశించి వుంటే - యీ క్లారిఫికేషన్‌కు బలం చేకూరేది. కానీ ప్రస్తుత పరిస్థితిలో మరింత గందరగోళానికి దారితీసింది.

బాబు పునీతుడయ్యాడని ఆయన అభిమానులందరూ కేరింతలు కొట్టవచ్చు. ఎప్పుడో నాటిన విత్తనాలు యిప్పుడు అక్కరకు వచ్చాయని కొందరు వెక్కిరించవచ్చు. విజయమ్మ కేసులో జనహితం లేదని బెంచ్‌వారు అన్నట్టే, యీ తీర్పులో బాబుహితం లేదని నాకనిపిస్తోంది. ఎందుకంటే దీన్ని బాబు, కాంగ్రెస్‌ కుమ్మక్కు కార్యక్రమంలో మరో అధ్యాయంగా ప్రజలు చూస్తారని నా సందేహం. విచారణ జరిపించి, ఏదీ లేదని తేలిస్తే అదో దారి. విచారణే జరగకుండా కాంగ్రెస్‌ వారు కవచకుండలాలు ఏర్పాటు చేస్తున్నారంటే 'ఆళ్లూ ఆళ్లూ ఒకటేరా' అని 'ఆమ్‌ ఆద్మీ' అనేసుకుంటాడు. ఇద్దరికీ జగన్‌ని చూస్తే ఉలుకని అందరికీ తెలుసు. జగన్‌ను కోర్టు కేసుల చిక్కుదారాల్లో చుట్టేయాలి, బాబుకు చిక్కుల్లోంచి బయటకుదారి చూపాలి అన్నదే కాంగ్రెస్‌ అభిమతం అన్నది స్పష్టంగా తెలియడం వలన కాంగ్రెస్‌ కంటె బాబుకే ఎక్కువ నష్టం.

ఎందుకంటే అధికార పక్షం పాలన సరిగ్గా లేదని అందరూ ఫీలవుతున్నారు. ప్రభుత్వ వ్యతిరేక ఓటుశాతం నానాటికీ పెరుగుతోంది. వచ్చే ఎన్నికలలో దాన్ని టిడిపి, వైయస్సార్‌ పార్టీ పంచుకుంటాయని అందరికీ తెలుసు. ఏ నిష్పత్తిలో పంచుకుంటాయన్నదే యిప్పటిదాకా తెలియదు. కానీ బాబు, కాంగ్రెస్‌ దోస్తీ బస్తీలో బహిరంగరహస్యం అయిపోయాక (స.హ. కమీషనర్లు తాజా ఉదంతం) యాంటీ ఎస్టాబ్లిష్‌మెంట్‌ ఓటు టిడిపికి వెళ్లదు. వాళ్లకు మొదటినుండీ వున్న అభిమానులు మాత్రమే ఓటేస్తారు. నెగ్గడానికి అది సరిపోదు. అందువలన యీ తీర్పు వలన బాబుకి దక్కేది తాత్కాలిక సంతోషమే. కాంగ్రెస్‌ వలన కక్ష సాధింపుకి గురైనప్పుడే బాబుకి వీరుడు, శూరుడు అని పేరు వస్తుంది. ప్రస్తుతానికి ఆ బిరుదులన్నీ జగన్‌నే ఆశ్రయించి వున్నాయి. అవి జగన్‌నుండి గుంజుకోవాలంటే తలపాగాలు చుట్టడం, మోటార్‌ సైకిలు ఎక్కడం సరిపోదు. కాంగ్రెస్‌ను బతిమాలుకునైనా జైలుకి వెళ్లాలి. కోర్టుకే వెళ్లకుండా యిలా తప్పించుకుంటే ఎలా? **- ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 19 ఎమ్బీయస్‌ : విజయశాంతి సొంతవూరు**

తెరాస తరఫున వున్న యిద్దరు ఎంపీల మూలాలు వివాదాస్పదమే. కెసియార్‌ పుట్టిన వూరు ఫలానా అని ఖచ్చితంగా తెలిసినా మూలం మాత్రం విజయనగరం జిల్లాలోని బుడ్డిపేట అని టిడిపి వారు సాక్ష్యాలు తెచ్చారు. కెటియార్‌ వేరే ఏవో తెచ్చారు. ఛాలెంజ్‌లు విసురుకున్నారు కానీ ఇతమిత్థమని తేల్చలేదు. అలా తేల్చని అనేకానేక మిస్టరీస్‌లో యిదీ ఒకటిగా మిగిలిపోతుంది. చచ్చిపోయేలోగా వీటిలో కొన్ని సత్యాలైనా బయటకు వస్తే విని తృప్తిగా పోవచ్చనిపిస్తుంది నాకు. మన భాగ్యం ఎలా వుందో తెలియదు. ఈ వ్యాసం విజయశాంతి మూలాల గురించి. దీని గురించి చెప్పబోయే ముందు మూలాల గురించి నా అభిప్రాయం చెప్పి ముందుకు సాగుతాను.

డిసెంబరులో కెసియార్‌ బుడ్డిపేట విషయం బయటపడినప్పుడు 'సెటిలర్‌' తెలంగాణ అధినేత కాకూడదా?' అనే పేర ఓ వ్యాసం రాశాను. దానిలోనే చెప్పాను - ఆయన తెలంగాణకోసం యాక్టివ్‌గా పనిచేస్తున్నంత కాలం ఎవరూ ఆయన మూలాలు ప్రశ్నించరు. ఉద్యమం మందగింపచేసినపుడు దానికి కారణాలు వెతుకుతూ అప్పుడు యీ తీగ తగిలితే ప్రశ్నలు ఉద్భవించి డొంకంతా లాగుతారని. తన మూలాలు విజయనగరంలో వున్నంత మాత్రాన కెసియార్‌ ఆ జిల్లా అభివృద్ధి చెందాలని, తను ప్రస్తుతం వున్న ప్రాంతం వెనుకబడాలని కోరుకోరు. ఒకవేళ ఏదైనా ప్రాజెక్టు యీ రెండు జిల్లాలలో ఒక్కదానికే యిస్తామని అంటే ప్రస్తుతం తను వున్న జిల్లాకే యిమ్మంటారు.

కెసియార్‌ ఒక్కరే కాదు, మీరూ నేనూ కూడా అదే చేస్తాం. మనమంతా స్వార్థపరులం. మనం ఎక్కడ నివాసం వుంటే, ఎక్కడ ఆస్తులుంటే అదే మన వూరు. ఆ ప్రాంతం బాగా పెరగాలని కోరుకుంటాం. 'జంటనగరాలకు మెట్రో రైలు సౌకర్యం' అని వార్త వస్తే నేను హైదరాబాదులో వుంటాను కాబట్టి హైదరాబాదుకే రావాలనుకుంటాను. సికింద్రాబాదుకి వస్తే నోరు చప్పరిస్తాను. అలాటప్పుడు ఎప్పుడో తాతలు అక్కడ కాపురం వున్నారు కదాని ఆ జిల్లావాళ్లంతా బాగుపడిపోవాలనే త్యాగబుద్ధి ఎంతమాత్రం వుండదు.

తెలంగాణలో స్థిరపడిన ఆంధ్రప్రాంతీయులందరూ ఆంధ్రప్రాంతం అభివృద్ధి కోరుకుంటున్నారని తెలంగాణ ఉద్యమకారులు అపోహ పడుతూంటారు. అది ఎంతమాత్రం నిజం కాదు. వాళ్ల యిళ్లు యిక్కడ వున్నపుడు, వాళ్ల పిల్లలు యిక్కడ స్కూళ్లలో చదువుకుంటున్నపుడు, రిటైరయ్యాక కూడా యిక్కడే వుండిపోదామని అనుకుంటున్నపుడు వాళ్లు యిక్కడ శాంతిభద్రతలు వుండాలని కోరుకోవడంలో కాని, యిక్కడ స్కూళ్లు సవ్యంగా నడిచి పిల్లలకు చదువు బాగా రావాలని కోరుకోవడంలో కాని, యిక్కడ పరిశ్రమలు అభివృద్ధి చెంది వాళ్ల పిల్లలకు ఉద్యోగాలు రావాలని కోరుకోవడంలో గాని ఆశ్చర్యం ఏముంది?

స్వంతవూరు ఏది అంటే చెప్పడం కష్టమే. పుట్టిన వూరా? పెరిగిన వూరా? మధ్యలో వూరు మారితే ఏది స్వంత వూరు? చాలామందికి స్వంతవూరంటూ లేకుండా పోతుంది. ఒకే వూరిలో పుట్టి, పెరిగి, అక్కడే చావడం కొంతమందికే జరుగుతుంది. తక్కినవారిలో పుట్టినచోటే ఓ యిరవై ఏళ్లపాటు చదువో, ఉద్యోగమో చేస్తే పోనీ అది స్వంతవూరు కావచ్చు. ఆ తర్వాత యింకో వూరికి వెళ్లిపోతే దీనిపై మమకారం తగ్గిపోతుంది. కొత్తవూరి గురించి చింత ప్రారంభమౌతుంది. పుట్టిన వూరి మీద మమకారం కూడా అక్కడ కొన్నాళ్లయినా పెరిగితే వుంటుంది. లేకపోతే రికార్డుల వరకే అది పరిమితం. ఉద్యోగస్తుల విషయంలో దూరభూమే కాదు, జన్మభూమి కూడా వుండదు.

నేను గుజరాత్‌లో పనిచేసే కాలంలో పిల్లలు పుట్టారనుకోండి. అప్పుడు మా మావగారు మద్రాసులో పనిచేస్తున్నారనుకోండి. అప్పుడు మా పిల్లలు మద్రాసులో పుట్టే అవకాశం వుంది. అక్కడ ఆసుపత్రి సౌకర్యం సరిగ్గా లేకపోతే నేనున్న గుజరాత్‌లో పుట్టే అవకాశం వుంది. అంతమాత్రం చేత మా పిల్లలు గుజరాతీలూ కారు, తమిళులూ కారు. వాళ్లు జన్మలో ఆ యా రాష్ట్రాలకు వెళ్లకనూ పోవచ్చు. వాళ్ల స్వంతవూరు ఏది అని అడిగితే చెప్పడానికి యిబ్బంది పడతారు. ఎందుకంటే నా బదిలీల కారణంగా ఏ వూళ్లోనూ పట్టుమని నాలుగేళ్లు వుండరు. దేనితోనూ వాళ్లకు అనుబంధం వుండదు. అందువలన నేను పుట్టి పెరిగిన వూరినే వాళ్ల వూరిగా చెప్పుకోవాలి కానీ వెంటనే 'ఆ వూరి గురించి మాకేం తెలియదు' అంటారు. మా నాన్నదీ బదిలీలయ్యే ఉద్యోగం అయి వుంటే నాకే ఠికానా వుండదు, యిక వాళ్లేం చెప్పుకుంటారు?

చిరంజీవి తండ్రి రాష్ట్రంలో చాలా చోట్ల పనిచేశారు. అందువలన చిరంజీవి చదువు అనేక జిల్లాల్లో సాగింది. ఏ జిల్లాకి వెళ్లినా యిది నాదే అంటాడాయన. అయితే ఆయన పుట్టాడు కాబట్టి, వాళ్ల నాన్నగారు స్వంత జిల్లా కాబట్టి ఆయన పశ్చిమగోదావరి జిల్లా వాడు అంటారు. ఆయనా అలాగే అనుకున్నాడు. అనుకున్నాడే కానీ స్వంత వూరికి ఏమీ చేయలేదు. ఎందుకంటే ఆ మొగల్తుర్రుతో ఎమోషనల్‌ ఎటాచ్‌మెంట్‌ ఏమీ లేదు. పూర్వీకుల యిల్లు వుంటే అదీ అమ్మేసుకున్నాడు. మన జన్మభూమిలో మన పేర ఏదైనా వుంటే బాగుంటుంది అనుకోలేదు. మన పేర ఓ లైబ్రరీ వుండాలనుకోలేదు. ఆ వూరివాళ్లను తన సినిమా రంగంలోకి తీసుకు వద్దామని అనుకోలేదు. అయితే రాజకీయాల్లోకి వచ్చాక దాన్ని స్వంత జిల్లాగా ప్రచారం చేసుకున్నాడు. చేగొండి హరిరామజోగయ్య లాటి వాళ్లు మా జిల్లావాడు అంటూ ఊదరగొట్టేశారు. ఏం చేసినా, అక్కడి ప్రజలు అలా అనుకోలేదు. ఆయన పార్టీవాళ్లు రాష్ట్రం మొత్తంలో 17 మంది గెలిచినా, ఆయన్ని అక్కడే ఓడించి వదిలిపెట్టారు. మళ్లీసారి ఎన్నికలలో చిరంజీవి ఆ జిల్లాలో నామినేషన్‌ వేసే ధైర్యం చేస్తారని అనుకోను. ఆయన తిరుపతినే, వెంకన్ననే నమ్ముకున్నాడు.

ఏది ఏమైనా మన కార్యక్షేత్రం ఎక్కడుంటే అదే మన వూరు అనుకోవాలి. అనుకుంటాం కూడా. తమిళ రాజకీయాల్లో రుణానిధి తెలుగువాడా? అన్న విషయంపై చర్చిస్తూ రాశాను - కరుణానిధి జీవితమంతా తమిళ భాషకూ, తమిళనాడు రాష్ట్రానికే అంకితం. ఆయన తెలుగువాడైనా కాకపోయినా మనకేమీ తేడా పడదు. ఆయన గొప్పతనంతో కాని, బలహీనతలతో కాని మనం చలించిపోము అని. ఆయన మన రాష్ట్రంలో వచ్చి నిలబడితే గట్టిగా వెయ్యి వోట్లు పడవు. మదర్‌ థెరిసాకు బెంగాలీ వాళ్లు యిచ్చిన గౌరవంలో సగం కూడా ఆమె అల్బేనియా దేశస్తులు యివ్వకపోవచ్చు. సోనియా గాంధీ మనదేశాన్ని చెడామడా ఏలేస్తోంది కానీ ఇటలీకి వెళితే ఎవరూ తిరిగి కూడా చూడరు. అనీ బిసెంట్‌ ఐర్లండ్‌ కుటుంబానికి చెందిన లండన్‌వాసి. భారతదేశంలో స్థిరపడి ఇంగ్లీషువారికి వ్యతిరేకంగా 'హోం రూల్‌' ఉద్యమం నడిపింది. మహారాష్ట్రుడైన డా|| కొట్నీసు చైనాలోని యునాన్‌కి వెళ్లి వారికి వైద్యసేవలందిస్తూ పిన్నవయస్సులోనే అక్కడే చనిపోయాడు. ఆ ప్రాంతం వాళ్లు అతన్ని ఎంతో గౌరవిస్తారు. ఇక్కడ మహారాష్ట్రలో ఆయనెవరంటారు. ఏదో శాంతారాం ఆయన పేరుమీద సినిమా తీశాడు కాబట్టి పాతతరం వాళ్లకు ఆయన పేరు కాస్త తెలుసంతే.

చెప్పవచ్చేదేమిటంటే ఏదైనా ఒక ఆశయం, ఒక 'కాజ్‌' నచ్చినపుడు ఎక్కడ పుట్టినవారైనా వచ్చి దానికోసం పని చేసి ఆ ప్రాంతంవారితో మమేకమై వారి మన్ననలు పొందవచ్చు. తెలంగాణ విషయంలో స్వామి అగ్నివేశ్‌ అలాగే ఉద్యమంలో పాలుపంచుకున్నారు. ఆయన పూర్వీకులు శ్రీకాకుళం వారట. అది వేరే విషయం. తెలంగాణ విడిపోవడం మంచిదని ఆయన అనుకున్నాడు. దానికోసం ప్రచారం చేశాడు. ఎవరూ తప్పుపట్టరు. ఉద్యమంలో గుర్తింపు రావాలి కదాని తెలంగాణలో పుట్టానని ఆయన అబద్ధాలు చెప్తే బాధపడతాం, జాలిపడతాం. ఇంగ్లీషువాడిగా పుట్టిన ఎ ఓ హ్యూమ్‌ వాళ్లు భారతదేశాన్ని పరిపాలిస్తున్న తీరు నచ్చక దాన్ని సంస్కరించడానికి ఇండియన్‌ నేషనల్‌ కాంగ్రెస్‌ పెట్టారు. అందువలన విజయశాంతిగారు ఆంధ్రప్రాంతీయురాలైనా వారిని వ్యతిరేకిస్తూ తెలంగాణ తరఫున పోరాడడానికి తల్లి తెలంగాణ పార్టీ పెట్టినా మనం అర్థం చేసుకుంటాం. ఆమె అభిప్రాయాలతో ఏకీభవించినా, ఏకీభవించకపోయినా ఆమె కన్విక్షన్స్‌కు అభినందిస్తాం. ఆ మాత్రానికి ఆమె తెలంగాణలో పుట్టనక్కరలేదు.

తెరాస వ్యతిరేకులు కొందరు విజయశాంతి స్వంతవూరు రాజమండ్రి అని, మరి కొందరు అమలాపురం అనీ అంటున్నారు. రెండిట్లో ఏదో ఒకటే వుండాలి కదా. వికీ పీడియాలో (http://en.wikipedia.org/wiki/Vijayashanti) ఏం రాశారా అని చూస్తే - 1966 జూన్‌ 24న తూర్పుగోదావరి జిల్లా అనపర్తిలో పుట్టారని వుంది. ఆవిడ పార్లమెంటు సభ్యురాలు కాబట్టి పార్లమెంటు సెక్రటేరియట్‌ వారి వెబ్‌సైట్‌లో (<http://164.100.47.132/LssNew/Members/Biography.aspx?mpsno=4339>) పుట్టినరోజు అదే వుంది కానీ పుట్టిన వూరు మద్రాసు అని ఆవిడ రాసుకున్నారు. ఆవిడ ఫేస్‌బుక్‌లో (http://www.facebook.com/pages/Vijayashanthi/115512831850432?sk=info) యిచ్చుకున్న వివరాలలో - పుట్టిన వూరి గురించి ప్రస్తావన లేదు. లొకేషన్‌ - అని వున్న చోట ''వరంగల్‌'' అని రాసుకున్నారు. నిజానికి వరంగల్‌ పుట్టినవూరూ కాదు, పెరిగిన వూరూ కాదు, ప్రస్తుతం నివసిస్తున్న వూరూ కాదు, ప్రస్తుతం ప్రాతినిథ్యం వహిస్తున్న నియోజకవర్గమూ కాదు. మరి ఎక్కణ్నుంచి వచ్చిందంటే - 'మా పూర్వీకులది ఆ ఊరు' అని విజయశాంతి చెప్పుకోవడం బట్టి !

ఈ కన్‌ఫ్యూజన్‌ యీ వూరి విషయంలోనే కాదు, పుట్టిన సంవత్సరం విషయంలోనూ వచ్చింది. ఎంపీగా వివరాలిచ్చినపుడు 1966లో పుట్టానని రాశారు, ఫేస్‌బుక్‌లో 1964లో పుట్టానని రాశారు. అలాగే పెళ్లి జరిగిన సంవత్సరం గురించి కూడా తేడా వచ్చేసింది. ఫేస్‌బుక్‌లో 1987 అని వుంటే, ఎంపీగా వివరాలిస్తూ 1988 అన్నారు.

ఈ తేడాల గురించి ఆవిణ్నే అడుగుదామా అంటే భయం ! ఈ తెలంగాణ ఉద్యమంలో దూకిన దగ్గర్నుంచీ అదేమిటో ఆవిడ చిటపటలాడుతూనే వున్నారు. ఎంత విప్లవనారి అయినా మరీ అంత సీరియస్‌గా వుండనవసరం లేదని ఆవిడకి ఎవరైనా చెప్తే బాగుండును. ఉద్యమ మూలపురుషుడు కెసియార్‌ సందర్భం బట్టి హాయిగా నవ్వుతారు, నవ్విస్తారు. జోక్స్‌ వేస్తారు, వ్యంగ్యంతో ప్రత్యర్థులను ఎదుర్కుంటారు. ఈవిడ అదేమిటో చిరాకు మొహం పెట్టుకుని అందరితోనూ పోట్లాటే - ముఖ్యంగా పోలీసువాళ్లతో. ఒకప్పుడు తెరపై శృంగారాన్ని చిందించిన రొమాంటిక్‌ హీరోయిన్‌ యీవిడేనా అని సందేహం వస్తుంది నాకు. పోనుపోను వీరరసం పాలు ఎక్కువైనా హాస్యరసంతో సహా నవరసాలూ సునాయాసంగా, సమర్థవంతంగా పోషించిన అద్భుతమైన నటి. పబ్లిక్‌ లైఫ్‌లో వచ్చాక ఆమె మొహం యిలా కఠినంగా తయారైపోయినందుకు, మాటలో కూడా పరుషత్వం వచ్చి చేరినందుకు బాధగా వుంటుంది.

చిన్న సవరణ - పబ్లిక్‌లైఫ్‌లోకి రాగానే యిలా కాలేదు. బిజెపిలో వుండగా మామూలుగానే వున్నారు. అప్పట్లో సోనియా గాంధీ కడప నుండి పోటీ చేద్దామని అనుకున్నపుడు బిజెపి తరఫున యీమె ఆమెను ఎదిరిద్దామనుకుంది. తర్వాత ఆవిడ బళ్లారి ఎంచుకోవడంతో యీవిడ వెనక్కి తగ్గింది. కానీ అప్పట్లో ఆంధ్రప్రదేశ్‌ అంతా తనదిగా భావించేవారు విజయశాంతి. ఇప్పుడు అలాటి ప్రతిపాదన వస్తే మొహం మరింత చిట్లిస్తారు - ఆ ఆంధ్రప్రాంతంలోనా, ఛీ ఛీ వాళ్ల ఓట్లు నా కక్కర్లేదు అనగలరు. తనకు 'తెలంగాణ మూలాలు' వున్నాయని గుర్తుకు వచ్చిన దగ్గర్నుంచి యీవిడ యిలా మారిపోయారని నా వూహ.

ఇక అప్పణ్నుంచే ఆవిడకు లోకం మరొక విధంగా కనబడసాగింది. ఆంధ్రప్రాంతీయులందరూ పరమనీచులనీ, సినిమాల్లో పైకి రానీయకుండా తనను తొక్కేశారనీ తోచింది. అదేమిటో మనందరికీ యింకోలా తోస్తుంది. ఆవిడ సినిమాల లిస్టు చూడబోతే తొలి సినిమా తమిళమైనా, మలి సినిమా కృష్ణగారితో (1980 నాటి ''కిల్లాడి కృష్ణుడు'')! కృష్ణగారే కాదు, తన పక్కన వేషాలిచ్చి ప్రోత్సహించిన హీరోలందరూ ఆంధ్రప్రాంతీయులే. చిరంజీవితో 19 సినిమాలు, బాలకృష్ణతో 16 సినిమాలు వేశారు. తన స్వంత సినిమా ''నిప్పురవ్వ'' (1992)లో బాలకృష్ణనే యీవిడ హీరోగా పెట్టుకున్నారు. ఆమెను ప్రోత్సహించిన దర్శకులు టి.కృష్ణ, బాపు (1982లోనే పెళ్లీడు పిల్లలు, కృష్ణావతారం సినిమాల్లో ఛాన్సిచ్చారు), రాఘవేంద్రరావు, కోదండరామిరెడ్డి, దాసరి, కోడి రామకృష్ణ... అందరూ ఆంధ్రప్రాంతీయులే. నిర్మాతలూ వాళ్లే కనబడుతున్నారు.

తన 'మూలాలు' హఠాత్తుగా ఎదురయ్యేవరకూ ఆవిడ వూరేగినది వాళ్లతోనే. ఈ సమైక్య ఆంధ్రప్రదేశ్‌ రాష్ట్రమే ఆవిడకు అనేక అవార్డులిచ్చింది. 185 సినిమాల్లో వేశారంటే, కోటి రూపాయల పారితోషికం డిమాండ్‌ చేయగల సాటిలేని కథానాయికగా ఎదిగారంటే ఎవరి ప్రోత్సాహమూ లేకుండానే ఎదిగారా? సినిమా ఛాన్సులు రానివాళ్లు అక్కసు చూపారంటే అర్థముంది. ఈవిడ యిలా మాట్లాడితే ఎలా? జరిగినదేమిటంటే - ఈవిడ లేడీ అమితాబ్‌గా స్థిరపడిన దగ్గర్నుంచీ హీరోలు యీమె పక్కన నటించడానికి జంక నారంభించారు. ఈమెతో సినిమాలు తిరస్కరించారు. హీరో డామినేటెడ్‌ సినిమారంగాన్ని వణికించగలిగినందుకు ఆమె గర్వంగా ఫీలవ్వాలి. కానీ ఆమె ఆ హీరోల మూలాలు వెతికి, వారికి ప్రాంతీయత అంటగట్టి కథను అడ్డంగా తిప్పేశారు.

ఇక అక్కణ్నుంచి సమైక్యవాదం అంటే ఓ బూతుపదంగా వ్యవహరించడం, ఆంధ్రులంటే పరమనీచులుగా చిత్రీకరించడం మొదలుపెట్టారు. తనను తాను తెలంగాణ బిడ్డగా ప్రొజెక్టు చేసుకోవడం మొదలుపెట్టారు. బోనాలెత్తడం ప్రారంభించారు. సినిమాల్లో నటిగా వెలిగే రోజుల్లో యీవిడకు బోనాలు గాని, మహంకాళి అమ్మవారుగాని గుర్తుకు రాలేదు. మద్రాసులో పెరిగిన ఆమెకు, అసలు ఆ గుడి ఎక్కడుందో తెలుసో, తెలియదో ! తల్లి తెలంగాణ పార్టీ పెట్టిన దగ్గర్నుంచి బోనాలే బోనాలు. ఇక తెరాసలో చేరాక చెప్పనే అక్కర్లేదు. కెసియార్‌కు చెల్లి అయి కూర్చున్నారు. (మొన్న చండీయాగం ఫోటోల్లో కనబడలేదు, ఊళ్లో లేరేమో). ఈవిడ ఉధృతి మరీ పెరిగిపోవడంతోనే యీవిడ మూలాల గురించి చర్చ ప్రారంభమైంది.

ఈ వారం ''నవ్య'' (22 ఫిబ్రవరి, 2012)లో 25 సినిమాలకు పైగా తీసిన నిర్మాత ఎన్‌.వి.సుబ్బరాజు గారిపై వ్యాసం ప్రచురించబడింది. దానిలో యీ విషయమై కొంత క్లూ దొరికింది. ఆయన ''హంతకులు-దేవాంతకులు'' (1972) సినిమా అనుభవాల్ని చెపుతూ ''.. దానిలో ముగ్గురు హీరోయిన్స్‌ అనుకున్నాం. విజయలలితను మెయిన్‌ హీరోయిన్‌గా, జ్యోతిలక్ష్మిని సెకండ్‌ హీరోయిన్‌గా అనుకున్నాం. అడ్వాన్స్‌ యివ్వడానికి షూటింగులో వున్న విజయలలిత వద్దకు వెళితే డైరక్టర్‌ కెయస్సార్‌ దాస్‌గారు 'ఇప్పుడీమెను డిస్టర్బ్‌ చేయవద్దు. జ్యోతిలక్ష్మి యింట్లోనే వుంది. వెళ్లి అడ్వాన్సు యిచ్చి రా..'' అన్నారు. ఆ ప్రకారమే చేసి, సాయంత్రం విజయలలిత యింటికి వెళ్లాను. విజయశాంతి తండ్రి శ్రీనివాస్‌ ఆమె డేట్స్‌ చూస్తూండేవారు. అతను మా ప్రాంతం వాడే. పైగా ఏరా అంటే ఏరా అనుకునే స్నేహం మాది. నేను వెళ్లిన విషయం చెప్పగానే 'జ్యోతిలక్ష్మి చేసే సినిమాల్లో నటించకూడదని ఓ నిర్ణయం తీసుకున్నాం రా. ఏమీ అనుకోవద్దు' అన్నాడు. నేను ఎంత కన్విన్స్‌ చేసినా వినిపించుకోలేదు...'' అని రాశారు.

విజయలలిత, విజయశాంతికి పిన్ని అని అందరికీ తెలిసిన విషయమే. అంటే విజయశాంతి తండ్రి శ్రీనివాస్‌ విజయలలిత బావ. ఆ వ్యాసం మొదటిలోనే సుబ్బరాజు గారు 'మాది అమలాపురం వద్ద గెద్దలపల్లి' అని రాసుకున్నారు. 'శ్రీనివాస్‌ మా ప్రాంతం వాడే..' అన్నారు కాబట్టి విజయశాంతి తండ్రిది అమలాపురం ప్రాంతమో, కనీసం తూర్పుగోదావరి జిల్లా ప్రాంతమో అయి వుండాలి. ఆయన మద్రాసు వచ్చేసి మరదలు డేట్స్‌ చూస్తూండేవారన్నమాట.

ఇందాకా నేను మా పిల్లల విషయంలో స్వంత వూరు గురించి రాస్తూ నా స్వంత వూరిని వాళ్ల వూరిగా చెప్పుకోవడానికి వెనకాడతారు అన్నాను - ఎందుకంటే దానితో వాళ్లకు ఎమోషనల్‌ ఎటాచ్‌మెంట్‌ ఏమీ లేదు. రాష్ట్రంలోని అనేక వూళ్లల్లో అది ఒకటి - అంతే ! అలాగే వాళ్లు పుట్టిన వూరితో కూడా ! అక్కడ వాళ్లు పెరిగినదీ లేదు, చదివినదీ లేదు. ఆ వూళ్లో ఎక్కడ ఏముందో కూడా వాళ్లకు తెలియదు. విజయశాంతి గారి విషయంలో కూడా అదే జరిగి వుండాలి. ఆవిడ తల్లిది వరంగల్‌ అనుకుంటే, తండ్రిది గోదావరి జిల్లా అనుకుంటే రెండింటితోనూ ఆవిడకు టచ్‌ లేదు. వాళ్లు మద్రాసులో స్థిరపడ్డాక ఆవిడ పుట్టింది. పిల్లలు సాధారణంగా అమ్మమ్మగారింట్లో పుడతారు. అమ్మమ్మగారిల్లు వరంగల్‌లో వుండి వుంటే ఆవిడ వరంగల్‌లోనే పుట్టి వుండేవారు.

ఇక్కడ ఆవిడ తల్లి పేరు ఏమిటో చూదాం - వరలక్ష్మి! ఏ యాదమ్మో అయి వుంటే తెలంగాణ ప్రాంతం వారనీ, అప్పల నరసమ్మ అని వుంటే ఉత్తరాంధ్ర వాళ్లనీ, అహోబిలమ్మ అని వుంటే సీమవాళ్లనీ వూహించేవాళ్లం. కానీ వరలక్ష్మి రాష్ట్రమంతా పెట్టుకునే పేరు. ఆవిడ ఏ ప్రాంతం వారైనా కావచ్చు. ఆవిడ చెల్లెలు విజయలలిత అసలు పేరు లలిత అయివుంటే ఆ పేరూ బట్టీ ఏమీ చెప్పలేం. పైగా ఆవిడ తను తెలంగాణ ప్రాంతం దని ఎన్నడూ చెప్పుకోలేదు.

వరలక్ష్మిగారు భర్తతో మద్రాసులో కాపురం చేస్తూండగా అక్కడే (విజయ)శాంతి పుట్టి వుండవచ్చు. మరి అలాటప్పుడు యీ రాజమండ్రి, అమలాపురం, వికీపీడియాలోని అనపర్తి - ఎలా వచ్చివుంటాయి? నా అనుమానం యివన్నీ వాళ్ల నాన్నగారి స్వంతవూరిని ఆధారం చేసుకుని చేస్తున్న వూహాగానాలు. ఆయన యీ మూడు వూళ్లల్లో ఎక్కడో పుట్టి వుంటారు. దాన్ని యితరులు విజయశాంతికి బనాయించేస్తున్నారు. నా మట్టుకు నేను విజయశాంతి తను స్వయంగా ఎంపీ అఫిడవిట్‌లో రాసుకున్న 'మద్రాసు'నే నమ్ముతాను.

ఇలాటి పరిస్థితిలో మరి యీ 'లొకేషన్‌' వరంగల్‌ ఎక్కణ్నుంచి వచ్చినట్టు? అది ఆవిడ తల్లిగారి పూర్వీకుల వూరు అయితే కావచ్చు. అంతమాత్రం చేత అది ఆటోమెటిక్‌గా విజయశాంతి వూరు కానేరదు. అదే సమీకరణం వుపయోగిస్తే వాళ్ల తండ్రిగారి స్వంత జిల్లా అయిన తూర్పుగోదావరి జిల్లా అంశ కూడా ఆవిడలో సగం వున్నట్టే కదా. కానీ అదీ ఆవిడ తన వూరు అనుకోవడం లేదు కదా.

ఆవిడ పుట్టినది, పెరిగినది, ఎస్సెస్సీ దాకా చదివినది - మద్రాసులో. తమిళ సినిమాలలో కాలిడి, అక్కడ ఎదుగుతూ తెలుగు సినిమాల్లోకి కూడా వచ్చారు. అఖిలాంధ్ర ప్రేక్షకుల మన్ననలు పొందారు. చిరంజీవిగారు సినిమాల్లో వున్నంతకాలం పగో జిల్లా గురించి ఎంత పట్టించుకున్నా.. యీవిడా వరంగల్‌ గురించి అంతే పట్టించుకున్నారు. చిరంజీవి బంధువుల పెళ్లిళ్లకైనా అక్కడికి వెళ్లారేమో కానీ యీవిడ అదీ చేసినట్టు లేదు. ఇప్పుడు హఠాత్తుగా ''నేను వరంగల్‌ దానిని'' అంటున్నారంటే ఫిజికల్‌గా కాకపోయినా, ఎమోషనల్‌గా వరంగల్‌దాన్ని అని ఆవిడ భావం కావచ్చు ! ఆ విషయం ఆవిడే క్లారిఫై చేసి వుంటే యింత రాయాల్సి వచ్చేది కాదు, మీరూ పాపం చదవాల్సి వచ్చేది కాదు. (సమాప్తం) **- ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 26 ఎమ్బీయస్‌ : వర్ధంతి వేళ ఘననివాళి**

ముళ్లపూడి వెంకటరమణ గారి ప్రథమ వర్ధంతి ఫిబ్రవరి 24 న జరిగింది. 2011 జయంతి నాటికి ''ముక్కోతి కొమ్మచ్చి'' రిలీజ్‌ చేశాం కాబట్టి ఆయన ఆత్మకథ ''కోతికొమ్మచ్చి''కి సీక్వెల్‌గా ''కొసరుకొమ్మచ్చి'' వర్ధంతి సమయానికిి రెడీ చేద్దామనుకున్నాం కానీ కాలేదు. వర్ధంతి సీదాసాదాగానే వెళ్లిపోతోందన్నమాట అనుకుంటూ వుంటే రచన శాయిగారు రమణగారి హంసగీతం ''శ్రీరామరాజ్యం'' స్క్రిప్టు-స్టోరీ బోర్డ్‌తో ఓ 'ఘన'మైన పుస్తకాన్ని సిద్ధం చేసి రిలీజ్‌ చేశారు. అరఠావు సైజులో 472 పేజీల పుస్తకం అది. దానిలో 48 పేజీలు ఆర్టుపేపరు మీద ముద్రించిన కలర్‌ పేజీలు. గతంలో సినిమాలకు వెండితెర నవలలు విడుదల చేసేవారు. సినిమా ఎలా ఆడినా వెండితెర నవలల కారణంగా అవి చరిత్రలో నిల్చిపోయేవి. పోనుపోను సినిమాలమీద కోట్లు ఖర్చు పెట్టినవారు కూడా వేలు ఖర్చు పెట్టి వెండితెర నవలలు ముద్రించడం మానేశారు.

మేం ''హాసం'' నడిపే రోజుల్లో ఆ ప్రక్రియను పునరుద్ధరించడానికి మా వంతు కృషి మేం చేశాం. ''హాసం'' పబ్లికేషన్స్‌ ప్రారంభించాక ముళ్లపూడి వారు రాసిన మూడు వెండితెర నవలలు - ''ఇద్దరు మిత్రులు'', ''భార్యాభర్తలు'', ''వెలుగు నీడలు'' పబ్లిష్‌ చేశాం. శాయిగారు వేసినది మాలా వెండితెర నవల కాదు. స్క్రిప్టు ! దానితో బాటు స్టోరీ బోర్డూ..! వెండితెర నవల అంటే సినిమా మాటలు-పాటలు యిస్తూ ఓ నవలలా వర్ణనలతో రాస్తారు. స్క్రిప్టు అంటే రెండు కాలమ్స్‌లో వుంటుంది. మొదటి కాలమ్‌లో దృశ్యం జరిగే స్థలకాలాలు, చేయవలసిన నటన గురించి సూచనలు వుంటాయి. రెండో కాలమ్‌లో ఏ పాత్ర ఏ డైలాగు చెప్పాలో రాసి వుంటుంది. ఉదాహరణకి సీను నెం. 39 తీసుకోండి. (ఇది ఫైనల్‌ ఎడిటింగులో తీసేసినట్టున్నారు)

'రామమందిరంలో మసక వెలుగులో స్తంభం దగ్గర రాముడు నిలిచివున్నాడు. రూపం తెలియటం లేదు' అని మొదటి కాలమ్‌లో రాసి వుంటుంది. రెండో కాలమ్‌లో 'ఓ.బి. కౌసల్యః రామా! శుభవార్త!' అని వుంటుంది. (ఓ.బి. అంటే మనిషి కనబడకుండా బయట నుండి వినబడే డైలాగు అన్నమాట). దాని తర్వాత మొదటి కాలమ్‌లో 'ఒక్కసారిగా మందిరంలో వెలుగు చిమ్మింది. కౌసల్య వచ్చింది.' అని వుంటుంది. రెండో కాలమ్‌లో 'కౌసల్యః మగబిడ్డ-సుఖప్రసవం' అని వుంటుంది. దాని తర్వాత లైనులో 'రాముడు సంభ్రమంగా చూశాడు. కౌసల్య పక్కకు తిరిగి..' అని వుంటుంది. రెండో కాలమ్‌లో 'కౌసల్యః నాయనా సౌమిత్రీ! రా, అన్నకు వందనం చేసి ఆశీస్సులందుకో' అని వుంటుంది. ఆ తర్వాత మొదటి కాలమ్‌లో 'లక్ష్మణుడు లోపలకి వచ్చాడు. రాముడు సంగతి గ్రహించి సర్దుకున్నాడు. లక్ష్మణుడు మోకరిల్లి వందనం చేశాడు. రాముడు రెండు చేతులూ తమ్ముడి తలపైన వుంచి దీవించాడు.' అని వుంటుంది.

ఇది రమణగారు రాసిన విధానం. సినిమాలో వున్న 80 సీన్లూ యిలా చెప్పుకుని వస్తే 120 పేజీలు వచ్చింది. ఈ స్క్రిప్టును ఆధారం చేసుకుని బాపుగారు స్టోరీ బోర్డు ఎలా తయారుచేసుకున్నారో యింకో 300 పేజీలు చెప్తాయి. ఈ స్టోరీ బోర్డులో ఒక్కో సీనుకి కొన్నేసి పేజీలుంటాయి. మొదటి షీటులో సినీ నిర్మాణ సంస్థ, సినిమా పేరు, సీను సంఖ్య వుంటాయి. లొకేషన్‌, ఏ సమయంలో తీస్తున్నారు, ప్రీవియస్‌ సీనులో వున్న విషయం, నెక్స్‌ట్‌ సీనులో రాబోయే విషయం వుంటాయి. ఆ సీనులో ఏయే పాత్రధారులు వుండాలో రాసి వుంటుంది. దాని కింద స్పెషల్‌ ప్రాపర్టీస్‌ అని ప్రత్యేకంగా వుండి తీరాల్సినవి కొన్ని రాస్తారు. మూడో సీనులో చూడండి (పేజీ 130) వెల్లగొడుగు, చామరాలు, సింహాసనంతో బాటు కోవిదార జండా (ఇక్ష్వాకుల జండా అది) అని రాసి అది ఎలా వుంటుందో బాపుగారు బొమ్మ గీసి చూపారు. (సినిమా చూసేటప్పుడు అది మనం గుర్తించే వుండం. అయినా దర్శకులు అంత విపులంగా రాసుకుంటారు) కెమెరా మూవ్‌మెంట్స్‌ కూడా ఒక్కోప్పుడు రాసుకున్నారు. 'ప్యాన్‌', 'క్లోజ్‌ షాట్‌', క్రేన్‌, ట్రాక్‌, టాప్‌ యాంగిల్‌..యిలా.

బాపుగారు చిత్రకారులు కాబట్టి షాట్‌ డివిజన్‌ రాసుకుని అది తెరపై ఎలా కనబడాలో బొమ్మలు గీసుకుంటారు. పేజీలో ఎడమచేతి వైపు బొమ్మ గీసుకుని, కుడిచేతి వైపు యాక్షన్‌, డైలాగులు రాసుకుంటారు. దర్శకులందరూ బొమ్మలు గీయరు. నేను విన్నంతవరకు తొలితరం రష్యన్‌ దర్శకుడు ఐసెన్‌స్టీన్‌ ('బాటిల్‌షిప్‌ పోటెమ్‌కిన్‌'), సత్యజిత్‌ రాయ్‌, ఆ తర్వాత బాపు - వీళ్లు ముగ్గురికే ఈ అలవాటుట. ఐసెన్‌స్టీన్‌ కాలం నాటికి సినిమాకళ రూపు దిద్దుకోలేదు కాబట్టి ఫోటోగ్రాఫర్‌కి యాంగిల్స్‌ ఎలా పెట్టాలో తెలియదు కాబట్టి బొమ్మలు అవసరం పడి వుండవచ్చు. సత్యజిత్‌ రాయ్‌ గారి దృక్కోణం ప్రేక్షకులకే కాదు, ఫోటోగ్రాఫర్‌కి కూడా అయోమయంగా తోస్తుంది కాబట్టి (జోకే లెండి) ఆయనకీ బొమ్మలు వేయవలసిన అవసరం పడి వుండవచ్చు. కానీ బాపుగారు ఎందుకు వేయాలి?

ఎందుకు అంటే అది ఆయన అలవాటు కాబట్టి. 'ఇలా వేస్తున్నారు కాబట్టే మీ సినిమాలో ఫ్రేమ్‌లు భలే అందంగా వుంటాయి' అంటే ఆయన ఒప్పుకోరు. 'చేత్తో కుంచె పట్టుకోవడం రాని అనేకమంది డైరక్టర్ల ఫ్రేమ్‌లు కూడా అత్యద్భుతంగా వుంటాయి. నాకు బొమ్మలు వేయడం వచ్చు కాబట్టి వేస్తున్నాను, అంతే..' అని సింపుల్‌గా కొట్టి పారేస్తారు. ఆయన వాటి గురించి గొప్పగా చెప్పుకోకపోవచ్చు కానీ మనకి మాత్రం అవి చూస్తూంటే భలే ఫాసినేటింగ్‌గా వుంటుంది. నేను యిందాకా చెప్పిన 39 వ సీనుని బాపుగారు ఎలా మలచుకున్నారో చూడండి (పేజీ 274) ఆ లైట్‌ అండ్‌ షేడ్‌ చూస్తే మూడ్‌ ఎలా క్రియేట్‌ చేయాలో ఫోటోగ్రాఫర్‌కే కాదు, లైట్‌ బాయ్‌కు కూడా తెలిసిపోతుంది. సినిమా చూడకపోయినా ఆ బొమ్మలు అలా చూసుకుంటూ పోతే మనం ఏదో కొత్తలోకంలోకి వెళ్లిపోతాం.

సినిమా అనేది ఓ మాయాబజారు. ఉన్నది లేనట్టుగా, లేనిది వున్నట్టుగా చూపించే మయసభ. ఆ భ్రమను కల్పించడానికి వెనక్కాల జరిగే కసరత్తు తెలుసుకోవాలని మనందరికీ కుతూహలం వుంటుంది. అందుకే ''మేకింగ్‌ ఆఫ్‌ షోలే'' వంటి పుస్తకాలు తయారవుతాయి. వాటిల్లో సినిమా కథ మొదట్లో ఎలా అనుకున్నారో, ఏ యే పాత్రలకు ఎవర్ని అనుకున్నారు, తర్వాత ఎలా మారాయి, షూటింగు జరిగే సరదా సంఘటనలు, దుర్ఘటనలు.. యిలా అనేక వాటి గురించి రాస్తారు. ఈ పుస్తకాన్ని కూర్చిన శాయిగారు వాటి జోలికి వెళ్లలేదు. స్క్రిప్టు, స్టోరీ బోర్డు యీ రెండింటినీ తీసుకుని మనకు అందించారు. మామూలు స్టోరీ బోర్డు యిచ్చి వుంటే ఏమనిపించేదో ఏమో, బాపుగారి స్కెచ్‌లతో నిండి వుండడంతో పుస్తకానికి రూపే వేరేలా వచ్చింది.

మనం ఏదైనా స్క్రిబుల్‌ చేయాలంటే గిలికేస్తాం. అసలే మన రాత అంతంత మాత్రం, ఎవడు చూడొచ్చాడులే అనుకుంటే మరీ భ్రష్టు పట్టిపోతుంది. ఒక్కోప్పుడు మనం రాసిన పేర్లు, టెలిఫోన్‌ నెంబర్లు మనకే అర్థం కావు. బాపు దీనిలో బొమ్మలు అందంగా వేయవలసిన అగత్యం లేదు. ఈ బొమ్మలకు ఆయనకు ప్రత్యేకంగా జీతం యివ్వరు. ఆయన అలవోకగానే గీసి వుంటారు. అయినా ఆ మనుష్యుల కొలతల్లో కానీ ముఖకవళికల్లో కానీ అందం ఉట్టిపడుతూ వుంటుంది. పేజీ 135లో ఆ రాముడి మొహం చూడండి. దాన్ని కాపీ కొట్టడానికి కూడా మనకో ఏడాది చాలదు.

ఈ పుస్తకం చూస్తూ వుంటే ఓ సినిమాకు బాపు-రమణలు ఎంత శ్రమిస్తారో బాగా తెలుస్తుంది. దర్శకుడిగా తెర వెనుక బాపు మనకు స్పష్టంగా తెలుస్తారు. ఆయన కొన్ని చోట్ల రాసిన రిమార్కులు భలేగా వున్నాయి. 6 వ సీను ప్రాపర్టీస్‌లో 'బాల్కనీ చంద్రుడు' అని రాశారు. 10 వ సీనులో నాలుగు దిక్కులనుండి వచ్చిన గూఢచారులకు నాలుగు రకాల గెటప్‌లు వుండాలంటూ మేకప్‌మన్‌కి కాబోలు సూచన యిచ్చారు. (పేజీ 170) 13 వ సీనులో 'ఈ సీనులో రాముని తలపై కిరీటం వుండదు' అని ప్రత్యేకంగా రాశారు. 28 వ సీనులో 'భూదేవి శాపం యివ్వగానే సూర్యవిగ్రహం బద్దలై ముక్కలు రామునిమీద పడతాయి. రామునికి దెబ్బ, సీతా అన్న పెద్దకేకతో కిందపడతాడు' అని రాసుకుని ఆ పక్కనే '29 ఎ సీనులో వచ్చే శాపం ఉపసంహరణ అయిన తర్వాత రాముడు కోలుకుని పాకి వెళ్లి కూచోడం తీసి పెట్టుకోవాలి' అని రాసుకున్నారు. 53 వ సీనులో వుండవలసిన పాత్రధారుల్లో కౌసల్య పేరు రాసి '..వీలుంటే కైక, సుమిత్ర మధ్యలో రావచ్చు, పాత్రలు తీసేసినా ఫర్వాలేదు' అని రాశారు.

65 వ సీనులో యాగశాల ఎలా వుండాలో స్కెచ్‌ వేసి (పేజీ 356) 'చెట్ల వెనకాల నది వుండాలి. షూటింగుకి యిదెలా సాధ్యమౌతుందో రామోజీ ఫిల్మ్‌ సిటీ కిరణ్‌గారితోటి, జగన్‌ గారితోటీ సంప్రదించగలరు.. నాలుగు వైపులా గేట్స్‌ వుంటాయి. మరి కొన్ని యాడ్‌ చేసినా బాగుంటుంది' అని సూచించారు. రామరాజ్యంలో ఇళ్లు, వీధులు ఎలా వుండాలో (పేజీ 457), ఇళ్లు ఎలా వుండాలో, వీధి గుమ్మాలు స్కెచ్‌లు గీసి పెట్టుకున్నారు. ఎందుకంటే అవి పురాతన కాలాన్ని సూచించాలి కదా! చిన్న విషయాల దగ్గర్నుంచి ఎంత జాగ్రత్తగా రాసుకున్నారంటే - 'రామరాజ్యం కనుక శిథిలమైన గోడలూ అవీ వుండరాదు' అని కళాదర్శకులకు సూచన చేశారు. అస్త్రాలతో ఫైటింగ్‌కై ప్రతీ షాటూ విపులంగా రాసుకున్నారు. సినిమాకు గ్రాఫిక్స్‌ ప్రాణం కాబట్టి, తనకు ఎలా కావాలో అవి హ్యేండిల్‌ చేసిన పిక్స్‌లాయిడ్‌వారికోసం అదంతా యింగ్లీషులో రాసి యిచ్చారు.

ఈ సినిమాకు పనిచేసిన మహానుభావుల్లో సురేష్‌ కుమార్‌ ఒకరు. ఆయన సెట్స్‌లో వుండే స్తంభాలు, కుడ్యచిత్రాలు, శిల్పాలు ఎలా వుండాలో, రాజమందిరాల స్కెచ్‌లు ఎలా వుండాలో బొమ్మలు వేశారు. వాటిని ఈ పుస్తకంలో అక్కడక్కడ వేశారు. మచ్చుకి పేజీ 145 చూడండి. ఇవన్నీ ఆర్ట్‌ డైరక్షన్‌కి పనికి వచ్చాయి. సినిమాకు ప్లాన్‌ చేసినవన్నీ ఫైనల్‌ కట్‌లో వుండవు. పాటలు ఏ మేరకు తగ్గాయో, సీన్లు ఏ మేరకు తీసేశారో యీ పుస్తకాన్ని, సినిమాను పక్కపక్కన పెట్టుకుని చూస్తే తెలుస్తుంది. వర్కింగ్‌ స్టిల్స్‌ చాలా వేశారు. వాటిలో వున్న వారెవరో పేర్లు రాసి వుంటే యింకా బాగుండేది.

సినిమా ఫీల్డులో వున్న వారికి యిలాటివి చూడడం థ్రిల్లింగ్‌గా వుండకపోవచ్చేమో నాకు తెలియదు కానీ, సినిమాలకు బయట వుండి, లోపలకు తొంగి చూద్దామనుకునే మనబోటి గాళ్లకు యీ పుస్తకం మత్తెక్కిస్తుంది, పిచ్చెక్కిస్తుంది. కొని పెట్టేసుకుని ఎవరైనా 'బొమ్మలు చూసి యిచ్చేస్తా' అన్నా 'అమ్మో.. మాసిపోతుంది' అనబుద్ధేస్తుంది. చాలా రిచ్‌ ప్రొడక్షన్‌. నిజానికి బాపుగారు స్క్రిప్టు యిలా వేస్తారని మా ''హాసం''తో సహా కొన్ని పత్రికలు మచ్చు చూపించాయి. కానీ అవన్నీ చిన్న చిన్న కాగితాల్లో, కుదించి వేశాం. ఇది సరిగ్గా ఆయన వర్క్‌షీటు ఎంత వుంటుందో, అదే సైజులో వేశారు. కొన్ని సినిమాలకు బాపుగారి స్టోరీబోర్డులు నా దగ్గర భద్రంగా వున్నాయి. నా తర్వాత అవి ఏమవుతాయో తెలియదు. వాటిని పబ్లిష్‌ చేసి జనంలోకి తేవాలన్న కోరిక వున్నా ఆర్థికపరమైన లెక్కలు వెనక్కి లాగుతూంటాయి. ఎందుకంటే సినిమాపిచ్చివాళ్ల సంఖ్య ఎంతో, వాళ్లల్లో ఎంతమంది కొంటారో అంకె లెవరికీ తెలియవు.

ఇటువంటి కలక్టర్స్‌ ఐటమ్స్‌ వేయాలంటే పబ్లిషర్‌కు ఉన్మాదం వుండాలి. అది 'రచన శాయి' గారికి పుష్కలంగా వుంది. ఆయనకి కొన్ని పాషన్స్‌ వున్నాయి. వాటికోసం ఆయన 'అర్థ'రహితమైన పనులు చేస్తాడు. ఎలా వేద్దామని అనుకుంటాడో అలాగే చేసేస్తాడు. డబ్బులు తిరిగి వస్తాయా రావా అని లెక్కలు వేసుకోడు. మనలాటి హితైషులు చెప్పినా వినడు. గతంలో ''బాల'' 1945 నుండి 1959 వున్న సంచికలు 4 పుస్తకాలుగా వేసినపుడు కంప్యూటర్‌లో టైపు చేయిస్తే తక్కువలో అయిపోతుంది కదా అంటే వినలేదు. ఆనాటి ఫాంట్‌ ఎలా వుండేదో, ఆ పేజీ సెటింగ్‌ ఎలా వుండేదో అలాగే యీనాటి వారికి చూపాలి అంటూ స్కాన్‌ చేసి నాలుగు పుస్తకాలు వేశారు. అలాగే బాపు-రమణల కామిక్స్‌తో ఓ భారీ పుస్తకం వేశారు. ఇలా చాలా చాలా తిక్క పనులు చేశారు.

అలా పడుతూ, లేస్తూనే 100 పుస్తకాలు వేశారు. ఇది 101 వ పుస్తకం. దీని ధర 800 రూ.లు. 'బాపురమణలంటే అభిమానం వుంది, 'ఫిల్మ్‌ మేకింగ్‌పై యింట్రస్టు వుంది, తెరవెనుక విషయాలు తెలుసుకోవాలని మహా ఉబలాటం', 'కలకాలం నిలిచిపోయే పుస్తకంపై వెయ్యి రూపాయలు పెట్టడానికైనా వెనకాడను' - ఇలాటి కబుర్లు చెప్పడం వేరు, యిలాటి ఖరీదైన పుస్తకం కొనడం వేరు. ఇంత పెట్టి ఎవరైనా కొంటారా? అని అడిగితే ఆయన నవ్వేస్తాడు. అంతకుమించి సమాధానం రాదు. కావాలంటే మీరూ rachanavahini@gmail.comకి మెయిల్‌ చేసి చూడండి.

ఏది ఏమైనా రమణగారి వర్ధంతికి బ్రహ్మాండమైన బ్రహ్మాండమైన నివాళి అర్పించారు. అందుకు ఆయనకు సలాం. భారతీయ చలనచిత్రచరిత్రలో ఏ సినిమాకు అమరనంత గొప్ప రికార్డు ఆయన కారణంగా ఓ తెలుగు సినిమాకు అమిరింది. రమణగారిని ఆదుకున్న రాముడే ఆయన్నూ కాపాడాలని, మరిన్ని దుస్సాహసాలు చేయడానికి ప్రేరేపించాలని, రాముడికి సిఫార్సు చేస్తున్నాను. **(సమాప్తం) - ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 28 ఎమ్బీయస్‌ : అసెంబ్లీ టీఆర్పీ రేటింగ్స్‌**

టీవీ సీరియల్స్‌ను, కార్యక్రమాలను పెంచాలన్నా, తుంచాలన్నా టీఆర్పీ రేటింగ్స్‌నే కొలబద్దగా తీసుకుంటారు. టీవీలో చూపించే అసెంబ్లీ కార్యక్రమాలకు ఎవరైనా రేటింగ్స్‌ యిస్తారో లేదో తెలియదు. ఇస్తే వాటికి రేటింగ్‌ ఎలా వుంటుందో తెలుసుకోవాలని నాకు మహా కుతూహలంగా వుంది. అసలు అసెంబ్లీ కార్యక్రమాల ప్రత్యక్ష ప్రసారం కోసమే ప్రత్యేకంగా ఓ టీవీ ఛానెల్‌ వెలిసిందనుకోండి దాన్ని ఏ కేటగిరీలో వేస్తారు? డిస్కవరీ టైపు విజ్ఞానదాయకమైన ఛానెలంటారా? ఎఎక్స్‌ఎన్‌లా యాక్షన్‌ అంటారా? ఖుషీలా చైల్డ్‌(ఇష్‌) ఛానెలంటారా?దుఃఖభరిత సీరియల్స్‌ ఛానెలంటారా? హంగామాలా హాస్య ఛానెలంటారా? న్యూస్‌ ఛానెలంటూ పెట్టుకున్నారు కాబట్టి అసెంబ్లీ కార్యకలాపాలు చూపిస్తున్నారు కానీ లేకపోతే రేటింగ్స్‌ బట్టి వెళితే ఆ ప్రోగ్రాం ఎప్పుడో పీకేసి వుండేవారు. అది పీకేసి వుంటే అప్పుడు మన లెజిస్లేటర్లకు తెలిసి వచ్చేది - వాళ్లు అందిస్తున్న వినోదవిషాద ప్రహసనాన్ని మనం ఏ మాత్రమూ హర్షించటం లేదని !

భారీతారాగణంతో, పెద్ద డైరక్టరుతో, అంతకంటె పెద్ద నిర్మాత సినిమా తీస్తున్నానని మనల్ని వూరించి వూరించి ఓ సినిమా మనమీదకు వదులుతాడు. దానిపై మన అభిప్రాయాన్ని రెండు, మూడు రోజుల్లో తేల్చి చెప్పేస్తాం. ఇక అక్కణ్నుంచి హాల్లో ఆ సినిమా కనబడితే ఒట్టు. మన ఎమ్మేల్యేల పట్ల కూడా మన అభిప్రాయాన్ని అంత త్వరగా చెప్పగలిగే వెసులుబాటు వుంటే ఎంత బాగుంటుంది ! పొజిషన్‌ వాళ్లు, అప్పోజిషన్‌ వాళ్లు తాము అతిరథమహారథులమని నమ్మించి అసెంబ్లీ గోదాలోకి దిగుతారు. అందరూ కలిసి మనకు చూపించే సినిమా పావుగంటైనా చూసేట్లు వుండదు. అవే అరుపులు, అవే దూసుకుపోవడాలు, అవే ఖండనమండనలు.. స్పీకర్‌ అని పేరుకే గాని ఆయన్ని మాట్లాడనిచ్చేవాళ్లే కనబడరు. నోరంటూ విప్పితే ఆయన చెప్పేవి అవే మాటలు - కూర్చోండి, ప్లీజ్‌ సిట్‌ డౌన్‌, ఐ విల్‌ గివ్‌ యూ ఛాన్స్‌, హౌస్‌ ఈజ్‌ అడ్జార్న్‌డ్‌... ఆ స్పీకరు పదవి నాకు ఊరికే యిచ్చినా పుచ్చుకోను. పుచ్చుకున్నా రెండు రోజులు మించి వుండలేను. ఎప్పుడు చూసినా అందర్నీ బతిమాలడం నా వల్ల కాదు. 'చెప్తూంటే వినబడటం లేదూ? ఖూఛో..' అని అరిచేస్తానంతే.

చిన్నప్పటినుండీ చూస్తున్నాను - అవే అంశాలు. తీర్మానం ప్రవేశపెడతాం అంటారు అప్పోజిషన్‌ వాళ్లు. సరే మధ్యాహ్నం పెడతాంలే అంటారు అధికారపక్షం వాళ్లు. కాదు, యిప్పుడే పెట్టాలి.. అని గోల. ఆ గోల మధ్యాహ్నం దాకా సాగుతుంది. అప్పుడు ప్రవేశపెడతారు. అంటే అధికారపక్షం వాళ్లు అనుకున్న మధ్యాహ్నం ఎలాగూ అయిందన్నమాట. ఆ మధ్యాహ్నందాకా ఆగితే మిన్ను విరిగి మీదపడేదా? పడలేదుగా ! ఇప్పుడయితేనేం, అప్పుడయితేనేం.. మాట్లాడే సబ్జక్ట్‌ ఏమీ వుండదు. 'ఫలానా జీవో తెచ్చారు, దానిలో 'ఎనామలీస్‌' (వ్యత్యాసాలు) వున్నాయి, సవరించండి' అని మాట్లాడరు కదా. మాట్లాడడానికి అవకాశం యిస్తే చాలు - ప్రభుత్వం అవినీతిలో కూరుకుపోయింది.. అంటారు. అనగానే అధికారపక్ష సభ్యులు బల్లలు చరుస్తారు, ఎవరూ ఏం కూశారో ఏమీ వినబడదు. ''మీరు మాత్రం తక్కువ తిన్నారా..'' అని ఎవరో లంకించుకుంటారు. నువ్వంటే నువ్వు.. నువ్వు ఛీ అంటే నువ్వు ఛత్‌.. అదిగో ఆ మాట తప్పుడు మాట, దాన్ని వెనక్కి తీసుకోవాలి... తీసుకోం.. అయితే సభ స్తంభింపచేస్తాం.. స్పీకరు పోడియంలోకి దూసుకుపోతాం...

ఇలా ఎంతకాలం వింటామండి? ఓ ఐదు నిమిషాలు, పది నిమిషాలు.. పోనీ ఓ రోజు.. రోజున్నర.. అదే షో ముప్పొద్దులా వేస్తే ఎవడు చూడగలడు? వాళ్లకు యిది తప్ప వేరే భాగోతం ఏదీ రాదు కాబట్టి పాడిందే పాటరా పాచిపళ్ల దాసరీ అన్నట్టు అదే పాడుతూ వుంటారు. మనకు చూసిచూసి తల వాచిపోతుంది. ఏదో టీవీలో అప్పుడప్పుడు చూస్తూ, రిమోట్‌ కంట్రోల్‌ చేతిలో పెట్టుకుని పక్క ఛానెల్‌కి వెళ్లే సదుపాయం వున్న మనకే యింత బాధగా వుంటే, ప్రత్యక్షంగా అనుభవించవలసిన స్పీకరుకు ఎంత కష్టం చెప్పండి. చెవిటివాడయితే తప్ప స్పీకరు వుద్యోగం ఎవడూ చేయలేడు, చెవుడుతో బాటు చెవికోసిన మేకలా కూర్చోండి, కూర్చోండి అని కేకలు పెడుతూ వుండాలి. అంతేకాదు, జడత్వం తెచ్చిపెట్టుకోవాలి. మామూలు మనిషైతే అంత గోల జరుగుతూ వుంటే కుర్చీలో కూర్చోవడం కష్టం. లేచిపోయి, తన వద్దకు దూసుకుని వచ్చిన వాళ్ల ఛాతీల మీద చెయ్యేసి వెనక్కి తోసేస్తాడు. అంతేకాదు, ప్రభుత్వ నివేదిక కాగితాలు చింపి ఉండలు చేసి విసిరినప్పుడు, మైకులు విసిరేసినప్పుడు క్యాచ్‌ పట్టుకుని మళ్లీ వాళ్ల మీద విసిరేస్తాడు. కానీ స్పీకరు ఆ పని చేయడానికి వీల్లేదులా వుంది. కిరణ్‌కుమార్‌ వంటి బౌలర్‌ తలచుకుంటే అందరిమీదా విసరగలిగేవాడు. కానీ స్పీకరుగా వుండడం వలన ఫీల్డింగ్‌ కూడా చేయడానికి వీల్లేదు. అవి వచ్చి పడుతూనేవున్నా తనని కానట్టు, చూడనట్టు నటిస్తూ కూర్చోవాలి. నా కా పోస్టు యిస్తే పోతే పోయింది వెధవ పదవి అనుకుని దగ్గరకు వచ్చిన అందర్నీ కరిచేసి కుర్చీ దిగిపోయేవాణ్ని.

ప్రతిపక్షం సభాసమయాన్ని వ్యర్థం చేసింది అంటారు అధికారపక్షం వారు. మమ్మల్ని ఎదుర్కోవడానికి భయపడి అధికారపక్షం అనవసర వివాదాలతో కాలయాపన చేసింది అంటారు ప్రతిపక్షం వారు. వారు వీరైనా, వీరు వారైనా ఇవే ఆరోపణలు, ఇవే ప్రత్యారోపణలు. దశాబ్దాలుగా యివే వింటున్నాను. విద్యార్హతల బట్టి చూస్తే నిజానికి పోనుపోను ప్రజాప్రతినిథులలో చదువుకున్న వారి సంఖ్య పెరుగుతోంది. కానీ చర్చల క్వాలిటీ తగ్గుతోంది. ఇది దురదృష్టకరం. దీని అర్థం వాళ్లు చదివిన చదువు ఎందుకూ కొరగాకుండా పోతోందన్నమాట. ఉత్తరాది రాష్ట్రాలలో అసెంబ్లీలంటే మనకు చులకనభావం వుండేది. అవంతా వుత్త గోలగోల అని. ఇప్పుడు మన అసెంబ్లీ ఏ స్థాయికి చేరిందంటే - మజ్లిస్‌ వాళ్ల చేత సుద్దులు చెప్పించుకునేటంత !

ఒవైసీ సోదరులు విద్యాధికులు. విదేశాల్లో చదువు, సంస్కారం నేర్చినవారు. ఇంగ్లీషు, ఉర్దూ భాషల్లో చక్కటి వక్తలు. ఏ అంశం మీదనైనా స్పష్టమైన అవగాహన కలవారు. తమ ఓటర్లకు ఎప్పుడూ అందుబాటులో వుండేవారు. వీటన్నిటితోబాటు అదనంగా వాళ్లు రౌడీ యిమేజి కూడా మేన్‌టేన్‌ చేస్తారు. అది పాతబస్తీ రాజకీయావసరం కావచ్చు. మజ్లిస్‌లోని తక్కిన ఎమ్మెల్యేలకు వీళ్లంత తెలివితేటలు లేవు కానీ రౌడీ యిమేజి మాత్రం పుష్కలంగా వుంది. వాళ్లు డాక్టర్లను కొట్టగలరు, కార్పోరేషన్‌ అధికారులనూ తన్నగలరు, రచయిత్రులను బెదిరించగలరు. అలాటి మజ్లిస్‌ పార్టీ ప్రతినిథి తక్కిన పార్టీ ఎమ్మెల్యేలకు అసెంబ్లీ సాక్షిగా గడ్డి పెట్టాడంటే యిక అంతకంటె తలవంచుకోవలసిన దుస్థితి వుంటుందా?

అసెంబ్లీ అనేది ప్రజాసమస్యలు లేవనెత్త్తే వేదిక. ఏడాది పొడుగునా ప్రభుత్వం తన చిత్తం వచ్చినట్టు ఏదేదో చేసుకుని పోతుంది. అడుగుదామంటే దొరకదు. కావాలంటే ప్రెస్‌ మీట్‌ పెట్టి తిట్టవచ్చు. దానికి సమాధానం యివ్వవలసిన అవసరం వాళ్లకు లేదు. వాళ్లూ ఓ ప్రెస్‌ మీట్‌ తమను తిట్టినవాళ్లను తిట్టిపోయవచ్చు. అడిగినది ఒకటైతే మరోదానికి సమాధానం చెప్పవచ్చు. ఈ ప్రమాదం వుందనే రాజ్యాంగం ఏర్పరచిన పెద్దలు క్వార్టర్లీ, హాఫ్‌ యియర్లీ పరీక్షల్లా వేసవి సమావేశాలు, శీతాకాల సమావేశాలు అంటూ అసెంబ్లీ పెట్టి తీరాలన్నారు. దానిలో ప్రశ్నలడిగేందుకు బోల్డంత ప్రొసీజర్‌ ఏర్పరచారు. ఆ ప్రశ్నలకు అనుబంధ ప్రశ్నలు వేసే వెసులుబాటు యిచ్చారు. గట్టిగా ప్రిపేర్‌ అయి వచ్చిన శాసనసభ్యుడు ఒక్కడున్నా ప్రభుత్వాన్ని గడగడలాడించేటంత వెసులుబాటు కల్పించారు. అనేక సందర్భాల్లో పార్లమెంటులో, అసెంబ్లీలలో దాడి తట్టుకోలేక ప్రభుత్వం తన ప్రతిపాదనలను వెనక్కి తీసుకున్న సందర్భాలున్నాయి. ఇంత బలమైన ఆయుధాన్ని చేతికిస్తే ప్రతిపక్షం ఏం చేస్తోందో చూడండి.

తెరాస వాళ్ల సంగతి చూడబోతే - వాళ్లు చేస్తున్నది శుద్ధ తప్పు. తెలంగాణ తీర్మానం ప్రవేశపెట్టడం లేదు కాబట్టి సభను జరగనివ్వం అని పట్టుబట్టి అల్లరి చేయడం, బహిష్కరించబడడం ! ఇలా ఎన్నాళ్లు చేస్తారు? తెలంగాణపై తీర్మానం చేయడానికి ప్రస్తుత శాసనసభ సిద్ధంగా లేదు అన్నది గోడమీద రాత. ప్రధానపార్టీలు యీ విధమైన సందిగ్ధత పాటించడం వలననే తెరాస వర్ధిల్లుతోంది, వాళ్లను యిరకాటంలో పెట్టి వినోదిస్తోంది. అందువలన ఓ సారి ఆ అంశంపై చికాకు పెట్టి అంతటితో వదిలిపెట్టాలి. తర్వాతి సంగతులు చూడాలి. తెలంగాణ ప్రాంతానికి రావల్సిన నిధులు వస్తున్నాయా లేదా, ఆ నిధులు సవ్యంగా ఖర్చవుతున్నాయా లేదా, అక్కడ కొత్త ప్రాజెక్టులు రావడానికి ప్రభుత్వం ఏమైనా చేస్తోందా లేదా.. ఇలా ఎన్నో అంశాలపై ప్రభుత్వాన్ని నిలదీయాలి. అవేమీ చేయడం లేదు. సభ ప్రారంభం కాగానే గోల చేయడం, సభ వాయిదా వేయించుకుని బయటకి వచ్చేయడం..! ఇలా అయితే తెలంగాణ ప్రయోజనాలు ఏం కాపాడగలరు?

తెలంగాణ తేవడం మాత్రమే మా ధ్యేయం. అది వచ్చిన తర్వాత కావాలంటే మీరే ఏలుకోండి అని తెరాస కాంగ్రెస్‌కు గ్రాండ్‌ ఆఫర్లు యిస్తూండేది. పోనుపోను 'తెలంగాణ తేవడంతో మా పని అయిపోదు. దాన్ని అభివృద్ధి చేయడం కూడా మా బాధ్యతే. దానికోసం మేం రాజకీయంగా ఎదగవలసిన అవసరం వుంది. అందుకే మేము యితర పార్టీ వాళ్లను మాలో కలిపేసుకుని తెలంగాణ మొత్తం గెలవగల పార్టీగా ఎదుగుతున్నాం' అని చెప్పనారంభించారు. తప్పేమీ లేదు. ఎందుకంటే ఏ ప్రాంతానికైనా అల్టిమేట్‌గా కావలసినది -బాగుపడడం ! ఆ బాగుపరచడమేదో తమ చేతుల మీదుగా సాగాలని, తమ ప్రాంతపు ప్రజల ప్రయోజనాలను పరిరక్షించి వారి మన్ననల నందాలని, విశ్వాసాన్ని చూరగొనాలని ప్రతి పార్టీ కోరుకోవడంలో ఆశ్చర్యమేమీ లేదు. ఆ ప్రక్రియ రాష్ట్రవిభజనకు ముందు కూడా జరగాలి. ప్రత్యేక తెలంగాణ ఏర్పడేదాకా మా వాళ్లు ఏమై పోయినా పట్టించుకోం అని కూర్చుంటే ఎలా?

అప్పుడప్పుడు తెలంగాణ ప్రాంతానికి నిధుల కేటాయింపులో అన్యాయం జరిగింది అని హరీష్‌రావు ప్రెస్‌ మీట్‌ పెట్టి చెప్తూ వుంటారు కదా. ఆ ఆరోపణల్లో వాస్తవం వుంటే సభాప్రాంగణంలోనే ప్రస్తావించి దాన్ని ఓ కొలిక్కి - టు ద లాజికల్‌ ఎండ్‌ - తీసుకుని రావచ్చు కదా. బయట పెట్టే ప్రెస్‌ మీట్‌లు సంచలనం కోసం, కవరేజి కోసం కావచ్చు. అసెంబ్లీలో అయితే మంత్రిగారు సమాధానం చెప్పి తీరాలి, ఏదైనా తేడా వుంటే సవరించుకుని తీరాలి. ఈ ప్రక్రియను వదిలిపెట్టడం దేనికి? ఇలా చేసేమాటయితే తెరాస తరఫున డజను మంది ఎమ్మెల్యేలు వుంటేనేం? రెండు డజన్లు వుంటేనేం?

ఉపయెన్నికలు జరిగే నియోజకవర్గాల ప్రజలందరూ ఒక విషయాన్ని ముందే గుర్తించి మానసికంగా సన్నిద్ధమై వుంటే మంచిది - ''మన ఎమ్మేల్యేలు మన ప్రాంతపు సమస్యల గురించి అసెంబ్లీలో లేవనెత్తరు. అసెంబ్లీ ప్రారంభం కాగానే, గోల చేసి కావాలని బయటకు నెట్టబడతారు. బహిష్కరించబడతారు.'' అని గట్టిగా అనుకుని ఓటేయ్యాలి. ఈ విధంగా చూస్తే తెరాస తెలంగాణ ప్రాంత ప్రయోజనాల కోసం పని చేస్తోందా? మార్షల్స్‌ ఉద్యోగ ప్రయోజనాలకోసం పని చేస్తోందా? మార్షల్స్‌లో ఎవరైనా రిటైరవుతున్నారనుకోండి ''సార్‌, ఆ పోస్టు ఖాళీగా వుంచేద్దామా? ఖర్చు తగ్గుతుంది.'' అని ఎసెంబ్లీ నిర్వాహకుడు అడిగితే వెంటనే స్పీకరు గారు ఏమంటారు? - ''భలేవాడివే, తెరాస వాళ్లున్నంతకాలం వాళ్ల పని పడుతూనే వుంటుంది. ఆ పోస్టు భర్తీ చేయడంతో బాటు, యింకో యిద్దరు దిట్టమైన వాళ్లని వెయ్యండి. ఉపయెన్నికలలో తెరాస గెలిచేట్టు వుందంటున్నారు. నాగం జనార్దనరెడ్డిగారు తెరాసలో చేరతారని వినికిడి. ఆయనకే యిద్దరు, ముగ్గురు కావాలి.'' అంటారు.

ఇక టిడిపి దగ్గరకు వస్తే - అల్లావుద్దీన్‌ తాలూకు భూతం అద్భుతదీపంలో యిరుక్కుపోయినట్లు టిడిపి వాళ్ల రాజకీయమంతా మద్యం సీసాలో యిరుక్కుపోయింది. మద్యం ముడుపులు అన్న థీమ్‌ మీదే అసెంబ్లీని స్తంభింపచేస్తున్నారు. దాని ఔచిత్యం మీద మాట్లాడడానికి ముందు చంద్రబాబు గారి గురించి కాస్త మాట్లాడాలి. ఇటీవల ఆయన ఉత్సాహం వురకలేస్తోంది. జస్టిస్‌ రోహిణిగారి తీర్పు తర్వాత ఆయనలో ఆత్మవిశ్వాసం అమాంతం పెరిగిపోయింది. అగ్నిపరీక్ష జరగకుండానే ఆయన అగ్నిపునీతుడనై పోయారని, బ్లాక్‌ స్పాట్‌ అనేదే తెలియని నిష్కళంకుడనీ మనం అనుకోవాలన్నట్టు ఆయన ప్రవర్తిస్తున్నారు. ముఖ్యంగా పిల్లల చదువు సంధ్యల గురించి, వారికి మప్పవలసిన సంస్కారం గురించి ఆయన పట్టాభిరాం లెవెల్లో స్పీచిలిస్తున్నారు. పబ్లిగ్గా పిల్లల్ని పొగిడితే వారికి ఆయుక్షీణం అన్న భయం చేత మన సంస్కృతిలో వాళ్లను పొగడం. కానీ బాబుగారికి అలాటి భయాలు లేవు. నన్ను చూడు, నా అందం చూడు అన్నట్టు 'నన్ను చూడు, నా కొడుకుని చూడు' అని హితబోధలు చేస్తున్నారు. కాంగ్రెస్‌ నాయకులెవరూ పిల్లల్ని సరిగ్గా పెంచడం లేదట.

ఇంతకీ బాబుగారి పుత్రోత్సాహానికి, పుత్రగర్వానికి ఆధారం - లోకేష్‌ స్టాన్‌ఫర్డ్‌లో చదవడం. దానికి ముందు, వెనకా ఫేజ్‌ల గురించి బాబుగారు మాట్లాడరు. లోకేష్‌కు టెన్త్‌లో, ఇంటర్లో, డిగ్రీలో ఎన్ని మార్కులు వచ్చాయో ఎన్నడూ గట్టిగా చెప్పలేదు. స్టాన్‌ఫర్డ్‌లో చదివారు సరే, ఏ ర్యాంక్‌తో బయటకు వచ్చారు? వచ్చాక ఏదైనా రిలయన్సు, టాటాస్‌ వంటి పెద్ద వ్యాపార సంస్థలో చేరి తన మేనేజ్‌మెంట్‌ చాకచక్యంతో ఆ కంపెనీలను వృద్ధి చేసి వుంటే, ఆ కృషి గుర్తించి ఓ అంతర్జాతీయ సంస్థ (ఎర్నెస్ట్‌ అండ్‌ యంగ్‌వంటి వ్యాపార సంస్థండోయ్‌, తానావంటి సాంస్కృతిక సంస్థ కాదు) ఏదైనా అవార్డు యిస్తే ఓ తెలుగు కుఱ్ఱాడు ఆ స్థాయికి వెళ్లినందుకు మనమందరమూ సంతోషించేవాళ్లం. లోకేష్‌ వచ్చివచ్చి తన కుటుంబ కంపెనీల్లోనే చేరారు. అవి ఎప్పణ్నుంచో బాగానే నడుస్తూనే వున్నాయి. ఏ విదేశీ విద్యాలయంలోనూ చదవకపోయినా లోకేష్‌ తల్లి భువనేశ్వరి వాటిని సమర్థవంతంగా నిర్వహిస్తూనే వున్నారు. ఇప్పుడు యితను చేరాక యిబ్బడిముబ్బడిగా వ్యాపారాన్ని వృద్ధి చేసి యితర యువకులకు ఆదర్శప్రాయంగా నిలిచేరేమో నాకు తెలియదు.

అసలు లోకేష్‌ మైక్రో ఫైనాన్స్‌ వంటి ఏదైనా కొత్త కాన్సెప్ట్‌తో ఓ కంపెనీ పెట్టి పేదల జీవితాలను ప్రభావితం చేయగలిగితే వ్యక్తిగతంగా మంచి గుర్తింపు వచ్చేది. వచ్చి ఫ్యామిలీ బిజినెస్‌లోనే చేరడంతో అతని ప్రతిభ బయట పడడం లేదు. నా బోటి వాళ్లకు తెలిసినదంతా 2009 ఎన్నికల్లో అతను టిడిపి టిక్కెట్ల పంపిణీ, నిధుల రవాణాలో ముఖ్యభూమిక వహించారనీ, సిటియస్‌ (డైరక్టుగా క్యాష్‌ యివ్వడం) పథకం మ్యానిఫెస్టో పెట్టాలని అతనే సూచించాడనీ... సరే టిడిపి ఓటమిపాలయింది. నెగ్గి వుంటే సిటియస్‌ ఎలా నడిచేదో ఏమో తెలిసేది. అన్నట్టు లోకేష్‌ స్టూడియో ఎన్‌ అనే టీవీ ఛానెల్‌ కూడా నిర్వహించారని విన్నాను. అదేమీ సూపర్‌ హిట్‌ అయిన దాఖలాలు లేవు. ఆ 'ఎన్‌' - కొంతకాలం 'నార్నె', మరి కొంతకాలం 'నారా', యిప్పుడు 'నందమూరి' చేతుల్లో వుందని విన్నాను. ఇన్ని చేతులు మారినా అది 'నాన్‌-స్టార్టర్‌'గానే వున్నట్టుంది. టీ ఆర్పీ రేటింగ్స్‌ ఘనంగా ఏమీ లేవుట.

లోకేష్‌ యిప్పటిదాకా పెద్దగా ఏదీ సాధించలేదని మీకూ నాకూ అనిపించినా బాబుగారికి మాత్రం యిప్పటికే అతను 'షో పీస్‌'గా కనబడుతున్నాడు. అతన్ని చూపించి యితర నాయకులందరికీ గడ్డి పెడుతున్నారు. చాలామంది నాన్నలతో పోలిస్తే బాబు చాలా మంచివారు. మా నాన్నా వున్నాడు. ఎన్ని మార్కులు తెచ్చుకున్నా తృప్తి పడేవాడు కాదు. ఓ పట్టాన ప్రోగ్రెస్‌ రిపోర్టుమీద సంతకం పెట్టేవాడు కాడు. సైన్సులో 80% మార్కులు వచ్చాయంటే క్లాసులో ఫస్ట్‌ మార్కు ఎంత అని అడిగేవాడు. 85% అంటే, అవి ఎందుకు తెచ్చుకోలేదనేవాడు. పోనీ సోషల్‌లో ఫస్ట్‌ మార్కు తెచ్చుకున్నా అంటే '72% మాత్రమేగా, 80 రాకపోతే నీకు చదువు చెప్పించడం దండగ' అని తిట్టేవాడు. ఆయనకు మార్కులు కావాలో, క్లాసుఫస్టులు కావాలో స్పష్టంగా చెప్పేవాడు కాదు. అది వస్తే యిది లేదనీ, యిది వస్తే అది లేదనీ సతాయించేవాడు. చదువు రాకపోతే అడుక్కు తింటావని అడక్కపోయినా జోస్యం చెప్పేవాడు. (ఈ నాన్నలందరికీ వాక్శుద్ధి వుంది కాబోలు, మన దేశంలో ముష్టివాళ్ల జనాభా నాటినాటికీ పెరుగుతూనే వుంటుంది) మాలాటి కొడుకులందరం లోకేష్‌ను చూసి బాబుగారి వంటి నాన్న వున్నందుకు అసూయపడతాం.

కానీ టిడిపి వ్యతిరేకులున్నారే, వాళ్లు లోకేష్‌ను చూసి మరో అందుకు అసూయపడతారు. వాళ్ల నాన్న డబ్బు ఖర్చు కాకుండా స్టాన్‌ఫర్డ్‌లో చదువుకుని వచ్చినందుకు! 'నా ఒక్కగానొక్క కొడుకుని చదివించుకోలేని హీనస్థితిలో నేను లేను' అని బాబు చెప్పి చూసినా వినరు వాళ్లు. 'నీ ఐటీ రిటర్న్‌స్‌లో ఆ ఖర్చు వుందా చూపించు' అని అడుగుతూ వచ్చారు. బాబు దానికి సమాధానం చెప్పలేదు కానీ కితం వారమే 'చదువుకు ఖర్చు చేసినట్టు నా బ్యాంకు అక్కవుంటులో సాక్ష్యాలున్నాయి. కావాలంటే చూపిస్తా' అన్నారు. వాళ్లడిగేది ఐటీ రిటర్న్‌, యీయన చూపిస్తానన్నది బ్యాంకు పాస్‌బుక్కు ! ఈ మర్మం ఏమిటో అసెంబ్లీలో కాంగ్రెస్‌ వారెవరైనా అడుగుతారేమోనని చూస్తూంటే అసలు అసెంబ్లీ జరుగుతేగా.. ఊరికే వాగ్యుద్ధాలే వాగ్యుద్ధాలు..

బాబు, కిరణ్‌ మొదలెట్టారంటే చాలు నువ్వంటే నువ్వంటూ తెగ కొట్టేసుకుంటారు. ఢిల్లీకి రాజైనా తల్లికి కొడుకే అన్నట్టు వాళ్లు రాష్ట్రసమస్యల గురించి మాట్లాడినా అటుతిరిగి యిటుతిరిగి చిత్తూరు రాజకీయాలలోకి వెళ్లిపోతారు. హెరిటేజి కోసం చిత్తూరు డెయిరీ మూయించేసేవుతో మొదలు పెట్టి అలా అలా జిల్లా, తాలూకా, విలేజి పాలిటిక్స్‌ దాకా ఫ్లాష్‌ బ్యాక్‌లోకి వెళ్లిపోతారు. మధ్యమధ్యలో నువ్వు నువ్వు అనుకుంటారు. చిత్తూరుకు సంబంధించినంత వరకు 'నువ్వు' అనేది మరీఅంత దారుణమైన మాట కాదు. అయినా బాబుగారు కోపం తెచ్చేసుకుంటారు. 'తొమ్మిదేళ్లు సిఎంగా చేశాను, ఏడేళ్లగా ప్రతిపక్షంలో వున్నాను. నన్ను నువ్వు అంటావా?' అంటూ ఏకవచన ప్రయోగంలోనే తిడతారు.

ఫ్రెంచ్‌ చక్రవర్తులు బ్రేబర్న్‌స్‌ గురించి ఓ సామెత వుంది - 'దే నెవర్‌ లెర్న్‌, దే నెవర్‌ ఫర్‌గెట్‌' అని. నేర్చుకోరు, మర్చిపోరు అని అర్థం. తికమకగా వుందే అనుకుంటున్నారా? అర్థం ఏమిటంటే - వారు కాలంతో మారాలన్న పాఠం నేర్చుకోరు, తాము చక్రవర్తులమని ఎన్నటికీ మర్చిపోరు అని. బాబు కూడా నేను మారుతున్నాను మీరూ మారండి అని తన అనుయాయులతో ప్రతీ ఆర్నెల్లకీ అంటారు. అన్ని సార్లు చెపుతున్నారంటే అప్పటిదాకా మారలేదనేగా ! ('సిగరెట్లు మానేయడం చాలా యీజీ, నేనిప్పటికి పాతికసార్లు మానేశా' అన్నాట్ట వెనకటికెవడో ! అంటే మానేసిన ప్రతీసారీ మళ్లీ మొదలు పెట్టాడన్నమాట) అలాగే తాను ఒకప్పటి ముఖ్యమంత్రినని బాబు ఎప్పటికీ మర్చిపోరు, మనను మర్చిపోనివ్వరు.

ఇంట్లో తాత వుంటే పెద్ద న్యూసెన్సుగా వుంటుంది - 'మా కాలంలో చదువులే వేరు, మాకాలం నాటి ఎస్సెల్సీ, యీనాటి ఎమ్మెస్సీతో సమానం' అంటూ లెక్చర్లిచ్చి బోరుకొడతారు. బాబుది అదే తంతు. ఆయనేదో చేసినంతకాలం చేశారు. ఆయన పాలనాసామర్థ్యం గురించి మనం మననం చేసుకుని మాట్లాడుకుంటే బాగుంటుంది కానీ ఆయనే అస్తమానూ చెప్పుకుంటూ వుంటే ఎబ్బెట్టుగా వుండదూ ! పైగా అప్పోజిషన్‌ లీడరు ప్రసంగం క్లుప్తంగా వుండి, చురుక్కుమనిపించే చమక్కులతో వుండాలి. ఎందుకంటే మామూలు ప్రజలం ప్రతిపక్షంతో మమేకం అవుతాం. అధికారపక్షంపై కోపంగా వుంటాం. అందుకని అధికారపక్ష ప్రతినిథి అరగంట సేపు మాట్లాడాక ప్రతిపక్ష నాయకుడు ఐదు నిమిషాల్లో ఆ వాదననంతా దూదేకినట్టు ఏకేసి, బాంబు లాంటి ఓ ప్రశ్న వేసి కూర్చుంటే, దానికి సమాధానం చెప్పలేక అధికార పార్టీ గిలగిలలాడుతూంటే మనం కేరింతలు కొడతాం. పార్లమెంటులో అటల్‌ బిహారీ వాజపేయిలు, భూపేష్‌ గుప్తా, పీలూ మోదీ వంటివారు యిలాటి విన్యాసాలతోనే ప్రజల హృదయాల్లో నిల్చిపోయారు. కానీ బాబుగారి తీరే వేరు. ఈయన యింకా సిఎం అనుకుంటారు కాబోలు, అధికార పార్టీ వాళ్లకంటె ఎక్కువగా ప్రసంగిస్తారు. దాన్నిండా స్వోత్కర్షే. ప్రస్తుతం జరుగుతున్నదానిమీద మాట్లాడమంటే ''ఆ రోజుల్లో, నేను పాలన చేసే రోజుల్లో...'' అంటూ గతం తవ్వడం దేనికి? అదంతా ఎలక్షన్‌ టైములో ఎలాగూ వినక తప్పదు. ఇంతకీ టిడిపి పూర్తిగా దృష్టి కేంద్రీకరించిన మద్యం ముడుపుల మాటేమిటి?

మద్యం సిండికేటు వ్యవహారాలపై ఎసిబి నివేదిక బయటకు వచ్చింది. వెంటనే మంత్రి మోపిదేవి రాజీనామా చేయాలని టిడిపి ఆందోళన మొదలు పెట్టింది. నివేదికలో రాసినదానిదేమిటి చెప్పండి ? ఓ సిండికేటు నిర్వాహకుడు ఫలానా ఫలానావారికి యింత యిచ్చాం అని రాసుకున్న పద్దులు. 'అవును యిచ్చారు' అని పుచ్చుకున్నవాళ్లు యిప్పటిదాకా ఒప్పుకోలేదు. ఒప్పుకుంటే కథే లేదు, డైరక్టు కేసే. అప్రూవరుగా మారితే తప్ప వాళ్లు చివరిదాకా పుచ్చుకోలేదనే అంటారు. వాటికి సాక్ష్యాలు దొరకాలి. అవి పకడ్బందీగా వుండాలి. అసలు ఒక వ్యక్తి నడిపే వ్యాపారమైతే యీ ఖాతా పుస్తకాలు కూడా మేన్‌టేన్‌ చేసేవారు కాదు. సిండికేట్‌ కాబట్టి 20, 30 మందికి జమాలెక్కా చూపించాలి కాబట్టి రాసుకున్నారు. అవి ఎసిబి దాడుల్లో దొరికాయి. మోపిదేవి కేసులో ఆ రమణ రెండు సార్లు రెండు అంకెలు చెప్పాడు. ఏది నిజంట? పైగా మంత్రికి డైరక్టుగా యిచ్చానని చెప్పలేదు. మంత్రికి యిమ్మనమని అతని మిత్రుడికి యిచ్చానన్నాడు. ఆ మిత్రుడు మంత్రికి అందించాడని ఖచ్చితంగా చెప్పగలమా?

ఓ నేరస్తుడు తను కేసులో బయటపడడానికి సాధ్యమైనన్ని పెద్దపేర్లు చెప్పేస్తాడు. వాళ్లని ఏం చేయలేరు కాబట్టి తననీ వదిలేస్తారని వాళ్ల అంచనా. గతంలో హర్షద్‌ మెహతా అలాగే చేశాడు. అప్పటి ప్రధాని పివి నరసింహారావుకు కోటి రూపాయలు లంచం యిచ్చానని ఓ కథ పుట్టించాడు. జల్లెడకు ఎన్ని కన్నాలో ఆ కథకు అన్ని కన్నాలు. కానీ మీడియా దాని గురించి కొంతకాలం అడావుడి చేసింది. చివరకు ఏమీ లేదని తేల్చారు. కానీ ఓ నెలా, రెండు నెలల పాటు ఆ కేసులో పివి అప్రదిష్టపాలయ్యారు కదా. ఇప్పుడు దాని గురించి చాలా తక్కువమందికి గుర్తుండి వుంటుంది. ఇప్పుడు రమణ కూడా అదే ట్రిక్‌ ప్లే చేస్తున్నాడు అని మోపిదేవి వాదించే అవకాశం వుంది. మోపిదేవి పేరుతో బాటు రెడ్డి వర్గీయుడైన మంత్రి పేరు కూడా వుంటే కులపక్షపాతంతో కిరణ్‌ దాన్ని తీయించేశారని డియల్‌ ఆరోపించారు. డియల్‌ ఏది కావాలంటే అది మాట్లాడగలరు. వైయస్‌ను నోటికొచ్చినట్టు తిట్టాడు కదాన్న క్వాలిఫికేషన్‌తోనే కిరణ్‌ కాబినెట్‌లో తీసుకున్నారు. ఇప్పుడు అనుభవిస్తున్నారు.

కడప ఉపయెన్నికల టైములోనే తెలిసింది డియల్‌కున్న సత్తా ఏమిటో, ఆయనకు ఛాలెంజ్‌లు చేయడమే తెలుసు తప్ప దానికి నిలబడడం తెలియదు. కక్ష కడితే ఏదైనా మాట్లాడగలడని వైయస్‌ విషయంలోనే తెలిసింది. బిసి కాబట్టే మోపిదేవిని కిరణ్‌ యిరికించారని అనడం కూడా అలాటిదేనని నా అభిప్రాయం. చివరకు కిరణ్‌ మోపిదేవికి అసెంబ్లీలో క్లీన్‌ చిట్‌ యిచ్చినపుడు పబ్లిగ్గా నాలిక కరుచుకున్నారా? లేదు కదా ! గట్టిగా మాట్లాడితే మోపిదేవి మొదట్లో బిసి కార్డును వుపయోగించలేదు. రెండో సారి కూడా ఆయన పేరు బయటకు రావడంతో అప్పుడు మండిపడి వుపయోగించారు. ఫైనల్‌గా బిసి కవచం ఆయన్ని కాపాడుతుందనే అనుకుంటున్నాను. ఇలాటి కవచం వుండదు కాబట్టే రెడ్డి మంత్రిగారి పేరు ఎసిబి నివేదికలో నుండి తప్పించబడిందేమో కూడా ! ఏదైనా కావచ్చు.

మద్యం ముడుపులు యీ మంత్రులకు ముట్టలేదని నేను సర్టిఫికెట్టు యివ్వడం లేదు. మంత్రులకు, ఎమ్మెల్యేలకు, అన్ని పార్టీల నాయకులకు, అధికారులకు, పోలీసులకు, జర్నలిస్టులకు... వేయేల సమాజంలో వున్న అన్ని వర్గాల వారికీ మద్యం కుంభకోణంలో వాటా వుందని తెలియవచ్చింది. కానీ యివన్నీ కోర్టులో నిలుస్తాయా? చూద్దామా - ఎంతమంది జర్నలిస్టులు జైలుకెళతారో..! ఈ మచ్చ పడిన రాజకీయ నాయకుల్లో ఎంతమంది రాజకీయ సన్యాసం తీసుకుంటారో..! ఇవాళ సస్పెండ్‌ చేసిన అధికారుల్లో ఎంతమంది డిస్మిస్‌ అవుతారో..! ఎంతమంది మంత్రులు రాజీనామా చేస్తారో..! లంచాలిచ్చిన వ్యాపారస్తుల్లో ఎంతమంది కటకటాల వెనక్కి వెళతారో.. ఎందరు దుకాణాలు మూసేస్తారో...! ఒక ఏడాది పోయిన తర్వాత యిదే విషయాన్ని పరామర్శించి చూడండి. ఎవ్వరూ శిక్షింపబడరు.

ఎసిబి నివేదికలో పేరున్నంత మాత్రాన నేరస్తుడిగా తీర్మానించలేమన్న సంగతి టిడిపి నాయకుడికి తెలియదా? అసెంబ్లీలో కిరణ్‌ మాట్లాడుతూ 'తమరు ఓ కేసులో ముద్దాయిగా వున్నపుడు రాజీనామా చేశారా?' అని అడిగారు. 'నేను ముద్దాయినైతే యిప్పుడు నన్ను జైలుకి పంపండి' అంటూ బాబు అసంబద్ధంగా మాట్లాడారు. కిరణ్‌ చెప్తున్నది అప్పటి సంగతి. నేరం నిరూపించబడేదాకా రాజీనామాలు చేయవలసిన అవసరం లేదని చెప్పడానికి ఉదాహరణగా చెప్పారు. అలా అయితే ఎవడైనా ఎవడిమీదనైనా కేసు పెట్టేసి రాజీనామా చేయమని గోల చేయవచ్చు.

మంత్రి పదవి ఆశించి నిరాశపడిన వాళ్లు పదవి వచ్చిన వాళ్లకు వ్యతిరేకంగా ఓ పేపర్లో రిపోర్టు రాయించి (జర్నలిస్టుల నీతి గురించి పెయిడ్‌-న్యూస్‌ కథనాలే చెప్పాయి, ఇప్పుడు మద్యం సిండికేటు వ్యవహారం బలపర్చింది) అది జతపరచి 'జై శంకర్రావ్‌' అనుకుని కోర్టుకి ఓ తారీఖులేని లేఖ పడేస్తే చాలు. వాళ్లు తలచుకుంటే సుమోటోగా తీసుకుని విచారణ ఆదేశిస్తారు. అంతే 'ఇప్పుడున్న వాణ్ని దింపేసి నన్ను మంత్రిగా చేయండి, కేసులో నిర్దోషిగా బయటపడ్డాక కావాలంటే నేను దిగిపోయి కుర్చీ అప్పగించేస్తాను' అని చెప్పవచ్చు. కేసు తెమిలేదెప్పుడు, అప్పటిలోపున ఎలక్షన్లు రావచ్చు. పదవి పోయినవాడు జన్మలో మళ్లీ మంత్రి కాలేడు. అందువలన యిలాటి ఆరోపణలకు ఎవ్వరూ రాజీనామా చేయరు. కానీ టిడిపి వారు దాన్నో పెద్ద యిస్యూగా చేసి హంగామా చేస్తున్నారు.

దీనివలన జరిగే నష్టమేమిటంటే - విచారణ ముందుకు సాగకుండా వుండడానికి అధికారపక్షం చేతిలో వున్నదంతా చేస్తుంది. అసలు యిప్పటి జరిగినదే తక్కువ. మొత్తం షాపుల్లో పదోశాతం వాటిమీద దృష్టి పెడితేనే యివన్నీ బయటకు వచ్చాయి. కొన్ని జిల్లాల జోలికి వెళ్లనేలేదు. చిత్తూరు జిల్లాకు మొన్ననే వెళ్లారు. మూలవిరాట్టు స్వంత జిల్లాకు అటూ యిటూ వెళ్లారు ఆ జిల్లాకి వెళ్లనే లేదు. ఈ వార్తలన్నీ బయటకు రావడమే తప్పు. ఐటీ వారి దాడుల్లా అన్నిచోట్లా ఒకేసారి చేయాలి. అంత సాధనసంపత్తి లేకపోతే పట్టుకున్నవాళ్ల వివరాలు ప్రెస్‌కు లీక్‌ చేయకుండా అన్నీ అయిన తర్వాత అప్పుడు చెప్పాలి. కానీ చెప్పేశారు. ఎక్కడి కక్కడ సర్దేసుకున్నాక కూడా యింత దొరుకుతోందంటే, నిజానికి ఎంత లోతుగా వేళ్లు పాతుకుని వున్నాయో ఆలోచించండి.

ఏదైనా కంపెనీ ఎక్కువ వడ్డీకి డిపాజిట్లు స్వీకరిస్తామని ప్రకటిస్తే, లేదా 40 రోజుల్లో రెట్టింపు డబ్బు యిస్తామని ప్రకటిస్తే పోలీసులు జనాలను హెచ్చరిస్తారు - 'అంత రేటు యివ్వడం అసంభవం. మోసపోయి డబ్బు కట్టకండి, ఆ తర్వాత మా దగ్గరకు వచ్చి వాళ్లను పట్టుకోమంటూ మా దుంప తెంపకండి' అంటూ. మద్యం షాపుల వేలం జరిగినపుడు కిట్టుబాటు అయ్యే ధర కంటె ఎక్కువ రేటుకి షాపులు తీసుకుంటున్నపుడు పోలీసులకు, ప్రభుత్వానికి తెలియదా? - ఈ డబ్బు రాబట్టుకోవాలంటే వాళ్లు ఎన్ని దుర్మార్గాలకు ఒడిగడతారో తెలియదా? ఇదంతా తెలిసే, యిన్నాళ్లూ అనుమతించారు. ప్రస్తుతం కావాలనే వాళ్లను పట్టిస్తున్నారు.

ఇదంతా రాజకీయంగా కక్ష తీర్చుకోవడానికి చేస్తున్న చేష్టల్లా వున్నాయి తప్ప దొంగలను నిజాయితీగా పట్టుకుందామన్న ప్రయత్నాల్లా లేవు. ఇలా రికార్డులు చేజిక్కించున్నాక, అవతలివాళ్లను కేసుల పేరుతో గుప్పిట్లో పెట్టుకున్నాక బేరసారాలు మొదలు కావచ్చు. శ్రీకాకుళం జిల్లాలో సిండికేట్లకు టిడిపి నాయకులకు సంబంధాలున్నాయన్న వార్తలు వచ్చాయి. ఇలా ఒక్కో జిల్లాపై దృష్టి సారించినపుడు ఎంతమంది టిడిపివారు దొరుకుతారో తెలియదు. వీళ్ల మీద కేసులు ఎత్తేయాలంటే మాకు యీ పని చేసిపెట్టాలని అధికారపక్షం అడగవచ్చు. ఫైనల్‌గా అన్ని రాజకీయ పక్షాల మధ్య ఒక ఒప్పందం కుదిరి గప్‌చుప్‌ అయిపోవచ్చు. ఇప్పటికే నున్నా రమణ తన స్టేటుమెంటు నుండి వెనక్కి వెళ్లిపోయాడు. పోలీసులు నా చేత చెప్పించారు అన్నాడు. అతని స్టేటుమెంటు ఆధారంగానే మోపిదేవి యిరుక్కున్నారు. దాని మీదనే టిడిపి యింత ఆందోళన చేపట్టింది. రమణే వెనక్కి తగ్గితే, మరి టిడిపి ఆందోళనకు అర్థం ఏమిటి? ఇలా ఎంతమంది సాక్షులు ప్రతికూలం అవుతారో తెలియదు. లేక ప్రతికూలం చేయబడతారో తెలియదు.

లంచాలు పట్టిన అధికారులందరిపై చర్యలు తీసుకుంటే ఎక్సయిజ్‌ శాఖలో ఎవరూ మిగిలేట్టు లేరు. శాఖ నడపడానికైనా ఏదో ఒక నిర్ణయం తీసుకుని మొత్తం భాగోతానికి స్వస్తి పలకవచ్చు. పలికినా మీడియా పెద్దగా యిస్యూ చేయదు. ఎందుకంటే పాత్రికేయులు కూడా దీనిలో భాగస్వాములే. నిజం చెప్పాలంటే యీనాటి పత్రికా వ్యవస్థలో ఊరూరా, గ్రామగ్రామానా, వాడవాడలా రిపోర్టర్లు, స్ట్రింగర్లు కావలసి వస్తున్నారు. రోజురోజూ పంపడానికి వాళ్ల వద్ద వార్తలుండవు. కానీ ఎప్పుడు ఎక్కడ ఏ వార్త పుడుతుందో తెలియదు. దాన్ని త్వరగా అందించాలంటే యింతమంది అవసర పడతారు. వాళ్లను నెలవారీ జీతాలిస్తే కిట్టుబాటు కాదు. అందువలన ఏదో నామ్‌ కే వాస్తే కాస్త చేతిలో పెడతారు. ఇక మరి ఆ స్ట్రింగర్‌ బతకడం ఎలా అంటే ఊళ్లో ప్రముఖుల వద్దకు వెళ్లి 'నీ గురించి మంచిగా రాస్తాన'నో, 'నీ గురించి నాకు తెలిసిన చెడ్డ రాయన'నో బెల్లించి నొల్లుకోవాలి. పత్రికాధిపతులకు యిది తెలిసినా చూసీచూడనట్లు వూరుకుంటారు. మరీ హద్దు మీరినప్పుడు వారి గురించి ఫిర్యాదులు వస్తే చర్య తీసుకుంటారు. క్రమేపీ ఈ జాడ్యం ముదిరిపోతోంది.

ఇంతకీ నేను చెప్పేదేమిటంటే - ఈ మద్యం గొడవ లాజికల్‌ కన్‌క్లూజన్‌కి వస్తుందన్న నమ్మకం నాకు ఏ మాత్రం లేదని ! మద్యం సిండికేటు గురించి కూడా అన్నీ బయటపడాలి. సమయానికి ముందే అలారం మోగిస్తే వాళ్లు పెట్టే బేడా సర్దుకుని పారిపోతారని నా బాధ. ముందే పారిపోతారు. అసలు ఇప్పటికే పారిపోయారు. పారిపోతూ పట్టుకెళ్లలేక వదిలేసినవే ఎసిబి ఏరుకుంటోంది. అందువలన మద్యం సిండికేట్లపై కేసులు వాటి మానాన వాటిని నడవనివ్వాలి. అది అడ్డం పెట్టుకుని అసెంబ్లీ కార్యకలాపాలను అడ్డుకోకూడదు. కానీ టిడిపి అదే చేసింది. ఫైనల్‌గా ఏం సాధించారు? కిరణ్‌ కుమార్‌ గారికి ఖ్యాతి తెచ్చిపెట్టడం తప్ప ! 'ఆయన గతంలో కంటె చంద్రబాబును బాగా ఎదుర్కున్నారు. ఏడాది పాలన వలన అనుభవం వచ్చింది.' అని వ్యాఖ్యాతలు కితాబు యిచ్చారు. ఆ విధంగా బాబు ఆయనకు ఉపయోగపడ్డారు. అయినా కిరణ్‌ చేసినదేమిటి? - గతం తవ్వడం, నువ్వంటే నువ్వనడం తప్ప !

నిజానికి ప్రభుత్వ వైఫల్యాలు ఎన్నో వున్నాయి. ప్రతిపక్షం వాటిని ఎండగట్టి వుంటే ఎంతో బాగుండేది. చంద్రబాబుగారు కంప్యూటర్‌ మనిషిగా పేరుబడ్డారు. అప్పట్లోనే అంటే కంప్యూటరు ముట్టుకోవడానికి పొలిటీషియన్స్‌ భయపడే రోజుల్లోనే - బిల్‌ క్లింటన్‌కి, బిల్‌ గేట్స్‌కు పవర్‌ పాయింటు ప్రెజంటేషన్‌ యిచ్చి ముగ్ధులను చేసేశారని చెప్పుకుంటారు. పదేళ్ల క్రితం అంత క్లుప్తంగా, సూటిగా తన భావాలను చెప్పగలిగిన పెద్ద మనిషి యీ రోజు అసెంబ్లీలో ఓ స్క్రీన్‌ ఏర్పాటు చేసి తాము చెప్పదలచిన పాయింట్లను పది నిమిషాల స్లయిడ్‌షోలో చెప్పవచ్చుగా?

పోనీ అది మరీ టెక్నికల్‌ అనుకుంటే - కనీసం బుల్లెట్‌ పాయింట్స్‌గా చెపితే బాగుండేదిగా ! టక్‌ టక్‌ అడిగి, కమాన్‌ ఔట్‌ విత్‌ యువర్‌ ఆన్సర్‌ అంటే ఎంత ముచ్చటగా వుంటుంది ! మాట్లాడితే 'ఆ రోజుల్లో, నేను పాలన చేసే రోజుల్లో ...' అంటూ రింగులు రింగులు తిప్పుకుంటూ ఫ్లాష్‌బ్యాక్‌లోకి వెళ్లిపోవడం. దానికి ప్రతిగా 'నువ్వు మామకు వెన్నుపోటు పొడిచావ్‌' అంటూ కాంగ్రెస్‌వారి కౌంటర్‌ ఫ్లాష్‌బ్యాక్‌. ఎన్నాళ్లు యీ మామ, యీ వెన్నుపోటు..?

బాబు మాటల్లో గతంలో లేని కటుత్వం కనబడుతోంది. కిరణ్‌పై ఆయన ప్రయోగిస్తున్న పదాలు హుందాగా లేవు. బిఏసి మీటింగులు ఎగ్గొట్టడం చాలా బాధ్యతారాహిత్యం అనిపించింది. మధ్యతరగతి వర్గాలు తనను యిప్పటికీ అభిమానిస్తాయని, తన భావాల పట్ల గౌరవం ప్రకటిస్తాయని బాబు గుర్తుంచుకోవాలి. ఆయన ఎగ్రెసివ్‌గా వెళదామని చూస్తే అది తెచ్చిపెట్టుకున్న వేషంలాగానే వుంటుంది కాబట్టి ఆ వర్గాల్లో మోజు పెరగదు. పైగా దాని వలన తనను చాలాకాలంగా అభిమానిస్తున్న వర్గాలను దూరం చేసుకున్నట్టవుతుంది.

అసెంబ్లీలో టిడిపి ప్రవర్తన గురించే చాలాదూరం రాశాను. ఎందుకంటే ప్రజల పక్షాన ప్రభుత్వాన్ని నిలదీయవలసిన బాధ్యత ప్రతిపక్షానిదే కాబట్టి ! వాళ్లు వారి బాధ్యతలో విఫలమయ్యారనే నా ఘోష అంతా. ఇక అధికారపక్షం గురించి రాయాలన్నా ఏమీ లేదు. అధికారపక్షం అనే 'కలక్టివ్‌ నౌన్‌' వుపయోగిస్తున్నా అక్కడున్నది కిరణ్‌ ఒక్కరే. తక్కినవారందరూ - ఆయన కాబినెట్‌ సభ్యులతో సహా - ప్రతిపక్షంలాగానే వ్యవహరిస్తున్నారు. అసెంబ్లీలో కిరణ్‌ ఒక్కరూ కుస్తీ పడుతూ వుంటే ఆయన పార్టీ ఎమ్మెల్యేలందరూ బయట పచార్లు చేస్తున్నారు. టీవీ చూస్తే తెలుస్తుంది - ఆ బెంచీలన్నీ ఖాళీయే! కిరణ్‌ మమ్మల్ని సంప్రదించటం లేదుగా, అసెంబ్లీలో ఆయన చావు ఆయన్నే చావనివ్వండి అనుకుంటూ వీళ్లందరూ తమ తమ పనులు చూసుకుంటున్నారు. ఎవర్నీ గట్టిగా ఆయ్‌ అనలేని పరిస్థితి కిరణ్‌ది. తన పక్షంవారితో కంటె ప్రతిపక్షంతోనే ఆయనకు సఖ్యత కుదిరినట్టుంది. ఇద్దరూ కలిసి మనకోసం ఆడుతున్న ప్రహసనం బోరు కొడుతోంది. ఈ బోరు ప్రహసనం ఎంత త్వరగా కట్టిపెడితే అంత మంచిది. **- ఎమ్బీయస్‌ ప్రసాద్‌ (ఫిబ్రవరి 2012)**

**ఫిబ్రవరి 33 ఎమ్బీయస్‌ : ఎట్టకేలకు వేటు..**

జగన్‌ వర్గీయుల తపస్సు ఫలించింది. దీర్ఘతపస్సు తర్వాత స్పీకరుగారు స్వచ్ఛంద మరణం వరం ప్రసాదించారు. అంతకు ముందు తపస్సు చెడగొట్టడానికి కిరణ్‌ వర్గీయులనే అప్సరసలను పంపించి చూశారు. కొందరికి తపోభంగం కలిగించారు. వాటికీ చలించనివారితో యిక లాభం లేదని గ్రహించి విచ్చేసి వాళ్లడిగింది యిచ్చేశారు. దేవుడు వేళాపాళా చూసుకుని వస్తాడేమో తెలియదు కానీ యీ స్పీకరుగారు ఎప్పుడో రాత్రి తన నిర్ణయాన్ని ప్రకటించారు. మూణ్నెళ్లు సాము చేసి చివరకు అంత అడావుడి పడడం ఎందుకో తెలియదు. ఆంగ్లేయుల నుండి అర్ధరాత్రి స్వాతంత్య్రం పుచ్చుకున్న కాంగ్రెస్‌వారివన్నీ అర్ధరాత్రి నిర్ణయాలలాగే వున్నాయి. డిసెంబరు 9 నాటి ప్రకటనా అంతే, యిప్పుడు యిదీ అంతే. ఆ ప్రకటన రాగానే అప్పటిదాకా విభజన అంశంపై కిమ్మనకుండా కూర్చున్న ఆంధ్రప్రాంతీయులంతా 'అర్ధరాత్రి అడావుడిగా చేయాలా?' అంటూ ఎదురు తిరిగారు. కానీ యీ జగన్‌ వర్గీయులు అలా ఏమీ అనలేదు. నడిరేయి ఏ జాములోనైనా నా స్వామి ననుచేర దిగి వస్తే చాలనుకున్నారు.

ఈ హఠాత్‌ (!!) నిర్ణయానికి కారణం రాజ్యసభ ఎన్నికలంటున్నారు, రాష్ట్రపతి ఎన్నికలంటున్నారు. అవన్నీ నేనూ చెప్పి బోరు కొట్టను. రాజ్యసభ ఎన్నికల సందర్భంగా తెరాస, జగన్‌ కలిసి ప్లాన్‌ చేస్తాయన్న భయంతో ముందే వేటు వేశారని అంటున్నారు కదా. నేనే కిరణ్‌నైతే నిర్ణయాన్ని కాస్త వాయిదా వేసి ఆ పొత్తు జరిగేట్టు చూసేవాణ్ని. ఎందుకంటే జగన్‌, తెరాస చేతులు కలుపుతున్నాయని అందరూ అనడమే తప్ప దానికి సాక్ష్యాలు చూపలేదు. టిడిపి వాళ్లయితే తెరాస-కాంగ్రెసు పొత్తు, కాంగ్రెస్‌-జగన్‌ పొత్తు, జగన్‌-తెరాస పొత్తు యిలా మూడు రకాల పొత్తులున్నాయని అంటున్నారు. వీటితో పాటు తమకు లెఫ్ట్‌తో సహజమైన పొత్తు (నేచురల్‌ ఎలైస్‌) వుందనేవారు. ఆఖరిది అబద్ధమని తేలిపోయింది. సిపిఐ వెళ్లి తెరాసతో కలుస్తోంది తప్ప టిడిపితో కలవనంది. సిపిఎం సరేసరి. కోవూరులో టిడిపిపై పోటీ కూడా చేస్తోంది. బాబు మాట ఢిల్లీ కమ్యూనిస్టులే వింటారు తప్ప ఆంధ్రా కమ్యూనిస్టులు వినరు కాబోలు.

ఇవన్నీ ఉత్తిమాటలు, అసలైన పొత్తు కాంగ్రెస్‌, టిడిపిల మధ్యనే అంటారు తెరాసవారు. తెలంగాణ నియోజకవర్గాల ఉపయెన్నికలలో గతంలో బాన్సువాడ ఎన్నికలో వలె, కాంగ్రెస్‌-టిడిపిల మధ్య ఒక ఒప్పందం కుదరవచ్చు. ఎన్నికకు రెండు, మూడు రోజుల ముందు వరకు తలపడి, అప్పుడు ఎక్కడ ఏ కాండిడేట్‌ బలంగా వున్నాడో చూసుకుని ఆ పార్టీకి మరో పార్టీ రహస్యంగా బలపరచవచ్చు. తెరాస మెజారిటీని తగ్గించడమే యీ రెండు పార్టీల లక్ష్యం. ఓ మూడు స్థానాల్లో టిడిపి సాయంతో కాంగ్రెస్‌, మరో మూడిట్లో కాంగ్రెస్‌ సాయంతో టిడిపి గట్టి పోటీ నిచ్చి తెరాస ప్రాభవాన్ని తగ్గించివేస్తే తెరాస నుండి వీళ్ల పార్టీలకు వలసలు ప్రారంభం కావచ్చు. ఇలాటి ఒప్పందాలు బాబు కంటె ఎక్కువగా కిరణ్‌కు అవసరం. ఇవి కుదుర్చుకోవడానికి టిడిపి తటపటాయిస్తూంటే మద్యం కేసుల్లో దొరికిన టిడిపి నాయకులు, మద్దతుదారులపై కేసులు ఎత్తివేస్తామన్న ఆఫర్‌ కూడా యివ్వవచ్చు. తెరాస-పోలవరం టెండర్‌ ప్రస్తావన యిక్కడ తేవడం అప్రస్తుతం కాదు.

తెరాస-జగన్‌ పొత్తుకు ఉదాహరణగా జగన్‌ తెలంగాణ వుపయెన్నికలకు దూరంగా వుంటాననడాన్ని చూపుతున్నారు. ఈ అంశం కోవూరు వుపయెన్నికలో జగన్‌ పార్టీకి ప్రతికూలంగా మారుతుందని, సమైక్యవాదానికి నిశ్చలంగా నిలబడిన సిపిఎంకే సమైక్యవాదులు ఓటు చేస్తారని కూడా అంచనాలు వేస్తున్నారు. అంతరాంతరాలలో జగన్‌ సమైక్యవాది ఏమో అని బెనిఫిట్‌ ఆఫ్‌ డౌట్‌ యిద్దామనుకున్నవారు రాజ్యసభ ఎన్నికల సందర్భంగా అతను తెరాసతో చేతులు కలిపితే తప్పకుండా విముఖులవుతారు. ఇక్కడ వాదం కంటె ముఖ్యమైనది - తెల్లవారితే ఆంధ్రులను నోటికి వచ్చినట్టు తిట్టే కెసియార్‌తో రాజకీయప్రయోజనాల కోసం వాటేసుకున్నాడనే కోపం. తెలంగాణకు అడ్డం అంటూ వైయస్‌ను నోటికి వచ్చినట్టు తిట్టినవాడు కెసియార్‌. వాళ్లు పోతే ఏంటంట? అని తీసిపారేసి, వాళ్ల పార్టీని నిట్టనిలువునా చీల్చినవాడు వైయస్‌. అలాటి కెసియార్‌తో వైయస్‌ కొడుకు వెళ్లి చెంతన చేరడం జీర్ణం చేసుకోవడం కష్టం.

కానీ రాజ్యసభ ఎన్నికలదాకా ఆగి వుంటే యీ ప్రయోజనం కలిగేది. కానీ కాంగ్రెస్‌ ఆగలేదు. ఏవేవో లెక్కలు వేసి రెండు దశల్లో ఉపయెన్నికలనుకున్నారు. అలాగే చేస్తున్నారు. సంతోషం. ఇంతా చేశాక 3, 4 స్థానాల్లో కాంగ్రెస్‌ గెలిస్తే స్ట్రాటజీ వర్కవుట్‌ అయిందని చంకలు ఎగరేసుకోవచ్చు. కాకపోతే కిరణ్‌కి ముప్పు వచ్చి బొత్స చంకలు గుద్దుకోవచ్చు... లేక డియస్‌.. లేక రాజనరసింహ.. లేక ... (అప్పుడే ఎందుకు లెండి, యిన్ని వూహాగానాలు!) ఇప్పుడు కాంగ్రెస్‌ ముందున్న మరో సమస్య - జగన్‌ని ఎప్పుడు అరెస్టు చేయాలి? అని. జగన్‌ను అరెస్టు చేస్తే ప్రజల్లో సింపతీ పెరుగుతుందా? తరుగుతుందా? అవినీతిపరుడని ఖచ్చితంగా నిరూపించబడినట్లే అని ప్రజలు నమ్మి అతని పార్టీని దూరం పెడతారా? లేక యిదంతా కుట్ర, ఇంతమందిలో అవినీతిపరుడు కానివాడు ఎవడు? పాపం రాష్ట్రాన్ని రాజులా ఏలిన వైయస్‌ కొడుకు యీ రోజు కటకటాల వెనుక వున్నాడు అనే జాలితో మరిన్ని ఓట్లేస్తారా? ఈ మిడతంభొట్లు జోస్యం కరక్టుగా చెప్పినవారిని కాంగ్రెస్‌వారు రాష్ట్రానికి ఏక్‌ దిన్‌కా సుల్తాన్‌ చేయగలరు.

అవిశ్వాసతీర్మానవేళ జగన్‌ పక్షాన యింతమంది నిలుస్తారని కిరణ్‌ అనుకోలేదు. వాళ్లల్లో తర్వాత కొంతమందైనా జారుకుంటారని ఆయన తను నమ్ముతూ అధిష్టానాన్ని నమ్మిస్తూ వచ్చారు. ఆ జగన్‌ చూస్తే ఆ ఓదార్పు యాత్రలు ఎప్పటికీ ఆపటం లేదు. మొదటి విడత ఉపయెన్నికల తర్వాత తెలంగాణ వాళ్లను కూడా ఓదార్చడానికి సిద్ధమవుతున్నాడు. తెలంగాణవాదం తగ్గుముఖం పడుతోందన్న ప్రచారానికి తోడు జగన్‌ని కూడా తిరగనిచ్చేస్తే యిక తెరాసకు నిద్ర పడుతుందా? అక్కడా జనం వస్తే కాంగ్రెస్‌ వారి గుండెల్లో కూడా రాయే. రాష్ట్రంలో అన్ని ప్రాంతాల్లో జగన్‌కి జనం వస్తున్నారని తెలిస్తే ఆ జగన్నాథరథాన్ని ఆపడానికి కాంగ్రెస్‌ పక్షాన కొత్త సారథిని వెతుకుతారు. ఆ ప్రమాదం లేకుండా ముందే అరెస్టు చేసి జైల్లో పడేస్తే మంచిదని ఓ వూహ.

అయితే జగన్‌ పని పట్టడం అంత సులభమేమీ కాదు. 'అర్జున విన్యాసం'లో రాశాను - ఎమ్మార్‌ వంటి కేసుల్లో అప్పట్లో అధికారంలో వున్న వైయస్‌కు దెబ్బ తగలకూడదు, అధికారంలో లేని, నిర్ణయాలు తీసుకునే పరిస్థితిలో లేని జగన్‌కి తగలాలి అంటే ఎలా కుదురుతుందని? జగన్‌పై నిజాయితీగా విచారణ జరపాలంటే మొదట కెవిపిని పట్టుకోవాలి. వైయస్‌ జమానాలో ఆయన ఎలా చక్రం తిప్పారో అందరికీ తెలుసు. ఊరికే ఈ ఐయేయస్‌లను, ఐపీయస్‌లను అడిగి యావన్మంది బ్యూరోక్రాట్స్‌కు కోపం తెప్పించే బదులు కెవిపిని అడిగితే అన్నీ ఆయనే చెప్పగలరు. కానీ ఆయన అధికారపార్టీలో వున్నారు కాబట్టి హై కమాండ్‌ వారు ఆయన్ని కాపాడుతున్నారు. కెవిపిని ముట్టుకోకుండా యీ కేసులపై విచారణకు ఉద్యమించడంతోనే హై కమాండ్‌ నీతి, సిబిఐ రీతి బయటపడ్డాయి.

అందువలన దాని గురించి సిబిఐ దర్యాప్తు చేయడం మానేయమంటావా? అని అడగకండి. అన్నిటి గురించి దర్యాప్తులు జరగాలనే అంటాను నేను. 'హితోపదేశం' రాసినప్పుడు కొందరు నన్ను కోప్పడ్డారు - 'అవనీతికి జగన్‌ మూలవిరాట్టు. అతన్ని జైలుకి పంపితే ముప్పాతికి మువ్వీసం అవినీతి తొలగించినట్టే. మొదట జగన్‌ పని పట్టి ఆ తర్వాత చంద్రబాబు సంగతి చూద్దాం, రెండూ ఒకేసారి అంటే కథ నడవదు. మీరు అనవసరంగా పబ్లిక్‌ని కన్‌ఫ్యూజ్‌ చేయకండి' అంటూ..

జలయజ్ఞం ధనయజ్ఞం, వైయస్‌ ధనదాహం తీర్చుకోవడానికే ఆ జలం.. అంటూ ఏళ్ల తరబడి తెగ రాశారు. వైయస్‌ పోయి రెండేళ్లు దాటింది. ఇప్పటికి ఎంతమంది జలయజ్ఞం కంట్రాక్టర్లు జైలుకి వెళ్లారు చెప్పండి? వెళ్లరు. ఎందుకంటే ఆ కంట్రాక్టర్లలో అన్ని పార్టీల వాళ్లూ వున్నారు. పార్టీల సానుభూతిపరులు, పార్టీలకు నిధులు సమకూర్చేవారూ వున్నారు. బంగారు గుడ్లు పెట్టే బాతుని ఎవరు కోసుకుంటారు?

అలాగే మొబిలైజేషన్‌ ఎడ్వాన్సులంటూ కోట్లు కోట్లు కంట్రాక్టర్లకు శాంక్షన్‌ చేసిన అధికారులను జైలుకి పంపారా? లేదే ! కనీసం ఎవరి వత్తిడి వలన నిధులు మంజూరు చేశావ్‌? అనైనా అడిగారా? మొన్న విగ్రహవిధ్వంసం వెనక వారున్నారు, వీరున్నారు అని పేర్లు వచ్చాయి. చివరకు అరెస్టయినవాళ్లెవరు? ఇద్దరు ముగ్గురు కుర్రాళ్లు. వాళ్లని ఈ పాటికి వదిలేసే వుండవచ్చు. లేకపోతే డబ్బు ఆశ చూపి వాళ్లచేత నేరం అంగీకరింపజేసి, జైలులో రెండు, మూడునెలలు కూర్చోబెట్టవచ్చు. అక్కడితో జాతీయనాయకులకు అవమానం జరిగిన కథ సమాప్తం.

జగన్‌ కేసులో సాక్ష్యులుగా పిలిచినవారందరూ మాత్రం నోరు విప్పి అన్నీ చెప్పేస్తున్నారా? 'స్టోన్‌ వాలింగ్‌'లో విజయసాయిరెడ్డి ఎక్స్‌పర్ట్‌ అంటున్నారు. ఆయన చెప్పకపోయినా మేం కనుక్కోగలం అని సిబిఐ అంటుంది. కానీ తిరుగులేని సాక్ష్యాలు సంపాదించగలరా? చేతిలో వున్నవాటితో కోర్టువారిని తృప్తి పరచగలరా? అని నా సందేహం. అంబటి రాంబాబును చూడండి. ఆ ఒప్పందాల విషయంలో ఫైలు నా వద్దకు వచ్చినట్టు చూపించండి చూదాం అనేశారు. అక్కడ పట్టుబడిన దెవరంటే బిపి ఆచార్య. ఆయన వైయస్‌ చెప్పారంటాడు. అవునా అని అడుగుదామంటే వైయస్‌ లేరు. ఏతావతా తేలేదేమిటంటే వైయస్‌ మౌఖిక ఆదేశాల మేరకు మేము ఫైళ్లపై సంతకాలు పెట్టాం అని అధికారులు చెప్తారు తప్ప జగన్‌ చెప్పాడు కాబట్టి సంతకాలు పెట్టాం అని అనలేరు కదా ! ఒకవేళ చెప్తే - చెప్పేవాడికి బుద్ధి లేకపోతే వినేవాడికి వివేకం వుండనక్కరలేదా? అని కోర్టువారు అడుగుతారు. ఎవరు చెప్పినా చేయడానికేనా నీకు ఉద్యోగం యిచ్చింది? అని కూడా గడ్డి పెడతారు.

ప్రభుత్వ నిర్ణయం వలన లాభం పొందినవారు జగన్‌ కంపెనీల్లో పెట్టుబడి పెట్టారు అన్నదే ఆరోపణ. ఈ లింకును 'క్విడ్‌ ప్రో కో' గా ఎస్టాబ్లిష్‌ చేయడంలోనే వుంది అసలైన కష్టం. ముఖ్యంగా లంచం యిచ్చినవాడు ఫలానా అందుకు యిచ్చానని ఒప్పుకోవాలి. ఎందుకంటే యిచ్చినట్టు ఒప్పుకున్నాక అతడూ నేరస్తుడవుతాడు. ఇవన్నీ నిరూపించలేకపోతే చివరాఖరికి జగన్‌ని మనీ లాండరింగ్‌, ఫెరా, ఫెమా వంటి ఆర్థిక నేరాలపై మాత్రమే పట్టుకోవాలి. వాటికి ఏమంత పెద్ద శిక్ష వేస్తారు కనక? ఆ సెక్షన్ల కింద నేరం చేసినవారు దేశంలో చాలామంది పారిశ్రామికవేత్తలుంటారు. పైగా జగన్‌కు లాభం చేకూర్చేట్లు వైయస్‌ నిర్ణయాలు తీసుకున్నారు అన్నది ఎస్టాబ్లిష్‌ చేయాలంటే కాంగ్రెస్‌ హై కమాండ్‌కు చాలా గుండె దిటవు కావాలి. ఎన్నికలలో వైయస్‌ యిమేజి ఓట్లు రాలుస్తుందో లేదో ఉపయెన్నికలలో కాస్త తెలుస్తుంది. వైయస్‌ బొమ్మకు మసిపూసినా తమ ఓట్లకు ఢోకా లేదు అని ఖచ్చితంగా తేలినప్పుడే కాంగ్రెస్‌ యీ సాహసానికి ఒడిగడుతుంది.

ఈ పరిస్థితుల్లో జగన్‌పై నేరారోపణ, విచారణ, కారాగారశిక్ష యిప్పట్లో అయ్యేనా? వైజాగ్‌ 'ఈనాడు' ఆఫీసు స్థలం విషయంలో రామోజీరావుగారిపై వున్న క్రిమినల్‌ కేసు ఓపెన్‌ అండ్‌ షట్‌ కేసు. నేను తప్పుడు అఫడవిట్‌లు యిచ్చానని ఆయనే ఒప్పుకున్నారు. అయినా శిక్ష కేసులో తీర్పు వచ్చిందా? 'నేను బిజీ, స్వయంగా రాలేను', 'వయసు మీరిపోయింది', 'అసలు విచారించడానికి నీకు అర్హత లేదు', ..యిలాటి వాదనలతోనే ఏళ్లూ, పూళ్లూ గడుస్తున్నాయి. ఈ సెషన్స్‌ కోర్టులో తీర్పు వచ్చాక దాన్ని ఎలాగూ హైకోర్టులో ఛాలెంజ్‌ చేస్తారు, ఆ పైన సుప్రీం కోర్టు.. ఇలాటి న్యాయవ్యవస్థ మనకుండగా జగన్‌ కేసులన్నీ అయ్యేదాకా చంద్రబాబు కేసు తెరవకూడదనడం ఎంత హాస్యాస్పదం! ప్రతీవాళ్ల అలమారలోనూ అస్థిపంజరాలున్నాయి. అన్నీ తెరుస్తూ పోదామనే అంటాను నేను - నాకు పోయేదేమి లేదు కాబట్టి ! కానీ నా చేతిలోనే అధికారం వుంటే, దాన్ని నిలబెట్టుకోవడానికి నేను అవస్థ పడుతూ వుంటే యిలాటి ఆలోచనలు రావు. ఏ కేసు ఎప్పుడు జోరు పెంచాలి, ఎప్పుడు బ్రేకు వేయాలి, ఫైలు చేతిలో పెట్టుకుని అవతలివాణ్ని ఎలా భయపెట్టాలి.. బేరం కుదిరితే ఎలా మూసేయాలి.. యిలాటి ఆలోచనలే వస్తాయి.

ఉపయెన్నికలలో ప్రజలిచ్చే తీర్పుపై చాలా ఆధారపడి వుంటుంది. అధికారంలో వున్నవారిని ఓటర్లు భయపెట్టక మానరు. భయపెట్టాలి కూడా. అప్పుడుకానీ వీళ్లు అంతఃకలహాలు మాని పరిపాలనపై దృష్టి పెట్టరు. ఎప్పుడు చూసినా బొత్స-కిరణ్‌ ఎత్తుపై యెత్తులు, కాపులను దగ్గరకు తీయడం, రెడ్లను దువ్వడం, తెలంగాణవారికి జోకొట్టడం... యివే తప్ప కలిసికట్టుగా పరిపాలన చేసే లక్షణాలూ ఏవీ కనబడటం లేదు. ఈ ఉపయెన్నికలకు యీనాటి యీ వేటు ద్వారా నాందీ ప్రస్తావన జరిగింది. అందుకు హర్షిద్దాం. **(సమాప్తం) - ఎమ్బీయస్‌ ప్రసాద్‌ (ఫిబ్రవరి 2012)**

**మార్చి 01 ఎమ్బీయస్‌ : యుపికి రాహుకాలం లేనట్టే..**

అయిదు అసెంబ్లీ ఎన్నికల ఫలితాల పోకడలు రేపు ఉదయం పది గంటల నుండి తెలుస్తాయి. తక్కినవాటి మాట ఎలా వున్నా ఉత్తరప్రదేశ్‌ మీదనే అందరి దృష్టీ. అతి పెద్ద రాష్ట్రం కావడంతో బాటు మన భావి యువరాజుగారు అక్కడ ఏం పొడిచాశారో చూద్దామన్న కుతూహలం ఒకటి. ఢిల్లీని మొఘల్‌ రాజులు పాలించే రోజుల్లో యువరాజును దక్కన్‌లో వుండమనేవారు. ఎందుకంటే దక్కన్‌లోనే బహమనీ సుల్తానులు, యితర రాజులు బలంగా వుండేవారు. వాళ్లను నిలవరించగలిగే శక్తియుక్తులు అలవడితే ఢిల్లీని ఏలడానికి అవసరమైన ట్రెయినింగ్‌ ఆటోమెటిక్‌గా వచ్చేస్తుందని లెక్క. ఇప్పుడు రాహుల్‌కి యుపి అలాటి పరీక్షే. ఆ కులాల కురుక్షేత్రంలో అతిరథ మహారథులైన ప్రత్యర్థులను, స్థయిర్యం కోల్పోయిన సైన్యాన్ని వెంటేసుకుని ఎలా ఎదుర్కుంటాడో చూడాలని అందరం ఎదురుచూస్తున్నాం. ఈ లోగా ఎగ్జిట్‌ పోల్స్‌ ఫలితాలు వచ్చేశాయి. నాలుగు సర్వేలూ నాలుగు రకాలుగా వున్నాయి. నేచురల్లీ !

టుడేస్‌ చాణక్య వాళ్ల జోస్యాలు యీ మధ్య కరక్టవుతున్నట్టు గమనించాను. మన లగడపాటిగారు తన సర్వేలు వాళ్ల చేతే చేయిస్తూంటా రనుకుంటాను. వాళ్ల లెక్క ప్రకారం ఎస్‌పికి 185 (2007లో 97 గెల్చుకున్నారు), బియస్పీకి 85 (206), బిజెపికి 55 (51), కాంగ్రెస్‌-ఆర్‌ఎల్‌డి కూటమికి 55 (కాంగ్రెస్‌కి 22, ఆర్‌ ఎల్‌డికి 10), ఇతరులకు 23 (17) వస్తాయి. దీనికి అతి దగ్గరగా జోస్యం చెప్పినది స్టార్‌ న్యూస్‌-ఏసి నీల్సన్‌. హెడ్‌లైన్స్‌ టుడే వారు ఎస్‌పికి 202 దరిదాపుల్లో, బియస్పీకి 93 దరిదాపుల్లో యిస్తూ కాంగ్రెస్‌ కూటమిని 40 దగ్గర ఆపారు. ఇండియా టీవీ-సీ ఓటర్‌ సర్వే మాత్రం వీటికి దూరంగా వెళ్లింది. వాళ్లు ఎస్పీకి 141 యిచ్చి, బియస్పీకి 126 యిచ్చారు. బిజెపికి 83, కాంగ్రెస్‌కు 47 యిచ్చి ఇతరులకు 6 యిచ్చి వూరుకున్నారు. మొత్తం మీద నలుగురూ చెప్పినదేమిటంటే ప్రథమస్థానంలో ఎస్పీ, ఆఖరి స్థానంలో రాహుల్‌ నేతృత్వంలోని కాంగ్రెస్‌ వున్నాయనీ, అనగా యుపికి యిప్పట్లో రాహుకాలం లేదనీ !

యుపి రాజకీయాల గురించి పేపర్లలో వస్తూ వున్నదానికి, యీ ఫలితాలకు చాలా తేడా వచ్చేసింది. ఎన్నికల గురించి ప్రకటన రావడానికి ముందు, ఆ తర్వాత కూడా మాయావతికి మెజారిటీ తగ్గుతుందని కానీ ప్రథమస్థానంలో నిలుస్తుందనే రాస్తూ వచ్చారు. ఎన్నికల దశలు ప్రారంభమయ్యాక వచ్చే రిపోర్టులు మాత్రం పరిస్థితి మారిందని చెప్పనారంభించాయి. ఇప్పుడు ఎగ్జిట్‌ పోల్స్‌ ఫలితాలు వచ్చాక, పరిస్థితిలో ఎప్పుడు మార్పు వచ్చిందో వ్యాసాలు రాసాగాయి. రేపు పూర్తి ఫలితాలు వచ్చాక ఎల్లుండి నుండి అంకెలతో సహా పూర్తి విశ్లేషణలూ అవీ కనీసం ఓ నెలదాకా వస్తూనే వుంటాయి. వాటి మీద మళ్లీ రాస్తాను. అవి అర్థం కావాలంటే మొదట కొంత ప్రాథమిక సమాచారం తెలిసి వుండాలి. అది యీ వ్యాసాల్లో యిస్తాను.

మాయావతికి యుపిలో యింత బలం ఎలా వచ్చిందో నాకూ మీకూ ఓ పట్టాన అర్థం కాదు. ఆమె పూర్తిగా అవినీతిపరురాలని, రాష్ట్రమంతా విగ్రహాలు పెట్టించడం తప్ప చేసిందేమీ లేదనీ, అసలు ఆమెకు ఓటు ఎలా వేయాలని ఎవరికి మాత్రం ఎందుకనిపిస్తుందో అని అనుకుంటాం. యుపి ఓటరు ముందున్న ప్రత్యామ్నాయాలను తెలుసుకుంటే మాయావతి ఎందుకు నెగ్గిందో తెలుస్తుంది. 2007 వరకు నడిచిన ములాయం పాలన 'గూండా రాజ్‌'గా పేరు బడింది. జనాభాలో 8% వున్న యాదవకులస్తులందరూ అతని వెంట సాలిడ్‌గా నిలబడతారు. 20% వరకూ వున్న ముస్లిములలో చాలామంది అతని వెంట నిలిచారు. ముస్లిము రక్షకుడిగా ములాయం పేరుబడ్డాడు. మతవ్యవస్థ, వర్ణవ్యవస్థ పాతుకుపోయిన ఉత్తరప్రదేశ్‌లో గ్రామాల్లో అగ్రవర్ణస్తులకు వ్యతిరేకంగా పోలీసు స్టేషన్‌కు వెళ్లి ఫిర్యాదు చేయడానికి ములాయం పాలనలో ముస్లిములకు ధైర్యం వుండేది. (మాయావతి కాలంలో దళితులకు ఆ ధైర్యం వుంటుంది)

పోలీసు స్టేషన్‌ దాకా ఎందుకు, ఓటింగ్‌ బూతుకి వెళ్లడానికే చాలామందికి ధైర్యం చాలదు. ఎవరికి ఓటేశారో తెలిస్తే ఎవరొచ్చి కొంప పీకుతారేమోనని భయం. ఈ సారి మాత్రం 59% ఓటింగు జరిగినట్టుంది. 2007 ఎన్నికలలో యిది 46% మాత్రమే. ఇప్పటివరకు 1993 అసెంబ్లీ ఎన్నికలలో నమోదైన 57% రికార్డు. ఈ సారి దాన్ని అధిగమిస్తోందన్నమాట. గ్రామాల్లో పెద్దల భయం చేత ఓటింగుకి రాకపోతే, నగరాల్లో బద్ధకం చేత వచ్చేవారు కారు. వాళ్లు కూడా యీసారి బద్ధకాన్ని వదుల్చుకుని మరీ వేశారు. లఖ్‌నవు (లక్నో)లో 2007లో 29% వుంటే యీ సారి 53% అయింది. అలహాబాదులో 31% నుండి 47%కి, మీరఠ్‌లో 47% నుండి 61%కి పెరిగింది. ఈ ఎన్నికలలో యింకో విశేషమేమిటంటే మహిళలు పురుషుల కంటె ఎక్కువగా ఓట్లేశారు. ఇలా జరగడం యిదే మొట్టమొదటిసారి. 2007లో 42% మంది మహిళలే ఓటేశారు. ఈ సారి మగవాళ్ల కంటె 2% ఎక్కువగా 60% మంది వేశారు. పాత రికార్డు 1974 లో 51%! ఈ సారి ఏకంగా 9% జంప్‌ అన్నమాట !

ఇంతమంది ఓటర్లు బూతులకు తరలి వచ్చారంటే దానికి ఒక కారణం - ఎన్నికల కమిషన్‌ వారికి కలిగించిన ధైర్యం! ఇది పోను పోను పెరుగుతూ వచ్చింది. నెల్లాళ్లగా ఏడు విడతల్లో జరుగుతూ వచ్చిన పోలింగులో ఏడో విడతలో 62% మంది ఓట్లేశారు. ఇక రెండో కారణం - మాయావతికి ఎలాగైనా బుద్ధి చెప్పాలన్న ఆతృత. ములాయం 2007లో చేసిన పొరపాట్ల కారణంగానే మాయావతి అధికారంలోకి వచ్చింది. ములాయం పాలనలో యాదవుల హజం తక్కిన వారందరికీ కోపం తెప్పించింది. రాష్ట్రంలో శాంతిభద్రతలు క్షీణించాయి. వ్యక్తిగత అహంకారాల వలన ములాయం-అమర్‌ సింగ్‌ సంబంధాలు బెడిసికొట్టాయి. పైగా వెనుకబడిన వర్గాల ఓట్లకోసమంటూ కళ్యాణ్‌ సింగ్‌ను చేరదీయడం ఆత్మహత్యాసదృశం అయింది. గతంలో బిజెపి ముఖ్యమంత్రిగా వున్నపుడు యిదే కళ్యాణ్‌ సింగ్‌ బాబ్రీ మసీదు విధ్వంసానికి కారకుడయ్యాడు. కళ్యాణ్‌ సింగ్‌ను అక్కున చేర్చుకోవడంతో ముస్లిము ఓటర్లు ములాయంకు దూరమయ్యారు. ఎన్నికల తర్వాత నాలిక కరుచుకుని ములాయం కళ్యాణ్‌ను దూరంగా నెట్టేశాడు.

ఇది చూశాకైనా బిజెపివారు పాఠం నేర్చుకోవాల్సింది. ఇలాటి కుల సమీకరణాలతోనే మాయావతి అవినీతి ఆరోపణలతో కాబినెట్‌లోంచి తీసేసిన బాబూ సింగ్‌ కుశావహాను తమ పార్టీలోకి ఆహ్వానించారు. ఓ పక్క అవినీతికి వ్యతిరేకంగా జాతీయ స్థాయిలో యుపిఏపై ధ్వజమెత్తుతూ మరో పక్క కుశావహాను వాటేసుకోవడంతో బిజెపి విశ్వసనీయత దెబ్బతింది. మళ్లీ ఆ పార్టీలో చేరి స్టార్‌ కాంపెయినర్‌గా నిలిచిన ఉమా భారతి, రామమందిరం రోజులనుండి పార్టీకి పెద్దదిక్కుగా వున్న మహంత్‌ అవైద్యనాథ్‌ భగ్గుమన్నారు. ప్రచారం నుండి తప్పుకుంటామన్నారు. నితిన్‌ గడ్కరీ లెంపలేసుకుని కుశావహాను చేర్చుకోమని అన్నాకనే మళ్లీ ప్రచారం చేశారు. ఈ కుశావహాను ఎన్నికలు పూర్తవగానే అరెస్టు చేశారు కూడా. ఇలాటివాణ్ని నెత్తిన పెట్టుకోవడంతో బిజెపి ఎన్నికల అవకాశాలు అడుగంటాయి. పైగా నితిన్‌ గడ్కరీ నిర్వాకం వలన నరేంద్ర మోదీ ప్రచారానికి రాలేదు. సుష్మా స్వరాజ్‌ ఆఖర్లో వచ్చినట్టుంది. రాజనాథ్‌ సింగ్‌, కలరాజ్‌ మిశ్రా వంటివారు మొదటినుండి పార్టీ యంత్రాంగాన్ని తీర్చిదిద్దుకుని వుంచినా యీ తప్పిదాల వలన బిజెపి మూడో స్థానానికి దిగజారిపోతోంది.

2007లో ఎస్పీకి 97 రాగా, బియస్పీకి 206 వచ్చాయి. దానికి మాయావతి కూర్చిన సమీకరణం చాలా గొప్పగా పనిచేసింది. దళిత-బ్రాహ్మణ భాయిచారా (సోదరభావం) అంటూ దళితులను, బ్రాహ్మణులను ముందు పెట్టుకుని ఎన్నికలలోకి దిగింది. సాధారణంగా ఏ రాష్ట్రంలోనైనా బ్రాహ్మణుల సంఖ్య 3-4%కి మించదు (ఉత్తరాంచల్‌లో మాత్రం చాలా ఎక్కువ) కాబట్టి వాళ్లు యుపిలో యింతటి నిర్ణాయక శక్తిగా వుండడం ఆశ్చర్యం కొల్పవచ్చు. యుపిలో బ్రాహ్మణుల శాతం 10% వుంటుంది. వారిలో ధనికులు, భూస్వాములు, ఉన్నతోద్యోగులు, రాజకీయనాయకులు కూడా చాలా మందే వున్నారు. ఉద్యోగులు, మధ్యతరగతివారూ ఎటూ వున్నారు. వీళ్లు ములాయంకు ఎప్పుడూ వ్యతిరేకంగానే వున్నారు. వీళ్లను మాయావతి చేరదీసింది.

మాయావతి చమార్‌ (సంస్కృత చర్మకార శబ్దం నుండి వచ్చింది) కులానికి చెందినది. వీళ్లను మన దగ్గర మాదిగ లంటారు. మాదిగల స్థితిగతులు మన రాష్ట్రంలో గొప్పగా లేవు కానీ అక్కడ యుపిలో స్వాతంత్య్రానికి పూర్వం నుండి వారిలో చైతన్యం వచ్చి స్థితిగతులు మెరుగుపరుచుకున్నారు. 1920 ల నుండే పశ్చిమ ఉత్తరప్రదేశ్‌లో విద్యావంతులున్నారు. తమ కులం పేరును వాళ్లు జాటవ్‌ అని చెప్పుకుంటారు. మన దగ్గర మంగలి కులం వారు తమను తాము నాయీబ్రాహ్మణులని చెప్పుకున్నట్టు, వాళ్లు జాట్‌ అనే కులం పేరును కాస్త మార్చి జాటవ్‌ అని పెట్టుకున్నారు. యుపిలో మొత్తం షెడ్యూల్డ్‌ కులాల వారు 21% వుంటే జాటవ్‌ల, సంబంధిత కులాల శాతం 11% వుంటుంది. 1956లో పుట్టిన మాయావతి ఐయేయస్‌కు ప్రయత్నిస్తూ వుంటే కాన్షీ రామ్‌ 'రాజకీయాల్లోకి రా. ఐయేయస్‌ల చేత నీకు సలాములు చేయిస్తా' అని లాక్కుని వచ్చారు. కాన్షీ రామ్‌ పుణ్యమాని యీ దళిత జాతులన్నీ ఏకమయ్యాయి.

రామ్‌ మనోహర్‌ లోహియా తరహా సోషలిజం నుండి వచ్చిన ములాయం బిసిలందరినీ దగ్గరకు తీసుకున్నాడు. ఈ బిసిలలో ఎంబిసి (మోస్ట్‌ బాక్‌వర్డ్‌) వాళ్లు అప్పుడప్పుడు మాయావతి వైపు వెళతారు. ఒకవైపు దళితులు, మరొకవైపు వెనుకబడిన జాతుల వారు మోహరించి వున్నారు. జనాభాలో 20% దాకా వున్న అగ్రవర్ణ, హిందువులు ఎవరిని బలపరిస్తే వాళ్లు అధికారంలోకి వస్తారు. బ్రాహ్మణులు 10%. రాజపుత్రులు (ఠాకూర్‌) 7%, బనియాలు 3% దాకా వుంటారు. ముస్లిములు కూడా గణనీయమైన సంఖ్యలో వున్నారని చెప్పాను కదా. అందువలన అగ్రవర్ణాలు, ముస్లిములు మూకుమ్మడిగా ఎవరికి ఓటేస్తే వారు అధికారంలోకి వస్తారు. 2007లో ములాయంపై కోపగించిన ముస్లిములు, మాయావతి కుదిర్చిన పొత్తువలన బ్రాహ్మణులు - మాయావతికి ఓటేశారు కాబట్టి ఆమె అధికారంలోకి వచ్చింది. ఇక్కడో పిట్టకథ ఏమిటంటే - అది చూసి మన రాష్ట్రంలో అర్జంటుగా మాయావతిని పిలిచి యిక్కడా బ్రాహ్మణ-దళిత కూటమి పెట్టేయబోయారు. ఇక్కడ బ్రాహ్మలెవరూ పట్టించుకోకపోవడం వలన అది ఆదిలోనే చీదేసింది.

ఈ సారి ఎన్నికలలో బ్రాహ్మణులు మాయావతి నుండి ములాయం వైపు తిరిగిపోవడంతో కథ మారిపోయింది. పైగా ముస్లిములు కూడా ములాయంకు తిరిగి వచ్చేరు. ఎందుకిలా జరిగిందన్నదే తెలుసుకోవాల్సిన కథ. 2011 నవంబరులో పాత్రికేయులు కొందరు యుపి పర్యటించేటప్పుడు మాయావతిపై అంత వ్యతిరేకత వ్యక్తం కాలేదు. ములాయం కంటె ఆమెకు అడ్మినిస్ట్రేషన్‌పై పట్టు ఎక్కువ వుందని, నేరాలను బాగా అదుపు చేసిందని, మాఫియా చర్యలు చేసే ఠాకూర్‌లను, పలుకుబడి గల యితర రాజకీయనాయకులను జైల్లో పెట్టడానికి కూడా సంకోచించలేదని అందరూ మెచ్చుకున్నారు. ములాయంపాలనలో యాదవులు చెలరేగినట్టు మాయా కాలంలో జాటవులు మరీ అంత రెచ్చిపోలేదని కూడా అన్నారు. కానీ బ్రాహ్మణులు మాత్రం ''ఏమీ చెప్పలేం, వేచి చూడాలి..'' అన్నారట.

వాళ్లిలా అనడానికి కారణం ఏమిటంటే మాయావతి వాళ్ల ఆశలు వమ్ము చేసింది. ఒకసారి అధికారంలోకి వచ్చాక మాయావతి బ్రాహ్మణులను మెప్పించడానికి చేసిన చర్యల వలన స్వకులంలోనే అసంతృప్తి చెలరేగింది. ''వీళ్లెప్పుడూ అనుభవిస్తూనే వున్నారు. నువ్వయినా మనకు చేయకపోతే మేం వేరే దారి చూసుకుంటాం'' అని ఆమె కులస్తులు అనసాగారు. మొదటినుండీ విశ్వాసంగా వున్న ఓటు బ్యాంకును వదులుకోవడానికి ఆమె సిద్ధంగా లేదు. అందువలన వాళ్లను తృప్తి పరచడానికి బ్రాహ్మణులను హింసించడం మొదలుపెట్టింది. ఈ ప్రక్రియ 2008 ఉత్తరార్థంలో ప్రారంభమైంది. అందుకే 2009 పార్లమెంటు ఎన్నికలలో మాయావతికి అనుకున్నన్ని సీట్లు రాలేదు. ఆమె ఏకంగా ప్రధాని అయిపోదామనుకుంది కానీ యీ కాంబినేషన్‌కు గండి పడడంతో ఆ కల నెరవేరలేదు.

బ్రాహ్మణులను, యితర అగ్రవర్ణస్తులను హింసించడానికి ఆమె ఎంచుకున్న మార్గం ఎస్సీ అత్యాచార చట్టం (మన శంకర్రావుగారికి యిన్‌స్పిరేషన్‌ ఎక్కణ్నుంచి వచ్చిందో తెలిసిందా?) దళితులచే ఫిర్యాదు చేయించడం, జైల్లో నెట్టడం. వేలాది క్రిమినల్‌ కేసుల్లో వీళ్లందరూ యిరుక్కున్నారు. మాయావతి అభిమానులు కొందరనేది ఏమిటంటే - అగ్రవర్ణస్తులు వాళ్లల్లో వాళ్లు కక్షలు తీర్చుకోవడానికి యీ చట్టాన్ని ఉపయోగించుకుని మాయావతికి చెడ్డపేరు తెచ్చిపెట్టారని ! అంటే ఓ ఠాకూర్‌కి మరో ఠాకూర్‌పై కసి పుట్టిందనుకోండి, తన వద్ద పనిచేసే ఓ దళితుడి చేత అవతలివాడిపై యీ చట్టం కింద ఫిర్యాదు చేయించేవాడట. నిజానిజాలు ఎలా వున్నా మాయావతి వచ్చాక యీ దళితులు పొగరుబట్టి పోయారని వీళ్లకు బుద్ధి చెప్పాలంటే మాయావతిని గద్దె దింపాల్సిందేననీ అందరూ నిర్ణయించుకున్నారు. దీనికి యింకా కొన్ని చిన్న కారణాలు తోడయ్యాయి.

యుపిలో కరంటు బిల్లులు కట్టేవారు అరుదుగా వుంటారట. వాళ్లకలా అలవాటై పోయింది. మాయావతి ప్రతీ గ్రామానికి పోయి కరంటు బిల్లులు వసూలు చేయించిందట. దాంతో మధ్యతరగతి వాళ్లందరికీ కోపం వచ్చిందట. అలాగే అమ్మకం పన్ను లాటివి కఠినంగా వసూలు చేయడంతో వ్యాపారస్తులకు కోపాలు వచ్చాయట. ఇంకో కారణం ఏమిటంటే ఉపాధి హామీ పథకం అమలు చేయడం ! ఉపాధి హామీ పథకంలో పనులు దొరకడం వలన కూలీలు వ్యవసాయ పనులకు వెళ్లడం మానేశారు. అందువలన రైతులకు కూలీలు దొరక్క, దొరికినా హెచ్చు కూలీలు యివ్వలేక, కూలీని రోజుకి 150 రూ.ల నుండి 300 రూలకు పెంచిన మాయావతిపై కోపం తెచ్చుకున్నారు. నిజానికి కోనసీమలో రైతులకు కోపం వచ్చి క్రాప్‌ హాలీడే ప్రకటించడానికి గల అనేక కారణాల్లో యిది కూడా ఒకటి. వాళ్లకు ఎప్పుడూ శ్రీకాకుళం వంటి ఇతర జిల్లాల నుండి వచ్చి కూలీలు పనిచేసేవారు. ఆ జిల్లాలలో ఉపాధి హామీ పథకం బాగా అమలు చేయడంతో వాళ్లు యిక్కడకి రాలేదు. స్థానికులెవరూ ఆ రేట్లకు పని చేయలేదు. యుపిలో భూస్వాములకూ యిలాటి పరిస్థితే వచ్చి ఆ పాపాన్ని మాయావతి నెత్తికి చుట్టేశారు.

మాయావతి గొప్పగా పాలించేసిందని అనుకోవడానికి ఏమీ లేదు. ఆమె పాలనలో ఎంతో అవినీతి జరిగింది. కుశావహాను ఆఖరి నిమిషందాకా ఆమె బయటకు పంపలేదు కదా. తన కాబినెట్‌లో మంత్రిగా వుండగానే అతను భారీ అవినీతికి పాల్పడ్డాడు కదా. పైగా విగ్రహాల మీద ఎంత ఖర్చు పెట్టిందో

అందరం చూశాం. ఎంతమంది వద్దని చెప్పినా ఆమె వినలేదు. మొండిగా తన విగ్రహాలు తనే పాతుకుంటూ పోయింది. పరిపాలన ముగిసేసరికి తెలిసి వచ్చింది - జనాలకు తనపై మొహం మొత్తిందని. అందుకని దృష్టి మరలించడానికి, ప్రత్యర్థులను యిరకాటంలో పెట్టడానికి రాష్ట్రవిభజన అంశం లేవనెత్తింది - అదొక్కటే తక్కువైనట్టు ! పాలించినంతకాలం గుర్తుకురాని విభజన దిగిపోయేటప్పుడు గుర్తుకు వచ్చింది, పాలనాసౌలభ్యం కోసమట ! మాయావతి మళ్లీ నెగ్గి వుంటే మన రాష్ట్రంతో సహా అన్ని రాష్ట్రాల విభజనవాదులు దాన్ని ఉదాహరణగా చూపి కాంగ్రెస్‌ను ఊదరగొట్టేవారు. మనం కూడా మళ్లీ అధికారంలోకి రావాలంటే రాష్ట్రాన్ని విభజిస్తామని ప్రకటించాల్సిందే, దాన్ని అమలు చేయాల్సిందే - అని! ఆ ప్రమాదం తప్పేట్టే వుంది.

మాయావతి ఏం చేసినా, ఏం చేయకపోయినా ఆమె కులస్తులైన జాటవులు, ఎంబిసి (మోస్ట్‌ బాక్‌వర్డ్‌ కులాలు)లు ఆమె వెంట వుండడానికే నిశ్చయించుకున్నారు. బ్రాహ్మణులు, యితర అగ్రవర్ణస్తులు మాయావతిని గద్దె దింపగల మొనగాళ్లకోసం అన్వేషించారు. వాళ్లకు ఎస్పీ అంటే యిష్టం లేదు. మొదట్నించీ వాళ్లతో వైరమే. బిజెపిని సమర్థిద్దామని చూస్తే వారి నాయకత్వం బాగా లేదు. కుశావహాను ఆమోదించడంతో సహా అన్నీ పొరపాట్లు చేశారు. వాళ్లు అధికారంలోకి వచ్చే ఆశ లేనప్పుడు వాళ్లకు ఓటేయడం దండగ కదా అనుకున్నారు. ఇక మిగిలినది కాంగ్రెస్‌. రాహుల్‌ గాంధీ యుపి ఎన్నికలను ప్రతిష్ఠాత్మకంగా తీసుకుని తెగ తిరుగుతున్నాడు. అయినా కాంగ్రెస్‌కు యుపిలో ఇన్‌ఫ్రాస్ట్రక్చర్‌ (వ్యవస్థ) లేదు. 2007 ఎన్నికలలో వాళ్లకు 5% సీట్లు వచ్చాయంటే యిక ఆ పార్టీలో ఎవరుంటారు చెప్పండి. నాయకులు తప్ప కార్యకర్తలందరూ వేరే చోట సర్దుకున్నారు.

అది గమనించి రాహుల్‌ రెండేళ్లగా తంటాలు పడుతున్నాడు. స్థానిక ఎన్నికలలోనైనా కొన్ని ప్రాంతాల్లో నైనా కాంగ్రెస్‌ గెలిచి వుంటే అక్కడ బలంగా వుందని చెప్పుకోవచ్చు. అక్కడేదో చేశామని చూపుకోవచ్చు. అలాటిదేమీ లేదన్నప్పుడు ఎంతసేపూ - రాహుల్‌ మాయావతిని తిట్టాడు, ఫలానా గుడిసెలో హరిజనుడితో కలిసి అంబలి తాగాడు, వాళ్ల అక్క వచ్చి చేతులూపింది - యిలాటి వార్తలతోనే అందరి దృష్టీ ఆకర్షించడం జరిగింది. నిజానికి యుపి ఎన్నికలలో అందరికంటె ఎక్కువ కవరేజి వచ్చినది రాహుల్‌కే. ఎగ్జిట్‌ పోల్స్‌ చూస్తే అందరి కంటె తక్కువ సీట్లు వస్తున్నది కాంగ్రెస్‌కే ! దీనికి కారణం - రాహుల్‌ యిచ్చిన ఓ స్టేటుమెంట్‌ ! తమకు మెజారిటీ రాకపోతే ప్రభుత్వం ఏర్పాటు చేయడానికి తాము ఎవరినీ సమర్థించమనీ, ఎవరితోనూ చేతులు కలపమనీ అతను ప్రకటించాడు.

నాలుగు పక్షాలు హోరాహోరీ తలపడుతున్నపుడు ఎవరికీ మెజారిటీ రాదని సాధారణ ఓటరుకు కూడా తెలుసు. ఎన్నికల అనంతరం కాంగ్రెస్‌, ఎస్పీ చేతులు కలుపుతాయని, కాంగ్రెస్‌ రాష్ట్రంలో ఎస్పీని బలపరచి, కేంద్రంలో తమని బలపరచమంటుందని, ఆ విధంగా మమతా బెనర్జీపై ఆధారపడే అవస్థను తప్పించుకుంటుందని అందరూ అనుకుంటున్నారు. అలా జరగదని రాహుల్‌ ఎప్పుడైతే అన్నాడో 'అయితే ఎవరికీ మెజారిటీ రాని త్రిశంకు సభ ఏర్పడుతుందన్నమాట. ఎవరూ ఎవరితో చేతులు కలపకుండా రాష్ట్రపతి పాలన పెట్టించి, మళ్లీ ఎన్నికలంటాయన్నమాట..' అనుకున్నారు. ఆ కాడికి ఎన్నికలు ఎందుకు పెట్టినట్టో అనుకుని విసుక్కున్నారు మధ్యతరగతి ఓటర్లు. కాంగ్రెస్‌-ఆర్‌ఎల్‌డి కూటమికి 80 సీట్లు వస్తే రాష్ట్రపతి పాలన తథ్యం అనుకున్న పరిస్థితిలో వాళ్లకు అన్ని రాకుండా చేయడానికి కంకణం కట్టుకున్నారు. పైగా ఆర్‌ఎల్‌డికి గతంలో వున్న బలం బాగా తగ్గిపోయింది.

పార్టీ నిర్మాణ వ్యవస్థ చీలిపోయిన లేని బిజెపి, ఆ వ్యవస్థ మర్చిపోయి దశాబ్దాలైన కాంగ్రెస్‌లు రాష్ట్రమంతా పాతుకుపోయిన బియస్పీని ఓడించలేవని అర్థమయ్యా ఆ శూన్యం పూరించడానికి పటిష్టమైన వ్యవస్థ గల ఎస్పీని సమర్థించడానికి నిశ్చయించుకున్నారు బ్రాహ్మణులు, యితర అగ్రవర్ణాలు! వాళ్లు యిలా మొగ్గడానికి మరో కారణం - ములాయం కొడుకు అఖిలేష్‌ యాదవ్‌. ములాయంకి వున్న రౌడీ ఇమేజి యితనికి లేదు. రాహుల్‌లా తెలివితక్కువ వాగుడు లేదతనికి. సైలెంట్‌గానే ప్రచారం చేసుకుంటూ పోయాడు. మీడియాలో కనబడడానికి ప్రాధాన్యత యివ్వలేదు. తమకు దూరమయిన వర్గాలను చేరువ చేసుకోవడానికి, మళ్లీ గూండారాజ్యాన్ని తీసుకురామని కొత్తవారికి విశ్వాసం కలిగించడానికి శ్రమించాడు. అతను అతివాది కాదు, మర్యాదస్తుడు, ఉదారభావాలు కలవాడు అనే అభిప్రాయం ఎస్పీకి ఎంతో లాభించింది. 403 స్థానాలున్న యుపి ఎసెంబ్లీలో 150 స్థానాలు ఉత్తర యుపిలోనే వున్నాయి. అక్కడ యీ బ్రాహ్మిణ్‌-యాదవ్‌-ముస్లిమ్‌ (బివైఎమ్‌) కాంబినేషన్‌ బాగా వర్కవుట్‌ అయిందట.

ములాయం ముఖ్యమంత్రిగా వుండగా ఉర్దూ టీచర్లను నియమించడం, పోలీసులు ఉద్యోగాల్లో ముస్లిములకు వాటా యివ్వడం, మాంసం ఎగుమతిదారులకు సహాయసంపత్తులు అందించడం వంటివి చేసి వాళ్లను ఆకట్టుకున్నాడు. అయినా ముస్లిములందరూ ఎస్పీకే ఓటేస్తారన్న నమ్మకం లేదు. ముస్లిముల్లో కూడా ధనికులు, పేదలు, నిరుపేదలు వున్నారు. ధనిక ముస్లిములు ఎస్పీ సహాయంతో తమను కొల్లగొడతారన్న భయంతో నిరుపేద ముస్లిములు 'పీస్‌ పార్టీ' అనే పేరుతో వేరే పార్టీ పెట్టుకున్నారు. వాళ్లు ఎస్పీ ఓట్లను ఓ మేరకు చీల్చవచ్చు. ఏది ఏమైనా మన పాతబస్తీతో సహా ముస్లిములందరినీ ఓ భయం వెంటాడుతూ వుంది. దేశంలో ఎక్కడో అక్కడ ఉగ్రవాద చర్యలు జరుగుతూనే వుంటాయి. ఎక్కడ ఏం జరిగినా మొదట జరిగేపని - ముస్లిము యువకులను తీసుకెళ్లి మూసేయడం ! కేవలం అనుమానం మీదే ! పదిమందిని లోపల పెడితే వారిలో అసలైన నేరస్తుడు ఒకడే వుంటాడు. తక్కిన తొమ్మిది మందీ అమాయకులే కావచ్చు. ఆ విషయం తెలుసుకుని బయటకు వచ్చేదానికి కొన్ని నెలలు పట్టవచ్చు. నౌకరీ చేసి యింట్లో వాళ్ల కడుపులు నింపే యువకుణ్ని జైల్లో పెడితే ఆ కుటుంబానికి గడిచేదెలా? బయటకు వచ్చాక కూడా మళ్లీ ఉద్యోగం దొరుకుతుందన్న నమ్మకం ఏమిటి? ఇతని అమాయకత్వాన్ని ఎవరు నమ్ముతారు?

అందువలన సాధ్యమైనంత త్వరగా తమ కుర్రాణ్ని బయటకు తెచ్చుకోవాలంటే తమ పట్ల సానుభూతి చూపే పోలీసు వ్యవస్థ, ప్రభుత్వం వుండాలి అనే లెక్క ప్రకారం చాలామంది ముస్లిములు ఎస్పీని ఆదరిస్తారు. ముస్లిములందరూ ఎస్పీవైపు వెళ్లకుండా చూడడానికి యితర పార్టీలు కూడా ముస్లిములను ప్రమోట్‌ చేయడానికి చూడడం కొన్ని ప్రాంతాల్లో హిందువులను మండిస్తోంది. ఈ అంశం బుందేల్‌ఖండ్‌ ప్రాంతంలో బిజెపికి లాభిస్తుందని కొందరు రాస్తున్నారు. ఉమాభారతి ప్రచారశైలి, ఓబిసి రిజర్వేషన్‌ను బిజెపి సమర్థించడం - యీ రెండిటి కారణంగా అక్కడ బిజెపి ఎక్కువ సీట్లు గెలుచుకుంటుందట. అలాగే దళితుల్లో అందరూ కూడా బియస్పీకి ఓటేస్తారన్న నమ్మకం లేదు. ఎందుకంటే మాయావతి పాలనలో దళితులకు రావలసిన సౌకర్యాలన్నీ జాటవులే కొట్టేశారని తక్కిన దళితులకు కోపంగా వుంది - మన దగ్గర ఎస్సీ కోటాలో మాలలే అన్నీ కొల్లగొట్టి తమకు ఏమీ లేకుండా చేశారని మాదిగలు అంటున్నట్టే !

ఇక ఆఖరిగా రాహుకాలానికి వస్తే - దానికి యింకా టైముంది. యుపి ఎన్నికలలో కులం అనేది అంశం కాకూడదని, అభివృద్ధి మాత్రమే అంశం కావాలని రాహుల్‌ ఆశించారు కానీ అది జరగలేదు. దానికి చాలా టైము పడుతుంది. ఆయన కష్టపడ్డాడు కానీ ఫలితం దక్కేట్టు లేదు. అంతమాత్రం చేత రాహుల్‌ ఏమీ చేయలేకపోయాడని, వట్టి వేస్టు కాండిడేట్‌ అనీ అనడం తప్పు. గతంలో 22 సీట్లు తెచ్చుకున్న పార్టీని యిప్పుడు దాదాపు రెట్టింపు సీట్లు తెచ్చుకునేలా చేయడం కూడా సులభమైన పని కాదు. సీట్ల బట్టే అన్నీ చెప్పలేం. ఓట్లశాతం చూశాక క్లియర్‌ పిక్చర్‌ వస్తుంది. రాహుల్‌ శ్రమిస్తూనే వుంటే ఎప్పటికో అప్పటికి సాధించవచ్చు. మీడియా ఎటెన్షన్‌ అవసరానికి మించి వుండడంతోనే యిబ్బందులు వస్తాయి. అతనేదో ఉద్ధరించేస్తాడని దేశంలోని కాంగ్రెస్‌ నాయకులందరూ చెప్పడంబట్టి మనకు కుతూహలం పెరగడం, అది సాధించలేకపోవడంతో హేళనగా నవ్వుకోవడం జరుగుతోంది. ఫలితాలను చూసి అతను నిరాశ పడి, చతికిల పడితే మాత్రం హేళన చేయవలసినదే. చతికిలపడకుండా తన పరుగు కొనసాగిస్తే మాత్రం 'విష్‌ యూ ఆల్‌ ద బెస్ట్‌, ఎట్‌లీస్ట్‌ యిన్‌ లోకల్‌ ఎలక్షన్స్‌' అని చెప్పబుద్ధేస్తుంది. ఎందుకంటే కులాన్ని పక్కకు పెట్టి ముందుకు సాగవలసిన అవసరం ఎంతైనా వుంది. పాతతరం వాళ్లంతా వాటిలోనే పడి కొట్టుకుంటూ వున్నారు. రాహుల్‌, అఖిలేష్‌ వంటివారు వాటికి దూరంగా జరిగితే మనం హర్షించాలి. **- ఎమ్బీయస్‌ ప్రసాద్‌ (మార్చి 2012)**

**గ్రేట్‌ ఆంధ్రా వీక్లీకై 06 03 12 ఎమ్బీయస్‌ : జగన్‌ అరెస్టవుతారా?**

ఈ హెడింగ్‌ చదివి 'ఇంకా అవలేదా? మీడియా ప్రకారం ఎప్పుడో అయిపోయి వుండాలే' అనవచ్చు మీరు. కోవూరుకి వెళ్లడం ఓ రోజు లేటవుతేనే ఏవేవో వూహాగానాలు చేసేశారు - జైల్లో వేసుకునేందుకు బట్టలు సర్దుకుంటున్నాడనీ, ఇంట్లో ఆడవాళ్లకి అప్పగింతలు పెడుతున్నాడనీ, పిల్లలను తనివితీరా ముద్దాడి వీడ్కోలు చెపుతున్నాడనీ... 'ఈనాడు' కార్టూన్ల ప్రకారమయితే గత ఆరేడు నెలలుగా జగన్‌ అరెస్టయి జైల్లో మగ్గుతూ వుండాలి. చివరకి యిది 'నాన్నా, పులి..' కథలా అయిపోయేట్టుంది. నిజంగా అరెస్టు చేసినా, అది తప్పుడు న్యూసేమోనని జనం అనుకునే ప్రమాదం వచ్చింది. ఇదంతా మీడియా ఉబుసుపోక చేసే ప్రచారమా? లేక అయితే గియితే అరెస్టు చేస్తే ప్రజల రియాక్షన్‌ ఎలా వుంటుందో తెలుసుకోవడానికి కాంగ్రెస్‌ పార్టీ చేసే ప్రయత్నమో తెలియటం లేదు. అసలు జగన్‌ను అరెస్టు చేయాలా? వద్దా? చేస్తే ఎప్పుడు అరెస్టు చేయాలి? అన్నది కాంగ్రెస్‌ ముందున్న పెద్ద ప్రశ్న. జగన్‌ను అరెస్టు చేస్తే ప్రజల్లో సింపతీ పెరుగుతుందా? తరుగుతుందా? అవినీతిపరుడని ఖచ్చితంగా నిరూపించబడినట్లే అని ప్రజలు నమ్మి అతని పార్టీని దూరం పెడతారా? లేక 'ఇదంతా కుట్ర, ఇంతమందిలో అవినీతిపరుడు కానివాడు ఎవడు? పాపం రాష్ట్రాన్ని రాజులా ఏలిన వైయస్‌ కొడుకు యీ రోజు కటకటాల వెనుక వున్నాడు' అనే జాలితో మరిన్ని ఓట్లు కురిపిస్తారా? ఈ మిడతంభొట్లు జోస్యం కరక్టుగా చెప్పినవారిని కాంగ్రెస్‌వారు రాష్ట్రానికి ఏక్‌ దిన్‌కా సుల్తాన్‌ చేయగలరు.

అయితే జగన్‌ పని పట్టడం అంత సులభమేమీ కాదు. ఎమ్మార్‌ వంటి కేసుల్లో 'అప్పట్లో అధికారంలో వున్న వైయస్‌కు దెబ్బ తగలకూడదు, అధికారంలో లేని, నిర్ణయాలు తీసుకునే పరిస్థితిలో లేని జగన్‌కి తగలాలి' అంటే ఎలా కుదురుతుంది? జగన్‌పై నిజాయితీగా విచారణ జరపాలంటే మొదట కెవిపిని పట్టుకోవాలి. వైయస్‌ జమానాలో ఆయన ఎలా చక్రం తిప్పారో అందరికీ తెలుసు. కానీ ఆయన అధికారపార్టీలో వున్నారు కాబట్టి హై కమాండ్‌ వారు ఆయన్ని కాపాడుతున్నారు. కెవిపిని ముట్టుకోకుండా యీ కేసులపై విచారణకు ఉద్యమించడంతోనే హై కమాండ్‌ నీతి, సిబిఐ రీతి బయటపడ్డాయి. సరే.. మొదలు పెట్టారు. కానీ దాన్ని ఓ కొసదాకా తీసుకెళ్లగలరా? 'జలయజ్ఞం ధనయజ్ఞం, వైయస్‌ ధనదాహం తీర్చుకోవడానికే ఆ జలం..' అంటూ ఏళ్ల తరబడి తెగ రాశారు. వైయస్‌ పోయి రెండేళ్లు దాటింది. ఇప్పటికి ఎంతమంది జలయజ్ఞం కంట్రాక్టర్లు జైలుకి వెళ్లారు చెప్పండి? వెళ్లరు. ఎందుకంటే ఆ కంట్రాక్టర్లలో అన్ని పార్టీల వాళ్లూ వున్నారు. పార్టీల సానుభూతిపరులు, పార్టీలకు నిధులు సమకూర్చేవారూ వున్నారు. బంగారు గుడ్లు పెట్టే బాతుని ఎవరు కోసుకుంటారు? అలాగే మొబిలైజేషన్‌ ఎడ్వాన్సులంటూ కోట్లు కోట్లు కంట్రాక్టర్లకు శాంక్షన్‌ చేసిన అధికారులను జైలుకి పంపారా? లేదే ! కనీసం ఎవరి వత్తిడి వలన నిధులు మంజూరు చేశావ్‌ అనైనా అడిగారా?

జగన్‌ కేసులో సాక్ష్యులుగా పిలిచినవారందరూ మాత్రం నోరు విప్పి అన్నీ చెప్పేస్తున్నారా? 'స్టోన్‌ వాలింగ్‌'లో విజయసాయిరెడ్డి ఎక్స్‌పర్ట్‌ అంటున్నారు. ఆయన చెప్పకపోయినా మేం కనుక్కోగలం అని సిబిఐ అంటుంది. కానీ తిరుగులేని సాక్ష్యాలు సంపాదించగలరా? చేతిలో వున్నవాటితో కోర్టువారిని తృప్తి పరచగలరా? అని నా సందేహం. ప్రభుత్వ నిర్ణయాల వలన లాభం పొందినవారు జగన్‌ కంపెనీల్లో పెట్టుబడి పెట్టారు అన్నదే ఆరోపణ. ఈ లింకును 'క్విడ్‌ ప్రో కో' గా ఎస్టాబ్లిష్‌ చేయడంలోనే వుంది అసలైన కష్టం. ముఖ్యంగా లంచం యిచ్చినవాడు ఫలానా అందుకు యిచ్చానని ఒప్పుకోవాలి. ఎందుకంటే యిచ్చినట్టు ఒప్పుకున్నాక అతడూ నేరస్తుడవుతాడు. ఇటు నిర్ణయం తీసుకున్న అధికారుల నడిగితే దివంగత వైయస్‌ మౌఖిక ఆదేశాల మేరకు మేము ఫైళ్లపై సంతకాలు పెట్టాం అంటారు తప్ప జగన్‌ చెప్పాడు కాబట్టి సంతకాలు పెట్టాం అని అనలేరు కదా ! ఒకవేళ చెప్తే - చెప్పేవాడికి బుద్ధి లేకపోతే వినేవాడికి వివేకం వుండనక్కరలేదా? ఎవరు చెప్పినా చేయడానికేనా నీకు ఉద్యోగం యిచ్చింది? అని కోర్టువారు అడుగుతారు. ఇవి నిరూపించలేకపోతే ఆఖరికి జగన్‌ని మనీ లాండరింగ్‌, ఫెరా, ఫెమా వంటి ఆర్థిక నేరాలపై మాత్రమే పట్టుకోవాలి. వాటికి ఏమంత పెద్ద శిక్ష వేస్తారు కనక? ఆ సెక్షన్ల కింద నేరం చేసినవారు దేశంలో చాలామంది పారిశ్రామికవేత్తలుంటారు.

పైగా జగన్‌కు లాభం చేకూర్చేట్లు వైయస్‌ నిర్ణయాలు తీసుకున్నారు అన్నది ఎస్టాబ్లిష్‌ చేయాలంటే కాంగ్రెస్‌ హై కమాండ్‌కు చాలా గుండె దిటవు కావాలి. ఎన్నికలలో వైయస్‌ యిమేజి ఓట్లు రాలుస్తుందో లేదో రాబోయే 24 ఉపయెన్నికలలో కాస్త తెలుస్తుంది. వైయస్‌ బొమ్మకు మసిపూసినా తమ ఓట్లకు ఢోకా లేదు అని ఖచ్చితంగా తేలినప్పుడే కాంగ్రెస్‌ యీ సాహసానికి ఒడిగడుతుందనుకుంటూ వుంటే యివాళ ఆయిదు రాష్ట్రాల ఎన్నికల ఫలితాలు వచ్చాయి. మణిపుర్‌లో తప్ప ఎక్కడా కాంగ్రెస్‌ గెలవలేదు. గోవాలో చావు దెబ్బ తింది. పంజాబ్‌లో అకాలీదళ్‌ను దింపలేకపోయింది. ఉత్తరాఖండ్‌లో దగ్గరదగ్గరగా వచ్చింది. అన్నిటికంటె ముఖ్యంగా యుపిలో ఘోరంగా దెబ్బ తింది. రాహుల్‌ గాంధీ ఎంత శ్రమించినా పాత రికార్డును కొద్దిగా మాత్రమే మెరుగు పరచగలిగాడు. ఓడిపోయాక 'యుపిలో ఫండమెంటల్స్‌ పటిష్టంగా లేవు, సమాజవాదీ పార్టీ హవా నడుస్తోంది...' అని చెప్పాడు. ఆ విషయం ఎన్నికల గోదాలోకి దిగే ముందు తెలియదా? '22 యేళ్లగా అధికారానికి దూరంగా వున్నాం, స్థానికంగా నాయకులు తప్ప కార్యకర్తలు లేరు, ములాయంతో రాజీ కుదుర్చుకుని హుందాగా వ్యవహరిస్తే మంచిది' అని తోచలేదా? నిజానికి వాళ్లిద్దరూ కలిసి వుంటే ఆ కూటమికి 300 సీట్లు వచ్చేవి. మా వలననే అని రాహుల్‌ భుజాలు ఎగరేయగలిగేవాడు. కాంగ్రెస్‌లో నూతన ఉత్తేజం కలిగి వుండేది. ఇప్పుడేమైంది? యుపిలో ములాయం ఒంటరిగా ప్రభుత్వం ఏర్పరచగలిగారు. కాంగ్రెస్‌తో ఆయనకు పనే లేదు.

ఎన్నికల ఫలితాల తర్వాత విశ్లేషకులందరూ కాంగ్రెస్‌ అహంకారాన్ని తిట్టిపోశారు. తమకు మద్దతు యిస్తున్న పార్టీలతో హుందాగా వ్యవహరించడం నేర్చుకుంటే తప్ప కాంగ్రెస్‌కి భవిష్యత్తు లేదన్నారు. బిజెపి యుపిలో దెబ్బ తిన్నా తక్కిన చోట్ల బాగానే వుంది. తనతో పొత్తు పెట్టుకున్నవాళ్లతో మర్యాదగా వుంటుందన్న నమ్మకం చిక్కితే యిప్పుడు యుపిఏను సమర్థిస్తున్నవారు భవిష్యత్తులో ఎన్‌డిఏ వైపు మళ్లవచ్చు. కాంగ్రెస్‌ యీ విషయం గుర్తించి అర్జంటుగా శరద్‌ పవార్‌తో, మమతాతో, ములాయంతో రిపేరు వర్కు మొదలు పెట్టవచ్చు. స్థానికంగా నాయకత్వం బలంగా లేకపోవడం వలన రాహుల్‌ గాంధీ కష్టమంతా బూడిదలో పోసిన పన్నీరైందని దేశంలో కాంగ్రెస్‌ నాయకులందరూ తెగ వాపోతున్నారు. స్థానిక నాయకత్వం బలంగా లేకుండా చేసినదెవరు? అది ముందు చెప్పండి. రాష్ట్రంలో ఎవడైనా బలంగా వున్నాడంటే చాలు, వాడి అరికాళ్ల కింద మంటలు పెట్టందే ఢిల్లీకి తోచదు. వైయస్‌ వున్నంతకాలం తెరాసతో పొత్తు పెట్టుకో అని హింసించారు. ఆయన మొండిఘటం కాబట్టి కాడి పారేస్తాను జాగ్రత్త అని బెదిరించి తన మాట చెల్లించుకున్నాడు. ఆయన పోగానే జగన్‌ అయితే మరొక మొండిఘటంతో వేగాల్సి వస్తుందని 'దారిన పోయే దానయ్య' ఫేమ్‌ రోశయ్యగార్ని తీసుకుని వచ్చి కూర్చోబెట్టారు. రోశయ్యగారైతే కూచోమంటే కూచుంటాడు, నిల్చోమంటే నిల్చుంటాడు అని లెక్కేసుకున్నారు. కానీ ఆయనకు కూచోడానికి, నిల్చోడానికి కూడా ఓపిక లేదని తేలింది. డిసెంబరు 9 నాటి స్టేటుమెంటు తనకు తెలియకుండా యిచ్చినపుడు మరొకరైతే అలిగి రాజీనామా యివ్వాలి. కానీ రోశయ్యగారు సహించారు. అలా సహిస్తాడనే ఆయనకు ఆ పదవి యిచ్చారు. చివరకు చెప్పా పెట్టకుండా పీకేసినప్పుడూ ఆయన భరించాడు. అలాటి వాళ్లే కావాలి హై కమాండ్‌కి. వాళ్లకే గవర్నరు పదవులు దక్కుతాయి. ఆ తర్వాత యువకుడంటూ కిరణ్‌ను తెచ్చిపెట్టారు. అతనికైనా పూర్తి స్వేచ్ఛ నిస్తే ఏమైనా చేసేవాడేమో. కానీ సింహాసనం కింద బొత్స అనే కుంపటి పెట్టారు. తనని బండబూతులు తిట్టినవాణ్ని కాబినెట్‌లోంచి తీసేద్దామన్నా ఓ పట్టాన అనుమతి యివ్వరు. అసెంబ్లీ ఆవరణలో తిరుగుతూ కూడా లోపలకి వచ్చి కూర్చోని ఎమ్మెల్యేలను కూడా ఆయ్‌ఁ అనలేని పరిస్థితి కిరణ్‌ది. ముఖ్యమంత్రిని యింత అసమర్థుడిగా చేసి, రేపు 'ఉపయెన్నికలలో జయం చేకూర్చలేకపోయావ్‌, తప్పుకో' అంటే .. అదేమన్నా న్యాయంగా వుంటుందా? కానీ కాంగ్రెస్‌ హై కమాండ్‌ చేస్తున్నది అదే!

ఈనాటి అసెంబ్లీ ఎన్నికల ఫలితాలు దేశమంతా పునరావృతం కాకుండా వుండాలంటే వాళ్లు చేయవలసినది - స్థానిక నాయకత్వానికి పూర్తి అధికారాలు యిచ్చి బలోపేతం చేయడం, అహంభావాన్ని పక్కకు పెట్టి బిజెపికి వ్యతిరేకంగా వున్న పార్టీలతో పొత్తు పెట్టుకుని ఎన్నికలకు వెళ్లడం. ఈ ఆలోచన సోనియా మెదడులో మెదిలితే మాత్రం జగన్‌తో సఖ్యతకోసం ప్రయత్నించవచ్చు. ఎందుకంటే త్వరలో రాబోయే ఉపయెన్నికలలో, 2014 ఎన్నికలలో రాష్ట్రంలో ముక్కోణపు పోటీ జరగబోతోంది. తెలంగాణలో తెరాస కొంతమేరకు ప్రభావం చూపగా తక్కిన ప్రాంతాల్లో కాంగ్రెస్‌, జగన్‌, టిడిపి సమానబలంతో పోరాడతాయి. కాంగ్రెస్‌ ముఖ్యమంత్రి ఎవరైనా కానీయండి, తక్కిన యిద్దరినీ చిత్తు చేయడం కష్టం. అందువలన కనీసం ఎన్నికల తర్వాతైనా పొత్తుకోసం ప్రయత్నించవచ్చు. మమతా బెనర్జీతో, శరద్‌ పవార్‌తో పొత్తు పెట్టుకున్నట్టుగానే జగన్‌తో కూడా పొత్తు పెట్టుకోవాల్సిన అగత్యం పట్టవచ్చు. రాష్ట్రంలో కాంగ్రెస్‌తో పోట్లాడినా కేంద్రంలో యుపిఏకు మద్దతు యిస్తానని జగన్‌ యిప్పటికే ప్రకటించి ఓ సంకేతం పంపారు. ఇప్పుడు జగన్‌ను అరెస్టు చేసి జైలుకి పంపితే ఆ విధంగా పొత్తు పెట్టుకునే అవకాశాలను స్వయంగా కాలరాచుకున్నట్టే. అంతకంటె జగన్‌ నెత్తిమీద కత్తి అలా వేలాడగట్టి వుంచడమే మేలు అనుకోవచ్చు. అలా వుంచితేనే జగన్‌ కూడా పొత్తుకు సమ్మతించవచ్చు. కేంద్రంలో యుపిఏ మళ్లీ అధికారంలోకి రావడం కాంగ్రెస్‌కు చాలా అవసరం. తమ స్కాములపై తామే విచారణ జరుపుకుంటే ఓ తీరుగా వుంటుంది. తమ తర్వాత ఎన్‌డిఏ అధికారంలోకి వచ్చి విచారణ జరిపితే మరో పద్ధతిగా వుంటుంది. అదే జరిగితే యిప్పుడున్న కాబినెట్‌లో కనీసం పావు మంది జైలుకి వెళతారు. యుపిఏ మళ్లీ అధికారంలోకి రావటం అంత సులభం కాదని యివాళ కాంగ్రెస్‌కు అర్థమై వుంటుంది. అందువలన జగన్‌ను చెడగొట్టుకోవడానికి వెనకాడవచ్చు..

ఇదంతా ఓపిగ్గా ఆలోచించి వ్యవహరిస్తేనే..! లేకపోతే డిసెంబరు 9 నాటి స్టేటుమెంటులా ఆదరాబాదరాగా ఏదో చేసేసి చేతులు కాలాక ఆకులకోసం వెతికినట్టు, జగన్‌ను వెంటనే అరెస్టు చేయండని వూదరగొట్టేవాళ్ల మాట వింటే మాత్రం... అరెస్టు చేసినా చేయవచ్చు. **- ఎమ్బీయస్‌ ప్రసాద్‌ (మార్చి 2012)**

**మార్చి 04 ఎమ్బీయస్‌ : ఓటరు నేర్పుతున్న పాఠాలు**

అయిదు అసెంబ్లీ ఎన్నికల ఫలితాలు వస్తున్నాయి. మీరూ చూస్తూనే వుండి వుంటారు. గోవాలో బిజెపి ఘనవిజయం, పంజాబ్‌లో అకాలీల విజయం, వాళ్లతో చేతులు కలిపినందుకు బిజెపికి కూడా కాస్త... మణిపుర్‌లో కాంగ్రెస్‌ ఘనవిజయం, ఉత్తరాఖండ్‌లో కాంగ్రెస్‌, బిజెపి యిద్దరికీ కాస్త కాస్త విజయం, యుపిలో ఎస్పీకి ఘనవిజయం, తక్కిన వారందరికీ నిరాశే. వీటన్నిటిలో అందరికీ ఆసక్తి కలిగించేవి యుపి ఫలితాలే. ఇప్పటిదాకా వచ్చినదాని ప్రకారం మొత్తం 403లో ఎస్పీకి 224, బియస్పీకిి 80, బిజెపికి 47, కాంగ్రెస్‌కు 28, వారితో పొత్తు పెట్టుకున్న బిఎల్‌డికి 9, ఇతరులకు 15. ఎగ్జిట్‌పోల్స్‌తో పోల్చి చూస్తే వాళ్లు చెప్పిన క్రమం తప్పలేదు. చాణక్య ఎస్పీకి 185 అంటే 39 ఎక్కువ వచ్చాయి. అంటే వాళ్లు బియస్పీనుండి 5, బిజెపి నుండి 8, కాంగ్రెస్‌ కూటమి నుండి 18, ఇతరులనుండి 8 గుంజుకున్నారన్నమాట. హెడ్‌లైన్స్‌ టుడే వారు మాత్రమే ఎస్పీకి అందరి కంటె ఎక్కువగా 202 యిచ్చారు. వాళ్ల అంచనాలనూ అధిగమిస్తూ 224 తెచ్చుకున్నారు.

పొద్దున్న విశ్లేషణ కార్యక్రమం మొదలుపెట్టినపుడు ఎస్పీకి 170 కంటె ఎక్కువ వచ్చేట్టు లేవన్నారు. కాంగ్రెస్‌తో చేతులు కలుపుతుందా లేదా అని పెద్ద చర్చ. అలాగే నగర ప్రాంతాల్లో కొన్ని సీట్లు బిజెపికి రావడంతో దాన్ని బేస్‌ చేసి ప్రొజెక్షన్స్‌ వేసేసి, యింకేముంది బిజెపికి 90 వచ్చేస్తాయని అన్నారు. దానిపై కొందరు బిజెపి నాయకులు ఉబ్బితబ్బిబ్బయ్యారు కూడా. చివరకు చూస్తే గతంలో కంటె 4 తగ్గాయి. సాయంత్రం 4 గంటల తర్వాత నుండి ఎస్పీకి మెజారిటీ వస్తుందని తథ్యమైంది. ఫలితాలు స్పష్టంగా తెలిసేదాకా ములాయం, అఖిలేష్‌ మీడియాతో మాట్లాడమని ముందే చెప్పారు. మొత్తం మీద చూస్తే జాతీయ పార్టీలైన కాంగ్రెస్‌, బిజెపిలకు కలిపితే 405లో 75 వచ్చాయి. అంటే 19% అన్నమాట. ఎస్పీ, బియస్పీలకు కలిపి 304! అంటే 76% అన్నమాట. బిజెపి, కాంగ్రెస్‌ కూటమిలకు యించుమించు ఒకటే శాతం 15%. ఇక తక్కిన 70%లో ఎస్పీకి 30%, బియస్పీకి 27% వచ్చినట్టున్నాయి. (తేడా 3% కంటె ఎక్కువ లేదు).

దీని అర్థం జాతీయపార్టీలైన కాంగ్రెస్‌, బిజెపిలు రెండూ యుపిలో దెబ్బ తినేశాయి. ప్రాంతీయపార్టీలు విజయం సాధించాయి. దీన్ని ఎవరి రాష్ట్రాలకు వాళ్లకు అన్వయించుకుని యిక అన్ని రాష్ట్రాలలోనూ ప్రాంతీయ, ఉపప్రాంతీయ పార్టీలదే విజయం అని గంతులేయకూడదు. ఇవే ఎన్నికలలో 5 రాష్ట్రాలలో అనేక ప్రాంతీయపార్టీలు మట్టి కరిచాయి. ప్రస్తుతానికి కాంగ్రెస్‌, బిజెపిలు ఎందుకు దెబ్బ తిన్నాయన్న దానిపైనే మనం దృష్టి పెడదాం. పూర్తి గణాంకాలు, జాతీయ పత్రికలలో విశ్లేషణలు వచ్చాక వాటి గురించి మాట్లాడుకుందాం.

నిజానికి రాహుల్‌ కులరాజకీయాల గురించి తక్కువగా మాట్లాడి అభివృద్ధి, శాంతిభద్రతలు వంటి అంశాలపై మాట్లాడారు. అయినా ఆయనదీ, వాళ్లమ్మగారిదీ పార్లమెంటు నియోజకవర్గాలలో కాంగ్రెస్‌ ఓడిపోయింది. ప్రఖ్యాత విశ్లేషకుడు యోగేంద్ర యాదవ్‌ ''ఔట్‌లుక్‌'' ఫిబ్రవరి 27, 2012 సంచికలో (అంటే ఆయన ఏ ఫిబ్రవరి 18కో వ్యాసం రాసి వుండవచ్చు) రాస్తూ పబ్లిక్‌ మూడ్‌ కాంగ్రెస్‌ వైపు వుంది అని రాశారు. కానీ అభ్యర్థులు గట్టిగా లేకపోవడం వలన, వాళ్లు మాయావతి కాండిడేట్స్‌ను ఓడించగలరన్న నమ్మకం లేకపోవడం చేత 'ఈసారికి యిలా పోనీ, వచ్చేసారి ఎన్నికల్లో కాంగ్రెస్‌కు వేదాంలే' అనుకుంటున్నారని కూడా రాశారు.

రాహుల్‌ గాంధీ ఎంత శ్రమించినా పాత రికార్డును కొద్దిగా మాత్రమే (22 నుండి 28 కి) మెరుగు పరచగలిగాడు. ఓడిపోయాక ఓటమి ఒప్పుకుంటూ 'యుపిలో ఫండమెంటల్స్‌ (ఇన్‌ఫ్రాస్ట్రక్చర్‌) పటిష్టంగా లేవు, పైగా సమాజవాదీ పార్టీ హవా నడిచింది...' అని చెప్పాడు. ఆ విషయం ఎన్నికల గోదాలోకి దిగే ముందు తెలియదా? '22 యేళ్లగా అధికారానికి దూరంగా వున్నాం, స్థానికంగా నాయకులు తప్ప కార్యకర్తలు లేరు, ములాయంతో రాజీ కుదుర్చుకుని హుందాగా వ్యవహరిస్తే మంచిది' అని తోచలేదా? నిజానికి వాళ్లిద్దరూ కలిసి వుంటే ఆ కూటమికి 300 సీట్లు వచ్చేవి. మా వలననే అని రాహుల్‌ భుజాలు ఎగరేయగలిగేవాడు. కాంగ్రెస్‌లో నూతన ఉత్తేజం కలిగి వుండేది. ఇప్పుడేమైంది? యుపిలో ములాయం ఒంటరిగా ప్రభుత్వం ఏర్పరచగలిగారు. కాంగ్రెస్‌తో ఆయనకు పనే లేదు.

ఎన్నికల ఫలితాల తర్వాత విశ్లేషకులందరూ కాంగ్రెస్‌ అహంకారాన్ని తిట్టిపోశారు. తమకు మద్దతు యిస్తున్న పార్టీలతో హుందాగా వ్యవహరించడం నేర్చుకుంటే తప్ప కాంగ్రెస్‌కి భవిష్యత్తు లేదన్నారు. యుపిఏ2లో కాంగ్రెస్‌ ఒంటెత్తు పోకడ అడుగడుగునా కనబడుతోంది. 2009 డిసెంబరు 9 న తెలంగాణ గురించి స్టేటుమెంటు యిచ్చినపుడు యుపిఏలో భాగస్వామ్య పక్షాలను సంప్రదించిందా? లేదే. పార్లమెంటులో ఎనౌన్సు చేయించేసింది. ఆ తర్వాత రాష్ట్రమంతా అల్లకల్లోలమయ్యాక యిప్పుడు ప్రధాని నుండి ప్రణబ్‌దాకా అందరూ దేశంలో తక్కిన భాగాలలో జరిగే పరిణామాలను దృష్టిలో పెట్టుకోవాలి.. అంటున్నారు. ఇలా ఎన్నో సంఘటనలను చెప్పవచ్చు. సోనియా గతంలో ములాయంను అవమానించినందుకు ఓ సారి ఫలితం అనుభవించారు. ప్రధాని పదవి పోగొట్టుకున్నారు. ఇప్పుడు మమతా బెనర్జీ యిత్యాదులతో సంబంధాలు సవ్యంగా లేవు. రాష్ట్రాలను సంప్రదించకుండానే యాంటీ టెర్రరిస్టు ఫోర్సు లాటివి ప్లాన్‌ చేస్తున్నారు.

ఈ ఎన్నికలలో రాహుల్‌ ఎస్పీ పార్టీ వారి మ్యానిఫెస్టో చింపివేసి అహంకారం ప్రదర్శించారు. ఇలాటి చేష్టలతోనే ముప్పు తెచ్చుకున్నారు. కేంద్రంలో యుపిఏ మళ్లీ అధికారంలోకి రావడం కాంగ్రెస్‌కు చాలా అవసరం. తమ స్కాములపై తామే విచారణ జరుపుకుంటే ఓ తీరుగా వుంటుంది. తమ తర్వాత ఎన్‌డిఏ అధికారంలోకి వచ్చి విచారణ జరిపితే మరో పద్ధతిగా వుంటుంది. అదే జరిగితే యిప్పుడున్న కాబినెట్‌లో కనీసం పావు మంది జైలుకి వెళతారు. యుపిఏ మళ్లీ అధికారంలోకి రావటం అంత సులభం కాదని యివాళ కాంగ్రెస్‌కు అర్థమై వుంటుంది. అర్జంటుగా యితర పార్టీలకు మర్యాద యివ్వడం నేర్చుకోవాలి.

ఇక రెండో కారణమైన రాష్ట్రస్థాయి నాయకత్వలోపం గురించి - స్థానికంగా నాయకత్వం బలంగా లేకపోవడం వలన రాహుల్‌ గాంధీ కష్టమంతా బూడిదలో పోసిన పన్నీరైందని దేశంలో కాంగ్రెస్‌ నాయకులందరూ తెగ వాపోతున్నారు. బలంగా లేకుండా చేసినదెవరు? అది ముందు చెప్పండి. రాష్ట్రంలో ఎవడైనా బలంగా వున్నాడంటే చాలు, వాడి అరికాళ్ల కింద మంటలు పెట్టందే ఢిల్లీకి తోచదు.

వైయస్‌ వున్నంతకాలం తెరాసతో పొత్తు పెట్టుకో అని ఢిల్లీవారు హింసించారు - తెరాస అనే పక్కలో బల్లెం పెట్టి పొడుస్తూ అదుపులో వుంచుదామని. ఆయన మొండిఘటం కాబట్టి కాడి పారేస్తాను జాగ్రత్త అని బెదిరించి తన మాట చెల్లించుకున్నాడు. ఆయన పోగానే జగన్‌ అయితే మరొక మొండిఘటంతో వేగాల్సి వస్తుందని 'దారిన పోయే దానయ్య' ఫేమ్‌ రోశయ్యగార్ని తీసుకుని వచ్చి కూర్చోబెట్టారు. రోశయ్యగారైతే కూచోమంటే కూచుంటాడు, నిల్చోమంటే నిల్చుంటాడు అని లెక్కేసుకున్నారు. కానీ ఆయనకు కూచోడానికి, నిల్చోడానికి కూడా ఓపిక లేదని తేలింది. డిసెంబరు 9 నాటి స్టేటుమెంటు తనకు తెలియకుండా యిచ్చినపుడు మరొకరైతే అలిగి రాజీనామా యివ్వాలి. కానీ రోశయ్యగారు సహించారు. అలా సహిస్తాడనే ఆయనకు ఆ పదవి యిచ్చారు.

చివరకు చెప్పా పెట్టకుండా పీకేసినప్పుడూ ఆయన భరించాడు. అలాటివాళ్లే కావాలి హై కమాండ్‌కి. వాళ్లకే గవర్నరు పదవులు దక్కుతాయి. ఆ తర్వాత యువకుడంటూ కిరణ్‌ను తెచ్చిపెట్టారు. అతనికైనా పూర్తి స్వేచ్ఛ నిస్తే ఏమైనా చేసేవాడేమో. కానీ సింహాసనం కింద బొత్స అనే కుంపటి పెట్టారు. తనని బండబూతులు తిట్టినవాణ్ని కాబినెట్‌లోంచి తీసేద్దామన్నా ఓ పట్టాన అనుమతి యివ్వరు. అసెంబ్లీ ఆవరణలో తిరుగుతూ కూడా లోపలకి వచ్చి కూర్చోని ఎమ్మెల్యేలను కూడా ఆయ్‌ఁ అనలేని పరిస్థితి కిరణ్‌ది. ముఖ్యమంత్రిని యింత అసమర్థుడిగా చేసి, రేపు 'ఉపయెన్నికలలో జయం చేకూర్చలేకపోయావ్‌, తప్పుకో' అంటే .. అదేమన్నా న్యాయంగా వుంటుందా? కానీ కాంగ్రెస్‌ హై కమాండ్‌ చేస్తున్నది అదే!

ఇప్పుడు సోనియా ఏమంటున్నారు? అభ్యర్థులు సరైనవాళ్లు లేరట. స్థానిక నాయకులు సరైన వాళ్లు లేరని వ్యంగ్యంగా చెప్పడానికి 'నాయకుల లేమి కాదు, నాయకుల ఎక్కువ కావడమే మా సమస్య' అన్నారు. అభ్యర్థులను ఎంపిక చేసినదెవరు? యుపిలోనే లెక్కకు మిక్కిలి నాయకులుంటే ఢిల్లీనుండి రాహుల్‌ను, ప్రియాంకాను దింపడం దేనికి? జరిగిందేమిటంటే - కాంగ్రెస్‌వాళ్లు ఓ మార్కెట్‌ రిసెర్చి ఎనలిస్టును పురమాయించారట. అతను రాహుల్‌ గాంధీని స్టార్‌ కాంపెయినర్‌గా చేయమని సలహా యిచ్చాడు - క్లయింటుని మెప్పించడమేగా వీళ్లు చేసేది! సోనియా మురిసిపోయి రాహుల్‌ను దింపారు. చివరకు ఇవాళ రాహుల్‌ అపజయభారంతో కృంగాడు. ఇక అభ్యర్థుల ఎంపిక గురించి చెప్పాలంటే - 2007 అసెంబ్లీ ఎన్నికలలో యితర పార్టీలలో టిక్కెట్టు దొరక్క గోడదూకి వచ్చిన వాళ్లకు కాంగ్రెస్‌ టిక్కెట్టు యిచ్చింది. ఓడిపోయింది. 2012లో కూడా అదే పని చేసింది.

ఎన్నికలలో స్ట్రాటజీ గురించి రాహుల్‌ సలహాదారులు చెప్పిందేమిటంటే - బిసిలలో యాదవులు ములాయం పక్షాన వున్నారు కాబట్టి తక్కినవాళ్లను మనవైపు లాక్కోవాలి అన్నారు. ఆ పని సాగుతూండగానే దానిలోంచి 4.5% శాతం రిజర్వేషన్లు ముస్లిములకు యిస్తామన్నారు. ఇంకేముంది? బిసిలు కాంగ్రెస్‌కు ఎదురు తిరిగారు. పోనీ ముస్లిములు మెచ్చారా అంటే అదీ లేదు. ఇదంతా ఎలక్షన్‌ స్టంట్‌ అని కొట్టిపారేశారు. రాహుల్‌ మాయావతిని తిడుతూ పోయారు బాగానే వుంది. అనేక సమస్యలు కరక్టుగా గుర్తించారు. అదీ బాగుంది. కానీ వాటికి పరిష్కారాలు ఆయన వద్ద లేవు. ఆయన వేసిన ప్లాన్లు అమలు చేసేందుకు స్థానికంగా ఎవరూ లేరు.

బుందేల్‌ ఖండ్‌ని విడగొట్టేయాలని, తను పైకి ఎగరడానికి ఆ రాష్ట్రాన్ని తన స్ప్రింగ్‌ బోర్డుగా చేసుకోవాలని రాహుల్‌ చాలా పథకాలే వేశారు. కేంద్రం నుండి 3706 కోట్ల రూ.ల నిధులు తెప్పించారు. (వాటిలో 10% మాత్రమే మాయావతి ఖర్చు పెట్టిందని ఆరోపించారు కూడా). బుందేల్‌ ఖండ్‌లో వేర్పాటువాదం బలంగా వుందనుకుని కాంగ్రెస్‌, బియస్పీ కూడా విభజన మంత్రం పఠించాయి. చూస్తే 21 నియోజకవర్గాల్లో గతంలో 16 వచ్చిన బియస్పీకి యిప్పుడు 6 సీట్లు మాత్రం వచ్చాయి. సమైక్యవాదం వినిపించిన యస్పీకి సగం కంటె ఎక్కువ సీట్లు వచ్చాయి.

యుపి లోని రెండు లక్షల చేనేత పనివారికోసం 6 వేల కోట్ల రూ.ల పథకాన్ని మూణ్నెళ్ల క్రితమే ప్రకటించారు. ఏం చేసినా, రాహుల్‌ ఢిల్లీనుండి చుట్టపుచూపుగా వస్తాడనీ, యిక్కడే వుండి పని చేయడని యుపివాసులందరికీ తెలుసు. రాహుల్‌పై అభిమానం వున్నవాళ్లు కూడా కాంగ్రెస్‌కు ఓటేయకపోవడానికి అదే కారణం. ప్రచారం సాగిస్తూండగానే రాహుల్‌కు తెలిసి వచ్చింది - తను చేస్తున్నది వ్యర్థమవుతోందని. అందుకే 'నేను ఎన్నికలకోసం చేయడం లేదు. ఇది ఒక దీర్ఘపయనం' అంటూ చెప్పసాగారు. ఫలితాలు వచ్చాక మళ్లీ అదే చెప్పారు.

అదే సమయంలో పార్లమెంటు ఎన్నికలు జరిగివుంటే కాంగ్రెస్‌కు మూడే స్థానాలు వచ్చేవంటూ ఈనాడు ఓ మ్యాప్‌ వేసింది. కానీ పార్లమెంటు ఎన్నికలలో కాంగ్రెస్‌కు తప్పకుండా ఎక్కువ ఓట్లు వచ్చేవి. రాష్ట్ర రాజకీయాలకు, జాతీయ రాజకీయాలకు గల తేడా ఓటర్లకు స్పష్టంగా తెలుసని మన రాష్ట్రంలో జరిగిన 2009 ఎన్నికలలోనే తెలిసింది. మన్‌మోహన్‌కి పడిన ఓట్లు వైయస్‌కు పడలేదు. అసలు మార్కెట్లోకి ఇంపోర్టెడ్‌ సరుకు ఎందుకు తేవాలి అన్నది మొదట ఆలోచించాలి. అందువలన అసెంబ్లీ ఎన్నికల సమయంలో స్థానికంగా నాయకులను ప్రోత్సహిస్తూ మధ్యలో జాతీయ నాయకులను ఓ సారి తెస్తే చాలు.

మేమంతా సోనియా బొమ్మ పెట్టుకుని గెలిచాం అని మన రాష్ట్ర కాంగ్రెస్‌ నాయకులు చెప్పుకునేది వట్టిమాట అని యీ సందర్భంగా మరోసారి గుర్తు చేసుకోవాలి. రాకెట్‌ పైకి ఎగరేయాలంటే భూమ్యాకర్షణకు వ్యతిరేకంగా ఓ ఎత్తు వరకు తీసుకెళ్లాలంటే బలీయమైన శక్తి కావాలి. అది స్థానిక నాయకత్వం. ఆ తర్వాత దాన్ని మరింత ఎత్తుకి తీసుకెళ్లేందుకు యింకో రకమైన శక్తి కావాలి. అది జాతీయ నాయకత్వం. ఓ సారి ఎన్టీయార్‌ అన్నారు - ''సినిమా జయాపజయాలను స్టార్స్‌ నిర్ణయించలేరు. వాటి రేంజ్‌ను మాత్రమే ప్రభావితం చేయగలరు.'' అని. అంటే అసలంటూ సినిమాలో దమ్ము వుంటే గ్లేమర్‌ వున్న హీరో, హీరోయిన్లు దాన్ని వంద రోజులదాకా ఆడించగలరన్నమాట. జాతీయ స్థాయి నాయకులకు అలాటి గ్లామర్‌ వుంటుంది. వాళ్ల వలన 2-3% ఓట్లు అదనంగా పడి విన్నింగ్‌ ఎడ్జ్‌ వస్తుంది. కానీ అసలు 30-35% దాకా బేస్‌ ఓట్లు తెచ్చుకోవలసినది స్థానిక నాయకులే కదా. ఆ జాతీయ నాయకుడు తన స్థాయి మరిచి కాలికి బలపం కట్టుకుని లోకల్‌గా తిరిగితే హీరో ఎక్‌స్ట్రా వేషం వేసినట్టు వుంటుంది. ఎప్పుడో అరుదుగా కనబడితేనే గ్లామర్‌ తప్ప, ఏడాది పాటు మన యింటి పక్కపక్కనే తిరిగితే చూడాలని ఎందునిపిస్తుంది?

ఇది రాష్ట్రస్థాయిలో మాత్రమే తీసుకోవలసిన జాగ్రత్త కాదు, జిల్లా స్థాయిలో కూడా తీసుకోవాలి. ఎక్కడికక్కడ నాయకులను తయారుచేయాలి. ఎన్నికల వేళ రాష్ట్రస్థాయి నాయకులు చుట్టపుచూపుగా రావాలంతే. కానీ టిడిపి వంటి ప్రాంతీయపార్టీ కూడా యీ జాగ్రత్తలు తీసుకోవడం లేదు. 'అన్నీ చంద్రబాబే చూసుకుంటారు' అని కాళ్లు బారజాపి కూర్చుంటున్నారు. ఆయన వస్తే తప్ప ప్రచారంలో వేడి పుట్టదు. సాధారణ ఎన్నికల వేళ ఒక్క మనిషి ఎన్ని నియోజకవర్గాలు తిరగగలరు? తిరిగితే గ్లామర్‌ వుంటుందా? ఆయన వచ్చి జిల్లా నాయకులందరినీ తిట్టిపోసి వెళతారు. అసలు ఉపయెన్నికలలో ముఖ్యమంత్రి, మంత్రులు తిరగడమే తప్పు. మహా అయితే ఒకటి, రెండు మీటింగులు. బస్‌. గతంలో అలాగే వుండేది.

మఱ్ఱిచెట్టు కింద చిన్న మొక్కలు పెరగవు. బాబులాటి వారు రాష్ట్రమంతా వ్యాపించేస్తే జిల్లా స్థాయిలో నాయకులు ఎదగరు. రాహుల్‌ లాటివారు దేశమంతా వ్యాపించేస్తే రాష్ట్రస్థాయిలో నాయకులు ఎదగరు. త్వరలో గుజరాత్‌లో ఎన్నికలున్నాయి. ''నేనీసారి ఓ వారం రోజుల కంటె రాను. మీరే అంతా చూసుకోవాలి.'' అని రాహుల్‌ గుజరాత్‌ కాంగ్రెస్‌ నాయకులకు చెప్తే వాళ్ల తంటాలేవో వాళ్లు యిప్పణ్నుంచే పడతారు. ''నేనే వచ్చి చూసుకుంటా'' అంటే ''అయితే మీరు వచ్చాకే పని మొదలెడతాం'' అని జోగుతూంటారు. రాహుల్‌ వచ్చేస్తాడు, మనకు సింహాసనం ఎక్కణ్నుంచో మోసుకు తెస్తాడు అనుకున్నారు యుపి నాయకులు. రాహుల్‌ 218 నియోజకవర్గాల్లో తిరిగి ప్రచారం చేస్తే వచ్చినది 18 ! తన స్వంత పార్లమెంటరీ నియోజకవర్గంలో 5 అసెంబ్లీ సీట్లలో రెండు వచ్చాయి.

ఇతను చాలడనుకుని అక్కగారు ప్రియాంకాను పంపించారు. ఆవిడతో బాటు భర్త కూడా వచ్చేసి 'నేనూ వస్తాను రాజకీయాల్లోకి..' అనేశాడు (ఫలితాలు చూశాక అనడేమోలెండి). ఆమె తన తల్లి, సోదరుడి నియోజకవర్గాల్లో 17 రోజులు తిరిగింది. తమ్ముడికి 2 సీట్లు వస్తే తల్లికి ఒక్కటీ రాలేదు. మూడు నియోజకవర్గాల్లో మూడోస్థానంలో తేలింది. ఆమెను చూసి మీడియావాళ్లు ముచ్చటపడినంతగా ఓటర్లు ముచ్చట పడలేదన్నమాట. 70 జిల్లాలుంటే 40 జిల్లాలలో కాంగ్రెస్‌ తెచ్చుకున్న సీట్లు పూజ్యం. 125 సం||రాల హిస్టరీ వుంటే ఏం లాభం? జాగ్రఫీ వుంటే ఏం లాభం? ఇప్పుడు రాహుల్‌కి దెబ్బ తగలకుండా అడ్డు నిలబడాలని నాయకులందరూ ఒకరి మీద మరొకరు పడిపోతున్నారు - నాది తప్పంటే నాది తప్పని ! ఎన్నికల్లో వాళ్లిచ్చిన స్టేటుమెంట్ల వలనే దెబ్బ తిన్నాం అనవచ్చు ఢిల్లీ వారు. అదంతా వాళ్ల ప్రణాళికలో భాగమే అయి వుంటుంది. కాకపోతే రాహుల్‌ అప్పుడే ఖండించి వుండేవారు.

కాంగ్రెస్‌ మాత్రమే కాదు, బిజెపి కూడా యిలాటి పొరబాటే చేసింది. యుపిలో నాయకులెవరూ లేనట్టు మధ్యప్రదేశ్‌ నుండి ఉమా భారతిని తెచ్చి పెట్టారు. అదేమంటే 'ఆవిడ బుందేల్‌ఖండీ. అందుకని యుపితో చుట్టరికం వుంది' అన్నారు. ఆవిడైనా బిజెపికి అంకితమై వుందా? మధ్యలో బయటకు వెళ్లి వేరే పార్టీ పెట్టుకుని దెబ్బతిని యింటికి వచ్చిన 'ప్రాడిగల్‌ డాటర్‌'. ఆవిడకు ప్రాధాన్యం యిస్తే తక్కినవాళ్లకు మండదూ? పోనీ ఆవిణ్ని తీసుకుని వచ్చినందుకు కనీసం బుందేల్‌ ఖండ్‌ నైనా స్వీప్‌ చేసిందా? లేదే! 3 సీట్లు వచ్చాయంతే! కాంగ్రెస్‌ వాళ్లు ముఖ్యమంత్రి కాండిడేటును ప్రకటించనట్లే బిజెపివాళ్లూ ప్రకటించలేదు. దానివలన కొంత లాభమూ వుంటుంది, కొంత నష్టమూ వుంటుంది, నిజమే. కానీ యుపి పరిస్థితుల్లో మాయావతిని గద్దె దించగల మొనగాడు/మొనగత్తె కావాలని ఓటర్లు చూస్తున్నారని గ్రహించి వుంటే ఉమాభారతి పేరునే ఎనౌన్సు చేసి వుండాల్సింది.

బిజెపిలో అంతఃకలహాలు లేకపోయి వుంటే ప్రభుత్వ వ్యతిరేకత వోట్లు వాళ్లకు తప్పకుండా పడి వుండేవి. కానీ యిలా కొట్టుకునేవాళ్లు మాయావతిని దింపలేరని ఓటర్లూ గ్రహించారు. సమాజవాదీ పార్టీ యిలాటి గొడవలు లేకుండా ఏకశిలలా నిలబడింది. గొడవలన్నీ ఎప్పుడో సార్టవుట్‌ చేసేసుకుంది. అమర్‌ సింగ్‌, డిపి యాదవ్‌ లాటి వాళ్లను ముందే పంపేశారు. కోపం కొద్దీ అమర్‌ సింగ్‌ పార్టీ 379 స్థానాల్లో నిలబడితే ఒక్కరూ గెలవలేదు. ఎస్పీ ముఖ్యనాయకులు తండ్రీకొడుకులే. కొడుకు తండ్రిని తన మార్గానికి రప్పించాడు. మన రాష్ట్రంలో నాయకులు కూడా పార్టీలో కలహాలు మానితే తప్ప బిజెపిలాగానే ఓడిపోతారు.

అదే విధంగా అవినీతిని అరికడతామని కబుర్లు చెప్పడం కాదు, వాయిదాలు వేయకుండా వెంటనే చర్యలు చేపట్టాలి. ఎన్నికల ముందు ఏదో కాస్త హంగు చేస్తే సరిపోతుందనుకుంటే పొరబాటు. మాయావతిపై ఎన్నో ఆరోపణలు వచ్చాయి - జాతీయ గ్రామీణ ఆరోగ్యపథకం అమలులో జరిగిన 10 వేల కోట్ల కుంభకోణం, 1000 కోట్ల చక్కెర మిల్లుల కుంభకోణం, 2 వేల కోట్ల వృద్ధాప్య పింఛను అవినీతి.. యిలా ఎన్నో. ఎన్నికలకు ముందు మాత్రమే యివన్నీ గ్రహించినట్లు ఆవిడ 25 మంది మంత్రులు, 100 మంది ఎమ్మెల్యేలపై వేటు వేసింది. వాళ్లు తిరుగుబాటు అభ్యర్థులుగా బరిలో నిలబడ్డారు, ఓటమికి కారకులయ్యారు. పోనీ ప్రజలైనా యీ చర్యలను నమ్మారా అంటే వాళ్లూ నమ్మలేదు. మాయా స్వంత జిల్లా బిజ్నోర్‌లో 5 స్థానాల్లో మూడిట్లో ఆమె పార్టీ ఓడిపోయింది.

ఒకే వర్గాన్ని నెత్తికెక్కించుకుంటే చాలు అనుకోవడం కూడా పొరపాటే అని తేలింది. మాయావతి దళితులను పట్టించుకుని తక్కినవాళ్లను వదిలేసినా ఫర్వాలేదనుకుంది. ఆమె ప్రభుత్వం బాగా లేకపోయినా, సమాజవాదీ ప్రభుత్వం కంటె మెరుగ్గా నడిచిందని పత్రికలన్నీ రాశాయి. పార్టీ నిర్మాణం కూడా చాలా పటిష్టంగా వుందట. నిధుల కొరత లేదు, అభ్యర్థులను చాలా జాగ్రత్తగా ఎంపిక చేసింది. ఒంటి చేత్తో పోరాటానికి దిగింది. ఏం చేసినా ఆమె ఓట్ల శాతం 2007లో 30.5 వుంటే యిప్పుడు 26 కి పడిపోయింది. దీనివలన 206 సీట్ల నుండి 80 కి పడిపోయింది. ఎస్పీకి 2007లో 25.5 వస్తే యిప్పుడు 29% ! ఈ 3.7% పెరిగినందుకు సీట్లు 97 నుండి 224 కి పెరిగాయి. ఎస్పీ, బియస్పీలకు ఓట్లశాతంలో తేడా 3.2% మాత్రమే కానీ సీట్లలో తేడా 144!

రామమందిరం అంశపు భావోద్వేగంలో జరిగిన 1991 ఎన్నికల్లో సైతం బిజెపికి 221 మాత్రం వచ్చాయి. ఇప్పుడు ఎస్పీకి 224 ! ఎందుకంటే ప్రతి నియోజకవర్గంలోనూ ఎస్పీకి ఓట్లు పడ్డాయి. కొన్నిటిలో మరీ బలంగా వుంది, మరి కొన్నిటిల్లో తగ్గింది కానీ రాష్ట్రమంతా దాని బలం పరుచుకుంది. తమాషా ఏమిటంటే రాష్ట్రంలో దళిత నియోజకవర్గాలు మొత్తం 85 వుంటే వాటిల్లో 58 చోట్ల ఎస్పీ నెగ్గింది. బియస్పీ 15 మాత్రమే నెగ్గింది.

అందువలన నీతి ఏమిటంటే - ఏదో ఒక వర్గాన్ని మాత్రమే పట్టుకుని వేళ్లాడితే ఓడడం ఖాయం. ఏడురంగుల ఇంద్రధనస్సులా అన్ని 'వర్ణాల'నూ కలుపుకుని పోవాలి. 2007లో మాయావతి ఆ పని చేసి గెలిచారు. 2012లో ములాయం ఆ పని చేసి గెలిచారు. మన రాష్ట్ర నాయకులు మాట్లాడితే బిసి, దళిత వర్గాల కోసమే బతుకుతున్నాం అంటారు - తక్కిన వాళ్లెవరూ మనుష్యులు కానట్టు. పోనీ అలా అని ఓ బిసి, ఎస్సీ ముఖ్యమంత్రిని చేస్తారా అంటే అది వుండదు. కేవలం పేరు వాడుకోవడానికే ! ఈ కులజపం మానేసి మంచి పరిపాలన యిస్తే ఓట్లు వాటంతట అవే పడతాయి. సాధారణ ప్రజలందరూ ఎటు ఓటు వేస్తే స్వతహాగా ఆ పార్టీ అంటే పడని వర్గాలు సైతం చచ్చినట్టు ఆ పార్టీకే ఓటేస్తాయి. చెప్పానుగా ఎస్పీకి యిప్పటిదాకా ఓటేయని బ్రాహ్మణాది అగ్రవర్ణాలు యీ సారి ఎస్పీకి ఓటేసి అధికారంలోకి తీసుకుని వచ్చారని ! సోనియా అన్నట్టు ప్రతీ ఎన్నికా పాఠాలు, గుణపాఠాలూ నేర్పుతుంది. ఓటరు కష్టపడి నేర్పుతూనే వుంటాడు. నేర్చుకోకపోతే నష్టపోయేది నాయకులే! **(సమాప్తం) - ఎమ్బీయస్‌ ప్రసాద్‌ (మార్చి 2012)**

**మార్చి 07 ఎమ్బీయస్‌ : అక్కడ అఖిలేష్‌, ఇక్కడ అలాటేష్‌**

యుపిలో ఎన్నికల ఫలితాలు వచ్చాక అక్కడ విజయవంతమైన ఎస్పీతో పోలుస్తూ యిక్కడి టిడిపివారిని హుషారు చేయడానికి ఓ పాత్రికేయుడు 'అక్కడ సైకిల్‌, యిక్కడ సైకిల్‌ - అక్కడ అఖిలేష్‌, యిక్కడ లోకేష్‌' అన్నారట. చంద్రబాబు చిరునవ్వు నవ్వుతూ 'మీరు అలా డిసైడ్‌ చేశారా!' అని వ్యాఖ్యానించారట. ఇక అక్కణ్నుంచి చాలామంది టిడిపి సానుభూతిపరులు ఆ లైను పట్టుకుని 'రేపు మనదే' అంటూ వూహాగానసభలు చేసేయడం మొదలెట్టారు.

ఎస్పీకి, టిడిపికి కామన్‌గా వుండే అంశం ఏమిటట? ఎన్నికల గుర్తయిన సైకిల్‌ ! 2004లో యుపిలో సైకిల్‌ నడుస్తూండగానే యిక్కడి సైకిల్‌ పంక్చరైంది. దానికేం చెప్తాం? డిఎంకె వారి గుర్తు ఉదయసూర్యుడు. వారు ఎన్నో ఏళ్లు తమిళనాడును ఏలారు. మన రాష్ట్రంలో ప్రజాపార్టీ (ప్రకాశం గారు స్థాపించిన పార్టీ) కి అదే గుర్తు. అసెంబ్లీ మొత్తం మీద ఇద్దరో, ముగ్గురో వుండేవారు! ప్రజాపార్టీ అనే ఓ పార్టీ వుండేదనీ, దాని ఎన్నికల గుర్తు ఫలానా అనీ చాలామందికి తెలియదని, తెలిసినా గుర్తుండి వుండదని ఢంకా బజాయించి చెప్పగలను. నాకు మాత్రం ఎందుకు గుర్తు వుందంటే మా నాన్న ఆ పార్టీ కార్యకర్త ! ఎన్నికలు వస్తే మా యింటి ముందు ఆ ఉదయసూర్యుడి జెండా పాతేవాళ్లం. 1967లో తమిళనాడులో డిఎంకె గెలిచి అధికారంలోకి వచ్చినపుడు నేనెంతో సంతోషించాను - మా యింటిముందు జెండాలోని సూర్యుడు కనీసం తమిళనాడులోనైనా ఉదయించినందుకు ! తర్వాత ఆ గుర్తును ప్రజారాజ్యానికి కేటాయిస్తే వాళ్లు వద్దు పొమ్మనేసి రైలింజను ఎంచుకున్నారు. ఇవిఎం మిషన్లలో ఆ రైలింజను బొమ్మ సరిగ్గా అర్థం కాక, రావలసినన్ని ఓట్లు రాలేదని చిరంజీవి తర్వాత వాపోయారు. చెప్పవచ్చేదేమిటంటే గుర్తులు ఒకటైనంత మాత్రాన అదృష్టాలు ఒకేలా వుండవు సుమా అని !

ఇక వ్యక్తుల సామ్యం ! అఖిలేష్‌, లోకేష్‌ ! ఇంగ్లీషులో రాసినప్పుడు ఎ, కె, ఎల్‌, ఎస్‌, ఎచ్‌ అక్షరాలు ఇద్దరి పేర్లలోనూ కామన్‌గా కనబడతాయి. పేర్లు సరే వ్యక్తిత్వాల మాటేమిటి? అఖిలేష్‌ ప్రస్థానం చూదాం. పరమ చాదస్తుడిగా, తిరోగమనవాదిగా కనబడే ములాయం కుమారుడు అతను. గూండారాజ్యం నడిపే వస్తాదు అయినా ములాయం తన కొడుకుని మంచి స్కూళ్లలో చదివించారు, ఇంజనీరింగు చదవడానికి మైసూరు పంపారు, ఆ తర్వాత ఎంటెక్‌ (ఐటీ) కోసం సిడ్నీ పంపించారు. తండ్రి పంపినా కొడుకు చదవాలని లేదు కానీ యితను చదివాడు. చదివినా రాజకీయాల్లోకి వచ్చాడు - తండ్రి సామ్రాజ్యం చెదిరిపోతోందని ! తండ్రి రాష్ట్రాన్ని చూసుకుంటే తను ఢిల్లీలో సత్సంబంధాలు పెంచుకుందామనుకున్నాడులా వుంది. పార్లమెంటుకి వెళ్లాడు. 2007 ఎన్నికలలో 25% ఓట్లు వచ్చి అధికారం పోగొట్టుకున్నపుడు అతనికి తెలిసి వచ్చి వుంటుంది - తన పార్టీకున్న గూండా యిమేజి ఎంత నష్టం చేసిందో!

అప్పట్లో ములాయం సలహాదారు అమర్‌ సింగ్‌. ములాయంది సోషలిస్టు నేపథ్యం. ఇంగ్లీషు జోలికి వెళ్లకుండా, పాతకాలపు పద్ధతుల్లోనే పార్టీని నడుపుకుంటూ బిసి కార్డు పట్టుకుని రాజకీయపు ఎత్తుపైయెత్తులు వేసుకుంటూ వుండేవాడు. అమర్‌ సింగ్‌ వచ్చాక పార్టీ రంగు మార్చాడు. కార్పోరేట్‌ దిగ్గజాలతో, సినీనటులతో తనకున్న సంబంధ బాంధవ్యాలతో వాళ్లను పార్టీలోకి తీసుకుని వచ్చాడు. అమర్‌ సింగ్‌ చేసే అడావుడి చేసి ములాయం బిత్తరపోయినట్టు కనబడేది. అనిల్‌ అంబానీ, అమితాబ్‌ బచ్చన్‌ వంటి వారి మధ్య అమర్‌ సింగ్‌ నవ్వుతూ పోజిస్తే, ములాయం యిబ్బందిగా, తనకేమీ సంబంధం లేనట్టు ఫీలవుతూ నిలబడినట్టు వుండేది. అమర్‌ సింగ్‌ ప్రభ చాలాకాలం పాటు వెలిగింది. అతను లక్నోకి, ఢిల్లీకి, ముంబాయికి మధ్య చక్కర్లు కొడుతూ, ఢిల్లీలో ములాయంను చేయి పట్టుకుని నడిపిస్తూన్నట్టు కనబడేవాడు. యుపిలో స్ట్రాంగ్‌ మ్యాన్‌ అయిన ములాయం ఢిల్లీలో మాత్రం అమర్‌ చొక్కా అంచు పట్టుకుని నడుస్తూన్నట్టు తోచేది. అమర్‌ లేకపోతే ములాయం ఏమీ చేయలేడన్న అభిప్రాయం అందరికీ కలిగింది.

ఇలా వుండగా 2009 పార్లమెంటు ఎన్నికలు వచ్చాయి. అమర్‌ సలహా మేరకు ములాయం కళ్యాణ్‌ సింగ్‌ను చేరదీశాడు (2007లో చేరదీశాడని గతవ్యాసాల్లో పొరబాటుగా రాశాను. క్షమించాలి. తప్పు ఎత్తి చూపిన అమర్‌ రెడ్డిగారికి ధన్యవాదాలు). ముస్లిములు దూరమయ్యారు. ములాయంకు ఎన్నాళ్లనుండో అత్యంత సన్నిహితంగా వున్న ఆజం ఖాన్‌ అమర్‌ సింగ్‌ను, అతని సన్నిహితురాలు జయప్రదను తిట్టిపోశాడు. ఎవరికీ చెప్పలేక ములాయం సతమతమయ్యాడు. ముస్లిం ఓట్లు తగ్గడంతో ఎస్పీకి 23% ఓట్లు మాత్రం వచ్చాయి. ఇంతకంటె ఘోరమైన అవమానం ముందుంది. కొన్ని నెలల తర్వాత అఖిలేష్‌ ఖాళీ చేసిన ఫిరోజాబాద్‌ పార్లమెంటు స్థానానికి అతని భార్య డింపుల్‌ను నిలబెడితే ఆమె కాంగ్రెస్‌ అభ్యర్థి రాజ్‌ బబ్బర్‌ చేతిలో ఓడిపోయింది. యుపిని ఏలిన ములాయం కోడలు స్వయంగా (పైగా అతనిది ప్రేమ వివాహంట) ఓడిపోవడమా అని అఖిలేష్‌ అవమానంతో రగిలిపోయాడు. పార్టీ వ్యవహారాలను చక్కదిద్దడానికి పూనుకున్నాడు.

తండ్రి వద్దకు వెళ్లి ఒక్కటే అడిగాడు - అమర్‌ సింగ్‌ను పంపేస్తావా లేదా? అని. 'అతని వల్లనే మనకు నిధులు ప్రవహిస్తున్నాయి. రాష్ట్రస్థాయి పార్టీని జాతీయ స్థాయికి తీసుకెళ్లాడు.' అన్నాడు ములాయం. 'అయితే నన్ను వదులుకో. అమర్‌, అఖిలేష్‌లలో ఎవరో ఒకరే వుంటారు నీతో' అని నిష్కర్షగా చెప్పేశాడు కొడుకు. ములాయం తర్జనభర్జన పడి అమర్‌ను పంపించి వేశాడు. అమర్‌ అప్పుడు పత్రికలకు ఎక్కి యాగీ చేశాడు - ''ఈ అఖిలేష్‌ను నా స్వంత కొడుకులా చూసుకున్నాను. వాణ్ని సిడ్నీ తీసుకెళ్లినది నేను, వాళ్ల నాన్న కాదు. నా ఆరోగ్యాన్ని కరిగించి ఎస్పీకి ధారపోశాను. చివరకు నాకు దక్కినది యిదా?'' అని. అమర్‌ను దూరం చేసుకోవడం ములాయంకు ఆత్మహత్యాసదృశం అనుకున్నారు. అమర్‌ విడిగా వెళ్లి పార్టీ పెట్టుకున్నాడు. సహచరి జయప్రద తప్ప వేరెవరూ వెంట రాలేదు. ఇప్పుడు ఎన్నికల్లో 379 స్థానాల్లో కాండిడేట్స్‌ను పెడితే ఎక్కడా డిపాజిట్లు కూడా దక్కలేదు. అదన్నమాట అతని బలం ! కానీ ఈ విషయం 2009లో తెలియదుగా. ములాయం జంకాడు కానీ అఖిలేష్‌ ఆత్మవిశ్వాసం ప్రదర్శించాడు.

కళ్యాణ్‌ సింగ్‌ పార్టీకి చేసిన మేలు కంటె కీడే ఎక్కువని తేలడంతో అఖిలేష్‌ అతన్నీ పంపించివేశారు. ఆజం ఖాన్‌ తిరిగి వచ్చాడు. ములాయం తమ్ముడు పాతకాలపు రౌడీ రాజకీయాల మనిషే. అన్నగారి తర్వాత అదే ఫక్కీలో పార్టీ నడుపుదామని చూస్తున్నాడు. అతని రెక్కలు విరిచి కూర్చోబెట్టాడు. పశ్చిమ యూపీకి చెందిన రౌడీ షీటరు, మాఫియా డాన్‌ డి.పి.యాదవ్‌ మళ్లీ పార్టీలోకి వద్దామని చూస్తే అఖిలేష్‌ కుదరదు పొమ్మన్నాడు. అతని దగ్గర ఓటు బ్యాంక్‌ వుంది, రానివ్వాల్సిందే అని పార్టీ సీనియర్‌ నేత మోహన్‌సింగ్‌ గట్టిగా వాదించాడు. పార్టీ యిమేజి మార్చాలని చూస్తున్నామని చెప్పినా వినకపోవడంతో అఖిలేష్‌ అతన్ని పార్టీ నుండి బహిష్కరించేట్లు చేశాడు. ఇలా తన లైన్‌కి వ్యతిరేకంగా వున్నవాళ్లందరినీ తప్పించి వేసి, యువనాయకులను చేరదీశాడు. అతనికి పది మంది దాకా సన్నిహిత మిత్రులున్నారు. వారిలో అన్ని కులాల వాళ్లు, ముస్లింలు కూడా వున్నారు.

ఇక పార్టీకి వున్న ఛాందస ముద్ర వదల్చాలి. ఆ పార్టీ యింగ్లీషుకి బద్ధ వ్యతిరేకి. కంప్యూటర్‌ వాడకం అంటే మండిపడుతుంది. అఖిలేష్‌ కంప్యూటర్లను ప్రోత్సహించాలని, ఇంగ్లీషు వాడకాన్ని పెంచాలని సూచించినప్పుడు పార్టీ మైల పడిపోయినంత బాధపడ్డారు సీనియర్లు. ఇకపై వుద్యోగాలు కంప్యూటర్‌ రంగంలోనే వున్నాయని, దానికి ఇంగ్లీషు వ్యాప్తి అవసరమనీ కష్టపడి నచ్చచెప్పాడు. ల్యాప్‌ట్యాప్‌లు, పిసి టాబ్లెట్లు యివ్వడం ఎన్నికల వాగ్దానాల్లో ఒకటిగా చేర్పించాడు. ఇక్కడ అతను చేసిన ట్రిక్‌ ఏమిటంటే - కంప్యూటర్‌ కీ బోర్డులు హిందీ, ఉర్దూ భాషల్లో వుండేట్లు చూస్తామన్నాడు. దీంతో పాతకీ, కొత్తకీ మధ్య సయోధ్య సాధించినట్టయింది. పార్టీ సీనియర్లు సణుగుతూనే సరేనన్నారు.

కంప్యూటర్లు, అవీ అంటున్నాడు కాబట్టి తనను 'అంగ్రేజీ లడ్‌కా' అనేస్తారన్న స్పృహ లేకపోలేదు అతనికి. అందుకని మీడియాతో ఎప్పుడూ హిందీయే మాట్లాడతాడు. విదేశీ మీడియాతో ఏం చేస్తాడో తెలియదు కానీ, జాతీయ మీడియాలో చర్చల్లో పాల్గొన్నప్పుడు కూడా మనం యింగ్లీషులో అడిగితే హిందీలో సమాధానం చెప్తాడు. నోరు జారి ఇంగ్లీషులో ఒక్క మాట మాట్లాడినా, వెంటనే సర్దుకుంటాడు. అంటే యుపివాళ్లు 'ఎంత విదేశాల్లో చదువుకున్నా, మనవాడు మారలేదు, మన భాషలోనే మాట్లాడతాడు' అనుకోవాలన్నమాట. మొన్న ఫలితాలు వచ్చాక ఎన్‌డి టీవీ వాళ్లు 'ఏదీ మీ అమ్మాయిని చూపించు' అన్నారు. అతను కూతురుతో 'సే హెలో టు దెమ్‌' అని ఇంగ్లీషులో చెప్పాడు. అంటే అతని వ్యక్తిగత జీవితంలో ఇంగ్లీషు వాడకం ధారాళంగా వుందన్నమాట. కానీ బయటకు యిచ్చే కలరింగ్‌ 'భూమిపుత్రుడే' అని. మంచిదే, ఓటర్లతో మమేకం కావడానికి ఆ మాత్రం నేర్పు చూపాలి.

ఎన్నికలు రావడానికి ఏడాది ముందే అఖిలేష్‌ అభ్యర్థులను ఎంపిక చేయనారంభించాడు. వాళ్లందరినీ తను స్వయంగా ఇంటర్వ్యూ చేశాడు. విద్యాధికులకు ప్రాధాన్యత యిచ్చాడు. ముస్లిం జనాభా బాగా వున్న చోట కూడా హిందూ ప్రొఫెసర్‌కు సీటు యిచ్చిన ఉదంతాలున్నాయి. యాదవులకు తక్కువ సీట్లు యిచ్చి బ్రాహ్మణులు, ఠాకూర్లు, ముస్లింలకు ఎక్కువ టిక్కెట్లు యిచ్చాడు. తాము దళితులకు వ్యతిరేకం కాదని నమ్మించడంతో 85 దళిత నియోజకవర్గాల్లో 58 ఎస్పీకి దక్కాయి.

ఇక ప్రచారశైలి గురించి - 2011 సెప్టెంబరులోనే క్రాంతిరథం పేర వేలాది కిలోమీటర్లు తిరిగాడు. 250 నియోజకవర్గాలను తన క్రాంతిరథంపై చుట్టి వచ్చాక మిగిలిన 150టిని హెలికాప్టర్‌లో చుట్టి వచ్చాడు. మొదట్లో మీడియా అఖిలేష్‌పై పెద్దగా దృష్టి సారించలేదు. వాళ్లకి ఎంతసేపూ రాహుల్‌పైనే ధ్యాస ! అఖిలేష్‌ కూడా దానికి తగ్గట్టు ''రాహుల్‌ది పెద్ద పార్టీ, బోల్డు డబ్బు, మాదేముంది, చిన్నవాళ్లం, లోకల్‌గా వుండేవాళ్లం'' అనసాగాడు. రాహుల్‌ దళితుల యిళ్లల్లో భోజనాలు చేస్తున్నాడని మీడియా ఉబ్బేసినపుడు అఖిలేష్‌ అన్నాడు - ''అది విని నేను మా వంటవాణ్ని పిలిచి అబ్బీ నీ కులం ఏమిట్రా అని అడిగాను. దళితుణ్ని అన్నాడు. ఓహో గత 8 ఏళ్లగా నేను దళితుడి చేతి వంట తింటున్నానన్నమాట అనుకున్నా!'' ఈ విధంగా 'రాహుల్‌ చేసేది ప్రచారం కోసం, మేం అలాటివన్నీ సర్వసాధారణంగానే చేసేస్తాం' అన్న సందేశాన్ని జనాలకు సులభంగా పంపగలిగాడు.

ఇంకోటన్నాడు - ''రాహుల్‌ను మీడియా యువరాజు యువరాజు అంటోంది. ప్రతీ బిడ్డా తన తలిదండ్రులకు యువరాజే'' అని. ఓ సందర్భంలో - ''నేను గ్రామాలకు సంబంధించిన వాణ్ని. నేను యాత్ర చేసేటప్పుడు రోడ్డు పక్కన ప్రతీ చెట్టును నేను గుర్తు పట్టగలను. రాహుల్‌ అలా చేయగలరా?'' అన్నాడు. రాహుల్‌ ఎస్పీని తీసి పారేసినట్టు మాట్లాడినా, వాళ్ల మ్యానిఫెస్టోను పబ్లిగ్గా చింపి పారేసినా అఖిలేష్‌ రాహుల్‌ను పెద్దగా విమర్శించలేదు. నిజానికి ఎస్పీ తన ప్రచారంలో మాయావతిని తప్ప బిజెపిని కూడా పెద్దగా తిట్టలేదు. కాంగ్రెస్‌ను విమర్శించేటప్పుడు మాయావతికి అండగా నిలుస్తోందనే తప్పు పట్టారు తప్ప అంతకంటె ఎక్కువగా ఏమీ అనలేదు. ఫలితాల తర్వాత రాహుల్‌ అపజయం గురించి అడిగినప్పుడు అఖిలేష్‌ - ''గెలుపోటములు సహజమే. ఈ సారి ఓటమి కలిగింది కాబట్టి వచ్చేసారి గెలుపు కలగవచ్చు'' అని అతి హుందాగా జవాబిచ్చాడు.

ఈ హుందాతనం భారతీయ సంస్కృతిలో భాగం. ఇటీవల మన రాష్ట్రంలో యిది పూర్తిగా లోపిస్తోంది. ఒకరినొకరు చాలా దరిద్రంగా తిట్టుకుంటున్నారు. ఫలితంగా ఓటర్లముందు అందరూ లోకువ అవుతున్నారు. టీవీ చర్చలు సాగుతూంటే ఫోన్‌ చేసి మాట్లాడే సామాన్యులు కూడా నాయకులను హద్దు మీరి నిందించడం గమనించండి. ఇదంతా మన నాయకుల స్వయంకృతమే.

ములాయం, అఖిలేష్‌ యిద్దరూ తమ పార్టీకున్న గూండా యిమేజి చెరపడానికి ఎంతో శ్రమించారు. ప్రతి ఎలక్షన్‌ ర్యాలీ అనంతరం ''మేము చట్టాన్ని చేతిలోకి తీసుకోము'' అని కార్యకర్తలందరిచేతా ప్రతిజ్ఞలు చేయించారు. ఫలితాలు వెలువడగానే కొన్ని చోట్ల పాత అలవాటు కొద్దీ ఎస్పీ కార్యకర్తలు చెలరేగిపోయారు. వెంటనే అఖిలేష్‌ ''మా పార్టీ వారైనా సరే దండనీయులే. అధికారులను కఠిన చర్యలు తీసుకోండని కోరుతున్నాను'' అని పదేపదే విజ్ఞప్తి చేశారు. తనవారిని వెనకేసుకుని రాలేదు.

ఇక లోకేష్‌ వద్దకు వద్దాం. ఆయన రాజకీయాలకు సంబంధించి టిక్కెట్లు, నిధులు అలాట్‌ చేయడం తప్ప వేరేమీ చేసినట్టు కనబడదు. అందుకే అలాటేష్‌ అన్నాను. అఖిలేష్‌లాగ ఉన్నతవిద్య అభ్యసించినా, అతని కంటె ప్రతిష్టాత్మకమైన యూనివర్శిటీలో చదివినా దేశానికి తిరిగి వచ్చాక అఖిలేష్‌లా ప్రజాసేవలో మునగలేదు. వ్యాపారంలో పడ్డారు.

దేశంలోని యువత అందరికీ బాబు సలహా యిస్తూ వుంటారు - మీరందరూ ప్రజాసేవలోకి రండి, రాజకీయాలను క్షాళన చేయండి అని. కానీ తన యింట్లో వున్న విద్యాధికుడైన యువకుడి మేధస్సును మాత్రం స్వంత వ్యాపారాల అభివృద్ధికోసం వినియోగించుకుంటారు. తప్పు లేదు, ఎవరి యిష్టం వారిది. 2009 ఎన్నికలకు ముందే నేనెప్పుడో ''వై నాట్‌ లోకేష్‌?'' అని వ్యాసాలు రాశాను. లోకేష్‌ వంటి యువకుడు టిడిపికి సారథిగా వస్తే దిశ, దశ మారవచ్చని ఆశపడ్డాను. కానీ అది జరగలేదు.

లోకేష్‌ రావడం వారసత్వ రాజకీయాలను ప్రోత్సహించడం అని మీరనవచ్చు. ఈ వారసత్వ రాజకీయాలను చుట్టూ చూస్తూనే వుంటాం, అయినా వాటిని తప్పుపడుతూనే వుంటాం. వైయస్‌ కొడుకైనంత మాత్రాన జగన్‌ తనే వారసుడనుకోకూడదు అని కాంగ్రెస్‌ వాళ్లు అంటూనే సోనియా కొడుకుని, కూతుర్ని ఆకాశానికి ఎత్తుతూనే వుంటారు. పంజాబ్‌లో మళ్లీ ఎన్నికైన బాదల్‌ కొడుకు అన్నాడు - 'వ్యాపారస్తుడి కొడుకు వ్యాపారస్తుడు కావటం లేదా? మేమూ అంతే. ఫలానా వారి అబ్బాయి అన్న గుడ్‌విల్‌ మొదటిసారికే పనికి వస్తుంది. తర్వాత ప్రజాసేవతో మెప్పిస్తేనే ఓట్లేస్తారు. లేకపోతే ఛీ కొడతారు' అని. తండ్రి మహానాయకుడైనా కొడుకు మామూలు ఎమ్మేల్యే కావచ్చు, ఒక్కోసారి అదీ కాకపోవచ్చు. అయినా టిడిపిలో వారసత్వ రాజకీయాలు లేవా? ఎన్టీయార్‌ అల్లుడు కాకపోతే చంద్రబాబు టిడిపిలో చక్రం తిప్పగలిగేవారా? టిడిపిని కైవసం చేసుకోగలిగేవారా? కెసియార్‌ మేనల్లుడు కాకపోతే హరీష్‌ రావును పట్టించుకునేవాళ్లమా? చంద్రబాబుకి వారసుడిగా లోకేష్‌ వచ్చినా నాకేమీ ఎబ్బెట్టుగా తోచదు.

ఎందుకంటే ములాయం - అఖిలేష్‌ జోడీని 'కంటిన్యుటీ అండ్‌ ఛేంజ్‌' - కొనసాగింపుతో కూడిన మార్పుగా మీడియా అభివర్ణిస్తోంది. అంటే పాతతరం నిలబెట్టుకుంటూ వచ్చిన బేస్‌ను కాపాడుకుంటూనే దానిలో కొద్దికొద్దిగా మార్పు చేసుకుంటూ రావడమన్నమాట. అలా అయితే యువత ఆకర్షింపబడుతుందనీ, ఇన్నాళ్లనుండీ వున్న ఓటుబ్యాంక్‌ ఎక్కడికీ పోదనీ లెక్క. ఎన్టీయార్‌ నుండి చంద్రబాబు టిడిపిని కైవసం చేసుకున్నపుడు అలాగే చేశారు. 'ఇకపై సినిమా నటుల పార్టీ కాదిది' అన్నారు. మామూలు రాజకీయాల్లా కాకుండా మేనేజ్‌మెంట్‌ స్టయిల్లో పాలన చేశారు. ఎన్టీయార్‌ సంక్షేమవిధానాలను క్రమేపీ తగ్గిస్తూ అభివృద్ధిని దృష్టిలో పెట్టుకుని దీర్ఘకాలిక ప్రణాళికలు రచించారు. వాటిలో కొన్ని నడిచాయి, కొన్ని దెబ్బ తీశాయి. ఏమైతేనేం మార్పంటూ వచ్చింది కదా. టిడిపిని 28 ఏళ్లగా నడుపుతూ వచ్చిన బాబు పార్టీలో సర్వంసహా అధికారాలను గత 16 ఏళ్లగా అనుభవిస్తున్నారు. ఛేంజ్‌ చేయవలసిన అవసరం వచ్చింది అని ఆయన అనుకుంటే లోకేష్‌కు అప్పగించాలి.

అయితే ఆయన అవసరం అనుకుంటున్నారా? అన్నదే ప్రశ్న. ములాయం కంటె బాబు 12 ఏళ్లు చిన్న. కంప్యూటర్‌ తెలిసినవారు. కొత్తతరహాగా ఆలోచించగలిగేవారు. అందువలన బాబు తనను తాను అఖిలేష్‌తో పోల్చుకుంటూ వుండవచ్చు తప్ప ఆంధ్రా ములాయంగా అనుకోరు. ''నేను ఆరోగ్యంగా వున్నాను. యోగా చేస్తాను, మోటర్‌ సైకిలు నడపగలను. రోజుకి 18 గంటలు పనిచేయగలను. నేను యువకుణ్ని కాకపోవడమేమిటి? ఇప్పట్లో నా వారసుడి గురించి ఆలోచించవలసిన అవసరమే లేదు.'' అని బాబు ఉద్దేశం. అందువలన లోకేష్‌కు యిప్పటినుండే ట్రెయినింగ్‌ యివ్వవలసిన ఆవశ్యకత లేదాయనకు.

ములాయం తన కొడుకు మాట విన్నారు కాబట్టి యుపిలో మార్పు వచ్చింది. ఇక్కడ లోకేష్‌ తండ్రి మాటే వింటున్నారు. ఆయన కంటూ యువసహచరులు, సలహాదారులు ఏర్పడినట్టు వినలేదు. తండ్రి స్నేహితులే ఆయన స్నేహితులు. అఖిలేష్‌ తన తండ్రిని పరాజయపు బాట నుండి గెలుపు బాట పట్టించడానికి అంకితమయ్యాడు. లోకేష్‌ తండ్రికి రాజకీయంగా కాకుండా ఆర్థికంగా సహాయపడడానికి నిశ్చయించుకుని వ్యాపారాన్ని వృద్ధి చేయడానికి పూనుకున్నారు.

ఈ వ్యాసం పూర్తి చేసే సమయానికి యుపి ముఖ్యమంత్రిగా అఖిలేష్‌ రాబోతున్నాడన్న వార్త వచ్చింది. రెండు రోజులుగా ఒకటే సస్పెన్సు. ములాయమా? అఖిలేషా? అని. ములాయం సోదరుడితో సహా పాతకాపులందరూ ములాయం వుండాలని, యువకులైన ప్రతినిథులు, అఖిలేష్‌ ఎంపిక చేసిన వారూ అఖిలేష్‌ ముఖ్యమంత్రి కావాలని పట్టుబట్టడంతో విషయం సాగదీసి, ..దీసి చివరకు అఖిలేష్‌ వర్గమే నెగ్గింది. 2007లో మాయావతి ములాయంను ''చచ్చిన మనిషిని మళ్లీ చంపడమేమిటి?'' అని తీసిపారేసింది. అందువలన పంతానికైనా ములాయం ముఖ్యమంత్రి గద్దెపై ఓ ఆర్నెల్లు కూర్చుని ఆ తర్వాత కొడుక్కి అప్పగిస్తాడనుకున్నాను. కానీ అఖిలేష్‌కు అనుకూలంగా మద్దతు వెల్లువలా వచ్చిపడ్డట్టుంది. ములాయంకు లొంగక తప్పలేదు.

లోకేష్‌ను ముందుకు తీసుకువద్దామని బాబు మనస్సులో ఏ మూలనైనా మెదలి వుంటే యీ సాయంత్రంతో ఆ ఆలోచన తుడిచిపెట్టేసి వుంటారు. యువతను ముందుకు తీసుకువస్తే వాళ్లు పెద్దల తలకాయలను తొక్కుకుంటూ పైపైకి వెళ్లిపోతారు. ఇది తెలిసే కమ్యూనిస్టులు, బిజెపివారితో సహా అన్ని పార్టీలలోనూ నాయకులు రిటైరవ్వరు. 70, 80 ఏళ్లు వచ్చినా సీనియర్ల పేరుతో రాజ్యసభ సభ్యుడిగా కొనసాగడానికి మూడోసారి, నాల్గో సారి కూడా ప్రయత్నిస్తారు. అది దక్కాక యువసమ్మేళనాలకు వచ్చి విద్యావంతులైన యువకులు రాజకీయాల్లోకి వచ్చి తమలా ప్రజాసేవ చేయాలని పిలుపు నిస్తారు. వాళ్లు వస్తే యివ్వడానికి యిక్కడ పదవులే మిగల్చరు వీళ్లు.

టిడిపిలో కూడా అదే పరిస్థితి. ఎప్పుడో పాతికేళ్ల క్రితం ఎన్టీయార్‌ యువకులంటూ తీసుకువచ్చినవాళ్లే యిప్పటికీ చలామణీలో వున్నారు. ఎర్రం నాయుడు, యనమల, ఎర్రబెల్లి, కడియం, దేవేందర్‌ గౌడ్‌, కోడెల, గాలి ముద్దుకృష్ణమ, నన్నపనేని రాజకుమారి - వీరిలో ఎవరు యువత చెప్పండి. కొత్తవాళ్లకు ఛాన్సివాలి, మీకు వయసు మీరిపోయింది తప్పుకోండని బాబు వాళ్లకు చెప్పలేరు. అంటే మరి మీ సంగతేమిటి సార్‌? అంటారు వాళ్లు. బాబు తను తప్పుకుని లోకేష్‌కి అప్పగిస్తే, వాళ్లూ తమ కుమారులకు తమ తమ నియోజకవర్గాలు అప్పగించవచ్చు. ప్రస్తుతం బాబుకి అలాటి ఆలోచన ఏ కోశానా లేనట్టుంది కాబట్టి అఖిలేష్‌తో లోకేష్‌కు పోలిక తేవడం అనవసరమని నా భావన. ఇప్పటి ములాయం వయసుకి రావడానికి బాబుకి ఓ పుష్కరం టైముంది. అప్పుడు లోకేష్‌ కి అప్పగించే ఆలోచన రావచ్చు. ఆ పాటికి లోకేష్‌ యువకుడిగా మిగలకపోతే మిగలకపోవచ్చు. అది వేరే విషయం! **(సమాప్తం) - ఎమ్బీయస్‌ ప్రసాద్‌ (మార్చి 2012)**

**మార్చి 10 ఎమ్బీయస్‌ : 'క'-'కా' - మధ్యలో నలిగిన 'కో'**

ఇతరపార్టీల నుండి నాయకులను గుంజుకుని మళ్లీ ఉపయెన్నికలకు సిద్ధమైనప్పుడు తెరాస వూహించి వుండదు - మెహబూబ్‌నగర్‌ ఉపయెన్నిక కూడా వచ్చి పడుతుందనీ, అక్కడ యిండిపెండెంట్‌ మృతి తమకు తద్దినం తెచ్చిపెడుతుందనీ. నిజానికి అది బోనస్‌. అదనంగా వచ్చి పడిన అవకాశం. తీరా చూస్తే అదే సమస్యలు తెచ్చి పెట్టింది. ఇప్పుడు మెహబూబ్‌నగర్‌లో కమలం, కారు పోటీ పడ్డాయి. మధ్యలో కోదండరాం నలుగుతున్నారు.

వీళ్ల ఆ ఒక్క ఉపయెన్నికా అయి వుంటే బిజెపితో ఏదో ఒక ఒప్పందానికి వచ్చేవారేమో. ఇప్పుడు ' అని బిజెపి సూటిగా అడుగుతూంటే సమాధానం యివ్వలేని యిరకాటంలో పడ్డారు తెరాసవారు.

తెలంగాణ పట్ల తెరాస కమిట్‌మెంట్‌ రాష్ట్రానికి పరిమితమైతే బిజెపి దాన్ని జాతీయస్థాయికి తీసుకెళ్లింది. పార్లమెంటులో తెలంగాణ బిల్లు భారం నెత్తిన వేసుకుని బిజెపి హంగు చేస్తోంది. యుపి విభజనను అడ్డుకున్నా, ఆంధ్ర విభజనకు సరేనంది. తెలంగాణ రాజకీయ జెఎసి అంటూ పెట్టి అందర్నీ తరిమేసినా బిజెపి మాత్రం అంటకాగుతూ తెరాసకు సెకండ్‌ - యిన్‌ - కమాండ్‌గా కొనసాగుతూ వచ్చింది. మిలియన్‌ మార్చ్‌ నాడు టాంక్‌బండ్‌పై బిజెపియే ఎక్కువ యాక్టివ్‌గా వుందని వార్తలు. అయినా బిజెపితో కెసియార్‌ అంటీముట్టనట్టు వుంటున్నారు. ఇటీవలి కాలంలో బిజెపి నాయకులు రాష్ట్రానికి వచ్చినా పట్టించుకోలేదు. బిజెపి పాదయాత్రకు మద్దతు యివ్వలేదు. కెసియార్‌కు తప్పినా కోదండరామ్‌కు తప్పదు కాబట్టి బిజెపి పాదయాత్రకు మద్దతిచ్చాం అన్నారు.

తెలంగాణ అనే ఒకే లక్ష్యంతో పోరాడే పార్టీల, సంస్థల మధ్య సమన్వయం సాధించడమే టి-జాక్‌ ఉద్దేశం. దానిలో సభ్యులైన వారందరూ దాన్ని మన్నించినపుడే అది మనగలుగుతుంది. కెసియార్‌ తలచుకున్నపుడు జాక్‌ను రంగంలోకి తెస్తారు, తలచుకోనప్పుడు కోదండరాంకు కూడా చెప్పకుండానే చేశాం అంటారు. ఈ వుపయెన్నికలో రెండు సభ్యపక్షాలు తలపడదామనుకున్నపుడు జాక్‌లో చర్చకు పెట్టి ఎవరి వాదనలు వాళ్లు వినిపించి జాక్‌ చైర్మన్‌ ఏం చెపితే అది చేయాలి.

బిజెపి అనేదేమిటంటే - ''మా ఢిల్లీ నాయకులు మమ్మల్ని అడుగుతారు - 'తెలంగాణలో సీట్ల కోసం ఆంధ్రప్రాంతంలో ఛాన్సులను కూడా బలిపెట్టి ఉద్యమం చేస్తున్నాం, జాతీయ పార్టీల్లో తెలంగాణ గురించి ఉద్యమిస్తున్నది మనం ఒక్కరమే. ఇంత చేస్తే చివరకు మనకు ఒక్క అసెంబ్లీ సీటు కూడా దక్కకపోతే ఎలా? అదీ రాజీనామా చేసిన వారి స్థానాల్లో వాటా అడగటం లేదు. ఓ యిండిపెండెంట్‌ ఎమ్మెల్యే మృతి వలన ఏర్పడిన ఖాళీ. అది కూడా తెరాస నుండి అడిగి పుచ్చుకోకపోతే మీకు రాష్ట్రంలో వున్న విలువ ఏపాటిది? తక్కినవాటిల్లో మీరు వాళ్లకు మద్దతు యిస్తున్నాం కదా, యిక్కడ ఒక్కచోటైనా వాళ్ల మద్దతు తెచ్చుకోలేరా? ఇక మీ వాల్యూ ఏమిటి?' ' అని. అందువలన తక్కిన ఐదిట్లో మీకు మేం సపోర్టు చేస్తాం, దీనిలో మీరు మాకు చేయండి'' అని.

ఈ వాదన కెసియార్‌కు ముందే తెలుసు. దానికి సమాధానం చెప్పడం కష్టమనీ తెలుసు. అందువలన జాక్‌తో చెప్పకుండానే తమ అభ్యర్థిని ప్రకటించేశారు. అది కూడా ఓ ముస్లిము అభ్యర్థిని ! 'బిజెపితో అంటకాగటం లేదు సుమా' అని తన పార్లమెంటు నియోజకవర్గంలో వున్న ముస్లిములకు ఎలుగెత్తి చాటవలసిన అగత్యం ఆయనది. పైగా తక్కిన స్థానాల్లోని ముస్లిం ఓట్లు చేజారి పోకుండా చూడాలి. గతంలో జరిగిన ఉపయెన్నికల్లో కాంగ్రెస్‌, టిడిపిలకు తెరాస డిపాజిట్లు దక్కకుండా చేసిన పరిస్థితి యివాళ లేదు. ఈటెలో, హరీషో 'కాంగ్రెస్‌, టిడిపిలు కుమ్మక్కయితే డిపాజిట్లు తెచ్చుకోవచ్చు' అనేశారు. గతంలో అయితే జోగీ జోగీ రాసుకుంటే బూడిదే రాలుతుంది అనేవారు. ఇప్పుడు డిపాజిట్‌ రాలుతుందన్నారు కాబట్టి వాళ్లు పూర్తిగా జోగులు కారన్నమాట. వెనక్కాల కొన్ని ఓట్లు పోగేసుకున్నారని తెరాసయే ఒప్పుకుంటోంది. బాన్సువాడ ఉపయెన్నికల తర్వాత వారికి యీ కనువిప్పు కలిగింది.

గతంలో అయితే తెరాస, బిజెపి తప్ప తక్కిన పార్టీల వాళ్లు ప్రచారానికి వెళ్లడానికే దడిసేవారు. టిడిపి, కాంగ్రెస్‌ టి-నాయకులు 'ఊళ్లోకి వెళ్లే పరిస్థితి లేదు' అంటూ హైదరాబాదులో మకాం వేసేవారు. ఇప్పుడు వెళ్లి చూస్తే మామూలుగానే వుంది. కొన్నిచోట్ల టిడిపివారు తెరాసకు దీటుగా తిడుతున్నారు, హోరాహోరీ ముష్టియుద్ధాలు చేస్తున్నారు. తెరాస భవన్‌లో టి ఛానెల్‌ ఎన్నో ఏళ్లగా నడుస్తున్నా టిడిపి వూరుకుంది కానీ యిప్పుడు వ్యాపారం చేస్తున్నారేమిటంటూ నిలదీస్తోంది. ఈ ధైర్యం రావడానికి యిన్నేళ్లు పట్టింది. దీనికి కెసియార్‌ పట్ల ప్రజలకున్న పెర్‌సెప్షన్‌ మారిన పరిస్థితులే కారణం.

తెరాసకు గతంలోలా నల్లేరు మీద బండినడక కాదు. పైగా గత ఎన్నికలకు, యీ ఉపయెన్నికలకు మధ్య మేం చేసిన ఘనకార్యాలు యివి అని చెప్పుకోవడానికి పార్టీగా తెరాసకు ఏమీ లేదు. మా వాళ్లు అసెంబ్లీని బహిష్కరించాం, మా పార్టీలోకి మారిన వాళ్ల చేత ఎమ్మేల్యే పదవిని తృణప్రాయంగా త్యాగం చేయించాం అని చెప్పుకోవడం ఒకటే మిగిలింది. దానికి కొన్ని మార్కులే పడతాయి. తక్కిన మార్కులు పడాలంటే 'ప్రభుత్వం మెడలు వంచి ఫలానాది మన వూరికి తెచ్చాం' అని చెప్పుకోవాలి. అలాటివి ఏమున్నాయి? అందువలన ప్రతీ వర్గం యొక్క ఓట్లు కూడా ముఖ్యమే అయిపోయాయి తెరాసకు. బిజెపితో సఖ్యం చేస్తున్నట్లు కనబడితే ముస్లిం ఓట్లు పడకపోతే ఫలితం అటూ యిటూ కాకపోవచ్చు కానీ, మెజారిటీ తగ్గవచ్చు. ఈ కారణాల వలన మెహబూబ్‌ నగర్‌లో ముస్లిము అభ్యర్థికి టిక్కెట్టు యిచ్చింది తెరాస !

అంతేకాదు శనివారం నాడు కెసియార్‌ యింకా ముందుకు వెళ్లి ముస్లిముల కోసమే బిజెపితో ఢీ కొడుతున్నాం అని ప్రకటించారు. - అదీ జమాతే ఆఫీసు నుండి ! మైనారిటీ అభ్యర్థిని వెనక్కి తీసుకోకూడదనే ఆ స్థానం నుండి పోటీ చేస్తున్నాం, పోటీ చేయవద్దని బిజెపికి చెప్పినా వినలేదు అన్నారు. ముస్లింలకు డిప్యూటీ సిఎం, మూడు కాబినెట్‌ పోస్టులు యిస్తే యిచ్చుకోమను. కానీ తెలంగాణ అంశంపై సాటి కామ్రేడ్‌గా వున్న బిజెపిని ముస్లిం ఓట్లకోసం యింత దారుణంగా తీసి పారేయవలసిన అవసరం లేదు. వాళ్లను ముస్లిం వ్యతిరేకిగా చిత్రీకరించవలసిన పని లేదు. ఇక్కడ తెలంగాణ తెచ్చుకోవడం కంటె ముస్లింలను మెప్పించడమే ప్రయారిటీ అయిపోయింది వాళ్లకు. తెలంగాణా వాదానికి యిది ఏమంత మంచిది కాదు.

బిజెపి పట్ల ఏ మాత్రం సానుభూతి లేని నాకే యిది అన్యాయమనిపిస్తే ఇక బిజెపికి ఎలా వుంటుందో వూహించవచ్చు. వాళ్లను రెట్టింపు మండించింది. తమకు సహాయపడకపోగా, తమంటే అస్సలు పడని ముస్లిముకి సీటు యివ్వడమేమిటని బాధ. అసలు అక్కడ గతించిన ఇండిపెండెంట్‌ ఎమ్మెల్యే ఒరిజినల్‌గా బిజెపివాడు. బిజెపి భావాలున్నవాళ్ల ఆయన అనుచరులు తమకు వేస్తారన్న ధైర్యం వుంది. ఇప్పుడు తెలంగాణ పేరుతో ముస్లిం కాండిడేట్‌కు ఓటేస్తే తమ బలం క్షీణించిపోతుందని భయం. అందువలన తెరాస పార్టీ కాండిడేటే పెట్టకూడదని వాళ్లు కోదండరామ్‌ వద్ద గొడవ పెట్టారు. అసలు కెసియార్‌ మెహబూబ్‌నగర్‌లో ఎన్జీవో లీడరు శ్రీనివాస గౌడ్‌కి టిక్కెట్టు యిస్తానన్నారని, కానీ మాట తప్పి ఇబ్రహీంకి యిచ్చారనీ ఎన్జీవో సంఘాలూ ఫిర్యాదు చేశారట.

వీళ్లందరి వాదనలు కోదండరాంకు సబబుగానే తోచి వుండవచ్చు. కానీ ఏం చేయగలరు? తెరాసకు బుద్ధి చెప్పే పరిస్థితిలో లేరు. కెసియార్‌ పొరబాటు చేశారు అని అన్నారో, ఉత్తరక్షణంలో పీకలు ఉత్తరించుకుపోతాయి. మాజీ జాక్‌ చైర్మన్‌ అయిపోతారు. అందువలన జిల్లా జాక్‌ బిజెపినే సమర్థించినా యీయనకు ధైర్యం చాలక 'మెహబూబ్‌నగర్‌లో జాక్‌ ఎవరికీ ప్రత్యేకంగా మద్దతు యివ్వదు' అని ప్రకటించారు. తక్కిన చోట్ల తెరాసకు వేయాలట. మెహబూబ్‌నగర్‌లో కాంగ్రెస్‌, టిడిపిలకు వేయకూడదట. తెరాస, బిజెపిలలో ఎవరికి వేసినా తెలంగాణావాదానికి ఓటేసినట్టేట. అందువలన అక్కడ మద్దతెవరికి యివ్వాలో ప్రజలే నిర్ణయిస్తారు అని చెప్పి వూరుకున్నారు. ప్రజల విజ్ఞతపై అంత నమ్మకమే వుంటే తక్కిన నియోజకవర్గాల్లో మాత్రం కాంగ్రెస్‌కు వేయవద్దు, టిడిపికి వేయవద్దు అంటూ ఉచిత సలహాలు యివ్వడం దేనికి? అదీ ప్రజలకే వదిలేయవచ్చుగా! ప్రత్యేక తెలంగాణ కోరేవారిలో కొందరు అటూ, యిటూ వేస్తే మధ్యలో ఏ టిడిపియో గెలిస్తే అప్పుడేం చేస్తారు? సాక్షాత్తూ కెసియార్‌ పార్లమెంటు నియోజకవర్గంలో తెలంగాణవాదం చల్లారిపోయింది అన్న సంకేతం వెళ్లదా? ఇది ఉద్యమానికి దోహదపడే అంశమా?

నిజానికి ప్రత్యేక తెలంగాణ కోరేవారందరూ తెరాసకే ఓటేయాలని అంటాను నేను. అప్పుడే ప్రత్యేకవాదం బలం తెలుస్తుంది. 'ప్రత్యేక తెలంగాణకోసం శ్రమిస్తున్నాం అని అన్నారు కాబట్టి కాంగ్రెస్‌కు, టిడిపికి ఓటేశాం' అని ఎవరైనా ప్రత్యేకవాదులంటే వాళ్ల కంటె మూర్ఖులు మరొకరు వుండరు. కాంగ్రెస్‌ తెలంగాణ యివ్వం అని గోడమీద రాసేసినట్టే లెక్క. మన్‌మోహన్‌ స్పష్టంగా చెప్పారు. కాంగ్రెస్‌ ఎంపీలు పార్లమెంటు అన్నాళ్లు ఎగ్గొట్టినా ఏమీ జరగలేదు. ఇప్పుడు వాళ్లు ప్రచారం చేయం అన్నా హై కమాండ్‌ ఏమీ పట్టించుకోలేదు, ఉపయెన్నికల్లో కాండిడేట్స్‌ను నిలబెట్టింది. ప్రత్యేకవాదం వినిపిస్తూ అడావుడి చేసిన కేకేకు మళ్లీ రాజ్యసభ సీటివ్వాలని వీళ్లంతా సిఫార్సు చేసినా యిచ్చేట్టు లేరు. తెలంగాణ మంత్రులందరూ విధులకు హాజరవుతున్నారు. 2014 ఎన్నికలకు ముందు యిస్తుందట అన్న మాటను బాగా ప్రచారంలో పెట్టేసి జనాల్ని మానసికంగా సిద్ధం చేసేశారు.

ఉద్యమకారులు సంక్రాంతి తర్వాత ఉధృతం చేస్తామన్నారు, ఏం చేయలేదు. ఉగాది తర్వాత అంటున్నారు. ఆ సూచనలు ఏమీ కనబడటం లేదు. తెలంగాణపై ఆశలు రేపినదీ కాంగ్రెస్సే, ఉద్యమకారులను మేనేజ్‌ చేసి చల్లార్చినదీ కాంగ్రెస్సే. ఇక టిడిపి - బాబు తెలంగాణకు వ్యతిరేకం కాదు, తెలంగాణ బిల్లు పెడితే మద్దతు యిస్తాం అని పదేపదే అంటారు తప్ప ప్రత్యేక తెలంగాణ దిశగా ఏదీ చొరవ తీసుకోరు. జగన్‌ కేంద్రం ఏం చేస్తే దానికి సమ్మతిస్తాం అని బ్లాంక్‌ చెక్‌ యిచ్చారు. బాబు మాత్రం బిల్లు పెట్టిందాకా వుండి - దానిలో యీ అంశం సరిగ్గా లేదు, ఇంకో ప్రాంతానికి అన్యాయం చేస్తున్నారు - అని మతలబు పెట్టవచ్చు. ఇలాటి పరిస్థితుల్లో యీ రెండు పార్టీలకు ఓటేసిన వారందరినీ సమైక్యవాదులగానే లెక్క వేయాలి.

జగన్‌ను తెరాస మద్దతుదారుగానే లెక్క వేయాలి. తెలంగాణ సెంటిమెంటును గౌరవిస్తున్నాను అంటూ దానికోసం రాజీనామా చేసినవారిపై పోటీ పెట్టను అనడం వరకు ఓ మర్యాద పాటించారని అనుకోవచ్చు. కానీ మెహబూబ్‌నగర్‌లో పోటీ పెట్టకపోవడమేమిటి? అక్కడ గెలిచిన ఇండిపెండెంటును కాంగ్రెస్‌ మద్దతుదారుడిగా మార్చినది జగన్‌ తండ్రే కదా. గతించిన ఎమ్మెల్యే కుటుంబసభ్యుణ్నో, ఆయన మద్దతుదారుణ్నో నిలబెట్టి అతనికి మద్దతు ప్రకటిస్తే తప్పేముంది? గెలవడన్న భయమా? గెలిచే చోటే పోటీ పెట్టాలి అని అనుకునేమాటయితే ఏ రాజకీయ పార్టీ ఎన్నికలలో దిగలేదు. ఒక ఎన్నికలో పాల్గొంటేనే తమ బలమూ, బలహీనతా తెలుస్తాయి. అసెంబ్లీలో అవిశ్వాసతీర్మానం పెట్టినపుడే కదా, తన వైపు గట్టిగా నిలబడిన దెవరో, గోడ దూకినదెవరో తేలినది. మెహబూబ్‌ నగర్‌లో పోటీ పెట్టకపోవడంతో తన సానుభూతిపరులు ఎవరికి ఓటేయాలని అతని ఉద్దేశం? ఛస్తే బిజెపిలో కలవను అన్నారు కాబట్టి బిజెపికి వేయకూడదు, కాంగ్రెస్‌, టిడిపిలు ప్రధాన శత్రువులు కాబట్టి వాళ్లకీ వేయకూడదు. ఇక మిగిలినది తెరాసయే. ఇలా ఓటుబ్యాంకును అవతలివాళ్ల కాంపౌండులోకి తోలిన తర్వాత మళ్లీ వెనక్కి తెచ్చుకోవడం అంత సులభమా?

ఏతావతా తెరాసకు వచ్చిన ఓట్లే ప్రత్యేకవాదానికి వేసినట్లు లెక్క. వారితో బాటు బిజెపి, సిపిఐలకు వేసిన ఓట్లు కూడా కలపాలి. మెహబూబ్‌నగర్‌లో ప్రత్యేకవాదం తెలుసుకోవాలంటే బిజెపి, తెరాసల ఓట్లు కలిపి చూడాలి. ఒకవేళ మూడింట రెండు వంతుల ఓట్లు వాళ్లకే పడ్డాయనుకోండి. అయినా ఏం లాభం? ఇద్దరు ప్రత్యేకవాదుల్లో ఎవరో ఒకరే గెలుస్తారు కదా! ఎవరు గెలిచినా ప్రత్యేకవాదం వీగిపోనందుకు సంతోషించి వూరుకోవాలా? రేపు జనరల్‌ ఎలక్షన్లలో యిదే కథ చాలా చోట్ల పునరావృతం అయితే ఏమవుతుంది? ప్రత్యేకవాదుల ఓట్లు చీలిపోయిన ప్రతీచోట ఎవరో ఒక ప్రత్యేకవాది గెలుస్తాడన్న నమ్మకం లేదు. ఈ చీలిక వలన కాంగ్రెస్‌ లేదా టిడిపి కాండిడేట్‌ గెలవవచ్చు. అటువంటివి 40-50 స్థానాలున్నా తెరాస అనుకున్నది సాధించలేదు. ఇది తెలిసీ బిజెపికి వ్యతిరేకంగా తెరాస యీ రోజు అభ్యర్థిని నిలబెట్టిందంటే ఏమిటి అర్థం? తెలంగాణావాదానికి తాము తప్ప వేరే ఎవరూ ప్రతినిథులు లేకుండా చేయాలన్న తాపత్రయమే కదా! దీనివలన ఏం జరుగుతోంది?

ఈ రోజు మెహబూబ్‌నగర్‌ నియోజకవర్గంలో గెలిస్తే తెరాస ఖాతాకు వచ్చేది ఒక్క సీటు మాత్రమే. దాన్ని పెట్టుకుని వాళ్లు చేయబోయేది ఏమీ లేదు. ఇంకో మూణ్నెల్లు తిరక్కుండా రాజీనామా చేయవచ్చు. కానీ పోటీ పెట్టి అన్ని పార్టీల విముఖత కొనితెచ్చుకుంది తెరాస. ప్రత్యేకవాదాన్ని తలకెత్తుకుంటే తెరాస చెప్పుచేతుల్లో వుండాలి అని హెచ్చరించినట్లయింది. విభజన కోరితే తెరాస భజన చేయవలసినదే అంటే అది అందరికీ రుచించదు.

మెహబూబ్‌నగర్‌లో కెసియార్‌ బిజెపితో వైరం రాజేశారు. అది అక్కడితో ఆగుతుందన్న నమ్మకం లేదు. తెరాసను గెలిపిస్తే మళ్లీ రజాకార్ల రాజ్యం వచ్చినట్టే అని బిజెపి వారు ప్రచారం చేస్తున్నారు. తక్కిన నియోజకవర్గాల్లో తెరాసకు మద్దతు యిస్తాం అని బిజెపివాళ్లు పైకి చెప్తున్నా, ఎవరికీ ఓటేయకుండా వూరుకోవచ్చు. ఇకపై ఉమ్మడి వేదికలు పంచుకోవడానికి సంకోచించవచ్చు. కెసియార్‌ నమ్మకద్రోహం చేశారని వాళ్లు ఫీలవచ్చు. 'పోతే పోయింది బిజెపి, మేం వున్నాంగా' అని మేటి నోటివీరుడు నారాయణ హామీ యిచ్చేయవచ్చు. 'కెసియార్‌ అడక్కపోయినా మద్దతు యిస్తాం' అంటూ ఎగేసుకుని వెళుతూనే 'కెసియార్‌ని నమ్మలేం, పొద్దుటో మాట, సాయంత్రం ఓ మాట' అని కూడా అనేశారు నారాయణ. ప్రత్యేక తెలంగాణపై నిబద్ధత కలిగిన బిజెపి, సిపిఐలను దూరం చేసుకుని కెసియార్‌ ఉద్యమాన్ని ఎలా ముందుకు తీసుకెళతారో చూసి తీరాల్సిన ఘట్టమే ! **- ఎమ్బీయస్‌ ప్రసాద్‌ (మార్చి 2012)**

**మార్చి 12 ఎమ్బీయస్‌ : తల తిరిగే తెరాస తర్కం**

మెహబూబ్‌ నగర్‌ ఉపయెన్నిక కాదుకాని, బిజెపిపై ప్రేమ వున్నా లేకపోయినా తెరాస చేతిలో పాపం అన్యాయమై పోయిందని దానిపై తెగ జాలి పడుతున్నారు. తెలంగాణ సాధనలో తనతో పోటీ పడుతున్న బిజెపిని దారిలోనే అడ్డుకోవాలని కెసియార్‌ ఎప్పుడో నిశ్చయించుకుని, యిప్పుడు వాళ్లకు వ్యతిరేకంగా ముస్లిం కాండిడేటును పెట్టారు. అక్కడితో వూరుకున్నా పోయేది. జమాతే ఆఫీసు నుండి ముస్లిములకోసమే బిజెపిని ఎదిరిస్తున్నానని చెప్పనేల? మరి అలా అయితే గతంలో నిజామాబాద్‌లో బిజెపి అభ్యర్థి తరఫున ప్రచారం చేశారుగా ! తెలంగాణావాదానికి బిజెపి అప్పుడు ఎంత కట్టుబడి వుందో యిప్పుడూ అంతే కట్టుబడి వుంది. మార్పల్లా కెసియార్‌లోనే వచ్చింది.

సోమవారం టీవీ చర్చల్లో కెసియార్‌ సన్నిహితుడు ప్రకాష్‌ పాల్గొంటే బిజెపి నాయకుడితో సహా అందరూ ఆయన్ని అందరూ నిలదీశారు. ఆయన ఏ మాత్రం చలించలేదు. 'తెలంగాణలో 40 సీట్లలో ముస్లిం ఓటర్లు గణనీయమైన సంఖ్యలో వున్నారు. వారిని దూరం చేసుకోలేం కాబట్టి బిజెపితో యిలాగే వ్యవహరించాలి' అంటూ వాదించారు. తెరాస ప్రయారిటీ ఏమిటి? ముస్లిం ఓట్లు గడించి తెలంగాణలో ఎక్కువ సీట్లు తెచ్చుకోవడమా? లేక తెలంగాణకై తమంత చిత్తశుద్ధితో వున్న బిజెపిని కలుపుకుపోవడమా? తెలంగాణలో ఎక్కువ అసెంబ్లీ సీట్లు, పార్లమెంటు సీట్లు తెచ్చుకుంటేనే మేము కేంద్రంపై ఒత్తిడి తెచ్చి తెలంగాణ తెచ్చుకోగలం కాబట్టి మాకు ఆ సీట్లకోసం ఏమైనా చెయ్యాలంటారాయన. ముస్లింలను బుజ్జగించడం కూడా దానిలో భాగమే అన్నమాట.

మరి ముస్లింలు హర్షించని బిజెపి మాటేమిటి? దాన్ని కేంద్రంలో బలపరుస్తాం అంటారు ప్రకాష్‌. 2009 ఎన్నికలలో తృతీయ కూటమితో ఊరేగి, ఫలితాలు వచ్చేందుకు ముందే వెళ్లి ఎన్‌డిఏతో చేతులు కలిపిన పెద్దమనిషి కెసియార్‌. దాన్ని బట్టి 2009లో కెసియార్‌ బయటకు బిజెపి వ్యతిరేకిగా, లెఫ్ట్‌ పక్షపాతిగా కనబడుతున్నా, మొదటినుండీ బిజెపివారితో మంతనాలు ఆడుతున్నారని తెలిసిపోయింది కదా ! బిజెపి అంత అంటరానిదైతే అప్పుడు చేతులెందుకు కలిపారు?

ఆ మాట అడిగితే ప్రకాష్‌ నవ్వి ''ఆ మాటకొస్తే అలాటి పొత్తు 2004లోనే వుంది. అప్పుడు ఓ పక్క కాంగ్రెస్‌తో పొత్తు పెట్టుకుని ఎన్నికలలో పాల్గొన్నాం కదా. ఎన్నికల తర్వాత పొత్తు గురించి మేం కమిట్‌ కాలేదు. ఎందుకంటే అప్పటికే బిజెపివారికి కమిట్‌ అయి వున్నాం. కాంగ్రెస్‌ సహాయంతో యిక్కడ ఎక్కువ సీట్లు గెలిచాక, పార్లమెంటులో బిజెపికి మద్దతు యివ్వాలని మా ప్లాను. ఆ రోజు కెసియార్‌ కోసం ప్రత్యేక విమానం బిజెపి తరఫున వచ్చి హైదరాబాదులో కాచుకుని వుంది. ఫలితాలు రాగానే ఈయన ఢిల్లీ వెళ్లి వాజపేయి, అడ్వానీలతో కూర్చుని యితర ఎన్‌డిఏ భాగస్వాములతో మంతనాలు సాగించాలని అనుకున్నారు. అయితే ఫలితాలు రావడం మొదలుపెట్టాక అర్ధరాత్రి వేళకు కాంగ్రెస్‌దే గెలుపని, బిజెపి ప్రభుత్వం ఏర్పాటు చేయలేదనీ తేలిపోయింది. ఇంకెందుకు, ఢిల్లీ వెళ్లడం అనుకుని కెసియార్‌ వాజపేయి గారికి అదే చెప్పారు. విమానాన్ని ఖాళీగా వెనక్కి పంపించేశారు.'' అన్నారు.

2004 ఎన్నికల్లో మాతో పొత్తు పెట్టుకున్నారు కాబట్టి తెలంగాణ యిచ్చి తీరాల్సిందే అని ఓ పక్క కాంగ్రెస్‌ను ఒత్తిడి చేస్తూ యుపిఏ ప్రభుత్వంలో కాబినెట్‌ పోస్టులు తీసుకుంటూ, రాష్ట్రప్రభుత్వంలో కూడా మంత్రిపదవులు తీసుకున్న కెసియార్‌ మరో పక్క బిజెపితో మంతనాలు ఆడుతూనే వున్నారన్నమాట. కెసియార్‌ కేంద్రంలో బిజెపికే ఎందుకు మద్దతివ్వాలి? ఆయన ఆరెస్సెస్‌నుండి వచ్చిన మనిషైతే కాదు. ఆలె నరేంద్ర ఈయన్ని అటు లాగారా? నరేంద్ర చెపితే వినేసే రకమా కెసియార్‌? దీని అర్థం ఏమిటంటే - కాంగ్రెస్‌ తెలంగాణ యిస్తుందన్న నమ్మకం కెసియార్‌కు అప్పుడే లేదన్నమాట. అయినా సోనియా నాకు చెవిలో చెప్పింది, అదిగో వస్తోంది, యిదిగో వస్తోంది అని చెపుతూ మనల్ని మభ్యపెడుతూ వచ్చారు. వచ్చుడో, చచ్చుడో అనే నానుడి సృష్టించి హైప్‌ మేన్‌టేన్‌ చేశారు. అది నమ్మి, ఆశపడి, ఆ తర్వాత నిరాశపడి అనేకమంది గతాశులయ్యారు. దీనికి ఎవరు బాధ్యత వహించాలి?

ఇంతకీ ప్రకాష్‌ అనేదేమిటంటే - కేంద్రంలో బిజెపి ప్రభుత్వం ఏర్పడాలని కెసియార్‌ అప్పుడూ, యిప్పుడూ కోరుకుంటున్నారని. రేపు 2014 ఎన్నికల్లో స్థానికంగా ఎవరితో పొత్తు పెట్టుకున్నా కేంద్రంలో ఎన్‌డిఏ ప్రభుత్వం ఏర్పడితే వారికే మద్దతు యిస్తారని. ఆ హామీ నమ్మి బిజెపి యిప్పుడు మెహబూబ్‌నగర్‌లో వెనక్కి తగ్గాలన్నమాట. ఇకపై రాష్ట్రంలో అసెంబ్లీ, పార్లమెంటు.. ఏ ఎన్నిక వచ్చినా బిజెపి తెరాస నుండి పోటీ ఎదుర్కోవడానికి సిద్ధపడాల్సిందే. పార్లమెంటులో తెరాస తన బలం ఎందుకు పెంచుకోవాల్సి వస్తోందో కూడా ప్రకాష్‌ చెప్పారు. మొన్నసారి సుష్మా స్వరాజ్‌ ఒక రోజు పార్లమెంటులో తెలంగాణ గురించి ఘాటుగా మాట్లాడాక కెసియార్‌, యింకో రోజు కూడా మాట్లాడమని ఆవిణ్ని బతిమాలినా 'ఠఠ్‌, ఎప్పుడూ తెలంగాణాయేనా? మా ప్రాధాన్యతలు మాకున్నాయి' అని ఆవిడ విదిలించేసిందట. అందువలన బిజెపిని ఓడించైనా సరే, తాము ఎక్కువ సీట్లు తెచ్చుకుంటే యీ అవస్థ వుండదు కదా అంటారాయన.మన రాష్ట్రంలో బిజెపి కాళ్లు విరగకొట్టిన కెసియార్‌, యిక్కణ్నుండి ఏమీ తెచ్చుకోలేక ఢిల్లీలో కుంటుతూ వున్న బిజెపికి చంకకర్రలు యిస్తారన్నమాట. దీని ద్వారా తెరాస యిచ్చే సంకేతం స్పష్టంగా వుంది - 'తెలంగాణ మా యిలాకా. అక్కడ మేం తప్ప వేరెవరూ గెలవడానికి మేం సహకరించం. ఎంత తీవ్రతెలంగాణవాది ఐనా సరే, వేరే పార్టీలో వుంటే మాకు శత్రువే. వాళ్లు మా పార్టీలో చేరాలి, లేదా ప్రస్తుతం యిండిపెండెంటుగా వున్నా మా అండతో నెగ్గి, ఆ తర్వాత మాకు అనుబంధ సభ్యుడిగా వుండాలి.'

ఇది బిజెపికి సమ్మతంగా వుంది కాబట్టే వాళ్లు మెహబూబ్‌నగర్‌ తప్ప తక్కిన ఐదు నియోజకవర్గాల్లో తెరాసకు మద్దతు పలుకుతున్నారు. వాళ్ల యిష్టం వాళ్లది. అయితే యీ ఫార్ములా ముస్లిములకు ఎలా నచ్చుతుందో నాకు అర్థం కావడం లేదు. రాష్ట్రంలో బిజెపిని అడ్డుకునేంతవరకు వాళ్లు సంతోషిస్తారు, బాగానే వుంది. కానీ కేంద్రంలో బిజెపిని అధికారంలోకి తేవడాన్ని వాళ్లు ఎలా సమర్థిస్తారు? ఎందుకంటే రిజర్వేషన్‌ వంటి అనేక అంశాలు కేంద్ర పరిధిలోనే వుంటాయి. బిజెపి కేంద్రంలో వుంటే మంచిగా వుంటుందని, రాష్ట్రంలో వుంటే దుష్టురాలిగా మారిపోతుందని వారికి ఎవరైనా చెప్పారా? వాళ్లు అలా అనుకుంటున్నారని కెసియార్‌కు ఎవరైనా చెప్పారా? తెరాస తర్కం ఏమిటో ఆలోచిస్తే నాకు తలతిరిగిపోతుంది.

రాష్ట్రంలో గాని, కేంద్రంలోగాని బిజెపి అధికారంలో వుంటే ముస్లిముల ప్రయోజనాలకు హాని అని నేను ఎంతమాత్రం అనుకోవటం లేదు. ఆ మాటకొస్తే ప్రతిపక్షంలో వుంటేనే ఎక్కువ రిస్కు. అధికారం అంటే ఒక బాధ్యత. బాధ్యతాయుతమైన పదవిలో వుండగా సాధారణంగా సవ్యంగానే ప్రవర్తిస్తారు. గోధ్రా అల్లర్లు తప్పిస్తే యిన్నేళ్ల బిజెపి పాలనలో గుజరాత్‌లో ముస్లిములు క్షేమంగానే వున్నారు. కేంద్రంలో పాలిస్తూవుండగా బిజెపి పాకిస్తాన్‌పై దండెత్తలేదు, దేశంలో ముస్లిములందరికీ కుటుంబనియంత్రణ ఆపరేషన్లు చేయించలేదు. మరి ముస్లిము-బిజెపి సమీకరణం గురించి ఎందుకింత రాస్తున్నావ్‌ అంటే అది తెరాస చెపుతున్న కారణం కాబట్టి ! మెహబూబ్‌నగర్‌లో ఒక్క బిజెపి ఎమ్మెల్యే నెగ్గినంత మాత్రాన లోకం తిరగబడిపోతుందని ముస్లిములు అనుకుని 2014 ఎన్నికలలో తమ పార్టీకి వ్యతిరేకంగా ఓటేసి, 40 స్థానాల్లో తమ విజయావకాశాలను దెబ్బ తీస్తారని తెరాస వాదిస్తోంది కాబట్టి యింతగా చెప్పాల్సి వచ్చింది! నా ఉద్దేశంలో తాము తప్ప వేరెవరూ రాజకీయంగా ఎదగకూడదనే తన అత్యాశకు తెరాస వేస్తున్న ఆకుపచ్చ ముసుగు యిది! **- ఎమ్బీయస్‌ ప్రసాద్‌ (మార్చి 2012)**

**మార్చి 13 ఎమ్బీయస్‌ : వాల్మీకి కుటుంబం**

మహాకవి వాల్మీకి ఋషి కావడానికి ముందు కిరాతకుడట. అడవిలో దారి దోచి, మనుష్యుల్ని చంపి, భార్యాబిడ్డలను పోషించుకునేవాడట. ఓ సారి నారదుడు వచ్చి సలహా చెప్పాట్ట - '' ఈ దోపిడీలతో నీ పొట్ట నింపుకుంటున్నావు సరే, కుటుంబసభ్యులందరి పొట్టా నింపుతున్నావు, వాళ్ల సరదాలు తీరుస్తున్నావు, వాళ్లకు సకల సౌఖ్యాలు కూరుస్తున్నావు. ఈ దోపిడీ వలన అంతో యింతో పాపం కూడా నీ ఖాతాలో జమ పడుతోంది కదా! దాన్ని నువ్వు ఒక్కడివీ భరించాలంటే నరకంలో ఎన్ని యుగాలు మగ్గాలో ఏమో! మీ వాళ్లు కొంత పంచుకుంటే నీ భారం కొంత తగ్గుతుంది. మీ వాళ్లు ఎంత పాపభారం పంచుకుంటారో కాస్త తెలుసుకుని దాని ప్రకారం దోపిడీలను తూకంగా చేసుకుంటే మంచిది కదా!'' అని.

వాల్మీకికి యిది సబబుగా తోచింది. ఇంటికి వెళ్లి కుటుంబాన్ని అడిగాడట. వాళ్లు ఫక్కున నవ్వారు - ''ఇదంతా మేం అడిగితేనే చేస్తున్నావా? నీ సరదాకొద్దీ నువ్వు చేస్తున్నావు. నువ్వు చెప్పిన ప్రతిదానికీ తలూపడం తప్ప మేమేమీ చేయటం లేదు. ఇంటికి డబ్బు పట్టుకొస్తున్నావు. అదే చూస్తున్నాం తప్ప నీ కడుపులో ఏమేం వూహలున్నాయో మాకేం తెలుసు? ఎంతమందిని చంపి తెచ్చావో, ఎంతమందిని చంపుతానని బెదిరించి తెచ్చావో, ఎవరితో ఏ ఒప్పందం కుదుర్చుకున్నావో మాకు చెప్పావా?

''అసలు మమ్మల్ని నోరెత్తనిచ్చావా? ఎప్పుడు నోరు తెరిచినా దాన్నిండా యిన్ని మిఠాయిలు కుక్కావు. మా జేబుల నిండా వరహాలు నింపావు. ఇస్తున్నావు కదా మేం అనుభవించకపోతే నువ్వేమైనా కించపడతావేమోనని జాలి కొద్దీ మిఠాయిలు తిన్నాం, వరహాలు మూట కట్టుకున్నాం. ఇప్పుడు వచ్చి నీ పాపం కూడా మూటకట్టుకోమంటే కట్టుకోవడానికి మేమంత వెర్రివాళ్లమా? నువ్వు కడుపు నింపుతున్నసేపూ నోరెత్తకుండా నీ మాట విన్నాం కదాని, యిప్పుడు కూడా నోరెత్తకుండా వుంటామనుకున్నావా?

''ఆకలి మాది కానీ నేరం నీదే. ఇప్పటికైనా మేం నోరెత్తి ఖండించకపోతే మా నీతినియమాలు ఏ గంగలో కలిసినట్టు? చరిత్ర మమ్మల్ని క్షమిస్తుందా? నువ్వు నరకంలో యుగాలపాటు అవస్థపడితే పడు. నరకలోకంలో నీ కథను స్వర్ణాక్షరాలతో కాదు, మసిబొగ్గుతో రాయనీ. పాపాత్ముడిగా నీ పేరే వాసి కెక్కనీ. నీ జీవితగాథలో మా పేర్లు నమోదు కానక్కరలేదు. అసలు యీ వ్యవహారాల్లో మేం లేమనే అనుకో. 'అందర్నీ దోచుకున్న గజదొంగ' అనే ఆ ఘనత ఏదో నువ్వే తీసుకో, మాకేం వాటా అక్కరలేదు. మా మూటలు మాకిస్తే చాలు...'' అని నిష్కర్షగా చెప్పారు.

తనకోసం వేచి వున్న నారదుడి దగ్గరకు వాల్మీకి మొహం వేలాడేసుకుని వచ్చాడు. ''మా వాళ్ల తరహా నాకేమీ అర్థం కావటం లేదు. నా కర్మఫలంలో రసాన్ని జుఱ్ఱడంలో వాళ్లు వాటా పుచ్చుకున్నారు. పిప్పి మాత్రం నా వాటాకే యిచ్చేస్తున్నారు. ఇదేం కర్మ?'' అని వాపోయాడు. వాల్మీకికి అప్పట్లో అక్కవుంట్స్‌ పరిభాష రాక సరిగ్గా చెప్పలేకపోయాడు కానీ విషయం ఏమిటంటే - వాల్మీకి కుటుంబసభ్యులు ఎసెట్స్‌లో వాటా తీసుకోవడానికి ముందుకు వచ్చారు. సంఖ్యాపరంగా వాళ్లు ఎక్కువమంది కాబట్టి వాళ్లకు పంచగా వాల్మీకికి మిగిలిన ఎసెట్స్‌ తక్కువే. కానీ లయబిలిటీస్‌ అన్నీ వాల్మీకి నెత్తినే రుద్దేశారు వాళ్లు. దాంతో వాల్మీకి బాలన్స్‌ షీటు ట్యాలీ కాలేదు. ట్యాలీ చేయడం ఎలా? అని కొప్పులో వున్న ఈక తీసి తలగీరుకుంటూ అడిగాడు నారదుణ్ని.

''ఇహ నువ్వు యిహలోకంలో వుండి ప్రయోజనం లేదు. ఈ అవతారం చాలించి పరం గురించి ఆలోచించు. అవకాశవాదంతో మనుష్యులు ఎలా ప్రవర్తిస్తారో గమనించావు కదా. ఎలా వుండాలో, ఎలా వుండకూడదో ఏది మంచో, ఏది చెడో ప్రజలకు విచక్షణ గరపేలా కావ్యం రాయి.'' అని హితవు చెప్పి నారదుడు వెళ్లిపోయాడు.

అప్పుడతను ఆత్మావలోకనం చేసుకుంటూ తపస్సులో మునిగిపోయాడు. అతని చుట్టూ వల్మీకం (పుట్ట) కట్టేసింది. ఒక రోజు జ్ఞానోదయం అయింది. పుట్టలోంచి బయటకు వచ్చి వాల్మీకి అనే పేరుతో ఋషిగా జీవిస్తూ, లోకావలోకనం చేస్తూ, రామాయణ కావ్యరచనకు శ్రీకారం చుట్టాడు. ఇతను యిలా సాధుపుంగవుడు అయిపోయాడన్న వార్త బయటకు పొక్కి, గతంలో దోపిడీకి గురైన వాళ్లందరూ అతన్ని వెతుక్కుంటూ వచ్చారు. మెత్తవాడై పోయాడు కదా, మొత్తి తమవి లాక్కుందామని ! అతనక్కడ లేడు, ఎక్కడైనా తారసిల్లినా గుర్తుపట్టే వేషంలో లేడన్నారు చుట్టుపక్కలవాళ్లు.

ఆయన దోపిడీల వలన బాగుపడిన కుటుంబసభ్యులెక్కడ? ఆ ఆస్తులైనా స్వాధీనం చేసుకుంటాం అన్నారు వచ్చినవాళ్లు. ఇది విని ఆ కుటుంబసభ్యులందరూ వల్మీకంలోకి దూరిపోయారు. బయటకు రావటం లేదు. ఆ పుట్టముందు ఓ బోర్డు పెట్టారు - 'సమాచార సేకరణకై వచ్చినవాళ్లు వెళ్లవలసిన దారి' అని ఓ బాణం గుర్తు వుంది దానిపై. ఆ బాణం ఆకాశం దిక్కుగా వుంది. 'ఇది నోట్లో నాలిక లేని, తల వూపడం తప్ప వేరే ఏమీ రాని అమాయకులు వుండు స్థలము. వీరిని ప్రశ్నలడిగి వేధించుట పాపము. త్యాగశీలిగా పేరొందిన మా అమ్మలగన్నయమ్మను యిరికించ చూచుట మహాపాపము. అంతగా అడగాలని ముచ్చటపడితే చుట్టు పక్కల గొడ్లకాడ తిరిగే బుడ్డోళ్లను అడగండి.' అని బోర్డులు రాసి నాలుగువైపులా పెట్టారు. డబ్బు పోగొట్టుకున్నవారి తరఫున వచ్చిన పరిశోధక బృందం వారు కూడా యిది చూసి లెంపలేసుకుని వెనక్కి మరలారు.

ఇలాగే రోజులూ, నెలలూ గడిచిపోతూండగా ఉన్నతన్యాయస్థానం వారికి ఏ పుట్టలో ఏ పాముందో చూడబుద్ధయింది. పుట్ట పగలకొట్టి కొందరినైనా బయటకు గుంజమన్నారు. నోట్లో నాలిక వుందో లేదో, ఉంటే నాలికలు ఒకటుందో, రెండున్నాయో పసిగట్టమన్నారు. పుట్ట తవ్వకాలు మొదలు పెట్టారు. ఇన్నాళ్లూ వెచ్చగా శయనించిన వాల్మీకి కుటుంబం వీధిన పడేట్టుంది.

తాజా వార్త - 26 ప్రభుత్వ ఉత్తర్వుల ద్వారా 72 కంపెనీలకు ప్రభుత్వ సంపదను దోచిపెట్టారంటూ పెట్టిన కేసులో మీపై విచారణ ఎందుకు జరపకూడదంటూ ఆరుగురు మంత్రులకు, ఎనిమిది మంది ఉన్నతాధికారులకు సుప్రీం కోర్టు నోటీసులు పంపుతూ వాటితో బాటు యీ కేసులో వీరిని ఎందుకు విచారించకూడదో వివరణ యివ్వాలంటూ సిబిఐకు కూడా నోటీసు జారీ చేసింది. **- ఎమ్బీయస్‌ ప్రసాద్‌ (మార్చి 2012)**

**మార్చి 14 ఎమ్బీయస్‌ : మూడో కూటమి మురిపెం**

అఖిలేష్‌ నాకు యింకో అందుకు కూడా నచ్చాడు. 'ప్రస్తుతం మూడో కూటమి వంటిదేమీ లేదు. రాజకీయాలలో మార్పుల బట్టి మూడో కూటమి ఏర్పడాలని అందరూ భావిస్తే అదే జరుగుతుంది. నా ప్రాధాన్యత యుపి అభివృద్ధే'. అని చెప్పాడు. ఈ లోపునే యుపి ఎన్నికల ఫలితాలు వెలువడగానే చాలామంది మూడో కూటమి ఏర్పడుతోందనీ, కాంగ్రెస్‌, బిజెపి యిక బిక్కమొహం వేయాల్సిందేననీ ఉబలాటపడిపోతున్నారు. ప్రాంతీయ పార్టీలదే యిక హవా అనీ, జాతీయ పార్టీలను అటకెక్కించేయవచ్చనీ వాదించేస్తున్నారు. మన రాష్ట్రానికి వస్తే ఆ మూడో కూటమిలో జగన్‌ వుంటాడని కొందరూ, బాబు వుంటాడని మరి కొందరూ కలలు కనేస్తున్నారు. దీనిపై ఆంధ్రజ్యోతి వాళ్లు అడిగితే అఖిలేష్‌ ''బాబు నాన్నతో కలిసి పని చేశారు, జగన్‌ నాతో టచ్‌లో వున్నారు. యిద్దరు మిత్రులే.'' అని చెప్పి తప్పించుకున్నాడు.

కాంగ్రెస్‌, బిజెపియేతర కూటమి అనేది మీడియావారి మురిపెం. గారి వేయాలంటే వేలు వుండాలన్నట్టు, యీ మూడో కూటమి ఏర్పడాలంటే లెఫ్ట్‌ పార్టీలుండి తీరాలి. వాళ్లే దీనికి యిరుసు. వాళ్లెంత బలంగా వుంటే యీ కూటమి అంత బలంగా వుంటుందన్నమాట. వారిని సహజమిత్రులుగా పేర్కొనడం కొంతమందికి సరదా. పొత్తు కుదుర్చుకునేటప్పుడు యీ సహజమిత్రులతో చచ్చేట్లా వాదులాడుకుంటారు. కమ్యూనిస్టులు ఏ వంద సీట్లో అడగగానే 'ఏడిశారు, మీకంత బలం లేదు పొండి' అంటారు. అధికారంలోకి వెళ్లగానే వీళ్లు సహజశత్రువులై పోతారు. ఎందుకంటే ఎలా పాలించినా, కమ్యూనిస్టులు వాళ్లని ఎదిరిస్తూనే వుంటారు.

ఈ లెఫ్టిస్టులు కొందర్ని పోగేస్తారు. వాళ్ల కొలతబద్ద ఏమిటంటే - అవతలివాళ్లు 'సెక్యులరిస్టులు' అయి వుండాలి. అంటే నిజంగా అన్ని మతాలనూ దూరంగా పెట్టి మతప్రమేయం లేకుండా పరిపాలన చేస్తామంటే కుదరదు. ముస్లిములను నెత్తిన పెట్టుకోవాలి. వాళ్లు స్మగ్లింగు చేస్తూ పట్టుబడినా ఏమీ అనకూడదు. సంఖ్యాపరంగా వాళ్లు ఎక్కువున్న చోట వాళ్లనే నిలబెట్టాలి. కేరళలో కరడు గట్టిన ముస్లిం పార్టీలు, క్రిస్టియన్‌ పార్టీలు సైతం లెఫ్ట్‌ ఫ్రంట్‌లో చేరితే చాలు - వాళ్లకు ఆటోమెటిక్‌గా సెక్యులర్‌ సర్టిఫికెట్టు లభించేస్తుంది. హిందూ పార్టీలకు మాత్రం వారి కూటమిలో ప్రవేశం లేదు. హిందూమతం గొప్పదని నిద్రలో కూడా అనకూడదు. భారతీయత గొప్పది అన్నా వాళ్లకు అనుమానం వచ్చేస్తుంది - యిదేదో ఆరెస్సెస్‌ భావజాలం అని.

సింపుల్‌గా చెప్పాలంటే బిజెపితో చేతులు కలపకుండా వుంటే చాలు వాళ్లను అక్కున చేర్చుకోవడానికి లెఫ్ట్‌వాళ్లు సిద్ధం. వాళ్ల మీద ఎన్ని అవినీతి ఆరోపణలున్నా వాళ్ల కంటికి ఆనదు. ములాయం, లాలూ, జయలలిత, కరుణానిధి, మాయావతి, చంద్రబాబు, దేవె గౌడ - ఎవరైనా సరే, నో ప్రాబ్లెమ్‌ ! ఇంకో పాయింటు వుంది. కేరళ, పశ్చిమ బెంగాల్‌ రాష్ట్రాలలో వాళ్ల పాలనకు అడ్డు రాకుండా వుండాలి. కాంగ్రెస్‌ కేంద్రంలో సెక్యులరే కానీ, బెంగాల్‌లో కేరళలో మాత్రం కాదు. అందుకని ఆ రాష్ట్రాలలో వాళ్లతో పోట్లాడి వాళ్లు కేంద్రంలోకి రాగానే సమర్థిస్తారు - ఎందుకంటే బిజెపిని గద్దెకు దూరంగా వుంచడానికిట! ఇటువంటి అయోమయపు సిద్ధాంతాలతో కొట్టుమిట్టులాడే లెఫ్ట్‌ సారథ్యంలోని మూడో కూటమిలో గందరగోళపు చిల్లర మల్లర పార్టీలు చేరితే యింకెంత అధ్వాన్నంగా వుంటుందో వూహించవచ్చు.

నెహ్రూ మరణం తర్వాత కాంగ్రెస్‌లో వచ్చిన నాయకత్వ లేమితో దేశంలో ఓ శూన్యం ఏర్పడింది. అప్పటిదాకా కేంద్రంలోనూ, దాదాపు అన్ని రాష్ట్రాలలో కాంగ్రెస్‌ పాలించేది. 1967 ఎన్నికలలో 7 రాష్ట్రాలలో అధికారాన్ని పోగొట్టుకుంది. తమిళనాడులో డిఎంకె అధికారంలోకి వచ్చింది. ఉత్తరాదిన చాలా రాష్ట్రాలలో పోయింది. అక్కడ విధానాలలోనే చుక్కెదురుగా వుండే సోషలిస్టులు, జనసంఘ్‌(బిజెపి పూర్వరూపం), స్వతంత్ర పార్టీ వంటి పార్టీలు కలిసి సంయుక్త విధాయక దళ్‌ ప్రభుత్వాలు ఏర్పాటు చేసేవి. అధికారదాహంతో, పదవీలాలసతో తమలో తాము కొట్లాడుకుని ఏడాది తిరక్కుండా పడిపోయేవి. ప్రజలంతా విసిగిపోయారు.

ఆ పరిస్థితిలో ఇందిరా గాంధీ బలపడింది. 1971 తర్వాత ఆమెకు ఎదురు లేకపోయింది. ఇంచుమించు దేశంలో చాలాభాగాన్ని పాలించింది. చిత్తం వచ్చినట్టు ముఖ్యమంత్రులను మార్చేసేది. స్థానికంగా నాయకత్వం ఎదగకుండా చూసేది. సమర్థవంతమైన, సుస్థిర పాలనను అందిస్తోంది కదాని జనాలు వూరుకున్నారు. 1975 జూన్‌లో ఎమర్జన్సీ విధించి నియంతగా మారడంతో ప్రజాదరణ కోల్పోయింది. దాంతో 1977లో నాలుగు పార్టీల కూటమిగా జనతా పార్టీ ఎన్నికలలో నెగ్గి అధికారం కైవసం చేసుకుంది. దానిలో జనసంఘ్‌, సోషలిస్టులు, వాళ్లిద్దరంటే పడని లోక్‌దళ్‌ వుంది, వీరెవరంటేనూ పడని పాత కాంగ్రెస్‌వాళ్లున్నారు. ఈ కిచిడీలో వ్యక్తిగతంగా అందరూ ప్రతిభావంతులే, నిజాయితీపరులే. కానీ అందరూ కలిసి కలహాలాడుకుని దేశానికి సుస్థిరత లేకుండా చేశారు.

ఈ ప్రయోగంతో దడిసిపోయిన ప్రజలు వీళ్ల కంటె నియంతే మేలు అనుకుని 1980లో ఇందిరా గాంధీని మళ్లీ పిలుచుకుని వచ్చి పట్టం కట్టారు. 1984లో ఆమె హత్య తర్వాత ఆమె వారసుడిగా రాజీవ్‌ వచ్చాడు. వెంటనే జరిగిన ఎన్నికలలో 404 సీట్లు సంపాదించాడు. అయితే రాజీవ్‌ తెలివితక్కువగా తనకు కట్టబెట్టిన అపూర్వమైన మెజారిటీని వ్యర్థం చేసుకున్నాడు. 1989లో మళ్లీ ప్రతిపక్షాలు రంగంలోకి వచ్చాయి. ఈ సారి రావడానికి కారణం మన ఎన్టీయార్‌.

1983లో కాంగ్రెస్‌ను ఓడించి మన రాష్ట్రంలో గెలవగానే ఎన్టీయార్‌కు జాతీయస్థాయి గుర్తింపు కోసం ఆరాటం మొదలైంది. ఆయన సహచరుడైన ఉపేంద్ర గతంలో జనతా పార్టీలో రైల్వే మంత్రిగా వున్న మధు దండవతే వద్ద పనిచేశారు. ఆయన ద్వారా ఢిల్లీ నాయకులను సంప్రదించి నేషనల్‌ ఫ్రంట్‌ అని ఏర్పాటు చేశారు. దానికి బీజం కాంగ్రెసేతర దక్షిణాది ముఖ్యమంత్రుల సమావేశం. కర్ణాటకలోని జనతా పార్టీ సిఎం రామకృష్ణ హెగ్డే, అన్నా డిఎంకెకు చెందిన తమిళనాడు సిఎం ఎమ్జీయార్‌, పాండిచ్చేరి సిఎం రామచంద్రన్‌ హాజరయ్యారు. కేరళ కాంగ్రెస్‌ సిఎం కరుణాకరన్‌ ఏదో కారణం చెప్పి తప్పించుకున్నారు. వీళ్లంతా కలిసి రాష్ట్రాలకు ఎక్కువ అధికారాలు కావాలని డిమాండ్‌ చేయడంతో ఇందిర జాగ్రత్త పడి సర్కారియా కమీషన్‌ ఏర్పాటు చేశారు. దీనితో ఎన్టీయార్‌కు ఉత్సాహం వచ్చింది. ప్రతిపక్షాలను కూడగట్టుకుని ఇందిరను అడలగొట్టవచ్చనుకున్నారు.

అధికారంలోకి వచ్చాక వచ్చిన మొదటి మహానాడు (మే, 1983)కి కాంగ్రెసేతర ప్రతిపక్షాల వారందరినీ ఎన్టీయార్‌ విజయవాడకు ఆహ్వానించారు. ఇటువంటి కాన్‌క్లేవ్‌లు యింకా జరపాలని అనుకున్నారు. దీని తర్వాత ఢిల్లీలో జరిగిన కాన్‌క్లేవ్‌కు 16 ప్రతిపక్షాలకు చెందిన 40 మంది లీడర్లు వచ్చారు. దీనివలన ఏమీ కలిసి రాలేదు. అప్పటికే ప్రతిపక్షాలు రెండు గ్రూపులుగా విడిపోయాయి. పాత జనసంఘం బిజెపిగా ఏర్పడి, చరణ్‌ సింగ్‌ గారి లోకదళ్‌తో కలిసి నేషనల్‌ డెమోక్రాటిక్‌ ఎలయన్సు (ఎన్‌డిఏ)గా ఏర్పడింది. సోషలిస్టు భావాలు కలిగిన పార్టీలన్నీ జనతా పార్టీగా వుండిపోయి, తక్కిన వారితో కలిసి గ్రూపు కట్టాయి.

మూడో సమావేశం శ్రీనగర్‌లో ఫరూఖ్‌ అబ్దుల్లా ఏర్పాటు చేస్తే దానికి ఎన్‌డిఏ రాననేసింది. ఇవన్నీ చూసి ఎన్టీయార్‌ విసిగిపోయారు. రాబోయే లోకసభ ఎన్నికలలో ఏ ఫ్రంటుకూ సహాయం చేయనన్నారు. ఈ సమయంలోనే నేను 'చో' రామస్వామి నడిపే తమిళపత్రిక 'తుగ్లక్‌'లో ఓ జోక్‌ చూశాను. ఓ పాఠకుడు చోని అడిగాడు - ప్రస్తుతం ఎన్టీయార్‌ ఏం చేస్తున్నారు? అని. 'చిల్లర పోగుచేస్తున్నారు' అని చో సమాధానం. ముష్టివాడి వేషంలో ఎన్టీయార్‌ కారికేచర్‌ పక్కన వుంది. ఇప్పటికీ మూడో కూటమి అంటూ చిన్నా చితకా పార్టీలు దగ్గరకు వస్తున్నాయంటే నాకు వెంటనే యీ జోకే గుర్తుకు వస్తుంది. ఎంత చిల్లర పోగు చేస్తే ఓ నోటుకి సమానమవుతుంది? అనిపిస్తుంది నాకు.

ఎన్టీయార్‌ చేసే ఈ ప్రయత్నాలు యిలా కుంటి నడక నడుస్తున్నా యివి చూసి ఇందిర కంగారు పడ్డారు. జనతా పార్టీని చంపేశామనుకుంటే మళ్లీ యింకో జనతా పుడుతోందని భయపడ్డారు. ఎమ్జీయార్‌ను వెనక్కి గుంజారు. కేంద్రం మద్దతుతో జాతీయ రాజకీయాలకు దూరంగా వుండమని ఎన్టీయార్‌కు కబురు పంపారు. ఈయన వినలేదు. కేంద్రం మిథ్య అన్నారు. కాంగ్రెస్‌తో రాజీ లేదన్నారు. ఇలా వుందా నీ పని అని చెప్పి 1984 ఆగస్టులో నాదెండ్ల భాస్కర్రావును పురికొల్పి ఎన్టీయార్‌ ప్రభుత్వానికి ఎసరు పెట్టించింది. అయితే నాదెండ్లకు తగినంత బలం లేకపోవడంతో అది చీదేసింది. ప్రజాబలంతో ఎన్టీయార్‌ మళ్లీ అధికారంలోకి వచ్చి ఇందిరపై మరింత కసి పెంచుకున్నారు. ఈ కాన్‌క్లేవ్‌లకు తాత్కాలికంగా బ్రేక్‌ పడింది.

1984 అక్టోబరులో ఇందిర మరణం తర్వాత జరిగిన పార్లమెంటు ఎన్నికలలో వీచిన సానుభూతి పవనాలలో దేశంలో ప్రతిపక్షాలన్నీ కొట్టుకు పోయినా రాష్ట్రంలో తెలుగుదేశం నిలిచింది. కారణం అంతకు కొద్ది నెలల క్రితమే ఎన్టీయార్‌పై పెల్లుబికిన జాలి. టిడిపికి 30, దానితో పొత్తు పెట్టుకున్న పార్టీలకు 6 రాగా కాంగ్రెస్‌కు 6 మాత్రమే వచ్చాయి. కేంద్రంలో బలగర్వంతో విర్రవీగుతున్న రాజీవ్‌ బొంబాయిలో కాంగ్రెస్‌ సమావేశంలో ప్రాంతీయపార్టీలపై విరుచుకు పడ్డారు.

దీనికి నిరసనగా ఎన్టీయార్‌ 1986 జనవరిలో ప్రతిపక్షాల సమావేశాన్ని ఏర్పాటు చేశారు. జనతా నుండి రామకృష్ణ హెగ్డే వచ్చారు. కాంగ్రెస్‌, బిజెపి రెండూ లేవు. కాబట్టి దీన్ని మూడో ఫ్రంట్‌ అనవచ్చు. ఈ ఫ్రంట్‌నే ఎలాగోలా నిలబెట్టుకుంటూ వచ్చి ఏనాటికైనా 'భారతదేశం' పార్టీ ఏర్పరచి ప్రధాని అవుదామని ఆశించారు రామారావు. ప్రతిపక్షాల తరఫున రామారావు దేశమంతటా ప్రచారం చేస్తూ వచ్చారు. కానీ 1987లో కాంగ్రెసు నాయకుడు వి.పి. సింగ్‌ రాజీవ్‌నుండి దూరం జరిగి ప్రతిపక్షాల్లో చేరి నాయకుడిగా ఎదిగి రామారావుకి పోటీ వచ్చాడు.

1988 జూన్‌లో ఎన్నికలకు సిద్ధమవుతున్నప్పుడు రామారావును పక్కకు నెట్టాలని చూసారు ఉత్తరాది నాయకులు. ఫ్రంట్‌కు కన్వీనర్‌ పదవి ఒకటి చాలని, అది వి.పి.సింగ్‌కు వుంటే సరిపోతుందని బిజూ పట్నాయక్‌ అన్నారు. ఛైర్మన్‌ పదవి కూడా వుండాలని, అదీ రామారావుకు ఇవ్వాలనీ అప్పటి తెలుగుదేశం నాయకుడు ఉపేంద్ర పట్టుబట్టాడు. వి.పి.సింగ్‌పై కోపం కొద్దీ అరుణ్‌ నెహ్రూ ఉపేంద్రను సమర్ధించారు. 'రామారావు సేవలను గుర్తించాలిగా' అన్నాడు మధు దండవతే.

1988 ఆగస్టులో ఢిల్లీలో ఎపిభవన్‌లో ఎన్టీయార్‌ నేషనల్‌ ఫ్రంట్‌ అని ఏర్పరచారు. దీనిలో ఏడు పార్టీలు భాగస్వాములు. తెలుగుదేశం, జనతా, లోకదళ్‌, కాంగ్రెస్‌ (ఎస్‌), అస్సాం గణపరిషత్‌, డిఎంకె, జనమోర్చా (విపి సింగ్‌, అరుణ్‌ నెహ్రూలది). దీనికి ఇద్దరు నాయకులు అధ్యక్షుడు రామారావు, కన్వీనర్‌ వి.పి.సింగ్‌. నేషనల్‌ ఫ్రంట్‌ ఆవిర్భావం ఫార్మల్‌గా డిఎంకె ఆధ్వర్యంలో మద్రాసులో సెప్టెంబరులో జరిగింది. బోఫోర్స్‌ శతఘ్నుల కొనుగోలు విషయంలో రాజీవ్‌ గాంధీ లంచం పట్టారని ఆరోపిస్తూ ఫ్రంట్‌ ఉద్యమించింది. ఎన్టీయార్‌ ఫ్రంట్‌ ఎంపీలందరిచేతా రాజీనామా చేయించారు. 1989లో ఎన్నికలు వచ్చాయి.

అప్పటి విశేషాలన్నీ ఉపేంద్ర తన ఆత్మకథ 'గతం-స్వగతం'లో గ్రంథస్థం చేసారు. 1989లో ఎలక్షన్‌ మేనిఫెస్టో రాయడానికి నేషనల్‌ ప్రిసీడియం ప్రారంభమవగానే రామారావు ఒక ప్రతిపాదన ముందుకు తెచ్చారుట. ''ఇదంతా రాయడం దండగ. ఫ్రంట్‌ గెలిచి మాట వరసకు నేను ప్రధానమంత్రినయితే ముందు నేను ఒక్కడ్నే ప్రమాణస్వీకారం చేస్తాను. మంత్రివర్గాన్ని ఏర్పరచను. వెంటనే అధికార వర్గాన్ని (బ్యూరాక్రసీ) మొత్తాన్ని రద్దు చేస్తాను. పరిపాలనా సంస్కరణలు సూచించడానికి నిపుణులతో ఒక కమిటీని వేస్తాను. ఆ కమిటీ నివేదిక వచ్చేవరకు ఒక్క ఫైలుపై కూడా సంతకం పెట్టను. సంతకం పెడితే వ్యవహారం చెడుతుంది. ఆ రిపోర్టును పరిశీలించి అమలు చేసిన తర్వాతగానీ మిగతా మంత్రులను నియమించను. ఇది మేనిఫెస్టోలో పెట్టండి. అంతేగానీ మిగతా చెత్తాచెదారం అంతా అనవసరం''

ఆచరణ సాధ్యం కాని ఈ ఆలోచన వినగానే నాయకులందరూ ముఖాముఖాలు చూసుకున్నారు. బిజూ ''డామిట్‌! ఆ కమిటీ ఏదో ముందే వేయవచ్చుకదా. ఈ ఫార్సు అంతా అయ్యేసరికి నెలలు, సంవత్సరాలు పట్టవచ్చు. అంతవరకూ దేశాన్ని దేవుడు నడుపుతాడా? లేక నీవొక్కడివే చలాయిస్తావా?'' అంటూ వ్యంగ్యంగా మాట్లాడాడు. రామారావుకు కోపం వచ్చి ప్రణాళికపై తర్వాత జరిగిన చర్చలో పాల్గొనలేదు. తన విప్లవాత్మక సూచనలు ఫ్రంట్‌ పట్టించుకోవడం లేదని తరచూ అంటుండేవారుట.

1989 ఎన్నికలలో రాజీవ్‌ నేతృత్వంలో కాంగ్రెస్‌ ఓడిపోయింది. ఓట్లశాతం 9% మాత్రమే తగ్గినా (1984లో 49%, '89లో 40%) సీట్లు సగానికి సగం తగ్గి 197 వచ్చాయి. చాలినంత బలం లేదని రాజీవ్‌ తప్పుకున్నారు. దాంతో 85 సీట్లు వచ్చిన బిజెపి మద్దతు, 50 చిల్లర సీట్లు వున్న లెఫ్ట్‌ మద్దతు తీసుకుని 143 సీట్లున్న (ఓట్ల శాతం 18% మాత్రమే) జనతాదళ్‌ విపి సింగ్‌ నేతృత్వంలో డిసెంబరు 1989లో అధికారంలోకి వచ్చింది. దానికి కాంగ్రెస్‌ ఓ పక్కనుండి, బిజెపి మరో పక్కనుండి మద్దతు యిచ్చాయి! వింతల్లో కెల్లా వింత కదా! తెలుగుదేశంకు రెండే రెండు పార్లమెంటు స్థానాలు వచ్చాయి. పైగా అసెంబ్లీ ఎన్నికలలో పరాభవం పొందింది. దాంతో ఎన్టీయార్‌ విలువ పోయింది. అప్పటిదాకా ఆయన వలన లాభం పొందిన పక్షాలన్నీ పట్టించుకోవడం మానేశాయి.

రాష్ట్రంలో ఎలాగూ అధికారం పోయింది, ఖాళీగా వున్నారు, పైగా మూడో కూటమిని పుట్టించి యిప్పటివరకు పెంచుకుంటూ వచ్చారు కాబట్టి కేంద్రంలో ఎన్టీయార్‌ ఉపప్రధాని అవుతారని అనుకున్నారు కానీ అది జరగలేదు. నిజానికి నేషనల్‌ ఫ్రంట్‌ అధికారంలోకి వస్తే రామారావు ఉపప్రధాని అవుతారని దేవీలాల్‌ కొన్ని సభల్లో మాట్లాడారట. ప్రభుత్వానికి బయట నుండి మద్దతు ఇచ్చిన బిజెపి నాయకుడు వాజ్‌పాయి దక్షిణాది నాయకుడే ప్రధానమంత్రి అవుతారని ఎన్నికల జోస్యం కూడా చెప్పారుట. వీటివల్ల రామారావుకి ఉపప్రధాని అయినా కావాలని ఆశ వుండేదని పలువురు అనుకున్నారు. ఆ పదవిమీద ఆశ లేకపోయినా అది తనకు ఆఫర్‌ చేస్తే వద్దని చెప్పి పేరు తెచ్చుకోవాలనే తాపత్రయం రామారావు కుందని సన్నిహితులంటారు.

ఉపేంద్ర మాటల్లో చెప్పాలంటే - ''ఉపప్రధాని పదవి గురించి నేను కదిలించి నప్పుడు ''మనకొద్దు బ్రదర్‌! మన రాష్ట్రంలోనే వుండి పార్టీని పటిష్టం చేసుకోవాలి. నేనిక్కడకు వస్తే పార్టీ పూర్తిగా నాశన మవుతుంది. అదీకాక రెండోస్థానం మనిషిగా వుండడం నాకు ససేమిరా ఇష్టం లేదు. అయితే ప్రథములమే కావాలి'' అంటూ నిష్కర్షగా చెప్పారు రామారావు. చంద్రబాబుని కలిసి మాట్లాడినప్పుడు ''మనం తప్పకుండా ప్రయత్నించాలి. ఉపప్రధాని పదవి రామారావు గారికి వచ్చేటట్లు చూడాలి'' అంటూ తాపత్రయం కనబరిచారు. (ఉపేంద్ర గారికి అప్పుడు అర్థమయి వుండదు కానీ తర్వాత జరిగిన అంశాలు చూస్తే తెలిసి వచ్చి వుంటుంది. ఎన్టీయార్‌ను కేంద్రానికి పంపించి, ఆయన సహాయకుడిగా తను యిక్కడ ముఖ్యమంత్రి అవుదామని బాబు అప్పుడే ఆశ పడి వుంటారు. ఎన్టీయార్‌కు ఢిల్లీలో పదవి దక్కాలని చాలా ప్రయత్నించారు కానీ ఎన్టీయార్‌ కేంద్రానికి వెళ్లకుండా యిక్కడే వుండిపోవడం వలన ఆయన్ని కుర్చీ నుండి దింపక తప్పలేదు బాబుకి!)

''వి.పి.సింగ్‌, దేవీలాల్‌ల మధ్య లోపాయికారి ఒప్పందం కుదిరింది. ప్రమాణ స్వీకారం రోజున ముందు వి.పి.సింగ్‌ ప్రధానమంత్రిగా అయ్యారు. నమ్మలేనంత వేగంగా మా కళ్లముందే దేవీలాల్‌ ఉపప్రధానిగా ప్రమాణ స్వీకారం చేసారు. నేను చాలా ఇరకాటంలో పడ్డాను. ఈ ప్రభుత్వంలో ఉపప్రధాని పదవి ఉండదని అంతకుముందు చంద్రబాబుతో వాదించాను. ఉంటుందని ఆయన వాదించారు. ఇది చాలక వి.పి.సింగ్‌ ప్రమాణ స్వీకారం చేయగానే సంప్రదాయం ప్రకారం మాజీ ప్రధానమంత్రి రాజీవ్‌గాంధీతో కరచాలనం చేసారు. అది నేషనల్‌ ఫ్రంట్‌ ఛైర్మన్‌ అయిన తనను కించపరచడంగా రామారావుకి తోచింది.

తర్వాత చంద్రబాబు కోరికపై నేను వి.పి.సింగ్‌ని కలవగా 'ఉపప్రధాని పదవికి ఎన్టీయార్‌ ఒప్పుకుంటారా? మేం అంతకంటే పెద్ద పదవి ఇవ్వాలనుకుంటున్నాం. రామారావు గారి సేవలను తప్పకుండా గుర్తించి వినియోగించుకుంటాం. అయితే మరో ఉపప్రధాని పదవి అంటే కొన్ని చిక్కులొచ్చే ప్రమాదముంది. రామకృష్ణ హెగ్డే గారికి, బిజూ పట్నాయక్‌ గారికి కూడా ఆ పదవి మీద దృష్టి వుంది. నేను రామారావు గారితో మాట్లాడతాను' అని నచ్చచెప్పి పంపించారు''

కానీ తర్వాత డిసెంబర్‌ 5వ తారీకు వరకు ఫోన్‌ కాల్‌ కోసం రామారావు ఎదురుచూసినా రానేలేదు. చిట్టచివరికి వచ్చింది. విషయం ఆయనకు ఉపప్రధాని పదవి యివ్వడం గురించి కాదు. ఉపేంద్రను కాబినెట్‌లో తీసుకుంటున్నామని చెప్పడానికి. ఇదీ నేషనల్‌ ఫ్రంట్‌ ఏర్పరచి దాన్ని అధికారంలోకి తేవడానికి సమయం, శ్రమ వెచ్చించిన కింగ్‌మేకర్‌కు మూడో కూటమి నాయకులు యిచ్చిన బహుమతి ! 1991లో ఉపేంద్రతో రామారావు స్పష్టంగా చెప్పారట. వి.పి.సింగ్‌ ఉపప్రధానమంత్రి పదవిని ఇస్తామని మర్యాదకైనా ప్రతిపాదించకపోవడం, మండల్‌ కమిషన్‌ నివేదిక అమలు గురించి ముందుగా చెప్పకపోవడం, రైతుల రుణం మాఫీ ప్రకటన తన చేత చేయించకపోవడం వంటి అంశాల వల్ల తన మనసు గాయపడిందని.

విపి సింగ్‌ పదవిలో ఏడాది కూడా లేరు. కాంగ్రెస్‌లో ప్రగతిశీల అతివాదిగా వుండి, యంగ్‌ టర్క్‌గా ఇందిరా గాంధీ వత్తాసుతో సిండికేటు సభ్యులను ఎదిరించి, ఆ తర్వాత ఇందిరను ఎదిరించి, ఎమర్జన్సీలో జైలు పాలై, జనతా పార్టీ అధ్యక్షుడిగా దేశమంతా ఖ్యాతి తెచ్చుకుని, ప్రభుత్వపతనం తర్వాత కూడా దేశమంతా పాదయాత్ర చేసి తనకంటూ గుర్తింపు తెచ్చుకున్న చంద్రశేఖర్‌ మూడో కూటమి ప్రభుత్వానికి తనే ప్రధాని అవుతాననుకున్నారు. కానీ చివరి నిమిషం వరకు అధికార కాంగ్రెస్‌లో అధికారం అనుభవించి, చివరిలో బయటకు వచ్చి కొద్ది నెలలపాటు మాత్రమే ప్రతిపక్షంలో వున్న వి పి సింగ్‌, ఆఖరి నిమిషంలో దేవీలాల్‌తో మంతనాలాడి చంద్రశేఖర్‌కు జెల్లకాయ కొట్టి ప్రధాని పదవిని తన్నుకుపోయారు. దాంతో ఒకప్పటి సోషలిస్టు చంద్రశేఖర్‌ అసూయతో , ఆగ్రహంతో రగిలారు.

అతని పదవీకాంక్షను గమనించిన రాజీవ్‌ ''నువ్వు విపి సింగ్‌ను కూలదోసి ప్రధాని కాదలచుకుంటే నేను మద్దతు యిస్తాను'' అని ఆశ చూపారు. చంద్రశేఖర్‌ సై అన్నారు. కొంతమంది ఎంపీలను తనవైపు తిప్పుకుని విపి సింగ్‌ నుండి 11 నెలల్లో కుర్చీ లాక్కున్నారు. నవంబరు 1990లో ప్రధాని ఐన చంద్రశేఖర్‌ను రాజీవ్‌ ఎక్కువకాలం గద్దెపై వుండనివ్వలేదు. తన యింటిముందు కానిస్టేబుళ్లను నియమించి తనను అనుమానించి అవమానించారనే చిన్న సాకు చూపించి మార్చిలో 1991లో మద్దతు ఉపసంహరించారు. చంద్రశేఖర్‌కు మెజారిటీ ఎంపీల మద్దతు పోవడంతో మళ్లీ ఎన్నికలు జరిపించవలసి వచ్చింది. రాజీవ్‌ రెండో దశ ఎన్నికల ప్రచారానికై దేశమంతా తిరుగుతూండగానే తమిళనాడులో హత్యకు గురయ్యారు. సానుభూతి పవనాలు మళ్లీ వీచి కాంగ్రెస్‌కు సీట్లు వచ్చాయి. పివి నరసింహారావు ప్రధాని అయ్యారు.

నేషనల్‌ ఫ్రంట్‌ తన ఛైర్మన్‌ రామారావుతో ఎలా వ్యవహరించిందో 1992లో జరిగిన రాష్ట్రపతి ఎన్నిక చాటి చెప్పింది. ప్రధానమంత్రి పి.వి. ఆ పదవికి డాక్టర్‌ శంకర్‌ దయాళ్‌ శర్మ అభ్యర్థిత్వాన్ని ప్రకటించగానే రామారావు దానికి స్వాగతం పలుకుతూ హిందూపూర్‌లో ప్రకటన చేసారు. ఢిల్లీ రాగానే ప్రతిపక్షాల తరఫున ఆ పదవికి ప్రొఫెసర్‌ జి.జి.స్వెల్‌ను సమర్థించాలని వి.పి.సింగ్‌ రామారావుని వప్పించారు. నాదెండ్ల విషయంలో శర్మ తనకు చేసిన ఉపకారం కూడా పక్కకు నెట్టి రామారావు స్వెల్‌ని బలపరుస్తూ ప్రకటన చేసారు. కానీ ఫ్రంట్‌లో ప్రధాన పార్టీ అయిన జనతాదళ్‌లో స్వెల్‌కి వ్యతిరేకంగా అసమ్మతి ధ్వనులు వినబడిన కారణంగా బొమ్మయ్‌ ఇంట్లో జరిగిన సమావేశంలో స్వెల్‌ని మానేసి శర్మను సమర్థిద్దామని వి.పి.సింగ్‌ ప్రతిపాదించారు.

దాంతో రామారావు ఆయనపై విరుచుకుపడ్డారు. ''నేను శర్మగారిని సమర్దించి కూడా మీకోసం స్వెల్‌ అభ్యర్థిత్వాన్ని ప్రకటించాను. ఈ స్వెల్‌ ఎవరో నేనెన్నడైనా చూశానా? విన్నానా? మధ్యలో నన్ను ఫూల్‌ చేస్తున్నారు. నేను నేషనల్‌ ఫ్రంట్‌ చైర్మన్‌ పదవికి రాజీనామా చేస్తాను. తెలుగుదేశం నేషనల్‌ ఫ్రంట్‌ నుండి బయటకు వెళ్తుంది'' అని కోపంగా మాట్లాడి ఆ రాత్రే హైదరాబాద్‌కు వెళ్లిపోయారు. తరువాత స్వెల్‌నే సమర్ధించారనుకోండి.

నేషనల్‌ ఫ్రంట్‌లో ఏ స్థాయిలో తెలుగుదేశం వుండాలి? అన్న విషయంపై రామారావు చివరి వరకూ తర్జనభర్జనలు పడుతూనే వున్నారు. 1994 ఎన్నికలలో నెగ్గి ముఖ్యమంత్రి అయ్యాక తన స్థానంలో లక్ష్మీపార్వతిని ముఖ్యమంత్రిని చేసి మళ్లీ జాతీయ రాజకీయాల్లోకి వెళతారని అనుకున్నారు. ఇంతలో యింకో ఆగస్టు సంక్షోభం వచ్చి చంద్రబాబు సిఎం పదవిని చేజిక్కించుకున్నారు. జాతీయ నేతగా వెలగవలసిన ఎన్టీయార్‌ రాష్ట్రనేతగా కూడా గుర్తింపు పోగొట్టుకుని 1995లో నైరాశ్యంలో మునిగి చనిపోయారు.

1996లో 161 సీట్లతో బిజెపి అధికారంలోకి వచ్చి 13 రోజుల పాటు రాజ్యం చేయగానే బిజెపి ప్రభుత్వం వుంటే దేశంలో ముప్పు వచ్చేస్తుందని మూడో కూటమివారు చాలా బెంగపడిపోయారు. అప్పటిదాకా కత్తులు దూసిన కాంగ్రెస్‌తో చేతులు కలిపి వాజపేయి ప్రభుత్వాన్ని కూల్చేసి జూన్‌ 1996లో దేవె గౌడను ప్రధానిని చేశారు. అధికారం పోగొట్టుకున్నా కాంగ్రెసు అధ్యక్షుడిగా కొనసాగిన పి.వి.నరసింహారావు సాటి దాక్షిణాత్యుడు దేవె గౌడకు మద్దతు యిచ్చారు. దానికి పౌరోహిత్యం వహించినది టిడిపి తరఫున చంద్రబాబు గారే. మూడో కూటమి ప్రభుత్వం నిలబెట్టడానికి కాంగ్రెస్‌ మద్దతు కోరడం ఓ వింత !

ఇంతా చేసి దేవె గౌడ ఏం చేశారు? తన కర్ణాటక రాష్ట్ర ప్రయోజనాలకై జాతీయ ప్రయోజనాలు విస్మరించారు. ఆల్‌మట్టి డ్యామ్‌ను ఆగమేఘాల మీద కట్టించ నారంభించారు. మూడో కూటమిలో తన స్థానం కోసం బాబు రాష్ట్రప్రయోజనాలను తాకట్టు పెడుతున్నారని మన రాష్ట్ర కాంగ్రెస్‌ యాగీ చేసింది. గత్యంతరం లేక బాబు జ్యోతి బసు నాయకత్వంలో ముఖ్యమంత్రుల సంఘం ఏర్పాటు చేసి ఇంజనీర్ల బృందాన్ని పంపించి అధ్యయనం చేయించారు. ఇది దేవె గౌడకు, చంద్రబాబుకి అగాధం సృష్టించింది. మనం బావుకున్నది ఏదీ లేకపోయింది.

ఈలోగా జాతీయ కాంగ్రెస్‌లో మార్పులు వచ్చాయి. అధికారంలో వున్నంతకాలం సోనియాను రాజకీయాల్లోకి రాకుండా కట్టడి చేసిన పివిపై సోనియా కక్ష కట్టారు. ఆయనకు అధికారం పోగానే తన ప్రతినిథిగా సీతారాం కేసరిని ముందుకు తోశారు. ఆయన అర్జున్‌ సింగ్‌ వంటి వారి మద్దతుతో పివికి ఎదురు తిరిగారు. కాంగ్రెస్‌ అధ్యక్షుడి హోదాలో ప్రధానమంత్రిగా దేవెగౌడను దింపేయాలని యునైటెడ్‌ ఫ్రంట్‌ను ఆదేశించారు. వాళ్లపైన ఆధారపడిన ఫ్రంట్‌ వాళ్లు అడ్డు చెప్పలేరు కదా! 11 నెలల్లోనే దేవెగౌడను దింపేసి ఏప్రిల్‌ 1997లో ఐ.కె.గుజ్రాల్‌ను కూచోబెట్టారు. దీనికి కూడా చంద్రబాబే కింగ్‌ మేకర్‌ !

ఇదీ గతుకుల బాటలో బండి పయనంలా సాగింది. ఫ్రంట్‌ భాగస్వాములు 13 మంది. వారిలో వారు తగాదా పడ్డారు. కొందరు నిష్క్రమించారు. దీన్ని కూడా కాంగ్రెస్‌ నడవనీయలేదు. నవంబరు కల్లా కూల్చేసింది. దానికి కారణం ఏమిటంటే - రాజీవ్‌ హత్యకు కారణమైన డిఎంకె పార్టీ మంత్రులను కేంద్ర కాబినెట్‌లో నుండి తీసేయాలని పట్టుబట్టింది. (2004 తర్వాత రాజీవ్‌ భార్య నేతృత్వంలో నడుస్తున్న యుపిఏలో డిఎంకెకు ఎంత ముఖ్యమైన పదవులు యిచ్చారో చూడండి. అప్పుడు మాత్రం అలా అన్నారు). యునైటెడ్‌ ఫ్రంట్‌ ఒప్పుకోలేదు. దాంతో కాంగ్రెస్‌ మద్దతు వుపసంహరించింది.

కాంగ్రెస్‌, బిజెపి, యునైటెడ్‌ ఫ్రంట్‌ - ముగ్గురిలో ఏ ఒక్కరికీ ప్రభుత్వం ఏర్పాటు చేసే బలం లేదు. ఎవరూ యింకోరికి మద్దతు యివ్వరు. ఇక ఏమీ చేయలేక రాష్ట్రపతి కె ఆర్‌ నారాయణన్‌ డిసెంబరులో లోకసభను రద్దు చేసి 1998 మార్చిలో కొత్త సభ ఏర్పాటు చేయాలన్నారు. ఈ ప్రకారం రెండేళ్లలో రెండు సార్లు లోకసభకు ఎన్నికలు జరిగాయి. దేశప్రజలు ఎన్నికలతో విసిగిపోయారు. ఎవరో ఒకరు సుస్థిరపాలన అందిస్తే చాలనుకున్నారు. బిజెపికి 182 సీట్లు కట్టారు. కానీ ఎవరైనా మద్దతు యిస్తే తప్ప వారు ప్రభుత్వం ఏర్పాటు చేయలేరు. వారికి మద్దతు యిస్తే ముస్లిం ఓట్లు పోతాయన్న భయంతో ఎవరూ ముందుకు రాలేదు.

చంద్రబాబు ఢిల్లీ వెళ్లి యింకో యునైటెడ్‌ ఫ్రంట్‌ ప్రభుత్వ ఏర్పాటుకి ప్రయత్నించారు. కానీ అది సాగలేదు. యునైటెడ్‌ ఫ్రంట్‌ భాగస్వాముల్లో, వామపక్షాల్లో గతంలో వున్నంత కాంగ్రెస్‌ వ్యతిరేకత కానరాలేదు. సిపిఎం నాయకుడు హరికిషన్‌ సింగ్‌ సూర్జీత్‌ బిజెపిని అధికారంలోకి రాకుండా చేయడానికి కాంగ్రెస్‌కు మద్దతు యివ్వడానికి సిద్ధపడ్డారు. రాష్ట్రంలో కాంగ్రెస్‌తో పోట్లాడుతున్న బాబు దీన్నెలా ఒప్పుకుంటారు? తను యునైటెడ్‌ ఫ్రంట్‌లో వుండలేనని చెప్పి సమావేశానికి వెళ్లకుండా బాబు హైదరాబాదు వెళ్లిపోయారు.

హైదరాబాదు వచ్చిన బాబు బిజెపికి అంశాల వారీగా మద్దతు యిస్తానని ప్రకటించడంతో ఫ్రంట్‌ వాళ్లు బాబును అవకాశవాదిగా తిట్టిపోశారు. బయటనుండే మద్దతు యిస్తానంటూ లోకసభ స్పీకరు పదవి బాలయోగికి యిప్పించారు బాబు. వాజపేయి ప్రభుత్వం విశ్వాసతీర్మానం నెగ్గడానికి బాలయోగియే కారణం. దీనితో ఆగ్రహం పట్టలేని వామపక్షాలు, ఇతర సెక్యులర్‌ పార్టీలు చంద్రబాబును దుమ్మెత్తి పోశాయి. అప్పణ్నుంచి వామపక్షాలు బాబు ప్రభుత్వంపై కత్తి కట్టాయి.

కేంద్రంలో వాజపేయి ప్రభుత్వం ఈ సారి 13 నెలలు వుంది. పడిపోవడానికి కారణం - జయలలిత మద్దతు వుపసంహరించడం ! వాజపేయిని పడగొట్టాక సోనియా కాంగ్రెస్‌ ప్రభుత్వాన్ని, ములాయం మూడో కూటమి ప్రభుత్వాన్ని ఏర్పాటు చేయడానికి ప్రయత్నించారు. ప్రధానిగా జ్యోతి బసు పేరు తెరపైకి వచ్చింది. సోనియాకు కోపం వచ్చి తాము ప్రభుత్వం ఏర్పాటు చేయమని, ఇంకెవరికీ మద్దతు యివ్వమనీ రాష్ట్రపతికి తెలిపారు. మళ్లీ లోకసభ రద్దు అయింది.

1999 అక్టోబరులో టిడిపి పొత్తుతో పెట్టుకుని బిజెపి మళ్లీ అధికారంలోకి వచ్చింది. రాష్ట్రంలో చంద్రబాబు అధికారంలోకి వచ్చారు. ఐదేళ్లపాటు పాలించాక 2004లో మళ్లీ అసెంబ్లీ, పార్లమెంటు ఎన్నికలు వచ్చాయి. 2004 ఎన్నికలలో బాబుకి వ్యతిరేకంగా వామపక్షాలు కాంగ్రెస్‌తో జత కట్టాయి. బాబు బిజెపితో పొత్తు పెట్టుకున్నారు. ఆ ఎన్నికలలో అక్కడ బిజెపి, యిక్కడ టిడిపి ఓటమి పాలయ్యాక బాబు బిజెపితో తెగతెంపులు చేసుకున్నారు. 2009 నాటికి ఓ పక్క లెఫ్ట్‌తో, మరో పక్క తెరాసతో పొత్తు పెట్టుకున్నారు. మహా కూటమి అన్నారు. ఓడిపోయారు. పార్లమెంటు సీట్లు కూడా పెద్దగా రాలేదు. రాష్ట్రం నుండి వెళ్లిన 33 ఎంపీల సహాయంతో కాంగ్రెస్‌ సులభంగా యుపిఏ-2 ప్రభుత్వం ఏర్పాటు చేసింది.

ఇంత పెద్ద కథ ఒకేసారి చదివాక మీకు ఏం తోస్తోంది? మూడో కూటమి అనేది ఓ బస్‌ షెల్టర్‌ లాటిది. అందరూ అక్కడ కాస్సేపు నిలబడతారు. కొందరు ఎన్‌డిఏ బస్సెక్కుతారు, కొందరు యుపిఏ బస్సు ఎక్కుతారు. కొందరు అక్కడే నిలబడి దిక్కులు చూస్తూ వుంటారు. జయలలిత, మాయావతి, మమతా బెనర్జీ వీరెవరికీ ఫలానావారితోనే సిద్ధాంతరీత్యా పొసుగుతుందన్న భేషజాలు ఏమీ లేవు. నా శత్రువు రాష్ట్రప్రభుత్వాన్ని రద్దు చేయి, లేకపోతే మద్దతు వుపసంహరిస్తా అన్న బెదిరింపులే వీళ్లకు వచ్చు.

మూడో కూటమి అంటూ చాలాకాలం చక్రం తిప్పిన బాబుతో సహా అందరికీ రాష్ట్రరాజకీయాలే ముఖ్యం. మూడో కూటమి కాంగ్రెస్‌కు మద్దతు యిస్తానన్నపుడు వారిపై కోపంతో బిజెపితో పొత్తు పెట్టుకున్నపుడు ముస్లిం ఓట్లు ఆయనకు గుర్తు రాలేదు. 'గోధ్రా అల్లర్ల తర్వాత ఎన్‌డిఏ ప్రభుత్వానికి మద్దతు వుపసంహరించకపోవడం తప్పయిపోయింది' అని యిప్పుడు అంటారు. వామపక్షాలు యుపిఏ మొదటి ప్రభుత్వాన్ని తెగ మోశాయి. అణు ఒప్పందం బిల్లు దగ్గర పేచీ పెడితే మన్‌మోహన్‌ పోతే పొండన్నారు. 2009 తర్వాత వామపక్షాల జోరు తగ్గిపోయింది. మొన్న బెంగాల్‌ ఎన్నికల ఫలితాల తర్వాత నోరెత్తలేకపోతున్నారు.

మనకున్నవి రెండు ప్రధానమైన గ్రూపులు - ఎన్‌డిఏ, యుపిఏ. రెెండు జాతీయపార్టీలైన కాంగ్రెస్‌, బిజెపిలు చెరో వాటికి సారథ్యం వహిస్తున్నాయి. ఇక మూడో కూటమిలో చేరేవి ప్రాంతీయ పార్టీలు మాత్రమే. ఈ ప్రాంతీయ పార్టీలకున్న సమస్య ఏమిటంటే - వాళ్లు జాతీయస్థాయిలో రాజకీయాలు నడపబోతే స్థానికంగా దెబ్బ తింటారు. స్థానికంగా దెబ్బ తింటే జాతీయంగా యితరులు పట్టించుకోరు. ఎన్టీయార్‌ అసాంలో, హర్యాణాలో, తమిళనాడులో ఎక్కడ ఎన్నికలు జరిగినా పొలోమంటూ వెళ్లి ప్రతిపక్షం తరఫున ప్రచారం చేశారు - తన స్వంత డబ్బుతో. ఆ మేరకు మన రాష్ట్రంలో పరిపాలన దెబ్బ తిన్నట్టే కదా! చివరకు ఆయనకు దక్కినది ఏముంది?

అప్పుడు ఎన్టీయారయినా, యిప్పుడు చంద్రబాబైనా వాళ్లే ముఖ్యమంత్రులు, వాళ్లే పార్టీ అధ్యక్షులు. ఇంకెవరికీ ఆ సీట్లలో ఏ ఒక్కటీ అప్పగించరు. పార్టీ మీద దృష్టి పెడితే ప్రభుత్వపాలన కుంటుపడుతుంది. ప్రభుత్వంపై దృష్టి పెడితే పార్టీ నిర్వహణ లోపభూయిష్టమౌతుంది. గ్రూపులు పెరుగుతాయి. అధ్యక్షుడికి పట్టు సడలుతుంది. సామాన్య కార్యకర్తలకు దూరమవుతారు. చుట్టూ భజనపరులు చేరి క్షేత్రస్థాయిలో ఏం జరుగుతోందో తెలుసుకోనివ్వరు. రాష్ట్రంలో వుండగానే యింత అవస్థగా వుంటే, యిక ఢిల్లీకి, హైదరాబాదుకి మధ్య చక్కర్లు కొడుతూ వుంటే అది ఒక అదనపు బాధ్యత కదా! ఒకే పార్టీకి చెందిన జిల్లా నాయకుల మధ్య పేచీలు తీర్చడానికే బోల్డు టైము పడుతున్నపుడు జాతీయ స్థాయిలో విభిన్న రాష్ట్రాల నుండి, విభిన్న సిద్ధాంతాలనుండి, విభిన్న పార్టీల నుండి వచ్చిన నాయకుల మధ్య సమన్వయం సాధించడం ఎంత కష్టం చెప్పండి! ఎంత టైము పడుతుందో వూహించండి.

దానికోసం రాష్ట్రంలో నాయకత్వం ఎవరికైనా అప్పగించి, తను ఢిల్లీలో వుండి యివన్నీ చక్కబెట్టాలి. ఇక్కడ ఎవరికైనా పగ్గాలు అప్పగిస్తే మళ్లీ చేతికి వస్తాయన్న నమ్మకం లేదు. ఢిల్లీలో హోదా ఎన్ని నెలలు వుంటుందో తెలియదు. మూడో కూటమి రాజకీయాలు ఎలా నడుస్తాయో యిప్పటిదాకా చెప్పాను కదా. అది శాశ్వతం అని ఎవరనుకోగలరు? అలాటప్పుడు రాష్ట్రం పై పట్టు ఎవరూ వదులుకోరు. చంద్రబాబు, జయలలిత, మమతా బెనర్జీ, మాయావతి.. వీళ్లల్లో ఎవరు యిలాటి రిస్కు తీసుకుంటారు చెప్పండి. వీళ్లందరికీ నమ్మకస్తులైన వారసులు దొరకాలి. కరుణానిధికి వారసులు మరీ ఎక్కువై పోయి అవస్థ పడుతున్నారు. పెద్దవాడికి సీటిస్తే చిన్నవాడికి కోపం. అందువలన పెద్దవాణ్ని ఢిల్లీకి, చిన్నవాణ్ని మద్రాసులోనూ వుంచాడాయన. ఢిల్లీకి పంపిన అళగిరి 'ఘర్‌ కా బుద్దూ ఘర్‌ వాపస్‌ ఆయా' అన్నట్టు మద్రాసుకి తిరిగి వచ్చేసి వేపుకు తింటున్నాడు.

జాతీయ పార్టీలలో యిలాటి సమస్యలు తక్కువ. ఎందుకంటే కొందరు జాతీయస్థాయిలో, మరి కొందరు రాష్ట్రస్థాయిలో పని చేస్తారు. బిజెపి, కాంగ్రెస్‌ న్యూక్లియస్‌గా ఏర్పడే కూటములలో ప్రాంతీయ పార్టీలు చిన్న పాత్ర పోషిస్తే ఫర్వాలేదు కానీ అచ్చం ప్రాంతీయ పార్టీలతో ఏర్పడే మూడో కూటమి బతుకు మూణ్నాళ్ల ముచ్చటగానే వుంటుంది. మూడో కూటమిలో ప్రధానంగా వుండే లెఫ్ట్‌ జాతీయ పార్టీ కదా అనకండి. ఎందుకంటే వాళ్లకు బలం వున్నది రెండు, మూడు రాష్ట్రాలలోనే !

540 ప్లస్‌ సీట్ల పార్లమెంటులో ఒక కోర్‌ గ్రూపంటూ వుంటే దాని చుట్టూ తక్కినవి వచ్చి చేరతాయి. ఆ న్యూక్లియస్‌కు కనీసం నాల్గో వంతు సీట్లయినా వుండాలి కదా. అంటే 135 అన్నమాట. లెఫ్ట్‌ పార్టీలకు బలం వున్న రాష్ట్రాలలో నూటికి నూరు శాతం వీళ్లకు వచ్చేస్తాయని అనుకున్నా వాటిలో సగం కూడా లేవు. ఇక పెద్ద రాష్ట్రాలలో కూడా ఏకపక్షంగా అన్ని సీట్లూ గెలుచుగలిగే పార్టీలు లేవు. యుపిలోని ఎన్నికలలో కూడా ఎస్పీకి 55% సీట్లే కదా వచ్చినది! ఈ న్యూక్లియస్‌ లేనప్పుడు ఏదో అతుకుల బొంత తయారు చేయడం, కాంగ్రెస్‌నో, బిజెపినో బయటనుండి మద్దతు యిమ్మనడం చాలా రిస్కు. వాళ్లు ఏదో ఒక కారణం చెప్పి కాళ్ల కింద తివాచీ లాగేస్తారు. ఇలాటప్పుడు మూడో కూటమి గురించి ఆలోచించడం ఇంద్రధనుస్సును చేత చిక్కించుకోవాలని చూడడం వంటిదే! **- ఎమ్బీయస్‌ ప్రసాద్‌ (మార్చి 2012)**

**మార్చి 26 ఎమ్బీయస్‌ : బై ఎలక్షన్‌ టై అప్‌**

రేపే ఉపయెన్నికలు. ప్రచారం ముగిసింది కాబట్టి పంపిణీలు ప్రారంభమై వుంటాయి. తెలంగాణ విషయానికి వస్తే - గతంలో జరిగిన ఉపయెన్నికల్లా తెరాస బ్రహ్మాండమైన మెజారిటీతో గెలుస్తుందనీ ఎవరూ గట్టిగా అనలేరు. ఎందుకంటే అప్పట్లో తెరాస (ప్లస్‌ ఒక సీటులో బిజెపి) రాజీనామా చేసినదీ, మళ్లీ గెలిచినదీ తెలంగాణావాదం బలంగా వుండి తెరాస, బిజెపి గెలిచిన నియోజకవర్గాలలోనే. పైగా తెలంగాణ కోసం రాజీనామా చేశారన్న సింపతీ తోడైంది. ఈ సారి ఉపయెన్నికలు జరుగుతున్నది తెలంగాణ కోసం రాజీనామా చేసిన ఒరిజినల్‌ కాంగ్రెస్‌, టిడిపిల స్థానాల్లో !

2009లో టిడిపివారు తెరాసతో పొత్తు పెట్టుకుని గెలిచారు కాబట్టి వారి నియోజకవర్గాలలో తెలంగాణావాదానికి బలం వుందని ఒప్పుకోవాలి. ఇక కాంగ్రెస్‌వారు రిజైన్‌ చేసిన చోట్లలో వారు తెలంగాణవాదాన్ని ఎదిరించి గెలిచారు కాబట్టి అప్పట్లో అక్కడ తెలంగాణవాదం గట్టిగా లేదనుకోవాలి. కానీ డిసెంబరు 9 తర్వాత బలపడి వుండాలి లేకపోతే ఉత్తి పుణ్యానికి వారు మాత్రం ఎందుకు రిజైన్‌ చేస్తారు? స్థానికుల పోరు భరించలేకనే పార్టీ ఫిరాయించి తెరాసలోకి వచ్చి వుంటారు. అందువలన ఇప్పుడు తెలంగాణలో ఉపయెన్నికలు జరుగుతున్న ప్రతీచోట తెలంగాణవాదం బలంగా వుందనే అనుకోవాలి.

దీనికి మెహబూబ్‌నగర్‌ ఒకటే మినహాయింపు. అది త్యాగం వలన ఏర్పడిన ఖాళీకాదు, సహజ మరణం వలన ఏర్పడిన ఖాళీ. కానీ అదే జిల్లాలో అటూ యిటూ తెలంగాణావాదానికై జరుగుతున్న ఎన్నికల ప్రభావం దీనిపైనా పడుతుంది. అందువలన అక్కడా తెలంగాణావాదానికి పెడుతున్న పరీక్షే. ఈ పరీక్షలో పాసవుతారా లేదా అన్నది ప్రశ్నే కాదు, ఎన్ని మార్కులతో పాసవుతారో చూడడమే ముఖ్యం. హరీష్‌రావు బాబుకి ఛాలెంజ్‌ విసిరారు - ఈ ఉపయెన్నికలలో మేం నెగ్గితే బాబు రాజీనామా చేస్తారా? అని. నిన్న టీవీ చర్చలో టిడిపి లీడరు హరీష్‌రావును సూటిగా అడిగారు - గతంలో వచ్చిన మెజారిటీలు మళ్లీ వస్తాయని గ్యారంటీగా చెప్పగలరా? ఛాలెంజ్‌ చేయగలరా? అని.

హరీష్‌ మాట తప్పించివేశారు. ఎంతసేపూ విజయం, విజయం అంటారు తప్ప లక్షల్లో మెజారిటీ వంటి మాటలు మాట్లాడడం లేదు. కెసియార్‌ కూడా గతంలోలా ధీమాగా కూర్చోవడం లేదు. బాగా తిరిగి ప్రచారం చేస్తున్నారు. హరీష్‌ స్టేషన్‌ ఘనపూర్‌లో నెల్లాళ్లగా మకాం. నాగం యింట్లో సోదాలు జరుగుతున్నాయి. ఎందుకిలా? పైన చెప్పినట్టు తెలంగాణవాదం బలంగా వున్నచోటే ఉపయెన్నికలు జరుగుతున్నాయి కాబట్టి కాంగ్రెస్‌, టిడిపిలు తుడిచిపెట్టుకుని పోవాలి కదా. తెరాసకు నల్లేరు మీద బండి నడకే కదా. ఎందుకీ జంకు?

ఎందుకంటే - తెలంగాణ మాట సరే కానీ అప్పటిదాకా అభివృద్ధి మాటేమిటి? ఇన్నాళ్లదాకా ఎవరూ కనబడలేదేం? మా సమస్యల గురించి పట్టించుకునే నాథుడే లేడా? - వంటి ప్రశ్నలతో ప్రజలు నిలదీయడం మొదలెట్టారు. తెలంగాణ పేరు చెప్పి పదేళ్లగా రాజకీయం చేసిన నువ్వు తెలంగాణ అభివృద్ధికి చేసినదేమిటి? (తక్కిన తిట్లు రాయదగినవి కావు, వాటికి కెసియార్‌ బదులుగా యిచ్చిన తిట్లు తలచదగినవి కావు) అని యితర పార్టీల నాయకులు ఎన్నడూ లేనిది గొంతెత్తి కెసియార్‌ను తిట్ట నారంభించారు. ఓ ఏడాది కితం వీళ్లకీ ధైర్యం వుండేది కాదు.

తెలంగాణ ఉద్యమాన్ని కెసియార్‌ నిర్వహిస్తున్న తీరుపై తెలంగాణ కోరుకునేవారికి సైతం ఫిర్యాదులున్నాయి. అయినా అటు తిరిగి, యిటు తిరిగి కెసియార్‌నే సమర్థించవలసిన యిరకాటంలో వున్నారు వీళ్లు. మెహబూబ్‌ నగర్‌లో కెసియార్‌ బిజెపికి అడ్డు రావడం తెలంగాణావాదులకు మింగుడుపడని విషయం. న్యాయంగా చూస్తే అక్కడ బిజెపినే సమర్థించాలి. కానీ తెరాసకు ఓట్ల శాతం తగ్గితే తెలంగాణావాదం వీగిపోయిందంటారన్న భయం ఒకటి వాళ్లను పీడిస్తోంది. ఇవాళ ఆంధ్రజ్యోతిలో కొందరు తెలంగాణ మేధావులు ఓ లేఖ రాశారు - మెహబూబ్‌నగర్‌లో మైనారిటీ అభ్యర్థికి జెఎసి మద్దతివ్వాలి అంటూ. అక్కడి కాండిడేటు విషయంలో తెరాస, బిజెపి ఏకాభిప్రాయసాధనలో విఫలమయ్యాయి అంటూ యిద్దర్నీ ఒకేగాటికి కట్టేసి అందువలన తెరాస అభ్యర్థికి ఓటేయ్యాలి అన్నారు. కారణం ఏమిటంటే అతను ముస్లింట !

అక్కడి అభ్యర్థిపై బిజెపి చర్చిద్దామనే అంది. కానీ తెరాస చర్చకు తావు యివ్వలేదు. మా తెరాస సీట్లు పెంచుకోవడమే మా లక్ష్యం అని బాజాప్తా చెప్పి అదే చేస్తోంది. వాళ్ల సీట్లు పెంచుకోవడానికి బిజెపి అడ్డం వస్తే వాళ్లను కూడా తీసి పారేయడానికి ఏ మాత్రం జంకటం లేదు. కిషన్‌ రెడ్డికి తెలంగాణ గురించి అంత నిబద్ధత వుంటే అప్పట్లో ఎందుకు రిజైన్‌ చేయలేదు? అని అడుగుతున్నారు కెసియార్‌ - అప్పుడు తనూ చేయలేదన్న విషయం మర్చిపోయి. ఇవన్నీ యీ మేధావులకు కనబడవు. ఒకవేళ బిజెపి ముస్లిం కాండిడేటును నిలబెట్టినా వీళ్లు అతనికి టోపీ లేదనో, ఉర్దూ రాదనో ఏదో ఒక కారణం చెప్పి తెరాసకే ఓటేయమంటారు. లేకపోతే తెలంగాణవాదం నీరసించిందని అందరికీ తెలిసిపోతుందన్న వ్యథ వాళ్లది.

ఇదే వ్యథ తెలంగాణ కాంగ్రెస్‌ వారిది కూడా. ఈ ఎన్నికలలో తెరాస నెగ్గడమే వాళ్లకు కావలసినది. తెరాస నెగ్గి తెలంగాణావాదం సజీవంగా వుందని చూపించుకుంటేనే వాళ్లకు హై కమాండ్‌ నుండి గుర్తింపు. లేకపోతే తెలంగాణ ఎంపీలు ఎక్కడ ఎప్పుడు సమావేశమయ్యారో పేపర్లో రానే రాదు, తెలంగాణ మంత్రులు సెక్రటేరియట్‌లో కూర్చున్నారో లేదో ఎవరూ చూడనే చూడరు. తెలంగాణ వచ్చినా రాకపోయినా తెలంగాణ ప్రజల్లో అత్యధికులు పట్టించుకోరు అనగానే వీళ్లను బుజ్జగించడం మానేస్తారు. అందువలన తెరాస నెగ్గాలి. కానీ మరీ ఎక్కువ మెజారిటీతో నెగ్గకూడదు. నెగ్గితే కెసియార్‌కు పట్టపగ్గాలుండవు. తమ నియోజకవర్గాల్లో తమకు నిలువనీడ లేకుండా చేయగలడు. అందువలన తెరాస తగుమాత్రం మెజారిటీతో గెలుస్తూ 2014 దాకా అలాగే వుంటూ, టిడిపిని పూర్తిగా నాశనం చేసేసి, అప్పుడు కాంగ్రెస్‌లో కలిసిపోవాలి. అప్పుడు తాము ఎన్నికలలో తెరాసను ఎదిరించనక్కరలేదు, కెసియార్‌ కింద పనిచేయనూ అక్కరలేదు. ఇదీ కాంగ్రెస్‌ సీనియర్ల ఆశ, వ్యూహం. అందుకనే ఉపయెన్నికలలో పెద్దగా ప్రచారం చేయడం లేదు. కాండిడేట్లే కిందామీదా పడుతున్నారు పాపం.

తెరాసకు వత్తాసు పలికేవాళ్లలో సిపిఐవారు కూడా వున్నారు. కానీ నారాయణగారి మాటలకు వ్యాఖ్యానం రాయడానికి ఎవరైనా పూనుకుంటే పిచ్చెక్కి పోవడం ఖాయం. తెరాస అడక్కపోయినా సమర్థిస్తాం అని వాళ్ల ఆఫీసుకి వెళ్లి మరీ చెప్పి వచ్చారు. అంతలోనే 'కెసియార్‌ మాట నమ్మలేం, పొద్దున్నో మాట, రాత్రో మాట' అంటారు. దీన్ని దిగమింగే లోపునే 'తెలంగాణ వస్తే మాత్రం ఏం లాభం? పేదల బతుకులు ఎక్కడ వేసినవి అక్కడే వుంటాయి' అంటారు. ఏ మార్పూ వుండని కాడికి ఉన్నదాన్ని పనిమాలా మార్చడం దేనికో? ఇలా అంటూనే ఆంధ్రప్రాంతానికి వెళ్లి 'తెలంగాణాకు వత్తాసు పలుకుతున్నామంటే దాని అర్థం సమైక్యాంధ్రకు వ్యతిరేకం అని కాదు.అక్కడి సెంటిమెంటునూ గౌరవిస్తాం, యిక్కడి సెంటిమెంటునూ గౌరవిస్తాం.' అన్నారు. ఇది చంద్రబాబుగారి రెండు కళ్ల భాష కాదా? ఇది చదవగానే తెరాస వారు ఎందుకు విరుచుకు పడలేదో నాకు అర్థం కాలేదు. నారాయణగారి మాటలు అర్థంకాకనా? లేక అప్రస్తుత ప్రసంగం అనా? ఇలాటి కన్‌ఫ్యూజింగ్‌ మాస్టర్‌ నాయకుడిగా వుండగా ఆ పార్టీ కార్యకర్తలు, అభిమానులు ఎటువైపు ఓటేస్తారో నేను మాత్రం వూహించలేకుండా వున్నాను.

తెలంగాణ టిడిపి వారికి మాత్రం కెసియార్‌ బలపడాలని లేదు. అతను బలపడిన కొద్దీ వాళ్ల బతుకు దుర్భరం. టిడిపిలో వున్నంత కాలం వాళ్లు బాబు చెప్పినట్టు వినవలసినదే. తెలంగాణపై కాంగ్రెస్‌ నిర్ణయం తీసుకునేటంతవరకు బాబు ఏమీ మాట్లాడరు. ఆ అలుసు చూసుకుని తెరాస వాళ్లను నిరంతరం ఉడికిస్తూనే వుంటుంది. తెరాస భారీ మెజారిటీతో గెలిస్తే టిడిపి కార్యకర్తలను వేటాడడం పెరుగుతుంది. ఎద్దేవాలు పెరుగుతాయి. అందుకని యీ ఎన్నికలలో తెరాసను ఓడించలేక పోయినా, కట్టడి చేస్తే తమ అస్తిత్వానికి ఢోకా వుండదు. పైగా బాబు చేత శభాష్‌ అనిపించుకోవచ్చు. కెసియార్‌ కింద పనిచేయడం కంటె బాబు కింద పనిచేయడం వెయ్యిరెట్లు మెరుగు. అందువలన టిడిపివారు చిత్తశుద్ధితో ఎన్నికలలో కష్టపడుతున్నారు. వాళ్ల పార్టీకి వున్న నిర్మాణం, 30 ఏళ్లగా సంపాదించుకున్న అభిమానం వుత్తినే పోవు. తప్పకుండా ఓట్లు వస్తాయి. ఏ మేరకు అన్నదే ప్రశ్న.

ఇలాటి పరిస్థితిలో కాంగ్రెస్‌ వాళ్లు తమ అనుచరుల ఓట్లను టిడిపికి బదలాయించడంలో ఆశ్చర్యం ఏమైనా వుంటుందా? ఆ విధంగా చేస్తే తెరాస మెజారిటీని తగ్గించి కెసియార్‌ను అదుపు చేసినట్లవుతుంది. అదే సమయంలో తెలంగాణపై నిర్ణయం తీసుకోకపోవడం వల్లనే ప్రజలు కాంగ్రెస్‌ను తిరస్కరించారని హై కమాండ్‌ను బ్లాక్‌మెయిల్‌ చేసేందుకు సావకాశం చిక్కుతుంది. టిడిపికి కావలసినది కనీసం డిపాజిట్‌ సంపాదించుకోవడం. అందువలన కాంగ్రెస్‌ నుండి సహాయం పొందవచ్చు. ఈ టై అప్‌ ఎక్కడ జరిగినా జరగకపోయినా నాగర్‌ కర్నూలులో తప్పక జరగవచ్చు. అక్కడ నాగంపై టిడిపి పిచ్చికోపంతో వుంది. ఎందుకంటే వ్యక్తిగతంగా కూడా నాగం బాబు నుండి అనేక సహాయాలు పొంది యీనాడు నోరు పారేసుకుంటున్నందుకు. నాగం చేత యితర పార్టీలను తిట్టించినపుడు బాబుకి తెలియలేదు - యీ నొప్పి. ఈ రోజు తననే తిట్టేటప్పటికి బహిరంగ సభల్లో కూడా బాబు నాగంకు తను చేసిన సహాయాలను గుర్తు చేశారు. ఇంకో రెండు రోజులు ప్రచారం సాగితే - 'బియ్యం బొక్కినా ఏమీ అనలేదు' అని కూడా చెప్పేసేవారేమో!

దీని ప్రకారం చూస్తే తెలంగాణలో జరిగే ఉపయెన్నికలలో తెరాస గెలవవచ్చు కానీ వారి మెజారిటీ బాగా తగ్గిపోవచ్చు. టిడిపికి డిపాజిట్లు దక్కవచ్చు. కాంగ్రెసుకు ఒకటి రెండు చోట్ల తప్ప తక్కిన చోట్ల డిపాజిట్లు కోల్పోవచ్చు. మెహబూబ్‌ నగర్‌లో తెరాసకి ఓటేద్దామని ఓటర్లు అనుకున్నా మైనారిటీలందరూ తెరాసవైపు నిలబడితే మాత్రం మతపరంగా 'పోలరైజేషన్‌' జరిగి బిజెపి తెరాసను ఓడించవచ్చు.

ఇక కోవూరుకి వద్దాం. ఆంధ్రప్రాంతం సమైక్య సెంటిమెంటుతో వూగిపోతోందని కొందరు చెప్తూ వుంటారు. నిజంగా అంత సీను వుంటే కోవూరులో సిపిఎం కాండిడేటు గెలవాలి. ఎందుకంటే వాళ్లు ఒకళ్లే సమైక్యానికి గట్టిగా నిలబడినవారు. కానీ ఆయన గెలవడని అందరికీ తెలుసు. ఇది ఒరిజినల్‌గా టిడిపి సీటు. దీన్ని పోగొట్టుకుంటే టిడిపి ప్రతిష్ట అడుగంటుతుంది. తెలంగాణలో ఓడితే ఓటర్లకు పార్టీపై ప్రేమ వున్నా తెలంగాణ సెంటిమెంటు కారణంగా దెబ్బతిన్నామని చెప్పవచ్చు. ఇక్కడ అలా చెప్పుకోవడానికి కుదరదు. జగన్‌ పట్ల సెంటిమెంటు అన్నా, సింపతీ అన్నా కుదరదు. వైయస్‌ పోయి రెండేళ్లు దాటింది. ఇంకేం సింపతీ? పైగా యిది కడప కాదు. కడప అయితే వైయస్‌ రాష్ట్రాన్నంతా దోచి కడపలో పెట్టుబడులు పెట్టాడు కాబట్టి అక్కడ వాళ్లకు వైయస్‌ కుటుంబం అంటే ప్రేమ, అందుకే జగన్‌కి అంత మెజారిటీ వచ్చింది అని చెప్పుకున్నారు. ఇది వేరే జిల్లా ! పైగా రాయలసీమ కాదు.

ఇక్కడా అలాగే అఘోరిస్తే రేపు కోస్తా, సీమలలో రెండింటిల్లో జగన్‌కి యిలాగే వుంటుందన్న అభిప్రాయం చెలరేగుతుంది. టిడిపి ర్యాంకులలో ఆత్మవిశ్వాసం తగ్గుతుంది. కాంగ్రెస్‌ మూడో స్థానంలోకి వచ్చి టిడిపి కంటె వైయస్సార్పీకి ఎక్కువ ఓట్లు వస్తే దాని అర్థం - 'ప్రతిపక్షంగా మీకంటె జగన్‌ పైనే మాకు నమ్మకం ఎక్కువ, మీరూ కాంగ్రెస్‌ కలిసి పనిచేస్తున్నట్లు మాకు అనుమానమే. ధరలు పెంచుతున్న కాంగ్రెసును మేం ఆమోదించడం లేదు, వారితో ఫైట్‌ చేసే శక్తి మీకున్నట్టు మాకు తోచటం లేదు.' అని చాటి చెప్పినట్లే ! 'జగన్‌ అవినీతిపరుడని, అసమర్థుడని, రాజకీయాలు తెలియకుండా వారసత్వం పేరు చెప్పి ధనదాహంతో రంగంలోకి దిగాడని మీరు చేస్తున్న ప్రచారాన్ని మేం పట్టించుకోవటం లేదు' అని నొక్కి చెప్పినట్టే !

అందుకనే టిడిపి వాళ్లు సర్వశక్తులూ ఓడుతున్నారు. అక్కడ కాండిడేటు కూడా గట్టివాడే. అదే విధంగా జగన్‌కు కూడా యిది ప్రతిష్టాత్మకమైనదే. తెలంగాణ పేరు చెప్పి అక్కడ ఎలాగూ పోటీ చేయడం లేదు. ఆంధ్రప్రాంతంలోనే జగన్‌ బలం అంటున్నారు. అక్కడ కూడా గెలవకపోతే జగన్‌ హవా అంతా ఉత్తుత్తిదే అంటారు. అలా అనిపించుకోకుండా వుంటాలంటే భారీ మెజారిటీతో గెలవాలి. ఏ పదివేలతోనో గెలిస్తే అదో పెద్ద గెలుపు కాదంటారని, కనీసం 50 వేలైనా తెచ్చుకోవాలనే పట్టుదలతో జగన్‌ ఆరేడు రోజులు ప్రచారం చేశారు. ఇక కాంగ్రెస్‌కి కూడా యీ సీటు గెలవడం ముఖ్యమే. తెలంగాణలో ఎటూ ఆశ లేదు. ఇక్కడైనా గెలవకపోతే కిరణ్‌ చాప కిందకు నీళ్లు వచ్చినట్లే. ఇతను అభ్యర్థులను గెలిపించగల సత్తా వున్న నాయకుడు కాడు అని ఢిల్లీలో ప్రచారం జరిగిపోయి, కిరణ్‌ ప్రత్యామ్నాయం వెతకడం మొదలుపెడతారు.

కిరణ్‌ డిఫెన్సులో ఓ పాయింటు వుంది. సరిగ్గా రైల్వే బజెట్‌, జనరల్‌ బజెట్‌ యిప్పుడే వచ్చి పడ్డాయి. రెండూ చెరో రకంగా బాదాయి. అందువలన ధరలు పెరిగిన కోపంతో ఓటరు కాంగ్రెస్‌కు వ్యతిరేకంగా ఓటేశాడు అని చెప్పుకుని తప్పించుకోవచ్చు. కాంగ్రెస్‌ ఓడిపోతే ఓటర్లు జాతీయ పార్టీలను తిరస్కరించినట్టు, అవినీతిని ఎండగట్టినట్టు కొందరు మేధావులు వ్యాఖ్యానించవచ్చు. నమ్మకండి. మనవాళ్లకు ఏది జాతీయపార్టీయో, ఏది ప్రాంతీయపార్టీయో సరిగ్గా అవగాహన లేదు. ఆ మాటకు వస్తే పార్టీలకే లేదు. టి-కాంగ్రెస్‌వారు ఉపప్రాంతీయ పార్టీ కంటె అన్యాయంగా మాట్లాడుతూంటే వాళ్లది జాతీయపార్టీ అని ఎలా అనుకుంటాం? ఇక అవినీతి - లిక్కర్‌ మాఫియా విషయాలు బయటకు వచ్చాక కాంగ్రెస్‌ పట్ల ఏవగింపుతో జనాలు ఓట్లేయలేదంటే నమ్మకండి. ఆ లిక్కర్‌ ప్రవాహంలో అన్ని పార్టీల వాళ్లూ తడిసి ముద్దయినవారే !

కోవూరులో జగన్‌కు పాతికవేల కంటె మెజారిటీ వస్తే కాంగ్రెస్‌, టిడిపికి మూడిందే. అందువలన ఎలక్షన్‌ ట్రెండును గమనించగానే ఆఖరి క్షణంలో వారిద్దరి మధ్య టై అప్‌ కుదరవచ్చు. వారు వీరినో, వీరు వారినో సమర్థించి మెజారిటీ ఇరవై-పాతిక మధ్యలో వుండేట్టుగానే చూడవచ్చు.

ఎప్పటిలాగానే హెచ్చరిస్తున్నాను. ఇదంతా వూహాగానమే. క్షేత్రస్థాయికి వెళ్లి చూసి అధ్యయనం చేసినది కాదు. పూర్తిగా లాజిక్‌తో రాసినదే. జరగకపోతే జరగకపోవచ్చు. జరిగితే మాత్రం ఆశ్చర్యపడనక్కరలేదు. **(సమాప్తం) - ఎమ్బీయస్‌ ప్రసాద్‌ (మార్చి 2012)**

**మార్చి 28 ఎమ్బీయస్‌ : 'రేపు'గారి రేవు**

''రేపు'' నరసింహారావు గారి ఆంధ్రజ్యోతికై రాసిన ''జగన్‌.. ఓ వైపరీత్యం'' ఆర్టికల్‌ యివాళ్టితో పూర్తయింది. నిన్నటి పేపరు రెండో పేజీలో అరపేజీ కంటె పెద్ద ఆర్టికల్‌ వచ్చింది. దాని లీడ్‌ ఫ్రంట్‌ పేజీలోనే వేశారు. దానిలో జగన్‌ను చాకిరేవు పెట్టేసిన ''రేపు'' నరసింహారావు గారి గురించి ఓ రెండు మాటలు - ఇప్పుడు వ్యక్తిత్వ వికాస నిపుణులుగా పేరు పొందిన సి. నరసింహారావుగారి పేరుకు ముందు వున్న ''రేపు'' సినీనటులు చలపతిరావుగారు తెరపై చేసిన విన్యాసాల గురించి వర్ణించడానికి ఉపయోగించే ''రేపు'' కాదు. ఇది తెలుగు. ఆ పేరుతో ఆయన మానసిక విశ్లేషణ చేసే మాసపత్రిక నడిపేవారు. 1976-77 ప్రాంతాల్లో ప్రారంభించారనుకుంటా. అప్పట్లో అలాటి పత్రిక తెలుగులో వుండేది కాదు. ఏ ప్రాంతీయ భాషలోనూ లేదేమో కూడా. ఫ్రాయిడ్‌ సిద్ధాంతాలను తెలుగులోకి అనువదించి చెపుతూ, మానసిక సమస్యలు చెప్పుకునేవారికి సలహాలు యిస్తూండేవారు. అయితే వీటితోనే పత్రిక నడవడం కష్టం కదా. అందువలన పబ్లిక్‌ ఫిగర్స్‌ చేసే చేష్టల వెనుక వారి మానసిక వికారం ఎలా వుండి వుంటుందో ఊహిస్తూ వ్యాసాలు రాసేవారు.

వాటిల్లో నాకు బాగా గుర్తున్నది - ఎమర్జన్సీ విధించడానికి ఇందిరా గాంధీ విపరీత మనస్తత్వం ప్రేరేపించిందనీ, ఆమె బాల్యం నుండి అభద్రతాభావంతో బాధపడిందనీ, దానికి కొనసాగింపుగానే యిలాటి అప్రజాస్వామిక చర్యకు పాల్పడిందనీ రాసిన వ్యాసాలు. ఏ వ్యక్తిదైనా సైకాలజీ తెలియాలంటే అతను సైకియాట్రిస్టు దగ్గరకి వెళ్లి 'కోచ్‌' ఎక్కాలి. ఐదారు సెషన్స్‌ గడపాలి. సైకియాట్రిస్టు అతన్ని కాస్త ట్రాన్స్‌లోకి తీసుకెళ్లి రకరకాలుగా ప్రశ్నలు వేసి, అప్పటిదాకా నిద్రాణమై, గుప్తంగా వున్న - చాలా సందర్భాలలో ఆ వ్యక్తికే తనకు అలాటి అనుభవాలున్నాయని, ఆ రకమైన ఆలోచనలున్నాయనీ గ్రహింపు వుండదు- అనుభవాలు, ఆలోచనలు బయటకు లాగి, ఆ వ్యక్తి వ్యక్తిత్వం ఫలానా, ఈ రోజు అతని భయాలకు, వింత చేష్టలకు కారణం ఫలానా అని నిర్ధారిస్తాడు.

ఇందిరా గాంధీ యీయన క్లినిక్‌కి వచ్చి అలాటి ట్రీట్‌మెంట్‌ పొందితే తప్ప యీయనకు ఆవిడ గురించి తెలిసే అవకాశం లేదు. ఆవిడ రాకపోవడం చేత యీయన మీలాగ, నాలాగ పేపర్లో వార్తలు చదివి వూహించేసి రాసేవారు. అటువంటివాళ్లు దేశాధినేతలుగా వుంటే దేశానికి, సమాజానికి ఎంత ప్రమాదమో యీయన రాసిన వ్యాసాలు చదివి ఎవరి కళ్లూ తెరుచుకోలేదు లాగుంది, ఓటర్లు ఇందిరను మళ్లీ అధికారంలోకి తెచ్చేశారు. ఆమె తర్వాత కొడుకు వచ్చాడు, కోడలు వచ్చింది, మనుమడు కూడా వచ్చేశాడు. ఈయన ఇందిర వారసులే మనల్ని యింకా ఏలుతున్నారు.

ఎమర్జన్సీ విధించినందుకు అప్పట్లో ఇందిరపై రగులుతున్న నా బోటిగాళ్లకు యిదంతా ఆలోచించే ఓపిక అప్పుడు లేదు. ఇందిరా గాంధీ మంచిది కాదని యీ పత్రిక ఎడిటరు, పెద్ద మేధావి చెప్పారు. చాలు. సంతోషించేశాం. ఈయన అర్హతల గురించి, చేతిలో వున్న డేటా గురించి మనసులో కూడా ప్రశ్నించుకోలేదు. ఆ ప్రశ్నలన్నీ కాస్త పెద్దయ్యాక తోచాయి. అందరూ నాలాటి అమాయకులు లేకపోవడం చేత, 'ఇదంతా గ్యాస్‌' అని అధికసంఖ్యాకులైన పాఠకులు అనుకోవడం చేత ఆ పత్రిక త్వరలోనే మూతపడింది. కానీ ఒక విభిన్నమైన, విలక్షణమైన పత్రిక నడపడం చేత ఆ పత్రిక పేరు ఆయన పేరుముందు వచ్చి చేరింది. తన పత్రిక మూతవేసినా, తక్కిన పత్రికల్లో రాజకీయనాయకుల మనస్తత్వాలను యిదే ధోరణిలో విశ్లేషిస్తూ వ్యాసాలు రాసేవారు. ఎన్టీయార్‌ గురించి కూడా రాసినట్టు, అవి చదివినట్టు గుర్తు.

కొంతకాలం పోయాక మానసికవికారాల్లోంచి వ్యక్తిత్వ వికాసానికి మరలారాయన. ఆ సబ్జక్ట్‌పై తెలుగులో పుస్తకం రాసిన తొలి రచయిత యీయనే అనుకుంటా. చాలా సక్సెస్‌ అయింది. మళ్లీ అందరికీ తెలిసారు. అప్పుడు ''చెలిమి'' అనే వారపత్రిక తీసుకుని వచ్చారు. ''స్వాతి''కి పోటీ అన్నట్టు ప్రచారం చేశారు. ''ఈనాడు'' గ్రూపుకి చెందిన మార్గదర్శి మార్కెటింగు వారి ద్వారా పంపిణీ చేశారు. మంచి ఆదరణ వచ్చిందనుకుంటూ ''ఈనాడు'' ఏజంట్లు ఉత్సాహపడుతూండగానే హఠాత్తుగా ఆపేశారు. కొన్ని నెలలు కూడా నడిచినట్లు లేదు. మేము ''హాసం'' కూడా మార్గదర్శివారి ద్వారానే పంపిణీ చేశాం. వెళ్లిన ప్రతీచోటా ఏజంట్లు ''చెలిమి'' ప్రస్తావన తెచ్చి, ఆ మ్యాగజైన్‌ పుష్‌ చేయడానికి తాము పడిన శ్రమంతా వ్యర్థమైందని బాధపడేవారు. మీరూ అలాగే చేస్తారా? అని అడిగేవారు. అంత విజయవంతమైన పత్రికను ఆపేయాలని ఒక మానసిక శాస్త్రవేత్త తీసుకున్న హఠాన్నిర్ణయం వెనుక గల మానసిక కారణాలు నన్ను విశ్లేషించమనేవారు. నా వల్ల ఏమవుతుంది? మనది ''రేపు'' బ్యాచ్‌ కాదు. ''నిన్న'' బ్యాచ్‌. గతంలో ఏం జరిగిందో బాగా స్టడీ చేసి, ''ఇవాళ'' గురించి ఆలోచించే బ్యాచ్‌. ఫలానా వారి మెంటాలిటీ యిలాటిది, ''రేపు'' యిలా చేయబోతాడు అని ఖచ్చితంగా చెప్పగల ధీమా లేదు.

నరసింహారావుగారు ఎలా వుంటారో టీవీ చర్చల్లోనే చూస్తున్నాను. ఆయన ఏ సబ్జక్ట్‌ మీద ఏం మాట్లాడబోతారో, ఎవరి తరఫున మాట్లాడతారో నాకు ముందుగానే తెలిసిపోతుంది. ''రేపు'' పత్రిక చదవడం వలన సైకాలజీ గురించి సమకూరిన జ్ఞానం అనుకుంటా! తెలకపల్లి రవిగారు ఏం మాట్లాడతారో కూడా నాకు తెలుసు. కానీ ఆయన వామపక్షవాది అని బోర్డు కట్టుకుని వస్తారు కాబట్టి అది అందరూ వూహించేస్తారు. ఈయన నిష్పక్షపాతంగా, పార్టీ రహితంగా ఆలోచించే మేధావి అనే లేబుల్‌తో వస్తారు కాబట్టి యీయన ఎంత నిష్పక్షపాతమో తెలుసుకోవాలంటే నాలా ''రేపు'' చదివి వుండాలి తెలుసా!

ఆ ''రేపు'' పాఠకుడిగానే నేను యీ వ్యాసాన్ని ఉత్సాహంగా చదివాను. జగన్‌ బాడీ లాంగ్వేజ్‌, కమ్యూనికేషన్‌ స్కిల్స్‌ వంటి సున్నితమైన అంశాలకు, బాల్యంలో ఆయనపై పడిన ప్రభావాలు, పెదతండ్రి హత్య, తాత హత్యకు ఆయన స్పందించిన తీరు - వీటికి వున్న సంబంధం చెప్తారేమో అనుకున్నాను. ఆయన తండ్రి చుట్టూ సాధారణ జనం మూగి మహానాయకుడిగా కీర్తించడం బాల్యం నుండి చూసి చూసి తనూ అలాగే జైకొట్టించుకోవాలనే తపనతో జనజీవితంలోకి వచ్చారని చెప్తారేమోననుకున్నాను. అలా ఏమీ చెప్పలేదు. జగన్‌ వ్యక్తిగత జీవితంలోకి తొంగి చూడనే లేదు. పేపర్లో మనందరం చదివే వార్తలే రాసేసి, ఇలా జరగడానికి కారణం జగన్‌ విపరీత మనస్తత్వం అని తేల్చేశారు. ఆయన దానిలో రాసిన లక్షణాలు దాదాపు అందరు రాజకీయనాయకుల్లోనూ కనబడేవే, వీటికోసం రెండు రోజుల పాటు ఊదరగొట్టాలా అని ఉసూరుమన్నాను.

''రేపు'' సి. నరసింహారావుగారు (క్లుప్తంగా సినరా అందాం) విశ్లేషణ ప్రకారం - ''జగన్‌కు ఎవరి పట్లా వ్యతిరేకత వుండదు, అలా అని అనుకూలతా వుండదు...తన వైఫల్యాన్ని యితరులపై నెట్టివేస్తారు.. సన్నిహితంగా వున్నవారి బలహీనతలను ఎత్తిచూపుతూ వారితో దురుసుగా ప్రవర్తిస్తారు.. భ్రమలతో ఒక ఊహాలోకాన్ని సృష్టించుకుని అదే వాస్తవమని భ్రమిస్తారు.. తన గొప్పదనాన్ని అతిగా ఊహించుకుంటారు..తను దైవాంశ సంభూతుడనుకుంటారు.. తన గొప్పతనాన్ని గుర్తించకపోవడం చేతనే సోనియా అంటే ఆయన వ్యతిరేకత పెంచుకున్నారు.. సమాజమన్నది ఆయన దృష్టిలో అస్పష్టభావన.. ఆయనకు తన కుటుంబసభ్యులతో తప్ప వేరెవరితోనూ అనుబంధం ఏర్పరచుకోలేదు.. సమాజంలో వ్యక్తులందరూ ఆయన కంటికి గణితశాస్త్ర సంకేతాల్లాగ కనిపిస్తారు....'' ఇలా రాసుకుంటూ పోయారు.

పూర్తి ఆర్టికల్‌ చదివాక నాకు అనిపించిందేమిటంటే - జగన్‌ మాట ఎలా వున్నా సినరా గారికి కోళ్లఫారం అబ్సెషన్‌ వుందని ! (సిపిఐ నారాయణగారికి కోడితో అనుబంధం వున్నట్టు) పత్రికారంగంలో దెబ్బ తిన్నట్టే కోళ్ల ఫారం వ్యాపారంలో కూడా పెట్టుబడి పెట్టి దెబ్బ తిన్నారేమోనని నేను సైకో ఎనాలిసిస్‌ చేయబోవడం లేదు. వ్యాసం మొదటిభాగంలో కోళ్లను అపురూపంగా చూసుకునే కోళ్లఫారం వ్యక్తిలాగే జగన్‌ పేదప్రజలను చూస్తారని చెప్పారు. మళ్లీ యింకోచోట కోళ్లఫారంలో పనిచేసే వారిని ఆ యజమాని బాగా చూసుకున్నట్టు జగన్‌ తనతో వ్యాపారంలో కలిసి వచ్చేవారితో సత్సంబంధాలు ఏర్పరచుకుంటారన్నారు. వ్యాపారంలో కలిసి వచ్చేవారిని, ఉద్యోగుల్లా చూడడం ఏమిటో, అదీ 'కోళ్లఫారం (మధ్యలో అదెందుకు వచ్చినట్టు?) ఉద్యోగులను వాళ్ల యజమాని చూసుకున్నట్టు..' అంటూ పోలికెందుకో అర్థం కాలేదు. 'కోళ్లు పెంచేవాడు బాగా చూసుకునేది వాటిని కోసుకు తినడానికే, జగన్‌ కూడా తన అనుయాయులను అదే చేయబోతారు' అని స్ఫురింపచేయడానికి యింత అవస్థ పడ్డారు.

నిజమే కోళ్లు పెంచేది దాని సంతానాన్ని (గుడ్లు) తినడానికి, ఓ పండగనాడు దాన్ని కోసుకు తినడానికి. ఆవును పెంచేది దూడను చూపించి దాని పాలు మనం తాగడానికి, మొక్కను పెంచేది పళ్లు కోసుకోవడానికి. ఇది జీవితసత్యం. లేకపోతే వాటికి నీళ్లు పోయడం, తిండి పెట్టడం ఎందుకు చేస్తాం? ఇది తప్పు అనుకుంటే లోకంలో జనులంతా పాపులే. జగన్‌ ప్రత్యేకత ఏమీ లేదు. ఇంట్లో కోళ్లు పెంచేవాడికి, కోళ్ల ఫారం వాడికి తేడా ఏమిటంటే - మొదటివాడు తనకోసమే పెంచుతాడు. కోళ్లఫారం వాడు కోళ్లను పెంచి బలిష్టంగా చేసి అమ్ముకుంటాడు. రాజకీయాలకు అన్వయిస్తే తన పార్టీ తరఫున ఎక్కువమంది ఎమ్మెల్యేలను, ఎంపీలను గెలిపించుకుని రాష్ట్రంలోనో, కేంద్రంలోనో సంకీర్ణ ప్రభుత్వానికి 'బయటినుండో, లోపలినుండో మద్దతు యిస్తాం, దానికి గాను ఎన్ని కాబినెట్‌ పోస్టులిస్తావ్‌? మా రాష్ట్రానికి ఎన్ని నిధులిస్తావ్‌?' అని బేరమాడడం లాటిది. ఇది ప్రతీ పార్టీ చేసేదే ! ఇది వైపరీత్యం కానేరదు.

కోళ్లు సరే, కోళ్లఫారం కానీయండి మరోటి కానీయండి - ఉద్యోగులను బాగా చూసుకోవడంలో వైపరీత్యం ఏమిటో అర్థం కాలేదు. ఉద్యోగి తన టాలెంటును ఒక ధరకు యజమానికి అమ్ముకుంటాడు. ఆ టాలెంటు వున్నంతకాలమే యజమాని అతన్ని ఉపయోగించుకుని ఆ తర్వాత తీసేస్తాడు. అది యిద్దరు వ్యక్తుల మధ్య ఒప్పందం. ఉద్యోగికి వేరో చోట ఎక్కువ జీతం పలికినా, యజమానికి అదే జీతానికి ఎక్కువ టాలెంటు వున్న ఉద్యోగి దొరికినా ఒప్పందం ఖతమ్‌. దానిలో మనసు ఎక్కణ్నుంచి వచ్చిందో నాకు అర్థం కాలేదు. యజమానిగా జగన్‌ గురించి చెప్పాలంటే ''సాక్షి'' పెట్టి జర్నలిస్టుల జీతభత్యాలు పెంచినది జగనే అంటారు. దాని కారణంగా తక్కినవాళ్లు కూడా పెంచాల్సి వచ్చిందట. జగన్‌ విషయంలో సినరా గారికి ప్రతీదీ అతిశయోక్తిగానే కనబడింది. జగన్‌ బెంగుళూరు యింట్లో ఉండేవారి కన్నా పనిచేసే సిబ్బంది సంఖ్య ఐదురెట్లు ఎక్కువట. జూబిలీ హిల్స్‌లో వుండేవాళ్లలో యిలాటి సందర్భాలు ఎన్నో. అయితే సినరా గారికి మాత్రం 'అది జగన్‌ తన అసాధారణత్వాన్ని ప్రదర్శించుకునే సాధనం'గా కనబడింది!

ఎవరినైనా శాసించగల, ఆదేశించగల అధికారం తనకు వుందని జగన్‌ గాఢంగా విశ్వసిస్తారంటూ - తన వెంట నిలిచిన ఎమ్మెల్యేలను అవిశ్వాసానికి మద్దతు యిచ్చి శాసనసభ్యత్వాలను కోల్పోవాలని ఆదేశించడాన్ని ఉదాహరణగా చూపారు. గతంలో బోఫోర్స్‌ విషయంలో ఎన్టీయార్‌ తన ఎంపీల చేత రాజీనామాలు చేయించారు. ఇటీవలి కాలంలో కెసియార్‌ తన ఎమ్మెల్యేలను, ఎంపీలను పదేపదే రాజీనామాలు చేయించారు. రాజకీయపు టెత్తుగడల్లో యివన్నీ భాగంగానే చూడాలి తప్ప దానికి సైకో ఎనాలిసిస్‌ ఎందుకు దండగ? 'కాంగ్రెస్‌ పార్టీని బెదిరించి, భయపెట్టి లొంగదీసుకోవడం సాధ్యపడదని జగన్‌ గుర్తించ నిరాకరిస్తారు' అంటారు సినరా. మమతా బెనర్జీకి తెలుగు రాదు కాబట్టి కానీ యిది చదివి వుంటే ఫక్కున నవ్వేది. కాంగ్రెస్‌ పార్టీని ఎలా బెదిరించాలో కరుణానిధికి తెలుసు, మమతకు తెలుసు, ఇప్పుడు ములాయంకు తెలుసు. రేపు ఉపయెన్నికలలో జగన్‌ పార్టీ గణనీయంగా సీట్లు గెలుచుకుంటే భయపడి, అతనితో బేరాలాడడానికి కూడా కాంగ్రెస్‌ సిద్ధపడుతుందని అందరికీ తెలుసు. చంద్రబాబుగారు స్పష్టంగా ఆ విషయం చెపుతున్నారు కూడా. బెదరదంటూ కాంగ్రెస్‌ను సినరా గారు అంత ఎత్తులో కూర్చోబెట్టడం ఎందుకో మరి!

జగన్‌కు తన పార్టీ కూడా ప్రధానమైనదిగా అనిపించదట. తనే గొప్పవాడిగా అనుకుంటారట. (ఆ మాట కొస్తే యీ లక్షణం ఎన్టీయార్‌ చూపించారు. 'నా పార్టీ నాతోనే పుట్టింది, నాతోనే పోతుంది' అని పబ్లిగ్గా చెప్పారు). దీనికి ఉదాహరణగా సినరాగారు చెప్పినదేమిటంటే - పార్టీ జిల్లా కన్వీనర్ల జాబితాలు అవీ పెద్దగా పట్టించుకోరట. ఎవరో తయారుచేసి పట్టుకుని వస్తే వాటినో సారి పరిశీలించి ఆమోదముద్ర వేస్తారుట. దీనిలో తప్పేముంది? దీన్నే ఆర్ట్‌ ఆఫ్‌ డెలిగేషన్‌ అంటారు. ఇది చేతకాకనే చంద్రబాబు 60 ఏళ్లు దాటినా రోజుకి 18 గంటలు పని చేయాల్సి వస్తోంది. తన అనుచరగణాన్ని జగన్‌ నమ్ముతున్నారని దీని అర్థం. నిజానికి జగన్‌ ఎప్పుడు చూసినా ఓదార్పుయాత్రల్లో మునిగి వుంటే ఆయన వ్యాపారాలు ఎలా నడుస్తున్నాయా అని ఆశ్చర్యపడుతూ వుంటాను నేను. అంటే ఎక్కడికక్కడ పనులు అప్పగించేశారన్నమాట. తను జైలుకి వెళ్లినా పార్టీ ఆగకుండా కంటిజెన్సీ ప్లాన్‌ సిద్ధం చేసి వుంచారంటున్నారు. ఆయన తక్కిన వ్యాపారాలు ఎలా నడుస్తున్నాయో నాకు తెలియదు కానీ ''సాక్షి'' పేపరు మాత్రం బాగానే నిలదొక్కుకుంది. సాక్షి టీవీ ఛానెల్‌ అంత బాగా నడుస్తున్నట్టు లేదు. ఒక విపరీత మనస్తత్వం కలిగి, ఎవర్నీ నమ్మని మనిషి నడిపే సంస్థల్లా లేవవి.

సిబిఐ విచారణ పూర్తి కాకుండానే తన సైకో ఎనలిటికల్‌ శక్తితో సినరాగారు గ్రహించిన విషయం ఏమిటంటే ఈ 26 జీవోల ద్వారా జగన్‌ ఒక్కడే లబ్ధి పొందాడట. ఆయన రాసినది యిది - ''...(జీవోల జారీ) యీ అక్రమాలన్నింటి కారణంగా, తానొక్కడే లబ్ధిపొందాడన్న అంశాన్ని మరుగున పరుస్తూ (జగన్‌) యీ అక్రమాలకు పాల్పడిందెవరని ప్రశ్నించబోతారు. ఈ జీవోల విడుదలకు కారకులైన వారందరికీ సుప్రీంకోర్టు నోటీసులు జారీ చేయగానే..నేరస్తులు వారయితే ఏ సంబంధం లేని తమను విచారించడమేమిటనే కుతర్కాన్ని జగన్‌ వర్గీయులు లేవదీశారు..'' నోటీసులు అందుకున్న మంత్రులు, ఐయేయస్‌లు యిది చదివి ఎంత నవ్వుకుంటారో మరి! వాళ్లెవరికీ వాటాలు లేకుండానే సంతకాలు పెట్టారని యీ పెద్దమనిషి సర్టిఫికెట్టు యిచ్చారు.

సినరాగారి యింకో అబ్సెషన్‌ - 'భ్రమాపూరిత ఆలోచనలు' ఈ పదం చాలాసార్లు వాడారు. ఇది చదివాక ఆయనదే భ్రమాపూరిత ఆలోచన అనిపించింది నాకు, ఆయనంత సైకాలజీ చదవకుండానే ! భ్రమాపూరిత ఆలోచనలలో చిక్కుకున్న జగన్‌ ప్రజలకు అన్యాయం జరుగుతోందని విశ్వసిస్తూ వుంటారంటూ ఉదాహరణగా ఆయన ఓ విషయం రాశారు - వైయస్సార్‌ ఉన్నప్పటి కంటె యిప్పుడు ఫీజుల చెల్లింపుకై నాలుగైదు రెట్ల సొమ్మును ప్రభుత్వం ఖర్చు చేస్తున్నా ఆ గణాంకాలు ఆయన మనసు మార్చడం లేదట. జగన్‌ మాట వదిలేయండి, కాలేజీల నడగండి, ఎంత రావాలి, ఎంత యిస్తున్నారు, ఫీజుల చెల్లింపు విషయంలో ఎలాటి మార్పులు చేశారు.. యివన్నీ వాళ్లు చక్కగా చెప్తారు. చెప్పినా వాళ్లూ భ్రమాపూరిత ఆలోచనలలో చిక్కుకున్నారనగలరీయన.

జగన్‌ను ప్రజలు ఆదరిస్తున్నారని ఒప్పుకుంటూనే ఎందుకు ఆదరిస్తున్నారు? అంటూ సినరాగారు కారణాలు చెప్పారు. అవి చాలామంది నాయకులకు అన్వయించవచ్చు. ఏ వ్యక్తి అయినా సరే తనలో ప్రత్యేకత వుందని తనను తాను నమ్మాలి, అప్పుడే ఇంకోర్ని నమ్మించగలుగుతాడు. సభలో మాట్లాడడానికి నిలబడ్డ వ్యక్తి తన ఎదుట కూర్చున్నవారి కంటె తనకు ఎక్కువ తెలుసని అనుకుంటేనే నోరు తెరవగలడు. నా పాఠకుల కంటె నాకు విషయగ్రహణలో కాని, భావప్రకటనలో కాని ఎక్కువ నేర్పు వుందనుకుంటేనే యీ నాలుగు అక్షరాలూ రాయగలను. ప్రస్తుతం సగటున రోజుకి రెండు ఆర్టికల్స్‌ రాసే నేను రచనావ్యవసాయంలో తొలి 22 సం||ల పాటు ఏడాదికి ఒకటి కూడా రాయలేదంటే నమ్మగలరా? అప్పట్లో నాలోని విమర్శకుడు నాలోని రచయితను తొక్కేసేవాడు. ప్రజానాయకుడు అవుదామనుకునేవాడు యిలాటి అంతర్విమర్శకుడి మాటలు వింటూ సాధ్యాసాధ్యాలను లెక్కిస్తూ కూర్చుంటే మనలాగ గట్టుమీదే వుండిపోతాడు. గెలవకేం చేస్తాను? అనుకున్నవాడే లీడర్‌. 1983లో ఎన్నికల సభల్లో ఎన్టీయార్‌ తను ముఖ్యమంత్రిని అవుతానని చెపితే ఆయన తప్ప ఎవరూ నమ్మలేదు. మహా అయితే ఏ 100 సీట్లో గెలుచుకుని బలమైన ప్రతిపక్ష నాయకుడు అవుతాడు అనుకున్నారు. కానీ ఆయన తనను తాను నమ్మాడు, దాన్ని బట్టి అవతలివాళ్లు నమ్మారు.

మొన్న 2009లో వైయస్‌ కూడా అదే పని చేశారు. తన పార్టీ వాళ్లే 'ఓడిపోతాం' అంటున్నా 'గెలుపోటముల బాధ్యత నాదే, నేను ఎలక్షన్‌ వాగ్దానాలు పెద్దగా చేయను, చేసిన రెండూ మాత్రం అమలు చేస్తాను' అంటూ ఎన్నికలను ఒంటి చేతి మీద నడిపించాడు. ప్రజలు అతని మాట నమ్మారు. చంద్రబాబు ఎన్నో వాగ్దానాలు చేశారు. కానీ అవి మంచివనీ, ఆచరణసాధ్యమనీ ఆయనే నమ్మలేదు. ఆయన ఫిలాసఫీకి అవి చుక్కెదురు. తను నమ్మకపోవడంతో ఎదుటివాళ్లనూ నమ్మించలేకపోయారు. ఓట్లు పడలేదు. యుద్ధంలో విజయం మనదే అంటూ సైనికులను పురికొల్పాలంటే గెలిచితీరతాం అని సేనాపతి తనను తాను హిప్నోటైజ్‌ చేసుకోవాలి. జగన్‌ అదే చేస్తున్నారు. అందులో వింతేం లేదు. నాయకులందరికీ వుండే సామాన్యగుణమది, వైపరీత్యం కాదు.

సినరా గారి దృష్టిలో - 'విపరీత మనస్థితితో సాధ్యాసాధ్యాలు అవగతం చేసుకోలేనివారే తాము మొదట్లో ఎంచుకొన్న విధానానికి కఠినంగా అంటిపెట్టుకుపోయేవారి తరహా జగన్‌ది'. నిజానికి జగన్‌ మొండిగా వెళ్లకుండా, విధానాలు మారుస్తున్నారనే నేనంటాను. ఎమ్మెల్సీ ఎన్నికల సందర్భంగా కాంగ్రెస్‌ వారితో లోపాయికారీ పొత్తు పెట్టుకున్నారు. మేకపాటిచే రిజైన్‌ చేయించి సబ్బం హరి చేత చేయించలేదు. కాంగ్రెస్‌లో వుండగా సమైక్యవాదం బ్యానర్‌తో హై కమాండ్‌ను యిరుకున పెట్టి, స్వంతంగా పార్టీ పెట్టాక సమైక్యం విడిచి పెట్టారు. తెలంగాణ సెంటిమెంటు పేరు చెప్పి తెరాసతో రాజీ పడ్డారు. మెహబూబ్‌ నగర్‌ ఉపయెన్నికలో పోటీ పెట్టకపోవడం యిలాటి స్ట్రాటజీలో భాగమే. వైయస్‌లో వుండే ధీమా, రాజీలేని ధోరణి జగన్‌లో కనబడటం లేదనదే నా ఫిర్యాదు. చంద్రబాబులాగ రాజకీయపు టెత్తులపై ఆధారపడుతున్నారని నా పరిశీలన.

జాలి ద్వారా ఓట్లు పొందాలని చూడడం కూడా వైపరీత్యం కానే కాదు. కాంగ్రెస్‌ అధ్యక్ష ఎన్నికలలో సుభాష్‌ చంద్ర బోసు తను అస్వస్థుడిగా వున్న ఫోటోలతో ప్రచారం చేసుకున్న దగ్గర్నుంచి గమనిస్తూ రండి. ఇందిర పోయిందన్న సింపతీ వోటు రాజీవ్‌కి, రాజీవ్‌ పోయాడన్న సింపతీ వోటు కాంగ్రెస్‌కు, నాదెండ్ల కూలదోశాడన్న సింపతీ ఓటు ఎన్టీయార్‌కీ వచ్చాయి. 2004 ఎన్నికలలో చంద్రబాబు పోస్టర్లు గుర్తున్నాయా? నక్సలైటు దాడి నుండి రక్తసిక్తమైన దుస్తులతో బయటపడిన ఫోటో పోస్టర్లతో సింపతీ ఓటుకై ప్రయత్నించలేదా? ఎటొచ్చీ వైయస్సార్‌ పాదయాత్ర చేసి సొమ్మసిల్లి పడిపోయాడన్న సింపతీ ఎక్కువై పోయి ఓ 50 లక్షల ఓట్లు తక్కువవచ్చాయి. ఇప్పుడు వైయస్‌ పట్ల సింపతీని ఎన్‌క్యాష్‌ చేసుకుందామని జగన్‌ చూడడం సినరాగారికి వింతగా కనబడుతోంది. 'ప్రజలు జాలితో తన పట్ల ఆదరణ కనపరుస్తున్నారని తెలుసుకోక తను అసాధారణ వ్యక్తి అనే దానికి యిది రుజువు అని జగన్‌ అనుకుంటార'ని సినరా రాస్తున్నారు.

ప్రజలు నాయకుడి వారసుల పట్ల జాలి చూపిస్తారు నిజమే కానీ దానికి ప్రతిగా వాళ్లు తమకు మేలు చేయగలరా లేదా అన్నది చూసుకుంటారు. ఎంజీయార్‌ మృతి పట్ల జాలికై జయలలిత, జానకి యిద్దరూ పోటీ పడ్డారు. ఎమ్జీయార్‌ వారసురాలిగా జయలలితకు వచ్చిన గుర్తింపు జానకికి రాలేదు. వైయస్‌ మృతి పట్ల జనాల్లో కలిగే జాలి జగన్‌కు, షర్మిళకు సమానంగా ఉపయోగపడుతుందా? అబ్బే. వీరిలో జగన్‌ ప్రజానాయకుడు కాబట్టి అతను తమను ఉద్ధరించగలడన్న నమ్మకంతో జనాలు అతన్ని ఆదరిస్తారు. అతను బలమైన నాయకుడు కాదని తేలిన రోజున విడిచిపెడతారు. ఎన్టీయార్‌ మృతి పట్ల సింపతీ లక్ష్మీపార్వతికి ఉపయోగపడలేదు కదా! ఆమె నాయకురాలు కాదని జనాలు అనుకున్నారు.

జగన్‌ సోనియాపై పగబూనడం తనకు సిఎం పోస్టు యివ్వలేదు కాబట్టి అని మీరూ నేనూ అనుకుంటాం. సినరాగారు దానికి యింకో కారణం కూడా కనిపెట్టారు. (తను అసాధారణ వ్యక్తినన్న విషయం సోనియా గుర్తించలేదన్న అంశం జగన్‌లో ఆమె పట్ల తీవ్రవ్యతిరేకతను ప్రేరేపించిందట. వాహ్‌) దేశంలోనే కాదు, ప్రపంచంలోనే ఎటు చూసినా యిలాటి రాజకీయ కక్షల ఉదంతాలు కోకొల్లలుగా కనబడతాయి. ఉత్తరాఖండ్‌ సిఎం విషయంలో జరుగుతున్నదేమిటో చూడండి. తనని గద్దె దింపినందుకు ఎడ్యూరప్ప బిజెపి హై కమాండ్‌పై కోపంగా లేరా? పార్టీలో తనకు నెంబర్‌ వన్‌ స్థానం యివ్వనందుకు అలిగి బయటకు వెళ్లి కొత్త పార్టీ పెట్టడంలో ఎన్‌ జీ రంగా రికార్డును ఎవరైనా బద్దలు కొట్టగలరా? తనకు కాకుండా లక్ష్మీపార్వతికి నెంబరు టూ స్థానం యివ్వడం చేతనే కదా, చంద్రబాబు ఎన్టీయార్‌ను దింపేసినది! మరి వీళ్లందరూ మానసిక రోగులేనా?

జగన్‌లో సినరాగారికి ఒక్క మంచి లక్షణం కనబడలేదు. సిగరెట్టు కాల్చకపోయినా, మద్యం తాగకపోయినా, మితాహారానికి కట్టుబడినా, పార్టీ వార్షికోత్సవం నిరాడంబరంగా జరిపినా - అన్నిటిలోనూ సినరా గారికి తప్పే కనబడింది. జగన్‌ ఎవరితోనూ సవ్యమైన మానవసంబంధాలను ఏర్పరచుకోలేదని పదే పదే చెప్పారు. నిజానికి జగన్‌ తన పార్టీ తరఫున మాట్లాడే ప్రతినిథులుగా (స్పోక్స్‌మెన్‌) చాలామందిని పెట్టుకున్నారు. టీవీ చర్చల్లో వారందరూ చాలా చక్కగా మాట్లాడతారు. వారందరికీ ఎక్స్‌పోజర్‌ వస్తోంది. తర్వాతి రోజుల్లో వీరిలో ఎందరికి టిక్కెట్లు యిస్తారో, ఎందరికి ప్రాముఖ్యత యిస్తారో యిప్పుడే తెలియదు. పార్టీ బలపడిన కొద్దీ ఆ విషయాలు బయటపడతాయి. 'యూజ్‌ అండ్‌ త్రో' విధానం మన రాష్ట్ర రాజకీయాల్లో చాలాకాలంగానే చూస్తున్నాం కాబట్టి అలాటిది జరిగినా అది కూడా వైపరీత్యం అనుకోవడానికి లేదు. ఓహో యీయనది కూడా ఆయన పద్ధతే నన్నమాట! అనుకుని వూరుకుంటాం.

సినరాగారు జగన్‌ మతాన్ని కూడా వదలలేదు. జగన్‌ బాబు, రామోజీ వంటి కొందరిని పరమశత్రువులుగా పరిగణిస్తూ వారు తనపట్ల సైతాన్‌లు అనుకుంటారట. దానికి క్రైస్తవం కావడం కారణమట. తక్కిన రాజకీయనాయకులు హిందూపురాణాలను ప్రస్తావించరా? తాము పాండవులమంటారు. ఎదుటివారు కౌరవులంటారు. ఎన్టీయార్‌ రాజకీయరంగప్రవేశం చేస్తూనే ప్రకాశం గారి గురించి ఏదో పొరపాటు మాట్లాడి, సరిదిద్దుకుంటే వెంటనే కాంగ్రెస్‌ నాయకులు - 'రామారావు రంగప్రవేశం మయసభలో దుర్యోధనుడి అవస్థలా వుంది' అని ఎద్దేవా చేశారు. జస్టిస్‌ శ్రీకృష్ణ కమిటీ వేసినపుడు 'కృష్ణమాయ', కృష్ణగారడీ అంటూ తెలంగాణ నాయకులనుండి మీడియా వరకూ అందరూ యాగీ చేశారు. దానికి కూడా మతపైత్యమే కారణమా? ఇలా ప్రతీదాన్ని భూతద్దంలో చూసి సినరాగారే భ్రమాస్పదులై పోయారు. రెండు రోజులు వరుసగా ఆయన ఆర్టికల్‌ చదివేసరికి నేనూ వాటివలన ప్రభావితుడనై పోయి, 'అవునూ, దీనితో బాటు వేసిన సినరాగారి ఫోటో చక్కటి కేశసంపదతో పాతఫోటోలా అనిపించడం నా చిత్తభ్రమా? లేక ఆయన తనను తాను అలా ప్రెజెంట్‌ చేసుకుందామని చూడడం అదో రకమైన వైపరీత్యం కాదనుకోవడం నా పైత్యప్రకోపమా?' అన్న ఆలోచనలో పడిపోయాను. **(సమాప్తం) - ఎమ్బీయస్‌ ప్రసాద్‌ (మార్చి 2012)**

**మార్చి 31 ఎమ్బీయస్‌ : చిరూ - సెంట్రిపెటల్‌ ఫోర్సూ**

ఫిజిక్స్‌ చదివినవారి కందరికీ సెంట్రిపెటల్‌ ఫోర్సు గురించి తెలుసు - అది బయటతిరిగే వస్తువులను కేంద్రం వైపు ఆకర్షించేస్తుంది. చిరంజీవిగారు కూడా ఆ కేంద్రాకర్షణశక్తికి వశమైపోయి కేంద్ర ప్రభుత్వంలోకి వెళ్లిపోతున్నారు. ఇలా రాజ్యసభకు పంపించేయడాన్ని ఇంగ్లీషులో 'కిక్‌డ్‌ అప్‌స్టయిర్స్‌' అంటారు. పైకి పంపించినట్టు ఘనంగానూ కనబడుతుంది, ఇక్కడ కాలికీ చేతికీ అడ్డు రాకుండా చూసుకున్నట్టూ వుంటుంది. దాన్ని తెలుగులో చెపితే బాగుండదు కాబట్టి చెప్పుకోవద్దు. 'మీరు రాష్ట్రం పట్టనంత నేత. దేశంలో చాలా ప్రాంతాల్లో తెలుగువారున్నారు, వారందరికీ మీ అభిమానులే, మీరు వాళ్లందరినీ చూసుకోవాలి' అంటూ ఢిల్లీకి తీసుకెళ్లి కుదేస్తున్నారు. రాజ్యసభ సభ్యత్వం యివ్వడమే చిరుకి గొప్ప వరం అన్నట్టు బిల్డప్‌ ఒకటి. అసలిది ఎప్పుడో రావలసినది. ఇద్దామనుకుంటే వేరే రాష్ట్రం కోటాలోనైనా యిచ్చేయాల్సింది. అలా జాగు చేసి, చేసి అసలు యిస్తారో లేదోనని సస్పెన్స్‌లో పెట్టి చివరకు యిచ్చారు.

కాంగ్రెస్‌ రాజ్యసభ లిస్టులో రేణుకా చౌదరికి యివ్వడానికి కారణం ఆమె సోనియాకు, రాహుల్‌కు సన్నిహితంగా వుండడం. గత 14 ఏళ్లగా కాంగ్రెస్‌ కమ్మవారిని రాజ్యసభను పంపలేదని కనిపెట్టారు. ఆవిడ తెలంగాణ వ్యక్తి అయినా (అక్కడే స్థిరపడి, ఖమ్మంకు ప్రాతినిథ్యం వహిస్తున్నారు) వేర్పాటువాదాన్ని వ్యతిరేకించే సమైక్యవాది. ఆవిడకు యివ్వడంతో బాటు వేరు తెలంగాణకై వీరప్రలాపాలు పలికిన కేకేకు యివ్వకపోవడంతో కేంద్రం తెలంగాణ విషయంలో తన ప్రణాళిక ఏమిటో చెప్పేసింది. ఈ మధ్యలో లాభపడ్డది రాపోలు ఆనంద భాస్కర్‌ ! ఈయన పేరు ఏ పేపరు వారి ఊహకూ అందలేదు. తెలంగాణ, బిసి లెక్కల్లో వచ్చిందట. చేనేత వర్గాల వ్యక్తికి 20 ఏళ్ల తర్వాత యిస్తున్నాం అని బొత్స నచ్చచెప్పారట. ఎవరికీ తెలియని వ్యక్తికైనా యిస్తాం తప్ప నీకివ్వం అని కేకేను కేకేసి చెప్పినట్టయింది.

కేకేకు మద్దతుగా నిలిచిన టి-కాంగ్రెస్‌ ఎంపీలు యిప్పుడు ఏం చేయబోతారో చూడాలనుకుంటున్నారా? కేకేయే ఏమీ చేయరు. రాజీనామా చేసి తెరాసలో చేరరు. వీళ్లంతా కాంగ్రెస్‌ కొమ్మమీద కూర్చుని కావుకావు మనేవారే. బయటకు వెళితే ఏమైందో కేకేకు యింకా గుర్తుండి వుండే వుంటుంది. తెలంగాణావాదులను విస్మరించినట్టు వుండకూడదని పాల్వాయికి యిచ్చారు. ఆయన ఎప్పుడో ఆర్నెల్లకూ, ఏడాదికీ నేనూ వున్నానంటారు తప్ప గట్టిగా మాట్లాడడం మానేసి ఏడాది అయింది. అలా హై కమాండ్‌ను యిబ్బంది పెట్టకుండా వుండేవారికే తాయిలాలు అని అందరికీ అర్థమయ్యేట్లు చెప్పారు ఢిల్లీవారు. అలాగే జి సంజీవరెడ్డి హై కమాండ్‌ను ఎదిరించి, ఐయన్‌టియుసి కాంగ్రెస్‌లో భాగం కాదని కూడా అనేయడంతో ఆయన్నూ పంపించివేశారు. దాసరి చేసిందేమీ లేదు కాబట్టి పంపేశారు.

రాజ్యసభ సీటు గురించి టిడిపిలో అసాధారణంగా చాలా రచ్చే జరిగింది. ఇంత బహిరంగంగా తిరగబడడం చాలా వింతగా వుంది. కాంగ్రెస్‌ బాటలో టిడిపిలో కూడా ప్రజాస్వామ్యం పురి విప్పుకుంటున్నట్టుంది. ఆర్థికంగా పార్టీకి పరిపుష్టి కలిగించిన రమేష్‌కు టిక్కెట్టు యిస్తే తప్పేముందో నాకు తెలియలేదు. కార్యకర్తలకు కాకుండా కాంట్రాక్టర్లకు యిస్తారా? అని హుంకరించే యీ పెద్దలందరూ ఎన్నికల వేళ నిధుల కోసం పార్టీ హై కమాండ్‌ కేసి చూడడం లేదా? 'నేను ప్రజల మధ్య పనిచేశాను. ఎవడికీ చుక్క సారా పోయించనక్కరలేదు, పచ్చనోటు యివ్వనక్కరలేదు, టిక్కెట్టు యివ్వండి చాలు' అని అనగలరా? 'అవతలివాళ్లు ఓటుకి 500 యిస్తున్నాడు, మనం 700 యివ్వాలి, లేకపోతే గెలవడం కష్టం' అని వూదరగొట్టేవాళ్లే కదా. పార్టీ అధ్యక్షుడు తన జేబులోంచి పెడతాడా?

ఇక దేవేందర్‌ గౌడ్‌కి యివ్వడం గురించి తలసాని, అరవింద్‌ గౌడ్‌, కోడెల మండిపడ్డారు. దేవేందర్‌ బయటకు వెళ్లినపుడు తమచేతనే తిట్టించి యిప్పుడు మళ్లీ అతనికే పట్టం కట్టడమేమిటనే బాధ అర్థం చేసుకోదగినదే. కానీ బాబు బాధ బాబుది. రాజ్యసభలో హిందీ, ఇంగ్లీషు భాషల్లో మాట్లాడి టిడిపి యిమేజిని పెంచగల మనిషి కావాలి ఆయనకు. రాబోయే సంకీర్ణయుగంలో ఢిల్లీలో యితర పార్టీల వాళ్లతో మాట్లాడి కూడగట్టగలగాలి. తలసాని, అరవింద్‌లకు ఆ శక్తి వుందని ఆయనకు తోచలేదు. బాబు వేసిన యీ లెక్కే కాంగ్రెస్‌ రేణుక విషయంలో వేశారట. రాజ్యసభలో గట్టిగా వాదించగల దిట్ట అని కూడా చూశారు. చిరంజీవిపై వాళ్లకు నమ్మకం లేదు. విషయపరిజ్ఞానం వున్నట్టు, దాన్ని బ్రహ్మాండంగా ప్రెజెంటు చేయగల స్కిల్స్‌ వున్నట్టు ఆయన యింకా ప్రదర్శించలేదు. సహాయమంత్రిగా (కాబినెట్‌ ర్యాంకు ఎలాగూ యివ్వరు) ఆఫీసులో కూర్చుని చక్కబెట్టడం వరకు ఫర్వాలేదేమో కానీ, రాజ్యసభలో ప్రతిపక్షాలకు జవాబు చెప్పగల స్థాయి యిప్పటికైతే వున్నట్టు తోచదు. నేర్చుకుంటే ఏదీ కష్టం కాదు. నేర్చుకోవాలంతే.

నిజానికి అసెంబ్లీ ఎన్నికలలో ఓడిపోయాక ప్రతిపక్ష నాయకుడిగా ప్రజాసమస్యలను అధ్యయనం చేసి వుండాల్సింది. అంత ఓపిక చూపలేదు. పార్టీ నడపలేదు. అందర్నీ కట్టగట్టి కాంగ్రెస్‌ చేతిలో పడేశారు. వాళ్లు క్రమంగా చిరంజీవి ప్రాధాన్యతను తగ్గిస్తూ వచ్చారు. ఆయన హైదరాబాదులో వుంటే పీఆర్పీవాళ్లు ఆయన చుట్టూ తిరుగుతున్నారని గ్రహించి ఢిల్లీకి పంపించేస్తున్నారు. ఇక వాళ్లు గాంధీభవన్‌కి రావలసినదే. ఇప్పుడు ఆయన ఖాళీ చేసిన స్థానంలో కాంగ్రెస్‌ కాండిడేటును నెగ్గించవలసిన బాధ్యత ఆయనదే. ఆయన ప్రచారం చేసిన కోవూరులో కాంగ్రెస్‌ ఓటమి పాలవుతే (అవుతుంది) చిరు ప్రభావం ఏమీ లేదని అంటారు. ఇక తిరుపతిలో నెగ్గించకపోతే చిరుకు అనవసరంగా యింపార్టెన్స్‌ యిస్తున్నారన్న సణుగుళ్లు మొదలవుతాయి. అప్పుడు ఢిల్లీలో ఆయన పొజిషన్‌ మరింత వీక్‌ కావచ్చు.

అక్కడకు పంపేముందు అడిగారట - 'ఈ తిరుపతి అగ్నిపరీక్ష తప్పించుకోవడానికి ఓ మార్గం వుంది. కావాలంటే డిప్యూటీ సిఎం ప్లస్‌ హోం మంత్రి అవండి' అని. మామూలు వ్యక్తి అయితే దీన్ని ఒప్పుకునేవారు. ఎందుకంటే ఆ విధంగా స్వంత రాష్ట్రంలో వుండి, తన ప్రజల మధ్య మసలుతూ, ముఖ్యమంత్రికి ప్రత్యామ్నాయంగా ఎదిగే అవకాశాన్ని దొరకబుచ్చుకోవచ్చని! కానీ చిరుకి వున్న సమస్య ఏమిటంటే - ఆయన మెగాస్టార్‌. సినిమాల్లో మానవాతీతుడిగా అభిమానులను మెస్మరైజ్‌ చేసిన నటుడు. వాళ్ల ప్రకారం ఆయన అయితే ముఖ్యమంత్రి కావాలి. లేదా ప్రధానమంత్రి కావాలి. (ఇవాళ కొన్ని టీవీ ఛానెల్స్‌లో ఆయన అభిమానులు పంపిన ఎస్సెమ్మెస్‌లు చూశా - 'అన్నా, రాజ్యసభ తొలిమెట్టు, తరువాతి ప్రధానివి నువ్వే' అంటూ..) తెలుగుతారలు మల్టిస్టారర్స్‌లో పనిచేసి వుంటే వాళ్ల అభిమానులు భూమి మీద వుండేవారు. తెరంతా వీళ్లే కనబడడంతో వాళ్లు ఆకాశంలో తేలుతూంటారు. ఈయన డిప్యూటీ సిఎంగా ఒప్పుకుంటే వాళ్లు మండిపడతారు. అందువలన వాళ్లకు సుదూరంగా ఢిల్లీలోనే వుండాలి.

ఢిల్లీ పాలిటిక్స్‌లో మనవాళ్లను ఎలా ఆడించారో 'మూడో కూటమి మురిపెం'లో రాశాను. చిరంజీవి అక్కడ నెగ్గుకుని వస్తారన్న నమ్మకం నాకైతే ఏమీ లేదు. ఢిల్లీలో గట్టి పదవి ఏదైనా కట్టబెట్టి, ఆఫీసుకి కట్టిపడేశారంటే చాలు. అక్కడే పడి కొట్టుకుంటూ వుంటారు. అలాటి మంత్రిపదవి ఆయనకు కిరణ్‌ దగ్గరుండి యిప్పిస్తారు. ఎందుకంటే చిరుకి తీరిక దొరికిందంటే బొత్స ఆయన దగ్గరకు చేరి మంతనాలు మొదలుపెట్టి కిరణ్‌ చాప కింద నీళ్లు తెస్తారు. అప్పటికీ బొత్స ఢిల్లీ వెళ్లకా మానరు, చిరుతో ముచ్చట్లు చెప్పకా మానరు. కానీ ఎంతైనా హైదరాబాదులో వున్నంత సౌలభ్యం వుండదు కదా. చిరుకి సినిమాలో వేషాలేయాలన్న కుతి పోలేదు. కేంద్రమంత్రిగా వుండి వేషాలు వేస్తానంటే వాళ్లు కళ్లెగరేస్తారు. సినిమాల పట్ల ఉత్తరాదిన మరీ చిన్నచూపు. ఎన్‌డిఏ ప్రభుత్వంలో వుండగా శతృఘ్న సిన్హా వేషాలేయబోయారు. ఆ సినిమాలు పూర్తయినట్లు లేదు. చిరు సినిమాలు వదలకపోతే ఆయన కాబినెట్‌ కొలీగ్స్‌ నుండి గౌరవం పొందడం కష్టమే. చూదాం చిరంజీవిగారి గాలిపటం ఎటెటు వెళుతుందో ! ఆయన తెరమీద వేసిన పాత్రల కంటె నిజజీవితంలో ఎక్కువ మలుపులు వుండేట్టున్నాయి. **- ఎమ్బీయస్‌ ప్రసాద్‌ (మార్చి 2012)**

**మార్చి 33 ఎమ్బీయస్‌ : కారువారి కారు**

విశ్వనాథ సత్యనారాయణగారు ఓసారి సాహితీ సమావేశం ముగించుకుని బయటకు వచ్చి ఇంటికి వెళ్లడానికి నిలబెడ్డారు. ఓ అభిమాని రిక్షా పిలుచురావడానికి వెళ్లాడు. ఓ డబ్బున్న రచయిత కూడా అదే మీటింగునుండి బయటకు వస్తూ విశ్వనాథ వారిని చూసి హేళనగా ''ఓ.. రిక్షా గురించి కాచుకున్నారా? నాకు కారుంది.'' అంటూ కారెక్కాడు. విశ్వనాథవారికి ఒళ్లు మండి ''మీకు కాక వేరెవరికి వుంటుంది 'కారు'?'' అన్నారు. కారుకున్న తెలుగు అర్థం తెలియకపోతే జోకు పేలదు. కారు అంటే పొగరు. నేనే గొప్ప అనుకుని అహంభావంతో కూసే కూతలని కారుకూతలంటారు. మన రాష్ట్రంలో 'కారు' గుర్తు గల వారికి కూడా చాలా కారుంది. దాన్ని జనాలు నిన్న చాలాభాగం దింపేశారు.

'తెలంగాణలో అన్ని చోట్లా తెరాస గెలిచింది. నాగర్‌ కర్నూల్‌లో వాళ్లు బలపరచిన కాండిడేటు నెగ్గాడు. మెహబూబ్‌నగర్‌లో కూడా కాస్తలో తప్పిపోయినట్టే కానీ ఆల్మోస్ట్‌ నెగ్గేశాడు. తెరాస బలం ఏమాత్రం తగ్గలేదు' అని అనుకునేవాళ్లు కాస్త తాపీగా ఆలోచించాలి. 2009 ఎన్నికలతో పోల్చి తెరాస సంపాదించిన ఓట్ల గురించి మాట్లాడితే లాభం లేదు. ఆ ఎన్నికల సమయానికి డిసెంబరు 9 ప్రకటన వెలువడలేదు. డిసెంబరు 9 తర్వాతనే తెలంగాణలో విభజనవాదం బలపడింది. కృష్ణ కమిటీ విధివిధానాలను వ్యతిరేకిస్తూ కెసియార్‌ తన ఎమ్మేల్యేలచే రిజైన్‌ చేయించి ఉపయెన్నికలకు వెళ్లారు. వారితో పాటు బిజెపి వారు నిజామాబాద్‌లో ఉపయెన్నికకు సిద్ధపడ్డారు. వారి మరో ఎమ్మేల్యే సీటు జంటనగరాల్లో వున్నందువలన ఆయన సాహసించలేదు.

జులై 2010లో ఉపయెన్నికలు జరిగాయి. తెరాస, బిజెపి ఘనవిజయం సాధించాయి. ఆ రోజు తెరాసకు పడిన ఓట్లు వారు తెలంగాణకు కట్టుబడినందుకే అని అందరికీ తెలుసు. అప్పుడు ఓటర్లు కాంగ్రెస్‌ను, టిడిపిని శిక్షించినది కూడా - వారు తెలంగాణపై ఎటూ తేల్చకుండా విషయాన్ని నానుస్తూన్నందుకే! అప్పటికీ యిప్పటికీ కాంగ్రెస్‌, టిడిపి విధానంలో మార్పు ఏమైనా వుందా చెప్పండి. అదే కాంగ్రెస్‌! తెచ్చేది, యిచ్చేది మేమే అంటూ అదే స్లోగన్‌ ! అప్పట్లో డియస్‌ గారు 'బంగారు పళ్లెరం' ఆఫర్‌ ఒకటి వుంది. ఈ సారి అదీ లేదు. టి-కాంగ్రెస్‌ ఎంపీలు అప్పుడూ సహకరించలేదు, యిప్పుడూ సహకరించలేదు. 'తెలంగాణవాదం బలంగా వుంది, పోటీ పెట్టవద్దు, సీట్లు మొత్తం తెరాసకు అప్పచెప్పేయండి' అని అప్పుడూ చెప్పారు, యిప్పుడూ చెప్పారు. అప్పుడూ తెలంగాణేతర ముఖ్యమంత్రే, యిప్పుడూ తెలంగాణేతర ముఖ్యమంత్రే. పైగా పిసిసి అధ్యక్ష పదవిలో కూడా తెలంగాణేతర వ్యక్తి వచ్చాడు. తెలంగాణ నుండి ముఖ్యమైన పదవి ఏదైనా యిచ్చారా అంటే డిప్యూటీ సిఎం పదవి ఒక్కటే ! దాని విలువ ఏ పాటిదో మనం చెపితే బాగుండదు. తెరాస వారు ఎప్పణ్నుంచో సంజీవరెడ్డి గారి పోలికను ఉదహరిస్తూ వస్తున్నారు.

2010లో శ్రీకృష్ణ కమిటీ అధ్యయనం నడుస్తోంది. ఇదిగో డిసెంబరు 31కి యీ రిపోర్టు యిలా వెళ్లగానే జనవరి 1 కల్లా తెలంగాణ సూర్యుడు ఉదయిస్తాడు అని కాంగ్రెస్‌వారు చెప్పుకునేవారు. ఇప్పుడు అదీ లేదు. రిపోర్టు యివ్వడం, అటక మీద పడేయడం జరిగాయి. తెలంగాణ యిచ్చే ముహూర్తాలు ఎన్నో చెప్పి దాటబెట్టారు. పండగలన్నారు, పబ్బాలన్నారు, బెంగాల్లో ఎన్నికలన్నారు, ఉత్తరాదిన ఎన్నికలన్నారు, నెలనెలా చిదంబరంగారి ప్రెస్‌ మీట్‌లలో ఆశను యింకా యింకా దిగజారుస్తూ వస్తున్నారు. పార్లమెంటులో టి ఎంపీలు గోల చేసినా, బహిష్కరించినా, యిక్కడ మంత్రులు నిరాహారదీక్ష చేసినా చలించలేదు. సాక్షాత్తూ ప్రధాని మన్‌మోహన్‌గారు సాధ్యపడదని చెప్పేశారు. రాష్ట్రవిభజన అంశాన్ని యుపి ఓటర్లు తిరస్కరించారని తేటతెల్లమయ్యాక కాంగ్రెస్‌ మరింత బిర్రబిగిసిందని అర్థమైంది. విభజనవాది కేకేను పక్కనబెట్టేసి, సమైక్యవాది ఐన రేణుకా చౌదరికి, గట్టిగా మాట్లాడకుండా వున్న గోవర్ధనరెడ్డికి రాజ్యసభ సీటు యివ్వడం ద్వారా, తెలంగాణ గురించి మాట్లాడితే యిదే శిక్ష అని చాటి చెప్పారు.

ఎన్నికల సమయంలో కూడా అప్పుడిస్తాం, యిప్పుడిస్తాం, కాబినెట్‌ ఉపకమిటీ తెలంగాణపై ఆలోచిస్తోంది, ఆ దిశగా అడుగులు వేస్తోంది, అడుగులు వేద్దామాని అడుగుతోంది - యిలాటి కబుర్లు కూడా చెప్పలేదు. తెచ్చేటప్పుడు తెస్తాం, యిచ్చేటప్పుడు యిస్తాం, సరైన సమయంలో సరైన నిర్ణయం అంటూ అదే దంపుళ్లపాట. తెలంగాణ అంశంపై తమ మంత్రులు రిజైన్‌ చేసి వెళ్లగా పట్టించుకోలేదు సరికదా, వారిపై పోటీ పెట్టి ఓడించాలని చూశారు. దీని ప్రకారం చూస్తే కాంగ్రెస్‌పై 2010 కంటె ఎక్కువ కోపంగా వుండాలి. అప్పట్లో ప్రజలకు కాంగ్రెస్‌ పట్ల బెనిఫిట్‌ ఆఫ్‌ డౌట్‌ వుండింది. ఇప్పుడు డౌటే లేదు. కాంగ్రెస్‌ యిచ్చేదీ లేదు, చచ్చేదీ లేదు అని అనుకోసాగారు. అలాటప్పుడు కాంగ్రెస్‌కు అప్పటికంటె తక్కువ దారుణమైన ఫలితాలు రావాలి. వచ్చాయా? లేదే ! కాంగ్రెస్‌కు స్టాండర్ట్‌గా వుండే వచ్చే ఓట్లశాతం 30% అనుకుంటే 2010లో ఆ పన్నెండిటిలో ఆ అంకె దాటినవి రెండే స్థానాల్లో. 20% కంటె ఎక్కువ వచ్చినవి సగం స్థానాల్లో మాత్రమే! మొత్తం మీద గతంలో 19% ఓట్లు తెచ్చుకుంటే యీ సారి 24% తెచ్చుకుంది. అంటే తగ్గకపోగా 5% పెరిగాయన్నమాట !

అప్పుడు కాంగ్రెస్‌కు 4 స్థానాల్లో డిపాజిట్లు గల్లంతయ్యాయి. ఇప్పుడు అన్నిచోట్లా డిపాజిట్లు దక్కాయి. స్టేషన్‌ ఘనపూర్‌లో తప్ప తక్కిన అన్ని చోట్లా తెరాస తర్వాతి స్థానంలో వుంది. నిజానికి కాంగ్రెస్‌ యీ ఎన్నికల్లో చాలా పొరపాట్లు చేసింది. కొల్లాపూర్‌, మెహబూబ్‌నగర్‌ గెలుస్తామనుకున్నారు, మెహబూబ్‌ నగర్‌లో గతించిన ఎమ్మెల్యే భార్యకు టిక్కెట్టు యిస్తానంటూనే తాత్సారం చేసి, ఆఖరి నిమిషం వరకు అభ్యర్థిని ప్రకటించలేదు. కొల్లాపూర్‌లో కాండిడేట్‌ విషయంలో చాలా గందరగోళం జరిగింది. స్టేషన్‌ ఘనపూర్‌, కామారెడ్డి ల్లోనూ అంతే! ఆదిలాబాదులో అయితే అభ్యర్థికే ఆసక్తి లేదు. ఎన్నికలలో ఎవరో ఒకరు పొరబాట్లు చేస్తూనే వుంటారు. లేకపోతే గెలుపోటములు ఎలా వుంటాయి? కాంగ్రెస్‌ సరిగ్గా ప్లాన్‌ చేసి వుంటే కొల్లాపూర్‌, మెహబూబ్‌ నగర్‌లలో గెలిచే అవకాశం గట్టిగా వుండేదని పరిశీలకులు అన్నారు. అదే జరిగితే కాంగ్రెస్‌ ఓట్లు ఇంకా పెరిగి వుండేవి. ఇప్పటికైనా 5% ఓట్లు పెరిగాయంటే అవి ఎక్కణ్నుంచి గుంజుకున్నట్టు? తెరాస నుండే కదా! ఆ మేరకు తెరాసకు నష్టం వాటిల్లినట్లేగా!

ఇక టిడిపి - 2010లో వారికి 12 స్థానాల్లో గెలవడం మాట అటుంచి ఎక్కడా డిపాజిట్టు దక్కలేదు. అప్పట్లో టిడిపికి వచ్చిన ఓట్లశాతం 7%! కాంగ్రెస్‌కు 20% కంటె ఎక్కువ ఓట్లు వచ్చినవి 6 ఐతే టిడిపికి 10% కంటె ఎక్కువ వచ్చినది మూడు. బాబ్లీ డ్యామ్‌ అంటూ అడావుడి చేస్తూ నిజామాబాద్‌ ద్వారానే కదా వెళ్లారు.. అక్కడ వచ్చిన ఓట్లు 1793 ! కోరుట్లలో ఓట్లశాతం 3%, సిరిసిల్లలో 0.3%. ఘోరాతిఘోరమైన ఫలితాలు వచ్చాకైనా టిడిపిలో మార్పు వచ్చిందా? లేదే ! చంద్రబాబు రెండు కళ్లనుండి మూడోకన్నుకి రాలేదు. కాంగ్రెస్‌లాగే ప్రవర్తించారు. తెలంగాణ గురించి గట్టిగా మాట్లాడి పార్టీని విడిచిపోతే పంపించివేశారు తప్ప తమ విధానాన్ని మార్చుకోలేదు, పలుచన చేయలేదు. పార్టీలో నెంబరు టూ గా వెలిగిన నాగం వెళ్లిపోయినా, 2009 ఎన్నికలలో 48 వేలు మెజారిటీ తెచ్చుకున్న గంప గోవర్ధన్‌, 31 వేలు మెజారిటీ తెచ్చుకున్న జోగు రామన్న పార్టీ మార్చినా చలించలేదు సరికదా వారిపై పోటీ పెట్టారు.

అంతేకాదు, ఈ ఎన్నికలకు ముందు, ఎన్నికల సందర్భంలో తెరాస వారు ఎంత రెచ్చగొట్టినా తెలంగాణకు ఒప్పుకుంటామంటూ లేఖ యిస్తామని వాగ్దానం చేయలేదు. పైగా తెరాసను, కెసియార్‌ను వ్యక్తిగతంగా విపరీతంగా దూషించారు. ఇంత చేసినా వారి ఓట్లశాతం తగ్గలేదు సరి కదా 7% నుండి 18% కి పెరిగింది. అంతేకాదు 6 స్థానాల్లో (50% స్థానాల్లో) డిపాజిట్‌ దక్కించుకున్నారు. 2010 లో వరంగల్‌లో 0.5% ఓట్లు తెచ్చుకున్న టిడిపి యీ సారి అదే జిల్లాలోని స్టేషన్‌ ఘనపూర్‌లో 29% ఓట్లు తెచ్చుకుని రెండో స్థానంలో నిలబడింది. డిపాజిట్‌ పోయిన మూడు స్థానాల్లో 13%-14% ఓట్లు తెచ్చుకుంది. అంటే గతంలో తెచ్చుకున్న సరాసరి 7% కంటె రెట్టింపు అన్నమాట.

ఇక తెరాస గురించి - కాంగ్రెస్‌ అదనంగా తెచ్చుకున్న 5%, టిడిపి ఎక్కువగా తెచ్చుకున్న 11% ఎక్కణ్నుంచి వచ్చాయనుకున్నారు? తెరాస నుండే ! తెరాసకు 2010లో 66% ఓట్లు వస్తే యీ సారి 45% మాత్రం వచ్చాయి. (నాగం గారిని కూడా తెరాసలో కలిపే చెపుతున్నాను, ఎటుతిరిగి ఆయన అందులో కలిసేవాడే, తెరాస మద్దతు యిచ్చింది కూడా. గతంలో అంకెలు వేసినపుడు తెరాస, బిజెపి కలిపి చెపుతున్నాను, ఇద్దరూ కలిసి పోటీ చేశారు కాబట్టి!) అంటే తెరాస కాంగ్రెస్‌ టిడిపిలకు కలిపి 16%, యింకో 5% ఓట్లు యితరులకు పోగొట్టుకుందన్నమాట !

కాంగ్రెస్‌కు నాగర్‌ కర్నూల్‌లో 31% వస్తే కనీసంగా 17% వచ్చినది స్టేషన్‌ ఘనపూర్‌లో. తెరాసకు 2010లో వచ్చిన మెజారిటీలు కళ్లు తిరిగే మెజారిటీలు. 12 స్థానాల్లో 8 చోట్ల వాళ్ల విన్నింగ్‌ మార్జిన్‌ 50 వేలకు మించింది. వాళ్ల (తెరాస ప్లస్‌ బిజెపి) సరాసరి మార్జిన్‌ 55 వేలు. బిజెపిని పక్కకు పెడితే (వాళ్ల మార్జిన్‌ 12 వేలే) 58 వేలు దాటుతుంది. అది కూడా కావేటి సమ్మయ్య 15 వేలు మాత్రమే తెచ్చుకున్నారు కాబట్టి కానీ లేకపోతే యింకా పైకి వెళ్లేది. 2010లో అలా అదరగొట్టిన తెరాస యీసారి విన్నింగ్‌ మార్జిన్‌లు ఎలా వున్నాయో చూడండి. సగటున 25 వేలు. (అంటే మెహబూబ్‌ నగర్‌లో ఓడిపోయారు కాబట్టి అక్కడ మార్జిన్‌ 0 అయింది. మొత్తం వచ్చిన 150 వేల మార్జిన్‌ను 6 పెట్టి భాగిస్తే 25 వేలు వచ్చింది. 55 వేల నుండి 25 వేలకు పడిపోయింది. ఎందుకిలా తగ్గింది? తెలంగాణ పట్ల తెరాస విధానంలో మార్పేమైనా వచ్చిందా? రాష్ట్రం విభజించకపోయినా ఫర్వాలేదు అన్నారా? లేదే ! 2010లో కూడా తెలంగాణకోసం రాజీనామా చేసినవారి పట్ల సింపతీ వుంటే, యిప్పుడూ అదే. పైగా వేరే పార్టీలోంచి వచ్చి తెరాసలో కలిసి సిద్ధాంతపరంగా రాజీనామా చేసి మళ్లీ పోటీ చేస్తున్నారన్న గౌరవాభిమానాలు కూడా వున్నాయి.

మెహబూబ్‌ నగర్‌ ఒక్కదానిలోనే అలాటిది లేదు. తెరాసకు అప్పట్లో నల్లేరు మీద బండి నడకలా వుంది. ఇప్పుడు అందరూ నియోజకవర్గాల్లో వారాల తరబడి మకాం వేసి చెమటోడ్చారు. హరీష్‌రావు ఘనపూర్‌లో మకాం పెట్టి కడియం శ్రీహరి వంటి గట్టి కాండిడేటును ఓడించగలిగారు. కవిత, ఈటెల రాజేందర్‌ మెహబూబ్‌ నగర్‌లో తిష్టవేసి రొష్టుపడినా ఆబోరు దక్కలేదు. అన్నీ లెక్కేసి చూస్తే 2010 నుండి 2012కు తెరాస ఓట్లు తగ్గాయని ఒప్పుకోక తప్పదు. అప్పుడు ఉపయెన్నికలు జరిగిన స్థానాలు వేరు, యిప్పుడు జరిగిన స్థానాలు వేరు, రెండిటిని పోల్చి చూడడం పొరబాటు అందామా? అలా అంటే ఈ స్థానాల్లో 2009లో తెరాస పోటీ చేయనేే లేదు. మరి ఎలా పోల్చగలం? పైగా 2009 ఎన్నికల సమయానికి డిసెంబరు 9 ప్రకటన రాలేదు.

మొన్ననే రాశా - '...ఈ సారి ఉపయెన్నికలు జరుగుతున్నది తెలంగాణ కోసం రాజీనామా చేసిన ఒరిజినల్‌ కాంగ్రెస్‌, టిడిపిల స్థానాల్లో ! 2009లో టిడిపివారు తెరాసతో పొత్తు పెట్టుకుని గెలిచారు కాబట్టి వారి నియోజకవర్గాలలో తెలంగాణావాదానికి బలం వుందని ఒప్పుకోవాలి. ఇక కాంగ్రెస్‌వారు రిజైన్‌ చేసిన చోట్లలో వారు తెలంగాణవాదాన్ని ఎదిరించి గెలిచారు కాబట్టి అప్పట్లో అక్కడ తెలంగాణవాదం గట్టిగా లేదనుకోవాలి. కానీ డిసెంబరు 9 తర్వాత బలపడి వుండాలి లేకపోతే ఉత్తి పుణ్యానికి వారు మాత్రం ఎందుకు రిజైన్‌ చేస్తారు? స్థానికుల పోరు భరించలేకనే పార్టీ ఫిరాయించి తెరాసలోకి వచ్చి వుంటారు. అందువలన ఇప్పుడు తెలంగాణలో ఉపయెన్నికలు జరుగుతున్న ప్రతీచోట తెలంగాణవాదం బలంగా వుందనే అనుకోవాలి.' అని. తెలంగాణావాదం బలంగా వున్న చోటే యిలా తగ్గిపోతే మరి తక్కిన చోట్ల యింకెలా వుంటుందో? కాదు, తెలంగాణ అంతా ఆకాంక్ష ఒకేలా వుంది అని వాదిస్తే ఈ 21% ఓట్లశాతం తగ్గుదలను ఎలా జస్టిఫై చేయగలరు? మాటెత్తితే 4 కోట్ల తెలంగాణ ప్రజల ఆకాంక్ష అని గొంతు చించుకునేవారు యికపై '4 కోట్ల ప్రజల్లో కొంతమంది అనుకునేదేమిటంటే...' అంటూ తమ స్టేటుమెంటు క్వాలిఫై చేయాలా?

వేరు తెలంగాణ కావాలన్న కోరిక బలంగా వున్న ప్రాంతాల్లో కూడా తెరాస పట్ల నిరసన వ్యక్తమవుతోందన్న విషయం గుర్తించాలి. తెరాసకు ప్రత్యామ్నాయం కనబడితే దాన్ని ఆశ్రయిస్తారని మెహబూబ్‌ నగర్‌ ఫలితం చాటి చెప్తోంది. అక్కడ తెరాస ప్రవర్తించిన తీరు ఓటర్లకు కూడా కష్టంగా తోచింది. కొల్లాపూర్‌ వంటి కష్టమైన నియోజకవర్గంలో 15 వేల మెజారిటీ తెచ్చుకోగలిగిన కారు అక్కడ బోల్తా కొట్టడానికి కారణం యిదే. ఎన్నికల వేళ నేను రాశాను - 'మెహబూబ్‌ నగర్‌లో తెరాసకి ఓటేద్దామని ఓటర్లు అనుకున్నా మైనారిటీలందరూ తెరాసవైపు నిలబడితే మాత్రం మతపరంగా 'పోలరైజేషన్‌' జరిగి బిజెపి తెరాసను ఓడించవచ్చు.'అని. అదే జరిగింది. తెలంగాణ విడిపోతే బిజెపి బలపడుతుందని మజ్లిస్‌ చెప్పినమాట వాస్తవం అనిపించింది. బిజెపి తమకు తోకగా వున్నంతకాలం ఆదరించిన తెరాస, వాళ్లు తమను దాటి వెళ్లగానే బాధపడిపోయారు. మెహబూబ్‌ నగర్‌లో ఓటమి తర్వాత తెరాస కార్యకర్తలు మాజీ ఎంపీ జితేందర్‌ రెడ్డి యింటిపై దాడి చేశారు. హైదరాబాదులోని తెరాస భవన్‌లో బిజెపి దిష్టిబొమ్మ దహనం చేయబోయారు. జాక్‌ తెరాస పక్షాన నిర్ద్వంద్వంగా నిలవనందుకు కోదండరాంపై కోపం తెచ్చుకున్నారు.

కెసియార్‌ మాత్రం అక్కడ బిజెపి, తెరాసలకు కలిపి 70% వచ్చాయి కాబట్టి (పొరబడ్డారు, 62%యే వచ్చాయి) మేం ఓడినా తెలంగాణవాదం గెలిచింది అన్నారు. సగం కంటె ఎక్కువ వచ్చింది కాబట్టి అక్కడ నెగ్గిందంటే సగం కంటె తక్కువ వచ్చినచోట నెగ్గనట్టేనా? అలా చూస్తే ఆదిలాబాద్‌ (49.3%), స్టేషన్‌ ఘనపూర్‌ (47.8%), కొల్లాపూర్‌ (38.5%)లలో నెగ్గనట్టే అనుకోవాలి. నాగర్‌ కర్నూల్‌లో బొటాబొటీగా 50.5% వచ్చాయి. కామారెడ్డిలో మాత్రమే 55.2% వచ్చాయి. తెరాస, బిజెపి మాత్రమే విభజనకు గట్టిగా నిలబడ్డాయి. కాంగ్రెస్‌, టిడిపిలను తటస్థ పార్టీలగానే లెక్కేయాలి. అంటే ఉపఎన్నికలు జరిగిన 6 స్థానాల్లో సగం వాటిల్లో సగానికి పైగా జనం తటస్థంగానే వున్నారన్నమాట. ఎదుటివాళ్ల ద్వారా డబ్బు, మద్యం ప్రవహించిందని, తమ ప్రత్యర్థులు కుమ్మక్కయ్యారని అందుకని అనుకున్నంత బాగా ఫలితాలు పొందలేకపోయామనీ నెగ్గినవాళ్లు ఎప్పుడూ అంటూంటారు. 2010 ఉపయెన్నికలలో వీర మెజారిటీలు వచ్చినపుడు డబ్బు, మద్యం ప్రవహించలేదా? ఎంత డబ్బిచ్చినా సెంటిమెంటు వున్నపుడు అవన్నీ బలాదూరే. ఒప్పుకోవలసిన సంగతేమిటంటే - సెంటిమెంటుకు అప్పుడున్నంత బలం యిప్పుడు లేదు.

ఈ విషయాన్ని కెసియార్‌ గుర్తించినట్టు లేదు. గుర్తించినా బిజెపిని పూచికపుల్లలా తీసిపారేశారు. అందుకే 'కారు' అన్నాను. ఓడిన తర్వాత వాళ్లూ తెలంగాణవాదులే అంటున్నారు. అలాటప్పుడు వారితో పోటీపడడం దేనికి? ముస్లిము ఓట్ల కోసం అంటూ చెప్పడం దేనికి? ఫైనల్‌గా ఏం జరిగింది? కెసియార్‌ స్వంత పార్లమెంటు సీటులో అసెంబ్లీ సీటు పోయింది. యుపిలో రాయబరేలీలో అసెంబ్లీ సీట్లు గెలవకపోతే సోనియాకు అవమానం అన్నారు. అదే కెసియార్‌కూ జరిగింది. మొత్తం మీద తెరాస 16 సీట్లకు పెరిగి (ఇండిపెండెంటుతో కలిపితే 17) 2008 ఉపయెన్నికలకు ముందున్న స్థితికి వచ్చారు. తెరాసకు 2004లో 26 సీట్లు వచ్చాయి. వైయస్‌ చీల్చిన తర్వాత 16 మిగిలితే కెసియార్‌ పనిమాలా 2008లో ఉపయెన్నికలకు వెళ్లారు. అప్పుడు 7 వచ్చాయి. ఇప్పుడు 16 చేతిలో వున్నాయి కదాని మళ్లీ ఉపయెన్నికలకు వెళ్లకూడదని కోరుకుంటున్నాను.

అప్పట్లో తెరాస ఒక్కటే తెలంగాణకై పోరాడింది. ఇప్పుడు అప్‌బీట్‌ మూడ్‌లో వున్న బిజెపి పోటీ పడుతోంది. జాక్‌లో నుండి బయటకు వెళ్లకుండా తెరాస పెద్దన్నతనాన్ని సహించలేని వారందరినీ ఆకర్షిస్తుంది. తెలంగాణకోసం కాంగ్రెస్‌, టిడిపిల నుండి బయటకు వచ్చేవారికి కెసియార్‌తో కలిసి పనిచేయడంలో యిబ్బంది వుంది. కెసియార్‌ వ్యవహారశైలి అందరికీ మింగుడుపడదు. పైగా అక్కడ కుటుంబపాలన వుంది. కెసియార్‌ టిక్కెట్టు యిస్తానని మాట యిచ్చినా నిలుపుకుంటారన్న నమ్మకం లేదు. సరైన సమయానికి అంతర్ధానం అయిపోతారు. బిజెపితో యిలాటి చికాకులు లేవు. అది సంస్థాబలం, అర్థబలం వున్న పార్టీ. అందువలన కాంగ్రెస్‌, టిడిపి అసంతృప్తులకు మరో తలుపు తెరుచుకుంటోంది. బిజెపి కొందరు ముస్లిములను చేర్చుకుని, మతసహిష్ణుత కనబరిస్తే దాని ఆమోదయోగ్యత పెరుగుతుంది.

ఇక తెలంగాణలో కాంగ్రెస్‌, టిడిపిలు చేతులు కలిపి తెరాసను ఓడించాయా లేదా? టై అప్‌ వుంటుందని నేను వూహించాను. అందుకే 'తెరాస గెలవవచ్చు కానీ వారి మెజారిటీ బాగా తగ్గిపోవచ్చు. టిడిపికి డిపాజిట్లు దక్కవచ్చు. కాంగ్రెసు ఒకటి రెండు చోట్ల తప్ప తక్కిన చోట్ల డిపాజిట్లు కోల్పోవచ్చు.' అని రాశాను. ఇది తప్పింది. టిడిపికి మూడు చోట్ల డిపాజిట్లు దక్కలేదు, కాంగ్రెస్‌కు అన్ని చోట్లా వచ్చాయి. ఒంటరిగా వెళితేనే బలం తెలుస్తుందని యీ పార్టీలు టై అప్‌ అయినట్టు లేదు, కొన్ని చోట్ల మాత్రం అనుమానం వస్తోంది - మెహబూబ్‌నగర్‌లో మొదటినుండీ టిడిపి అభ్యర్థి యాక్టివ్‌గా లేడుట. అక్కడ కాంగ్రెస్‌కు బలం వుందనుకుని వూరుకున్నాడేమో. అందుకే నాలుగో స్థానంలో తేలాడు.

కోవూరు విషయంలో నేను - 'కోవూరులో జగన్‌కు పాతికవేల కంటె మెజారిటీ వస్తే కాంగ్రెస్‌, టిడిపికి మూడిందే. అందువలన ఎలక్షన్‌ ట్రెండును గమనించగానే ఆఖరి క్షణంలో వారిద్దరి మధ్య టై అప్‌ కుదరవచ్చు. వారు వీరినో, వీరు వారినో సమర్థించి మెజారిటీ ఇరవై-పాతిక మధ్యలో వుండేట్టుగానే చూడవచ్చు.' అని రాశాను. టై అప్‌ మాట ఎలా వున్నా ప్రసన్న 74 వేలు తెచ్చుకుని 23 వేల మార్జిన్‌ వద్ద ఆగిపోయారు. వైకాపా చేసిన అడావుడి చూసి మార్జిన్‌ 25 వేలు దాటుతుందని కోట్లు కాసి చాలామంది నష్టపోయారుట. దాటదని పందాలువేసిన టిడిపివారు 400 కోట్లు గెలిచారట.

ఇంతకీ టై అప్‌ జరిగిందా లేదా? టిడిపి బ్రహ్మాండంగా పోరాడి 50 వేల ఓట్లు తెచ్చుకుంది. కాంగ్రెస్‌ కూడా బాగానే పోరాడి 41 వేలు తెచ్చుకుంది. ఓట్లశాతం చూస్తే వైకాపాకు 42%, టిడిపికి 28.6%, కాంగ్రెస్‌కు 23.5%. అంటే కాంగ్రెస్‌, టిడిపికి కలిపి వైకాపా కంటె 10% ఓట్లు ఎక్కువగా తెచ్చుకున్నాయి. వాళ్లిద్దరూ చేతులు కలిపి వుంటే వైకాపా ఓడిపోయేదన్నమాట. ఏ కాంగ్రెస్సో తన 18 వేల ఓట్లు టిడిపికి బదిలీ చేయించి వుంటే ఫలితం మరోలా వుండేది. అంటే టై అప్‌ లేదన్నమాట. కోవూరులో జగన్‌కి వచ్చిన 42% కంటె ఎక్కువగా తెలంగాణలో తెరాస మూడు చోట్ల, నాగం ఒక చోట గెలుచుకున్నారు. అందువలన కోవూరులో వైకాపా మరీ అంత దృఢంగా లేదని అర్థమవుతోంది. అక్కడున్న ప్రసన్న గొప్ప కాండిడేటు కాకపోవడం దీనికి కారణం అంటున్నారు. ఆయనకు రాజకీయవారసత్వం, సుదీర్ఘమైన రాజకీయజీవితం వున్నాయి కాబట్టి కొన్ని మార్కులైనా వేయాలి. జనరల్‌ ఎలక్షన్లు జరిగినప్పుడు అన్ని నియోజకవర్గాల్లో యీ పాటి కాండిడేట్లయినా దొరుకుతారన్న గ్యారంటీ వుందా?

ఇలా ఆలోచిస్తే వైకాపాకు కూడా నల్లేరుమీద నడక కాదని అర్థమవుతోంది. నిజమే, కోవూరులో ప్రభుత్వం సర్వశక్తులూ మోహరించింది. టిడిపి సర్వయుక్తులూ పన్నింది. కానీ యిలా వుంటుందని వూహించే గోదాలోకి దిగి వుంటారు జగన్‌. అందుకే ఆయనా పదిరోజులు తిరిగాడు. ఆయన సభలు వెలతెలా పోయాయని ఆంధ్రజ్యోతి తెగ రాసింది. చివరకు వాళ్లే మహిళలు, యువత జగన్‌కు ఓట్లేశారని యివాళ రాశారు. 74 వేల ఓట్లు తక్కువేమీ కాదు. కానీ రేపు 18 ఉపయెన్నికలలో అన్ని నియోజకవర్గాల్లోనూ యిలాగ తిరగగలరా? జగన్‌ కంటె ఆయన అభిమానులు విపరీతం ఆశ పెట్టేసుకున్నారు. అన్ని నియోజకవర్గాలూ కడపలు, పులివెందలలు కావని గ్రహించకుండా మార్జిన్‌ 50 వేలని, 70 వేలనీ యిలా ఆశలు పెంచేసుకున్నారు. అలాటి మార్జిన్లు 2010 ఉపయెన్నికలలో తెలంగాణ సెంటిమెంటుతో వచ్చాయి. ఇప్పుడు కోవూరులో సమైక్యాంధ్రతో సహా - ఏ సెంటిమెంట్లు లేవు.

జగన్‌ అరెస్టు గురించి ఎంత వూదరగొట్టారంటే అరెస్టు చేసినా, బయట వుంచినా కూడా యివే ఓట్లు పడేవని నా భావన. ఈ విషయాన్ని వైకాపాతో బాటు కాంగ్రెస్‌, టిడిపిలు కూడా గుర్తించి దాని ప్రకారం ప్రణాళికలు వేసుకుంటే మంచిది. చిరంజీవి తమ జేబులో వున్నాడు కదాని కాంగ్రెస్‌వారు గర్వించడం మానేస్తే మంచిది. పీఆర్పీకి గతంలో వచ్చిన 23 వేలు కాంగ్రెస్‌కు రాలేదు సరికదా కాంగ్రెస్‌లో గతంలో వచ్చిన 65 వేలూ కూడా 24 వేలు తగ్గి 41 దగ్గర ఆగింది. గతంలో టిడిపికి 73 వేలు వస్తే యిప్పుడు 23 వేలు తగ్గి 50 వేలు వచ్చాయి. ఇవన్నీ వెళ్లి వైకాపాలో కలిసి పైన యింకో నాలుగు కలిసి 74 వేలు వచ్చాయి. ఈ విధంగా చూస్తే వైకాపా గతంలో పీఆర్పీలా కాంగ్రెస్‌, టిడిపిలు రెండింటినుండీ ఓటర్లను గుంజుకుంటుంది అనుకోవాలి. కోవూరులో కాండిడేటు మాజీ టిడిపి కాబట్టి ఆ ఓట్లు వచ్చాయి. రాబోయే ఉపయెన్నికలలో అందరూ మాజీ కాంగ్రెస్‌వారే. అందువలన అక్కడ టిడిపి ఓట్లు అలాగే వుండి, కాంగ్రెస్‌ ఓట్లు మాత్రమే చీలితే యీ పాటి మార్జిన్లు రాకపోవచ్చు. 2009లో పీఆర్పీకి ఓట్లేసినవారు యిప్పుడు ఏం చేస్తారో చూడాలి.

ఏది ఏమైనా వైకాపా మితిమీరిన ఆత్మవిశ్వాసంతో వుండడానికి వీల్లేదని, కారు వుంటే అసలే పనికి రాదనీ కోవూరు చాటి చెప్తోంది. కోవూరులో టై అప్‌ కాకపోవడం వలన దెబ్బ తిన్నామని కాంగ్రెస్‌, టిడిపిలు అనుకుని వచ్చే ఉపయెన్నికలలో అయితే వైకాపాకు అన్ని సీట్లూ రాకపోవచ్చు. మూడు పార్టీలు గ్రహించవలసినదేమిటంటే - దే కెనాట్‌ విష్‌ ఎవీ ది అదర్‌ టూ ! తక్కిన పార్టీలు కనుమరుగవుతాయని, తామే దున్నేసుకుంటామనీ అనుకోకపోవడం మంచిది. ఇది గ్రౌండ్‌ రియాలిటీ - మూడు పార్టీలూ సమానస్థాయిలో పోటాపోటీగా రంగంలో వుండబోతున్నాయి. కొన్ని చోట్ల ఒకరికీ ఎడ్వాంటేజి వుంటే మరో చోట మరొకరికి వుండవచ్చు. ధనం, మద్యంతో గెలిచేస్తారని అనుకోవడానికి లేదు. దేని దారి దానిదే. ముగ్గురికీ డబ్బుంది. పార్టీ నాయకత్వం, అభ్యర్థి అన్నవే నిర్ణయించే అంశాలవుతాయి. పార్టీల లోపాలోపాల గురించి కాస్త చూదాం.

ఈ ఫలితాల కారణంగా కిరణ్‌ గద్దె దిగాలని డిమాండ్‌ చేయడం అన్యాయం. చుట్టూ అందరూ శల్యసారథ్యం చేసేవారే, పైనుండి హై కమాండ్‌ దన్ను లేదు. కిరణ్‌ కాదు, వేరే ఎవరున్నా ఏం పొడిచేయగలరు? ఈయన్ని తీసి మరొకరిని పెడితే బొత్సతో సహా అందరూ మారిపోతారా? అభ్యర్థుల ఎంపిక గురించి అమర్‌ రెడ్డి అనే పాఠకుడు కొన్ని అంశాలు రాశారు - కొల్లాపూర్‌ 2004 వరకు కాంగ్రెస్‌ సీటుగానే వుంది. టికాంగ్రెస్‌ నాయకులు దాన్ని 2004లో తెరాసకి యిప్పించడంతో సిటింగ్‌ కాంగ్రెస్‌ ఎమ్మెల్యే జూపల్లి రెబెల్‌గా నిలబడి గెలిచి, కాంగ్రెస్‌కు అనుబంధ సభ్యుడిగా వున్నారు. 2009లో ఆయనకు టిక్కెట్టు యిచ్చారు. విష్ణువర్ధనరెడ్డి పార్టీ టిక్కెట్టుకై ప్రయత్నించి భంగపడి రెబెల్‌గా నిలబడి 23 వేల ఓట్లు చీల్చడంతో, జూపల్లి టిడిపి అభ్యర్థిపై అతి తక్కువ మార్జిన్‌తో బయటపడ్డారు. ఇప్పుడు అదే విష్ణువర్ధనరెడ్డిని కాంగ్రెస్‌ తమలో కలుపుకుని టిక్కెట్టు యిచ్చి అతనేదో అద్భుతాలు చేస్తాడని ఎదురుచూడడం పిచ్చితనం కాదా? అతను అదనంగా 20 వేలు తెచ్చుకుని అంతటితో ఆగాడు.

మెహబూబ్‌ నగర్‌ స్థానం విషయంలో కూడా దివంగత రాజేశ్వరరావు తెరాసలో జేరడానికి నిశ్చయించుకున్నారన్న విషయం గుర్తుకు తెచ్చుకుంటే స్థానికంగా తెలంగాణావాదానికి గల బలాన్ని, కాంగ్రెస్‌ బలహీనతను గుర్తించగలం అంటారాయన. ఈ విధంగా చూస్తే, కాంగ్రెస్‌ తెలంగాణలో రెండు స్థానాలు గెలవగలిగీ పోగొట్టుకుందనీ, దానికి కిరణే కారణమనీ అనడం అన్యాయమవుతుంది. కానీ అందరూ - తన రాజ్యసభ టిక్కెట్టు యివ్వకపోవడానికి కిరణ్‌ కారణమన్నట్టు కేకే దగ్గర్నుంచి - కిరణ్‌ మీద పడ్డారు. అందరి కంటె హీనబుద్ధి డియల్‌ది. బాధ్యత వహిస్తూ రాజీనామా చేశారట. అసలాయనకు అప్పగించిన బాధ్యత ఏమిటి? నిర్వర్తించిన బాధ్యత ఏది? అంత నీతిమంతుడూ, మానధనుడూ అయితే కడప ఎన్నికల ఫలితాలు రాగానే రిజైన్‌ చేసి వుండాల్సింది. అప్పట్లో ఆయన ప్రలాపాలు ఎవ్వరూ మర్చిపోలేరు. రాజీనామా చేయడమే కాదు, వాగ్దానం చేసినట్టు ఆస్తి కూడా రాసి యిమ్మనండి.

ఇక శంకర్రావు - కిరణ్‌కి వ్యతిరేకంగా ఇంకో పిల్‌ పడేశాడు. జగన్‌కి వ్యతిరేకంగా వేసినదానికి కోర్టువారు పట్టించుకున్నారు కదాని ఆయన తను వేసిన ప్రతీ కేసుకి విలువ వుందనుకుంటున్నాడు. సబితకు వ్యతిరేకంగా వేసినదాన్ని తోసిపారేశారు కదా, గుర్తు లేదా? దేన్ని పట్టించుకోవాలో, దేన్ని పట్టించుకోకూడదో చెప్పే అధిదేవత పైన వుంది. రాష్ట్రాన్ని తన గుప్పిట్లో పెట్టుకుని నడిపిస్తున్న ఆమెమాత్రమే బాధ్యురాలు. తరమైతే ఆవిణ్ని మార్చండి. లేకపోతే ఊరుకోండి. అయినా తెలంగాణలో కాంగ్రెస్‌కు 5% ఓట్లశాతం పెరిగింది కాబట్టి యిప్పుడు ఉపద్రవం ఏదీ వచ్చినట్టు అనుకోవడానికి ఏమీ లేదు. కాంగ్రెస్‌ అనే పేరుకే 25% ఓట్లు పడిపోతాయి. రాష్ట్రంలో మంచి నాయకుణ్ని ఎదగనిస్తే ఇంకో 5% ఓట్లు వచ్చి వాళ్లు అధికారంలోకి వచ్చేస్తారు.

ఇక టిడిపి - వీరిలో ప్రధానలోపం - ఒక్కో నియోజకవర్గాన్ని ఒక్కోరికి అప్పగించేసి వదిలేయడం. వచ్చి పాతికేళ్లయినా వాళ్లే యువకులు, నవతరపు నాయకులు. సెకండ్‌ లైన్‌ ఎదగనీయకుండా చూశారు. చంద్రబాబుకి జై కొడుతున్నంతసేపు బాబు ఏమీ పట్టించుకోలేదు. ఢిల్లీలో వున్న సోనియా హైదరాబాదులో వున్న వైయస్‌ మీద అంతా వదిలేశారు. ఆయన రాష్ట్రంలో తనతో సమానంగా ఎవరూ లేకుండా చూసుకున్నాడు. ఆయన రంగంలోంచి తప్పుకోగానే ప్రత్యామ్నాయం దొరక్క సోనియా విలవిలలాడుతున్నారు. అదే పని నియోజకవర్గ స్థాయిలో బాబుకి జరిగింది. నాగర్‌కర్నూలులో నాగం వెళ్లిపోతే అక్కడ పార్టీ ఖాళీ, కామారెడ్డిలో గంప గోవర్ధన్‌ వెళితే అక్కడ ఖాళీ, కోవూరులో ప్రసన్న వెళ్లిపోతే అక్కడ ఖాళీ. గత రెండు నెలలుగానే క్యాడర్‌ను వెనక్కి తెచ్చుకునే ప్రయత్నాలు చేశారట. స్థానికంగా క్యాండిడేట్‌ను ఏర్పాటు చేయలేక స్థానికేతరుణ్ని తెచ్చుకుని ఓడిపోయారు. ద్వితీయశ్రేణి కార్యకర్తలను తయారుచేసుకోవడం చాలా అవసరం. యువతను పార్టీలోకి ఆకర్షించకపోతే బాగా దెబ్బ తింటారు. యువత జగన్‌వైపు వెళ్లే అవకాశం వుందని స్పష్టంగా తెలుస్తోంది. ములాయంను చూసి కాస్త నేర్చుకోవాలి. లోకేష్‌ను కానీయండి, మరో యువకుణ్ని కానీయండి - 40 ఏళ్ల లోపువాణ్ని కనీసం వర్కింగ్‌ ప్రెసిడెంటుగా పెట్టుకోవాలి. ఎంత ఆరోగ్యంగా వున్నా, 'యంగ్‌ ఎట్‌ హార్ట్‌' అని చెప్పుకుని మురిసిపోయినా, యంగ్‌ యంగే, ఓల్డు ఓల్డే.

నలిగిన బాటలో ముప్ఫయి ఏళ్లగా నడిచినవాడు వున్న దారినే తారురోడ్డు చేద్దాం, సిమెంటు రోడ్డు వేద్దాం అంటాడు తప్ప కొత్త దారి వెతకడు. కొత్తవాడు వస్తేనే కొత్త మూస వెతుకుతాడు. ఓటర్లను బిసిలుగా, ఎస్సీలుగా చూడనక్కరలేదు - యువకులుగా, స్వయంశక్తితో సంపద సృష్టించగల సేనగా చూడవచ్చు అంటాడు. నెహ్రూ కాలం నాటి కాంగ్రెస్‌ వేరు, ఇందిర కాలం నాటి కాంగ్రెస్‌ వేరు, రాజీవ్‌ కాలం నాటి కాంగ్రెస్‌ వేరు. ఒకటే వంశమే అయినా వాళ్ల ఆర్థికవిధానాలు వేరు. పార్టీ నడిపిన విధానం వేరు. కాంగ్రెస్‌ అనే బ్రాండ్‌ నేమ్‌ కాపాడుకుంటూ కాలానికి అనుగుణంగా కొత్తవాళ్లు వచ్చారు. టిడిపి కూడా అదే చేయాలి. బ్రాండ్‌ నేమ్‌కి వుండే 25% ఓట్లు కాపాడుకుంటూ కొత్తవాళ్లను తెస్తే ఆ అదనపు 5% ఓట్లు వస్తాయి.

పాత బ్యాగేజిని వదుల్చుకోకపోతే లాభం లేదు. సీనియర్లంటూ వీళ్లు సాధించినదేముంది? ఈ కడియం శ్రీహరి, యీ ఎర్రబెల్లి దయాకరరావు.. వీళ్లే కదా తెలంగాణకు అనుకూలంగా తీర్మానం చేస్తే చాలు, తెరాసతో పొత్తు కుదుర్చుకుంటే చాలు, తెలంగాణలో మనమే జెండా ఎగరేస్తాం అని బాబుని వూదరగొట్టారు. ఆయన యీ మేరకు నిర్ణయం తీసేసుకుని కంటితుడుపుగా ఓ కమిటీ వేసి మరో 'యువనేత' ఎర్రం నాయుడును అధ్యక్షుడిగా వేశారు. ఆయన క్షేత్రస్థాయికి వెళ్లకుండానే ఏదో పెద్ద అధ్యయనం చేసినట్టుగా ప్రకటించేసి బాబు చెప్పినట్టే చేశారు. (ఇవన్నీ ఆయనే తర్వాత చెప్పినవి, నేను కల్పించినది కాదు)

తీరా చూస్తే కడియం శ్రీహరి తన స్వంత నియోజకవర్గంలోనే ఓడిపోయారు. అదీ రెండు సార్లు - ఒకే వ్యక్తి చేతిలో! వీళ్లంతా తెలంగాణ మొత్తానికి నాయకులన్నట్టు పెద్ద బిల్డప్‌ ఒకటి. దేవేందర్‌ గౌడ్‌ కూడా అంతే. టిడిపిలో వున్నంతకాలం బాబుని తెగ అడలగొట్టేవారు. ఆయన వెళ్లిపోతే తెలంగాణ పార్టీ యంత్రాంగం మొత్తం ఆయనతో వెళ్లిపోతుందని భయపడి నెత్తిన పెట్టుకుని వూరేగించారు. చివరకు ఏమైంది? బయటకు వెళితే పలకరించేవారు లేరు. ఘర్‌ కా బుద్దూ ఘర్‌ వాపస్‌ ఆయా అంటూ టిడిపిలోకి వచ్చి మౌనంగా కూర్చున్నారు. మళ్లీ ఆయన్నే రాజ్యసభకు పంపారు బాబు.

ఎందుకంటే హిందీ, ఇంగ్లీషుల్లో ఆయనంత బాగా వాగ్ధాటి వున్నవారు వేరే లేరట. ఏం లేకుండా ఎందుకు చేసుకున్నారు? ఒవైసీ సోదరులను చూడండి. ఎంత బాగా మాట్లాడతారో ! అలాటి వాళ్లు మీ నాయకుల సుపుత్రుల్లో ఎవరూ లేరా? చూడగానే 'వయసుమీరి పోయినవారి పార్టీరా బాబూ' అనిపించేట్లు అభ్యర్థులను ఎంచుకోవాలా? సిఎం రమేష్‌ యువకుడిలాగానే వుంటారు. ఆయన వాగ్ధాటి సంగతి తెలియదు. యువతను, మహిళను మా పార్టీ ఆదరిస్తుంది అని చెప్పుకునేటపుడు చూపడానికైనా యూత్‌ఫుల్‌గా కనిపించే ఓ మహిళ ఎవరూ దొరక్కపోయిందా?

సాధారణంగా ఎంతటివారికైనా వయసు వస్తూన్నకొద్దీ చాదస్తం ముదిరి 'అన్నీ నాకే తెలుసు, నాకెవరూ చెప్పనక్కరలేదు, నాకుండే సోర్సెస్‌ నాకున్నాయి, నేను చెప్పినది బుద్ధిగా వింటే చాలు' అనే స్వభావం ప్రబలుతుంది. చంద్రబాబుగారి విషయంలో ఆ స్వభావం చిన్నపుడే పొడసూపింది. ఆయన కాబినెట్‌ కొలీగ్స్‌ కూడా ఆయనంటే అడిలి చచ్చేవాళ్లు. ఇక వయసు వలన వచ్చే సెనిలిటీతో అది ఎంత ప్రకోపిస్తుందో వూహించవచ్చు. ఎవరే కొత్త ఐడియా చెప్పినా 'బీన్‌ దేర్‌, డన్‌ యిట్‌' (అవన్నీ ఎప్పుడో చేసి చూసేశాం) అని కొట్టి పారేస్తారు. సలహా చెప్పేవాడికి ఉత్సాహం ఛస్తుంది. అదే ఎవరైనా యువకుడు వుంటే ఏదో చేసి ప్రూవ్‌ చేసుకోవాలన్న తపన వుంటుంది కాబట్టి సలహాలు వింటారు, కొత్తరకంగా ఆలోచిస్తారు. వాళ్లు వెంటనే విజయం సాధిస్తారని అనను కానీ, వాళ్లకు ప్రజలు కాస్త అవకాశం యిచ్చి చూస్తారు. మీరెలా 'సీన్‌ యిట్‌ ఆల్‌' అనుకుంటున్నారో ప్రజలు కూడా మిమ్మల్ని 'చాలాకాలంగా చూసేం, నువ్వేం ఉద్ధరిస్తావో మాకు తెలుసులే' అన్నట్టు చూస్తారు.

ఇక బిజెపి గురించి - ఇప్పుడు వాళ్లు మహా ఉత్సాహంలో వున్నారు. తెలంగాణవాదులు తెరాసకు ప్రత్యామ్నాయంగా తమను చూస్తారన్న నమ్మకంలో వున్నారు. మంచిదే. కానీ వాళ్లకూ కారు పెరుగుతున్నట్టుంది. కెసియార్‌ను బ్రోకర్‌, జోకర్‌ అనడం అవసరమా? బిజెపి గెలవడం మతతత్వానికి గెలుపు అని కెసియార్‌ అన్నారు కదా అనవచ్చు. కెసియార్‌ యిలా మాట్లాడడానికి జనం అలవాటు పడ్డారు. తక్కినవాళ్లూ అలాగే మాట్లాడితే ఆయనకూ మిగతావాళ్లకూ తేడా వుండద్దా? ఎవరేమన్నా తెలంగాణ అంశాన్ని సజీవంగా వుంచినందుకు కెసియార్‌కు విభజనవాదులందరూ కృతజ్ఞులై వుంటారు. టిడిపివారు కెసియార్‌ను బండబూతులు తిట్టి సాధించినదేముంది? ఈ విషయాన్ని బిజెపివారు గుర్తించి తమ పని తాము చేసుకుపోవాలి తప్ప నోరు పారేసుకుని కెసియార్‌పై సింపతీ పెంచకూడదు.

ఇక సిపిఎం గురించి - రాయడానికి ఏమీ లేదు. ఆ ఓట్ల సంఖ్య చూస్తే నవ్వొస్తుంది. 70, 80 ఏళ్ల వయసున్న పార్టీకి అవా ఓట్లు? ఒంటరిగా పోరాటాలు చేస్తూ వుంటే ఎప్పటికైనా శక్తిగా ఎదుగుతారు తప్ప పొత్తులు పెట్టుకుంటే యిలాగే తయారవుతారు. గతంలో సిపిఐ కాంగ్రెస్‌కు తోకగా తయారై వున్నది పోగొట్టుకుంది. రాష్ట్రంలో సిపిఎం ఎన్నికలు వచ్చేదాకా పోరాడుతుంది. తక్కినవాళ్లందరూ అవినీతిపరులంటూ పుస్తకాలు వేస్తుంది. ఎన్నికలు వచ్చేసరికి వాళ్లల్లో ఎవరో ఒకరితో పొత్తు పెట్టుకుంటుంది. ఇక వాళ్లకు క్రెడిబిలిటీ ఎక్కడిది? అసలు అలా పొత్తులు పెట్టుకుని ఒకళ్లనో, యిద్దరినో ఎమ్మెల్యేలుగా అసెంబ్లీకి పంపితే ఏమొస్తుంది? అసెంబ్లీ నడిచినప్పుడు కదా వీళ్లు ప్రజాసమస్యల గురించి మాట్లాడగలిగేది? అది నడవనే నడవదు. అందుకని ఎన్నికల పొత్తులకు స్వస్తి చెప్పి విడిగా వుంటే ప్రజలకు కావలసిన పనులు ప్రభుత్వాన్ని వంచైనా చేయించుకోవచ్చు.

లోకసత్తా గురించి రాయడానికి బాధగా వుంది. 2009 ఎన్నికలప్పుడు లోకసత్తాకు భవిష్యత్తు లేదని నేను రాస్తే చాలామంది పాఠకులు బాధపడ్డారు. వాళ్లంతా లోకసత్తాతో మమేకమై, విరాళాలు కూడా పంపుతున్నవారు. 'ఇది ప్రి-ఫైనల్‌. 2014లో మాదే ప్రభుత్వం' అని కొంతమంది రాశారు. అదిప్పుడు రెండేళ్ల దూరంలోనే వుంది. ఇప్పుడు వచ్చిన ఓట్లు చూస్తే 294 సీట్లలో కనీసం 1% సీట్లు కూడా తెచ్చుకునే అవకాశం లేదు. పార్టీ ఎందుకు నడుపుతున్నారో తెలియదు. ఎన్‌జీవో గా వున్నపుడు వున్న ఆదరణ పార్టీగా మారగానే ప్రజల నుండి ఆదరణ కరువైంది. 2004 ఎన్నికలలో టిక్కెట్ల పంపిణీ చూసి చాలామంది నిర్ఘాంతపోయారు. జెపిగారి ఉపన్యాసాలు, ఉపదేశాలు అరణ్యరోదనగానే మిగులుతున్నాయి. ఆయనను అసెంబ్లీ ఆవరణలో కొడితే ప్రజల్లో స్పందనే రాలేదు. మరి ఏ యితర పార్టీ అధ్యక్షుణ్నయినా అలా కొట్టమనండి చూదాం. ఎంత గోల అయ్యేదో !

జెపి మేధస్సు ప్రజలకు ఉపయోగపడాలంటే ఆయన పార్టీ మూసేసి లోకసత్తాను మళ్లీ ఎన్‌జివోగానే నడపాలి. ఆయన మటుకు వావిలాల గోపాలకృష్ణయ్యగారిలా ఇండిపెండెంటుగా ఎన్నికవుతూ అసెంబ్లీలో మంచి ఉపన్యాసాలు యిస్తూ గౌరవం పొందుతూ వుండవచ్చు. అవినీతి గురించి ఆయన యిస్తున్న ఉపన్యాసాలకు ఫలితం కనబడుతోందా నిజంగా చెప్పండి. ఓటర్లు అవినీతి గురించి పెద్ద పట్టించుకోరన్న కఠోరవాస్తవాన్ని రాస్తే నేనే అవినీతిపరుణ్నన్నట్టు కొందరు పాఠకులు తిడతారు. అవినీతి గురించి నిత్యమూ హెడ్‌లైన్స్‌ పెట్టే ఆంధ్రజ్యోతిలో ఇవాళ రాధాకృష్ణగారే రాశారు - 'జగన్‌ సిబిఐ విచారణ గురించి కథలుకథలుగా వెల్లడవుతున్నా 40% మంది ప్రజలు ఆయన వెంట వుండడానికి కారణం - చిన్నగీత, పెద్దగీత అనే ఉద్దేశంతో జగన్‌ అవినీతిని ప్రజలు పట్టించుకోక పోతూ వుండవచ్చు... స్వచ్ఛమైన రాజకీయాలు అందిస్తామని చెప్పే లోకసత్తా పార్టీకి కేవలం 1500 ఓట్లు మాత్రమే వచ్చాయి. నీతి-అవినీతి మధ్య తేడాను ప్రజలు గుర్తించడానికి యిష్టపడకపోవడం బాధాకరపరిణామమే!' **- ఎమ్బీయస్‌ ప్రసాద్‌ (మార్చి 2012)**

**మార్చి 39 ఎమ్బీయస్‌ : కులం-మతం-రాజకీయం**

జగన్‌ కులమత రాజకీయాలు చేస్తున్నారని బాబు అన్నారు. ఆయన యీ మధ్య చాలా అంటున్నారు. ఇలా అనడంలో కాస్త కన్‌ఫ్యూజ్‌ అవుతున్నారు. జగన్‌పై కేసు వేసేక శంకర్రావు మంత్రి పదవి వూడిందట! మనందరికీ తెలిసున్న సీక్వెన్సు ఒకటుంది - శంకర్రావు జగన్‌పై కేసు వేయడం, మంత్రి పదవి తెచ్చుకోవడం, శంకర్రావు సాటి మంత్రులపై కేసులు వేసి సిఎంనే తిట్టడం, మంత్రి పదవి వూడగొట్టుకోవడం - వీటిల్లో ఒకటి, నాలుగు స్టెప్పులు మాత్రమే బాబుకి గుర్తున్నాయి. మధ్య స్టెప్స్‌ ఎగిరిపోయాయి. డియల్‌ గురించి కూడా యిలాగే అంటారేమో.

వృద్ధులకు యిలా జరిగితే సెనిలిటీ అంటాం. కాని బాబు వృద్ధుడు కారు, కాబోరు. అందువలన భ్రమకు లోనయ్యారని అనుకోవాలి. బాబుకి యింకో భ్రమ కూడా పట్టుకుంది. జగన్‌, కిరణ్‌ కుమ్మక్కయ్యారని. శనివారం ఆంధ్రజ్యోతి రాధాకృష్ణగారు ఓ వ్యాసం రాశారు - 'కోవూరులో కాంగ్రెస్‌వారు డబ్బులు పంచుతూ 'వేస్తే మాకేయండి, లేకపోతే జగన్‌కు వేయండి' అని ప్రచారం చేశారని...! అది చదివాక బాబు ఆ మాయలో పడిపోయారు. జగన్‌, కిరణ్‌ కలిసే తమను కోవూరులో ఓడించడానికి చూశారని. జగన్‌ వ్యతిరేకులందరినీ కిరణ్‌ కాబినెట్‌లోంచి తొలగిస్తున్నారనీ. (కిరణ్‌కు అంత శక్తే వుంటే బొత్సనే పీకేయలేకపోయాడా?)

అసలు జగన్‌ కాంగ్రెస్‌లోనుండి బయటకు వెళ్లిపోయినదే, కిరణ్‌ కారణంగా. అతను సిఎంగా వచ్చేవరకూ జగన్‌కు ఆశగానే వుంది - వయసుమీరిన రోశయ్యను దింపి తనను కూర్చోబెడతారని. ఎప్పుడైతే యువ సిఎం అనే బ్యానర్‌తో కిరణ్‌ వచ్చారో, అప్పుడు తెలిసిపోయింది - తనకు అక్కడ నూకలు చెల్లాయని. వెంటనే బయటకు వచ్చేశారు. తన పేపర్లో రోజూ కిరణ్‌ ప్రభుత్వం అసమర్థ ప్రభుత్వం అని రాయిస్తారు. ఇలాటి పరిస్థితుల్లో కూడా జగన్‌, కిరణ్‌ కుమ్మక్కయ్యారని బాబు అనుకుంటున్నారు. రేపు రాధాకృష్ణగారు ఇంకో ఆర్టికల్‌ రాసి జగన్‌, సోనియా కూడా కలిసి టిడిపిని తొక్కేస్తున్నారని రాస్తే - యీయన అది కూడా నమ్మేస్తారు.

బాబు ప్రకారం చూస్తే జగన్‌కు అందరితో దోస్తీ వున్నట్టుంది. ఓ పక్క తెరాస, యింకో పక్క కాంగ్రెస్‌, మరో పక్క బిజెపి (కడప ఎన్నికల్లో యిలా తెగ ప్రచారం చేసి ముస్లిము ఓటర్లను అడలగొడదామని తెగ చూశారు) ఇవాళ యింకోటి కూడా అనేశారు. కులం, మతాన్ని ఉపయోగించుకుంటూ జగన్‌ రాజకీయాలు చేస్తున్నాడట ! బాబుగారు ముందుగా ఒక విషయం గుర్తించాలి. రాజకీయనాయకుడు అన్నవాడు రాజకీయాలు చేస్తాడు తప్ప కుండలూ, బండలూ చేయడు. అతను తన చేతికి వచ్చిన ప్రతీదీ రాజకీయం చేస్తాడు. డాక్టరుకి బొమ్మలో కూడా పేషంటు కనబడినట్టు, రాజకీయనాయకుడికి అప్పుడే పుట్టిన బిడ్డలో కూడా రేపటి ఓటరు కనబడతాడు. వాణ్ని ఆకర్షించడానికి ఏ చిన్న కర్ర దొరికినా దాన్ని దుడ్డుకఱ్ఱగా మారుస్తాడు. అప్పట్లో తెల్లవాళ్లని తరమడానికి అనేవారు. తరిమేశాక ఇంకేమంటారు? భాషపరంగా రాష్ట్రాల విభజన అన్నారు. ఇప్పుడు ప్రాంతపరంగా అంటున్నారు. కులం అంటున్నారు, మతం అంటున్నారు. ఇదేదో జగన్‌తోనే ప్రారంభమైనట్టు, జగన్‌ జైలుకి వెళ్లగానే ఆగిపోయేట్టు యీయన మాట్లాడడమేమిటి?

అసలు ఏ పార్టీ కులాన్ని, మతాన్ని పక్కకు పెట్టి మాట్లాడుతోంది చెప్పండి. మాట్లాడితే ప్రతీవాడూ 'ముస్లిం సోదరులకు అన్యాయం చేయకుండా చూస్తాం' అంటారు. అక్కడ ముస్లిం అనే మాట ఎందుకు? ఆ వూళ్లో అందర్నీ ఉద్ధరిస్తే వాళ్లూ ఆటోమెటిక్‌గా ఉద్ధరించబడతారుగా. ప్రత్యేకంగా విడదీసి చెప్పడం దేనికి? ఎలక్షన్‌ ప్రచారంలో దర్గాలకు వెళ్లి ఆ టోపీలు పెట్టుకోవడం దేనికి? రంజాన్‌ సందర్భంగా ఇఫ్తార్‌ విందులివ్వడం దేనికి? మీకు నమ్మకం వుంటే కావాలంటే ప్రతి శుక్రవారం మసీదుకి వెళ్లి నమాజు చేసుకోండి. అంతేగాని కెమెరా ముందు గళ్ల రుమాలు కప్పుకుని నేను ముస్లిం పక్షపాతిని అనడం కుదురుతుందా? ఉపవాసం వుండేవాళ్లు వాళ్లు, వాళ్ల పేరు చెప్పి విందులు కుడిచేవాళ్లు వీరు.

వక్ఫ్‌ ఆస్తులైనా, దేవాలయాల ఆస్తులైనా అన్యాక్రాంతం అయితే కాపాడవలసిన బాధ్యత ప్రభుత్వానిది. అదేమీ చేయరు. ఆస్తులన్నీ హరించుకుపోయాక ఎన్నికల సమయంలో వక్ఫ్‌ ఆస్తులు మళ్లీ రాబడతాం అంటూ వాగ్దానాలు చేస్తారు (అప్పుడు కూడా దేవాలయాల ఆస్తుల గురించి మాట్లాడరు) ఆ హామీతో ముస్లిములందర్నీ సంతోషపెట్టినట్టు ఫీలై పోతారు. ఇలా చేస్తే ముస్లింల జీవితాల్లో వెలుగులు వస్తాయా? అలాగే క్రైస్తవ 'సోదరులు'. క్రిస్‌మస్‌ సందర్భంగా ఓ సందేశం పడేసి వాళ్లనూ ఆకట్టుకున్నాం అని అనుకుంటే సరిపోతుందా? అదే విధంగా సమ్మక్క సారక్క జాతరకు, తలుపులమ్మ సంబరానికి వెళ్లి చేతులు వూపితే హిందువులందరి ఓట్లు పడతాయనుకోవడం..! నమ్మకం కారణంగా కుటుంబసహితంగా ఏ గుడికైనా వెళితే అది వేరే మాట. కానీ వెళ్లి ఫోటోలు తీయించుకుని ప్రెస్‌కు రిలీజ్‌ చేయడం - ఆ పేరుతో ఓట్లు తెచ్చుకుందామనుకునే రాజకీయమే!

అలాగే కులం - ఏ పార్టీని చూడండి. బిసిలకు, దళితులకు మేలు చేస్తాం అంటూ మాట్లాడతారు. అలా అనగానే కులప్రస్తావన తెచ్చినట్టే కదా! మాదిగలకు రిజర్వేషన్‌ కల్పిస్తాం అన్నపుడు కులం గురించి మాట్లాడలేదా? అందరి క్షేమాన్ని చూస్తామంటే అదో దారి. పేదలందరి గోడూ పట్టించుకుంటామనగానే కొందర్ని విడగొట్టినట్టయింది. కానీ పేదల్లో అన్ని కులాలవారు, మతాలవారు వుంటారు కాబట్టి సరేలే అనుకోవచ్చు. కానీ బిసి.. అంటూ మొదలుపెట్టగానే కులాల పరంగా గుర్తించినట్టు తెలిసిపోయింది.

ఎన్నికలలో టిక్కెట్ల పంపిణీ పూర్తి కాగానే ఓ ప్రకటన వస్తుంది. బిసిలకు యిన్ని టిక్కెట్లు, దళితులకు యిన్ని టిక్కెట్లు, మైనారిటీలకు యిన్ని టిక్కెట్లు యిచ్చాం. వారి సంక్షేమం కోసం పాటుపడే పార్టీ మాదే అని. ఆ ఒక్కడికీ టిక్కెట్టు యివ్వగానే ఆ కులంవాళ్లందరి జన్మలూ పునీతమై పోయినట్టు మనం అనుకోవాలన్నమాట. అదే విధంగా కాబినెట్‌ ఏర్పరచగానే యింకో ప్రకటన వస్తుంది. 'ఈ కులానికి యిన్ని పదవులు యిచ్చాం, ఆ కులానికి ప్రాముఖ్యత గల పదవులిచ్చాం.' అంటూ. గతంలో యిలా వుండేదా చెప్పండి. ఇప్పటికీ జాతీయస్థాయిలో యిలా జరగడం లేదు. బాబు తరం వారు యిక్కడి రాజకీయాల్లోకి వచ్చాక మన రాష్ట్రంలో జరుగుతోంది.

అలాటప్పుడు జగన్‌ మాత్రమే కులం, మతంతో రాజకీయాలు నెరపుతున్నారని అనడం ఎంత తెంపరితనం?

అందునా యిలా అంటున్నది ఎవరు? బిసిలను సమీకృతం చేసిన టిడిపి పార్టీకి చెందిన లీడరు ! అప్పటివరకు కాంగ్రెస్‌ ఎంతసేపూ ముస్లిములు, హరిజనులు అంటూ పాట పాడుతూ వుండేది. ఇలా వీళ్లు ముస్లిములను బుజ్జగిస్తున్నారంటూ జనసంఘం (తర్వాత బిజెపి) ఆరోపిస్తూ వుండేది. హరిజనులను బుజ్జగిస్తున్నారని, లాలిస్తున్నారనీ ఎవరూ పైకి అనరు. భయం. దళితులు కాని, మైనారిటీలు కాని గంపగుత్తగా ఓటేస్తారని జనాలకు ఓ గట్టి నమ్మకం. ఆ ఓటు బ్యాంక్‌ సాధించడానికే వీళ్లు మాటిమాటికి కులప్రస్తావన, మతప్రస్తావన చేస్తారు. మతాలపేర ఎన్నో రాజకీయ పార్టీలున్నాయి దేశంలో. కులాల పేర పెట్టినపుడు కులం పేరు రాకుండా జాగ్రత్త పడతారు. ఏదో జెనరిక్‌ నేమ్‌లా కనబడుతుంది కానీ లోపాయికారీగా అందరికీ తెలుసు. (పాట్టాల్‌ మక్కల్‌ కచ్చి అనే పార్టీ వణ్నియార్‌లది అని అందరికీ తెలుసు. కానీ పార్టీ పేరు మాత్రం శ్రామికుల పక్షం అని వుంటుంది) కేరళలో నాయర్‌ సేవా సమితి మాత్రమే కులం పేరుతో పెట్టిన పార్టీ అనుకుంటా.

అందరూ హరిజనుల కోసం పాటుపడుతున్నామని చెప్పుకునే పార్టీలే. నిజంగా పాటుపడితే వాళ్ల బతుకులు ఎప్పుడో బాగుపడి పోయి వుండాలి. ఈ పార్టీలన్నీ తాము వీళ్లకోసం ఎంతో చేశామని చెప్పుకుంటూనే వుంటారు, మళ్లీ రిజర్వేషన్ల గడువు అయిపోయేసరికి 'వాళ్ల బతుకులు యింకా బాగుపడలేదు, ఇంకో ఐదేళ్లు కొనసాగించాలి' అని తీర్మానం చేస్తారు - అందరూ కలిసి ! ఈ రెండింటిలో ఏదో ఒకటి అబద్ధమై వుండాలి. అంటే అందరి కందరే అన్నమాట. అదే విధంగా అందరూ మైనారిటీల కోసమే వున్నాం, చాలా చేశాం అంటారు. మళ్లీ 'వాళ్ల జీవితాలు అన్యాయంగా వున్నాయి, వాళ్లకు రిజర్వేషన్‌ కల్పించాలి' అంటారు. ఏమిటీ మాటలు! వాళ్లు కనక మేమంతా గంపగుత్తగా ఓటెయ్యం. వ్యక్తిగత యిష్టాయిష్టాల ప్రకారం వేస్తాం అని ప్రకటించారనుకోండి. ఫినిష్‌ ! ఎవడూ వాళ్ల గురించి పట్టించుకోరు.

ఈ పార్టీల వాళ్లు మనుష్యులను మనుష్యులుగా చూడరు. డబ్బున్నవారిని, అగ్రవర్ణాల వారినీ ఓటర్లుగా కూడా చూడరు. వాళ్లు గంపగుత్తగా ఓటేయ్యరు కాబట్టి ! ఇక తక్కినవారిని ఏదో ఒక మతస్తుడిగానో లేదా ఏదో ఒక కులస్తుడిగానో చూస్తారు. షా బానో కేసులో కోర్టు తీర్పును మార్చేస్తే దేశంలో ముస్లిములందరూ మురిసి ముక్కలయి కాంగ్రెస్‌కు ఓటేసేస్తారని రాజీవ్‌కు ఆయన సలహాదార్లు చెప్తే ఆయన నమ్మాడు. రామమందిరం కట్టేస్తే దేశంలో హిందువులందరూ తమకు ఓటేసేస్తారని బిజెపికి ఎవరో చెప్తే వాళ్లు నమ్మారు. అలాగే మసీదుల్లో కురాన్‌ పాఠాలు చెప్పేవారికి ప్రభుత్వం తరఫున జీతాలిస్తే ముస్లిములు ఓటేస్తారని ములాయంకు చెప్తే ఆయన నమ్మాడు. ముస్లిములున్న చోట ఉర్దూ పాఠశాలలు పెట్టిస్తానని హామీ యిస్తే వాళ్ల ఓట్లు పడతాయని ఎన్టీయార్‌కి చెపితే ఆయనా నమ్మాడు. పాతబస్తీలోనే కాదు, ఆంధ్రప్రాంతంలో కూడా యివే హామీలిచ్చాడు. ఇలా నమ్మినవారందరూ ఓ సారి నెగ్గారు, ఓ సారి ఓడారు. అంటే అర్థమేమిటి? ఇదేమీ ష్యూర్‌-ఫయర్‌ ఫార్ములా కాదు సుమా అని!

టిడిపి ప్రారంభించినపుడు దానికి ఓ ప్రత్యేక ఎజెండా కావలసి వచ్చింది. కాంగ్రెస్‌ అప్పటిదాకా హరిజనుల పేరు చెప్పి ఓట్లు అడుగుతోంది కాబట్టి దానికి విరుగుడుగా లోహియా ఫార్ములాను చేపట్టారు. సమాజంలో మధ్యకులాలవారు (బిసిలంటున్నారు యిప్పుడు) సోషలిజం పేరుతో ఓటు బ్యాంకుగా ఏర్పడితే అగ్రవర్ణ ఆధిపత్యంలో నడుస్తున్న కాంగ్రెస్‌ను ఓడించవచ్చు, కాంగ్రెస్‌ అండతో చెలరేగుతున్న హరిజనులను అదుపు చేయవచ్చు అని లోహియా వాదన. ఉత్తరాదిన మతపరమైన చీలికను యిలాటి కులపరమైన చీలికతో లాలూ, ములాయం ఎదిరించారు. అంతకుముందే తమిళనాడులో అదే చేేసి డిఎంకె 1967లో అధికారంలోకి వచ్చింది. అక్కడ చాలాకాలం నివాసమున్న ఎన్టీయార్‌కి ఆ ఈక్వేషన్‌ నచ్చింది. హరిజనులు కాంగ్రెస్‌ పక్షాన వున్నారు కాబట్టి బిసిలను పోగేశారు. కాంగ్రెస్‌కు ఓ అగ్రవర్ణం కొమ్ము కాస్తే, టిడిపికి మరో అగ్రవర్ణం కొమ్ము కాసింది. హరిజనులు అటు వుంటే, బిసిలు యిటు వున్నారు. ఈ విధమైన పోటీతో టిడిపి కాంగ్రెస్‌ను కొన్నిసార్లు ఓడించింది, మరి కొన్నిసార్లు వారి చేతిలో ఓడిపోయింది. టిడిపికి అండగా వున్న బిసిల్లో చీలిక తేవాలని కాంగ్రెస్‌, కాంగ్రెస్‌కు అండగా నిలిచిన హరిజనుల్లో చీలిక తేవాలని టిడిపి ప్రయత్నిస్తూనే వున్నాయి.

అందరికీ తెలిసిన బహిరంగ సత్యాలు యిలా వుండగా కులమత రాజకీయాలు జగన్‌తోనే పుట్టినట్టు బాబు ఆరోపించడం ఎంత హాస్యాస్పదమో చూడండి. మనం నవ్వుతామని తెలిసినా అన్నారంటే ఆయన బాధ ఆయనది. రెండు పార్టీలు రాష్ట్రంలో పాతుకుపోయి అయితే నేను, కాకపోతే నువ్వు అనుకుని ఏలేస్తూంటే మధ్యలో ఎవరో వచ్చి తూకం చెడగొట్టేస్తే బాధ వేయదూ? 2009లో చిరు, జెపి వచ్చి యిలాగే ఛాన్సు చెడగొట్టేశారు. ఎన్నికలయ్యాక వీళ్లిద్దరినీ తప్పించకపోతే ఆట సాగదని ఫీలయి ఆ ముక్క ఓపెన్‌గా చెప్పారు. మీడియా ద్వారా ప్రయత్నాలు ఏమైనా చేశారేమో తెలియదు, గ్రేటర్‌ హైదరాబాదు ఎన్నికల పాటికే లోకసత్తా సత్తా లేకుండా తయారైంది. ఇక చిరుసారు ధైర్యం జావకారి, కాంగ్రెస్‌లోకి జారుకున్నారు. బాబు హమ్మయ్య అనుకుంటూండగానే జగన్‌ రంగంపైకి వచ్చారు.

ఓ పక్క తమ మీడియా అవినీతి ఆరోపణలతోను, మరో పక్క సోనియా సిబిఐతోను వేధిస్తూంటే ఎంతకాలం వుంటాడులే అనుకుంటే చూస్తూండగానే నిలదొక్కుకున్నాడు. జగన్‌ కూడా ఓ శక్తిగా ఎదిగితే 2009 ఎన్నికలలో లాగానే 2014లో కూడా ముక్కోణపు పోటీ రావచ్చు. అప్పుడు జయాపజయాలు దైవాధీనం. వాటిని తన అధీనంలోకి తెచ్చుకోవాలంటే జగన్‌ను తగ్గించాలి. అందుకే బాబు తన అమ్ములపొదిలోని ప్రతీ అస్త్రాన్ని సంధిస్తున్నారు. ఈ కులమత రాజకీయ ప్రస్తావన వెనుక ఒక ఆవేదన వుంది.

తక్కినవాళ్లందరికీ కులమో, మతమో - ఏదో ఒక అడ్వాంటేజి మాత్రమే వుంది. ఈ జగన్‌కు రెండూ వున్నాయి. అటు చూస్తే క్రిస్టియన్‌ అంటాడు, యిటు చూస్తే రెడ్డి అంటాడు. తమవాడని క్రైస్తవ సంఘాలు దన్నుగా నిలిస్తే డబ్బు, హరిజన ఓట్లు రెండూ వస్తాయి. తమవాడని రెడ్లు అనుకుంటే అగ్రవర్ణాల మద్దతు వస్తుంది. 2009లోనే 'క్రిస్టియన్‌ రెడ్లు' అనే వ్యాసంలో రాశాను. క్రైస్తవంలోకి మారాక కులమే వుండదు కదా, యీ కులసూచకాలు ధరించడమేమిటని ! కానీ సామాజికంగా, రాజకీయంగా అది వుపయోగపడుతోంది కాబట్టి వాళ్లు వాడుకుంటున్నారు. బ్రహ్మానందరెడ్డిగారు క్రైస్తవుడుట. అడ్వకేట్‌గా వుంటేటప్పుడు ఆయన పేరు బ్రహ్మానందం మాత్రమేట. కానీ రాజకీయాల్లోకి దిగుతూ రెడ్డి తగిలించుకున్నారు. ఆంధ్ర రాజకీయాల్లో రెడ్డి పదానికి వున్న పవరే వేరు. ఆ పవరూ ప్లస్‌ క్రైస్తవ ఫోర్సూ జగన్‌కు వచ్చి చేరతాయని బాబు భయం. రెండిట్లో ఏదో ఒకటి మాత్రమే వాడుకోవాలని సూచిస్తూ పత్రికల్లో వ్యాసాలు రాయిస్తారేమో చూడాలి. **- ఎమ్బీయస్‌ ప్రసాద్‌ (మార్చి 2012)**

**మార్చి 42 ఎమ్బీయస్‌ : పిరికి రాజులు - పిరికి ప్రజలు**

తెలంగాణ ఆత్మహత్యలు మళ్లీ మొదలయ్యాయి. ఎప్పటిలాగా వీటికి అర్థం పర్థం లేకుండానే వుంది. తెలంగాణ వస్తుందేమోనని ఆశతో కొందరు చేసుకున్నారు, ఎప్పటికీ రాదేమోనని కొందరు చేసుకున్నారు. ఇప్పట్లో రాదేమోననే శంకతో కొందరు చేసుకున్నారు. ఆత్మహత్యలు ఆపడానికి కొందరు చేసుకున్నారు - 'నా ఆత్మహత్యే చివరిది కావాలి. ఇంకెవరూ చేసుకోకండి' అంటూ లేఖలు దొరికాయి. ఎవరిది 'లాస్ట్‌ వర్డ్‌' అయితే వాళ్లదే గెలుపు అనుకుంటాం కాబట్టి 'ఆఖరి ఆత్మహత్య ఎవరిదైతే వాళ్లకు క్రెడిట్‌' అనుకున్నారేమో, అలా లేఖలు దొరికాక యింకొందరు చేసుకున్నారు ముందువాళ్లకు ఆ క్రెడిట్‌ రాకూడదని!

ఈ ఉపయెన్నికలలో తెరాస రెండు మూడు చోట్ల ఓడిపోయి వుంటే తెలంగాణ వాదం బలహీనపడిందన్న నిరాశతో చచ్చిపోయారంటే కాబోసు అనుకునేవాళ్లం. వాళ్లు నెగ్గారు. నెగ్గనిచోట కూడా ఇంకో తెలంగాణవాద పార్టీ బిజెపి గెలిచింది. ఇంకేమిటి బాధ? గెలిచిందన్న ఆనందంతో పోయారా అంటే ఆ ముక్క ఉత్తరంలో రాయాలి. గతంలో డియస్‌ ఓడిపోయినప్పుడు ఓ కుర్రాడు నాలిక తెగ్గోసుకున్నాడు. ఏమంటే ఓడిపోవాలని మొక్కు పెట్టుకున్నాట్ట. ఇప్పుడు ఎమ్మెల్సీ అయ్యాడాయన. నాలిక మళ్లీ మొలిచిందా? కిరణ్‌ను మారుద్దామనుకుంటే సిఎం అయ్యే ఛాన్సు డియస్‌కు రావచ్చు. అప్పుడేం చేస్తాట్ట? ఛాన్సు రాకూడదంటూ యింకోటి కోసుకుంటాడా?

వీళ్లందరికీ జీవితం అంటే ఆటగా వుంది. ఏక్సిడెంటులో వేళ్లో, కాళ్లో పోతే డాక్టర్లు ఎంత కష్టపడి ప్లాస్టిక్‌ సర్జరీ చేస్తారో తెలుసా? మొహం మీద గీతలు పడితే ఎంత శ్రమపడి పూర్వరూపం తెస్తారో తెలుసా? అలాటిది ఎవడో నెగ్గాడని, వేరెవడో ఓడాడని అవయవాలు కోసేసుకోవడం ఏమైనా బాగుందా? అసలిలాటి వాళ్లను అన్ని అవయవాలతో సవ్యంగా పుట్టించడం దేవుడు చేసిన తప్పు. ఎందరో వికలాంగులుగా పుట్టించిన దయలేని దేవుడు వీళ్లను యింత సవ్యంగా పుట్టించాలి? కోసుకోవడాలు సరే, ప్రాణాలు తీసుకోవడం ఏమిటి? తీసుకునే ముందు అవయవదానం చేసి చావచ్చుగా. కళ్లు, లివరు, కిడ్నీ.. యిలా ఎన్నో సాటి తెలంగాణ సోదరులకే యిచ్చి చావవచ్చు.

రక్తదానం చేయడానికి చాలామంది ముందుకు రారు. రక్తం పోతే శక్తి వూడ్చుకుపోతుందని భయం. ప్రాణాలు మాత్రం చులాగ్గా తీసేసుకుంటారు. తిరుపతిలో కళ్యాణమస్తు కార్యక్రమంలా చావదలచుకునే వారందరికీ ఓ ముహూర్తం పెట్టి, వచ్చినవాళ్లందరి అవయవాలూ తీసేసుకుని అప్పుడు చావడానికి అనుమతి యివ్వాలి. అందరికీ కలిపి ఒకటే వ్యాన్‌ మాట్లాడి తెలంగాణ అమరవీరుల స్తూపం దగ్గరకి ట్రిప్‌. ఒకటే గ్రాండ్‌ ఫ్యూనరల్‌. నాయకులందరూ యిల్లిల్లూ, ఊరూరూ తిరగనక్కరలేకుండా ఒకే చోట నివాళి, తెలంగాణ తెస్తామన్న ప్రతిజ్ఞలు. అందరికీ కలిపి ఒకటే తెలంగాణ బంద్‌ ! వారానికి ఒకటి అంటే కష్టం !

నేను చాలా క్రూరంగా రాస్తున్నట్లు అనిపించవచ్చు. ఎప్పుడో 2010లోనే 'భద్రం బీ కేర్‌ఫుల్‌ బ్రదరూ' అని వ్యాసపరంపర రాశాను. చావకండర్రా నాయనలారా, పుత్రశోకం కలిగించకండి అని. ఇలాటి చావుల వలన తలిదండ్రులకు కలిగే బాధ గురించి 'ఒక చావు-ఇద్దరు తండ్రులు' కథ రాశాను. వందలాది మంది చచ్చిపోయారు. చచ్చి ఏం సాధించారు అన్న ఆలోచన లేకుండా చావడానికి యింకా తయారవుతున్నారు. రేణుకా చౌదరి 'ఇన్‌స్టంట్‌ కాఫీ కాదు' అన్నందుకు చచ్చారట. పోనీ 'టీ' అంటే మానేస్తారా? రేణుక ఎవరు? రాష్ట్రం నుండి 33 మంది కాంగ్రెస్‌ ఎంపీలు గెలిచినప్పుడు కూడా గెలవలేని నాయకమ్మన్యురాలు. (అర్థం తెలిసే వాడుతున్నాను).

ఏ సోనియానో, మన్‌మోహనో అన్నపుడు తీవ్రంగా బాధపడ్డా అర్థం వుంటుంది. ఆ మధ్య మన్‌మోహన్‌ యిప్పట్లో తేలదు అన్నపుడు యిలాటి పని చేసినా అర్థం వుండేది. అప్పుడు ఎవరూ చేసుకోలేదు. అదేమిటో తెరాస వారు ఉద్యమం తీవ్రం చేస్తామన్నపుడల్లా యిలాటివి జరుగుతాయి. సినిమా ప్రారంభించినపుడు కొబ్బరికాయ కొట్టి మొదలెట్టినట్టు, ఏదైనా కట్టబోయేముందు కోడినో, కొంగనో బలి యిచ్చినట్టు.. యిది జరగగానే తెరాస బంద్‌కు పిలుపు యిచ్చి రంగంలోకి దిగుతుంది. వెంటనే ఢిల్లీ రమ్మంటారు. అక్కడ ఏ మంతనాలు జరుగుతాయో కానీ, మళ్లీ చల్లారిపోతుంది. తెలంగాణ వచ్చేలోపున ఎన్ని శవాలు లేవాలో మరి! ''పాండవ వనవాసం''లో పాండవుల్ని చూసి 'ఆడదాని కన్నీటితో సంపాదించుకున్న రాజ్యం ఓ రాజ్యమా?' అంటాడు దుర్యోధనుడు. అలాగ తెలంగాణ కూడా ఆత్మహత్యలతో, పెడబొబ్బలతో సంపాదించుకున్న రాష్ట్రం అయిపోతుందేమో.

అయినా వీళ్లు తెలంగాణ కోసం ఎందుకు ఆత్మహత్యలు చేసుకోవాలండి. తెలంగాణ వస్తే యీ స్థాయివాళ్ల కేమైనా ఒరుగుతుందా? సిపిఐ నారాయణగారు అన్నట్టు - తెలంగాణ వచ్చినా పేదల బతుకులు అలాగే వుంటాయి. కావాలంటే ఛత్తీస్‌ గఢ్‌, జార్ఖండ్‌ అవీ వెళ్లి అక్కడ పేదల బతుకులు చూసి రమ్మనమండి. పోనీ పొట్ట చేత్తో పట్టుకుని యిక్కడకు వచ్చిన ఆ రాష్ట్రవాసులను కలిసి 'ప్రత్యేక రాష్ట్రం వచ్చాక అక్కడ వుద్యోగాలు వూహూ దొరికేస్తూ వుంటే యిక్కడకి వచ్చి అఘోరిస్తున్నారేమ'ని అడగండి. చదువుకున్నవాడికీ, అర్హత వున్నవాడికీ యిక్కడే కాదు, అమెరికాలోనూ దొరుకుతోంది. లేనివాడికి ఎక్కడా దొరకటం లేదు. వ్యాపారం వ్యవసాయం చేసుకున్నవారి గురించి ఆలోచిస్తే - ఇప్పుడు అప్పు తీసుకుని బాధలు పడుతూంటే, ప్రత్యేకరాష్ట్రం వచ్చాక కూడా అవి అలాగే వుంటాయి. తెలంగాణ రాష్ట్రం వచ్చింది కదాని బాంకు వాడు కానీ, మార్వాడీ వాడు కానీ ఋణం మాఫ్‌ చేయడు.

పోయేవాళ్లందరూ తాము భగత్‌ సింగ్‌ వంటి అమరవీరులనుకోవడం కంటె బుద్ధి తక్కువ మరొకటి లేదు. భగత్‌ సింగ్‌ దేశం కోసం ఉరికంబం ఎక్కాడంటే ఎలా ఎక్కాడో చరిత్ర చదవండి. ఆయన పెరట్లో చెట్టుకి ఉరి వేసుకోలేదు. ఆయన అసెంబ్లీలో పొగబాంబులు వేసి, కరపత్రాలు విసిరి అంతర్జాతీయ సమాజం దృష్టిని ఆకర్షించాడు. జైల్లో పెడితే, ఊచలకు ఉరి వేసుకోలేదు. విచారణకు కోర్టుకి హాజరయ్యాడు. కోర్టు విచారణ జరుగుతున్నంత సేపు దేశంలో అన్ని పేపర్లలో వీరు యీ సాహసం ఎందుకు చేశారో వివరించడం జరిగింది. ఇంగ్లీషువారి దౌష్ట్యం, వీరి దేశభక్తి దేశవిదేశాల్లో తెలియ వచ్చింది. ఆ వార్తలు దేశంలోని అనేకమంది యువకుల్లో ఉత్సాహాన్ని నింపాయి. అలాటి అనేకమంది యువకులు స్వాతంత్య్రసమరంలో పాలుపంచుకునేందుకు పురికొల్పాయి. చివరకు ఉరిశిక్ష వేశారు. దేశమాత పవిత్ర నామాన్ని ఉచ్చరిస్తూ భగత్‌ సింగ్‌, రాజ్‌ గురు, సుఖ్‌ దేవ్‌ నిర్భయంగా ఉరికంబం ఎక్కారు. అసెంబ్లీలో కరపత్రాలు విసిరిన దగ్గర్నుంచి చనిపోయేవరకు 23 నెలలపాటు ఆయన పేరు దేశమంతా మారుమ్రోగింది. వారి త్యాగానికి ఎంతో పబ్లిసిటీ వచ్చింది. భగత్‌ సింగ్‌ జీవితంపై యిప్పటివరకు హిందీలోనే ఆరేడు సినిమాలు వచ్చాయి.

తెలంగాణ కోసం చనిపోయిన యీ వందలాది యువకుల్లో ఏ ఒక్కరి పేరనైనా కనీసం ఓ వ్యాసం రాసేటంత సమాచారం వుందా? వీళ్లల్లో శ్రీకాంతాచారి పేరు తప్ప మరెవ్వరి పేరూ గుర్తుండే అవకాశం లేదు. అతనిదైనా ఐదు పదేళ్లు...! ఆ తర్వాత మర్చిపోతాం. తక్కినవాళ్ల పేరు ఒక్కరోజు మాత్రమే నోళ్లల్లో నానుతుంది. భగత్‌ సింగ్‌లాగ నెలలపాటు కాదు. 1969 ఉద్యమంలో ప్రాణాలు విడిచిన ఆరడజను పేర్లు చెప్పండి చూదాం. ఇప్పుడు 700 పై చిలుకు మంది పోయారంటున్నారు. వాళ్లందరినీ కలిపి 'శ్రీకాంతాచారి, యితరులు' అనేస్తారు తప్ప విడిగా వారికి గుర్తింపు ఏమైనా వుందా? దీన్ని ఆత్మత్యాగం అనుకుంటే దీనివలన ఒరిగే లాభం ఏమిటి? ఈ 'అమరవీరుల' కుటుంబాలకు కలిగిన నష్టాన్ని ఎవరైనా పూరిస్తారా?

ప్రభుత్వం ఐదు లక్షలివ్వాలి, పది లక్షలివ్వాలి అంటూ స్వామి గౌడ్‌ డిమాండు చేసి వూరుకుంటారు. తమ సమ్మె తాలూకు ఒప్పందం అమలు కాక ప్రభుత్వోద్యోగులే గిలగిలలాడుతున్నారు. చివరికి సమ్మె కాలానికి ఇఎల్‌కు ముడిపెట్టారు. అంటే అన్ని రోజుల జీతం పోయినట్టే. 11 రోజులు పని చేస్తే వచ్చేది ఒక్కరోజు ఇఎల్‌. అలాటివి 40 వదులుకుంటున్నారంటే దాని అర్థం ఓ పదిహేను నెలల కష్టాన్ని పోగొట్టుకున్నట్టే. ఇదీ సమ్మె చేసి వాళ్లు బావుకున్నది! వాళ్లకే యిలా వుంటే ఈ అమరవీరుల కుటుంబాలకు డబ్బులు సరిగ్గా యిప్పించగలరా? ప్రభుత్వం నుండి డబ్బులే కాదు, పార్టీల నుండి టిక్కెట్లు కూడా యిప్పించలేరు. మొన్న ఉపయెన్నికలలో ఒక్క అమరవీరుల కుటుంబానికి టిక్కెట్టు యిచ్చారా? వాళ్ల గురించి పదేపదే మాట్లాడే టిడిపి కూడా టిక్కెట్టు యివ్వలేదు. ఎలాగూ ఓడిపోతామని తెలిసినపుడు అలాటి కుటుంబం నుండి ఒకరికి యిచ్చి సింపతీ కొట్టాల్సింది.

గండ్ర స్టేటుమెంటు విని గుండె బద్దలై, ఆత్మహత్య చేసుకున్నాడంటున్నారు. అంత్యక్రియలకి వెళుతూ వస్తూ ఆయన యింటిపై దాడి చేశారు. అంతేకాదు, దారిలో కనబడిన టిడిపి, కాంగ్రెస్‌ నాయకుల యిళ్లపై, దుకాణాలపై రాళ్లు రువ్వారు. ఈ కార్యక్రమం ఎప్పటిదాకా? వాళ్లు తెరాసలో చేరేదాకా! ఒక్కసారి తెరాసలో చేరితే చాలు, వాళ్లు పునీతులై పోతారు. నిజంగా రేపు గండ్ర తెరాసలో చేరేరే అనుకోండి. మరి ఈ అబ్బాయి ఆత్మహత్య వృథా అయినట్టే కదా! ఇతనికి యిప్పుడో స్మారకచిహ్నం కట్టిపెడితే గండ్ర తెరాస ద్వారా మళ్లీ పదవిలోకి వచ్చాక చేసే మొదటిపని ఆ స్తూపం మీద పేరు గోకేయించి అతని చావు గురించి ప్రస్తావించకపోచడం! ఈ కాంగ్రెస్‌, టిడిపిల వాళ్లు 2014 దాకా అన్ని పదవులూ అనుభవించేసి చివర్లో 2014 ఎన్నికలకు ముందు తెరాసలో చేరితే..? పోయినోళ్ల ఆత్మలు ఘోషిస్తాయి కదా! కానీ అదే జరగబోతుంది. జగజీవన్‌ రామ్‌ 1977 వరకు కాంగ్రెస్‌లోనే వున్నారు. ఎమర్జన్సీ తీర్మానం ఆయనే పార్లమెంటులో ప్రవేశపెట్టి ఎమర్జన్సీ కాలంలో మంత్రిపదవులు, సకలభోగాలు అనుభవించారు. సరిగ్గా ఎన్నికలకు ముందు పార్టీ ఫిరాయించి జనతా పార్టీతో చేతులు కలిపారు. దాని ద్వారా గెలిచి డిప్యూటీ పిఎం అయ్యారు. మళ్లీ భోగాలు! ఇప్పటిదాకా అక్కడే వున్నావు కదా అని జనతావాళ్లు అడ్డు చెప్పలేదు. ఇప్పుడు గండ్ర లాటి వాళ్లు చేరతానంటే తెరాస అడ్డు చెప్పదు. ఫలానా నీ స్టేటుమెంటు కారణంగా ఆరుగురు పోయారు అనదు. వాళ్లకు కావలసినది సంఖ్యాబలం. ఇటువంటి పరిస్థితుల్లో వీళ్లు చావడం దేనికి చెప్పండి.

చావడం పిరికితనానికి చిహ్నం. సమస్యలను ఎదుర్కోలేక పరలోకానికి పారిపోవడం. తెలంగాణ వచ్చేస్తే వీళ్లందరికీ నిలబెట్టి ఉద్యోగాలు యిచ్చేసేట్టు, లేకపోతే పీకేసేట్టూ...! మా నాన్నగారి ఫ్రెండు చెప్పేవారు. కమ్యూనిస్టులు రాజ్యంలోకి వచ్చేసి అంతా లాక్కుపోతారని వాళ్లింట్లో వంటవాడు అప్పట్లో తెగ ఆయాస పడిపోయేవాట్ట. ఈయన వెక్కిరించేవాట్ట - 'వాళ్లు ఉన్నదంతా ఊడ్చుకుపోతారన్న భయం ఎందుకురా? నీ దగ్గర ఆ ఎఱ్ఱగళ్ల గావంచా తప్ప యింకేముంది కనక?' అని. ఏమీ లేనివాళ్లే యిలాగ భయపడ్డారు. ఉన్నవాళ్లు హాయిగా కమ్యూనిస్టు పార్టీలోనే చేరిపోయి దాన్ని స్వంతం చేసేసుకుని కోరలు పీకేశారు. తెలంగాణ వచ్చినా రాకపోయినా డబ్బున్నవాళ్లకు ఏమీ పోదు, లేనివాళ్లకు ఏమీ రాదు. దీని గురించి భయపడడం అనవసరం. మహారాష్ట్ర ఏర్పడ్డాక బొంబాయిలో గుజరాతీల ప్రాబల్యం తగ్గిందా? సింధీల శక్తి తగ్గిందా? నీకు సత్తా వుంటే, నీ కులం, ప్రాంతం అడక్కుండా నీకు పని యిస్తారు. సత్తా లేకపోతే స్వంత బావగారు కూడా తర్వాత చూద్దాంలే అంటాడు. నాలో సత్తా లేదనుకోవడం, ఆ తెలంగాణ ఏదో రాకపోతే నేనెందుకూ కొరగానివాడననుకోవడం పిరికితనం. వీళ్లెందుకు యిలా తయారయ్యారు?

యథా రాజా, తథా ప్రజా అంటారు. పిరికి నాయకులు వుండబట్టే పిరికి ప్రజలు తయారవుతున్నారని అనుకోవాలి. ముఖ్యమైన మూడు పార్టీలూ - కాంగ్రెస్‌, టిడిపి, వైకాపా - పిరికివారే. ఏం తేలిస్తే ఎక్కడ పోతుందోనన్న భయం. పోయేది ఎలాగూ పోతోంది. ఏదీ చెప్పకుండా వుంటే యిరుపక్షాల వారూ ఆదరిస్తారని, ఆనందిస్తారని పెద్ద భ్రమ. ఢిల్లీ కాంగ్రెస్‌ వారు జనవరిలోనే తెలంగాణ యివ్వకూడదని కోర్‌ కమిటీలో నిశ్చయించుకున్నారని డెక్కన్‌ క్రానికల్‌ కృష్ణారావు గారు అంటారు. అయితే ఆ ముక్క పైకి చెప్పే నాయకుడు లేకుండా పోయాడు. పండగలంటారు, ఎన్నికలంటారు, శాంతియుత వాతావరణం నెలకొనాలంటారు.. ఎన్ని సాకులు, ఎన్ని వాయిదాలు..! ప్రజలు నమ్మడం మానేశారు. జోకులు వేసుకుంటున్నారు.

అయినా వాళ్లు ఆ ఒక్కమాటా అనరు. డొంక తిరుగుడుగా వందమాటలంటారు. అటూ యిటూ యిద్దర్నీ ఎగదోస్తారు. 2009 డిసెంబరు లో తెలంగాణ ప్రాంతపు కాంగ్రెస్‌వారు కాస్త అడావుడి చేయాలని ఢిల్లీనుండే గాంధీ భవన్‌కి ఆదేశాలు వచ్చాయని యిప్పుడు వైకాపాలోకి వచ్చిన నాయకుడు అంటారు. బహుశా వాళ్లే లగడపాటి, జెసిలచే రాజీనామా చేయించి వుంటారు. ఇక చంద్రబాబు పిరికితనం గురించి చెప్పనే అక్కరలేదు. తెలంగాణకై తీర్మానం చేశారు. దాన్ని పునరుద్ఘాటించడానికి భయం. అలా అని వెనక్కి తీసుకోవడానికి బెదురు. మా విధానం స్పష్టంగా వుంది అంటూనే అస్పష్టంగా మాట్లాడతారు. జగన్‌దీ అంతే - మాకు సంబంధం లేని విషయం అంటారు. ఫీజుల గురించి, రైతుల గురించి కేంద్రం ఏం చేయాలో, రాష్ట్రం ఏం చేయాలో చెప్తారు కానీ దీని గురించి యిలా చేయాలి అని సలహా కూడా చెప్పరు.

ఇప్పుడు ఆత్మహత్యలు ప్రారంభంకాగానే ఢిల్లీలో కాస్త చలనం వచ్చిందన్నట్టు నటించారు. పార్లమెంటులో తెలంగాణకు చెందిన అన్ని పార్టీలవారూ హంగామా చేశారు. తెలంగాణ ఎంపీలు ఆజాద్‌ను కలిశారు. ఆజాద్‌ హైదరాబాదు గురించి ఏం చేద్దాం? అన్నాడు. అంతే, పీటముడి పడిపోయింది. అది ఎలా తేలుతుంది? ఇద్దరూ కూర్చుని సంభాషణ సాగిస్తే ఎప్పటికో అప్పటికి ఓ కొలిక్కి వస్తుంది. కూర్చుంటారా లేదా అని గద్దించాల్సినవారు ఢిల్లీ వారు. వాళ్లు మీరే తేల్చుకోండి అంటారు. వీళ్లు తేల్చుకోరు. గట్టిగా గోల చేస్తే అడిగినదంతా యిచ్చేస్తారు అని టి-నాయకుల ధీమా, గోల చేస్తే అసలివ్వరు అని ఎ-నాయకుల ధీమా. టి నాయకులు పార్టీలోంచి బయటకు వెళతాం వెళతాం అంటారు కానీ కదలరు. ఐదుగురు టి-కాంగి ఎంపీలను పేపర్లవాళ్లు అప్పుడే సాగనంపేశారు. వాళ్లు వెళ్లినా వెళ్లవచ్చు. గతంలో కొందరు ఎమ్మేల్యేలు వెళ్లారు. తెరాస ఎమ్మెల్యేలుగా తిరిగి వచ్చారు. తెలంగాణ రాలేదు. ఇప్పుడు వీళ్లు వెళతారట. కాంగ్రెస్‌వాళ్లు కాళ్లమీద పడతారా? పడి వుంటే మంత్రులు వెళ్లినపుడే పడేవారుగా.

రాజీనామా చేసినవారికి ఉపయెన్నికల్లో ప్రజలు బ్రహ్మరథం పట్టి వుంటే వీళ్లకూ ధైర్యం వచ్చేది. ఏదో సుమారుగా గెలిపించారు. వీళ్లకు ధైర్యం ఎక్కణ్నుంచి వస్తుంది? కాంగ్రెస్‌ ఎంపీలుగా హంగు చేయడం వేరు. తెరాస ఎంపీలుగా పార్లమెంటు ఎగ్గొట్టడం వేరు. కెసియారే పార్లమెంటులో నోరు విప్పరు. ఇక వీళ్లేం చేస్తారు? ప్లకార్డులు పట్టుకుని స్పీకర్‌ బావిలోకి దూసుకుపోవాలి. అధికారపక్షంలో వుండగా అలా చేస్తే బహిష్కరించడానికి ఎబ్బెట్టుగా ఫీలవుతారు కానీ విపక్షంలో వుంటే భయమేముంది? మార్షల్స్‌ని పిలుస్తారు. సెంట్రల్‌ సెక్రటేరియట్‌లో పనులు కావు.

ఇవన్నీ తెలిసే వీళ్లు వెనక్కి తగ్గుతారు. ఇలాటి పిరికి నాయకులున్నపుడు పిరికి ప్రజలుండరా? పిరికి ఆత్మహత్యలుండవా? పూర్వం గ్రీసు దేశంలో పిల్లవాడు పుట్టగానే తీసుకెళ్లి కొండమీద వారం రోజులు వదిలేసేవారట. ఎండకీ, వానకీ తట్టుకోగల గట్టిపిండమైతే వారం రోజులయ్యాక యింటికి తీసుకుని వచ్చి పెంచేవారు. వారం రోజుల్లోపున చచ్చిపోతే శవం పారేసేవారట. ఇలాటి అర్భకుడు మన జాతికి భారం, అది తప్పడం మంచిదైంది అనుకునేవారట. అలాగ మనకు కూడా పిరికివాళ్లు తగ్గిపోతేనే మంచిదనుకోవాలి. తను అనుకున్న లక్ష్యం కోసం కడదాకా పోరాడేవాళ్లను చూసే జాతి గర్విస్తుంది తప్ప, ఓ ఉత్తరమ్ముక్క రాసిపెట్టి గుటుక్కుమనే వాళ్లను మర్నాడు తలచనైనా తలచదు**. (సమాప్తం) - ఎమ్బీయస్‌ ప్రసాద్‌ (మార్చి 2012)**